(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΑ΄

Πέμπτη, 30 Ιουνίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του Δελτίου Επικαίρων Ερωτήσεων της Παρασκευής 1ης Ιουλίου 2022, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.
ΑΘΑΝΑΣΙΟΥ Χ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΑΘΑΝΑΣΙΟΥ Χ. , σελ.
 ΑΥΓΕΡΗ Θ. , σελ.
 ΒΑΡΟΥΦΑΚΗΣ Ι. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΣΑΚΟΡΑΦΑ Σ. , σελ.
 ΣΚΟΥΡΛΕΤΗΣ Π. , σελ.

Β. Επί του σχεδίου νόμου του Υπουργείου Υγείας:
 ΑΘΑΝΑΣΙΟΥ Μ. , σελ.
 ΑΠΑΤΖΙΔΗ Μ. , σελ.
 ΑΣΗΜΑΚΟΠΟΥΛΟΥ Σ. , σελ.
 ΑΥΓΕΡΗ Θ. , σελ.
 ΒΑΡΟΥΦΑΚΗΣ Ι. , σελ.
 ΒΙΛΙΑΡΔΟΣ Β. , σελ.
 ΒΡΟΥΤΣΗΣ Ι. , σελ.
 ΒΡΥΖΙΔΟΥ Π. , σελ.
 ΓΕΩΡΓΑΝΤΑΣ Γ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΚΙΚΑΣ Σ. , σελ.
 ΓΡΗΓΟΡΙΑΔΗΣ Κ. , σελ.
 ΖΑΧΑΡΙΑΔΗΣ Κ. , σελ.
 ΚΡΗΤΙΚΟΣ Ν. , σελ.
 ΛΑΜΠΡΟΥΛΗΣ Γ. , σελ.
 ΛΙΟΥΠΗΣ Α. , σελ.
 ΜΑΡΑΒΕΓΙΑΣ Κ. , σελ.
 ΜΑΡΚΟΥ Κ. , σελ.
 ΜΠΑΡΑΝ Μ. , σελ.
 ΜΠΙΑΓΚΗΣ Δ. , σελ.
 ΞΑΝΘΟΣ Α. , σελ.
 ΠΛΕΥΡΗΣ Α. , σελ.
 ΣΚΟΝΔΡΑ Α. , σελ.
 ΣΚΟΥΡΛΕΤΗΣ Π. , σελ.
 ΣΤΑΪΚΟΥΡΑΣ Χ. , σελ.
 ΣΥΡΙΓΟΣ Ε. , σελ.
 ΣΥΡΜΑΛΕΝΙΟΣ Ν. , σελ.
 ΤΖΟΥΦΗ Μ. , σελ.
 ΤΣΙΛΙΓΓΙΡΗΣ Σ. , σελ.
 ΦΡΑΓΓΙΔΗΣ Γ. , σελ.
 ΦΩΤΗΛΑΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΝΑ΄

Πέμπτη 30 Ιουνίου 2022

Αθήνα, σήμερα στις 30 Ιουνίου 2022, ημέρα Πέμπτη και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-6-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΝ΄ συνεδριάσεώς του, της Τετάρτης 29 Ιουνίου 2022, σε ό,τι αφορά την ψήφιση στο σύνολο του σχεδίου νόμου: «Εκσυγχρονισμός της αδειοδοτικής διαδικασίας Ανανεώσιμων Πηγών Ενέργειας - Β΄ φάση, Αδειοδότηση παραγωγής και αποθήκευσης ηλεκτρικής ενέργειας, πλαίσιο ανάπτυξης Πιλοτικών Θαλάσσιων Πλωτών Φωτοβολταϊκών Σταθμών και ειδικότερες διατάξεις για την ενέργεια και την προστασία του περιβάλλοντος»)

Κυρίες και κύριοι συνάδελφοι, προτού προχωρήσουμε στη σημερινή ημερήσια διάταξη θα ανακοινώσω προς το Σώμα το δελτίο επικαίρων ερωτήσεων της Παρασκευής 1ης Ιουλίου 2022.

ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 818/23-6-2022 επίκαιρη ερώτηση του Βουλευτή Β3΄ Νότιου Τομέα Αθηνών της Νέας Δημοκρατίας κ. Βασίλειου - Πέτρου Σπανάκη προς τον Υπουργό Υποδομών και Μεταφορών με θέμα: «Επίσπευση του έργου της αστικής σήραγγας Ηλιούπολης για την κυκλοφοριακή αποσυμφόρηση των νοτίων προαστίων».

2. Η με αριθμό 813/22-6-2022 επίκαιρη ερώτηση του Βουλευτή Α΄ Αθηνών του Συνασπισμού Ριζοσπαστικής Αριστεράς κ. Νικόλαου Φίλη προς τον Υπουργό Μετανάστευσης και Ασύλου, με θέμα: «Έναν, δύο, τρεις, πολλούς «Σαϊντού» μαθητές που κινδυνεύουν με απέλαση κατασκευάζει η πολιτική της ΝΔ».

3. Η με αριθμό 812/22-6-2022 επίκαιρη ερώτηση της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Ανάπτυξης και Επενδύσεων, με θέμα: «Υπογειοποίηση γραμμών υψηλής αλλά και χαμηλής - μεσαίας τάσης στην περιοχή του πάρκου “Αντώνη Τρίτση”».

4. Η με αριθμό 830/27-6-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Δικαιοσύνης, με θέμα: «Την ανέγερση του νέου δικαστικού μεγάρου Ηρακλείου (Δ.Μ.Η.)».

5. Η με αριθμό 808/21-6-2022 επίκαιρη ερώτηση του Βουλευτή Ηρακλείου του ΜέΡΑ25 κ. Γεώργιου Λογιάδη προς τον Υπουργό Ανάπτυξης και Επενδύσεων, με θέμα: «Απαξιωτικές δηλώσεις εις βάρος λογιστών κι οικονομολόγων».

ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 814/22-6-2022 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου (Αλέκου) Τριανταφυλλίδη προς τον Υπουργό Εσωτερικών, με θέμα: «Στο έλεος της κακοκαιρίας, για ακόμη μια φορά, η Θεσσαλονίκη. Παντελής η απουσία του κρατικού μηχανισμού».

2. Η με αριθμό 827/27-6-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Απαράδεκτες εκπτώσεις στο έργο του προαστιακού δυτικής Αττικής».

3. Η με αριθμό 836/27-6-2022 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον Υπουργό Υποδομών και Μεταφορών, με θέμα: «Η τραγική υποστελέχωση των περιφερειακών αεροδρομίων οδηγεί τους εργαζόμενους στα όρια της εργασιακής εξουθένωσης».

4. Η με αριθμό 835/27-6-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Παράνομες συνθήκες εργασίας για τους εργαζόμενους των ταχυδιανομών - deliveries».

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας».

Η Διάσκεψη των Προέδρων αποφάσισε στη συνεδρίασή της στις 23 Ιουνίου τρέχοντος έτους, τη συζήτηση του νομοσχεδίου σε μία συνεδρίαση εν συνόλω επί της αρχής, των άρθρων και των τροπολογιών. Η εγγραφή των ομιλητών θα γίνει ηλεκτρονικά, όπως πάντα, μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Σπυρίδων Τσιλιγγίρης για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής των ομιλητών.

Κύριε Τσιλιγγίρη, έχετε τον λόγο.

**ΣΠΥΡΙΔΩΝ (ΣΠΥΡΟΣ) ΤΣΙΛΙΓΓΙΡΗΣ:** Ευχαριστώ, κύριε Πρόεδρε.

Κύριε Υπουργέ, κύριε Γραμματέα, κυρίες και κύριοι συνάδελφοι, το σχέδιο το οποίο καλούμαι ως εισηγητής να σας παρουσιάσω έχει τίτλο «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας». Ο σκοπός του, όπως αναφέρει το άρθρο 1, είναι η παράταση της ισχύος έκτακτων ρυθμίσεων που κρίνονται αναγκαίες για τη διαχείριση της πανδημίας του κορωνοϊού COVID-19, τον έλεγχο της διασποράς της πανδημίας και τη διασφάλιση της υγείας των πολιτών.

Ειδικότερα το νομοσχέδιο είναι δομημένο σε επτά κεφάλαια. Εκτός από το πρώτο κεφάλαιο που αναφέρεται στον σκοπό και το αντικείμενο του νομοσχεδίου και το τελευταίο κεφάλαιο που περιλαμβάνει ως μόνη διάταξη την έναρξη ισχύος, τα υπόλοιπα πέντε κεφάλαια έχουν ως εξής.

Στο κεφάλαιο 2 περιλαμβάνονται οι ρυθμίσεις για το εθνικό πρόγραμμα εμβολιασμών και την εθνική εκστρατεία εμβολιασμού. Στο κεφάλαιο 3 περιλαμβάνονται ρυθμίσεις θεμάτων προσωπικού για την ενίσχυση του Εθνικού Συστήματος Υγείας. Στο κεφάλαιο 4 περιλαμβάνονται ρυθμίσεις θεμάτων του Εθνικού Οργανισμού Δημόσιας Υγείας για την αντιμετώπιση του κορωνοϊού. Στο κεφάλαιο 5 περιλαμβάνονται λοιπές επείγουσες ρυθμίσεις για την αντιμετώπιση του κορωνοϊού και στο κεφάλαιο 6 άλλες επείγουσες ρυθμίσεις, μεταξύ άλλων και τέσσερις διατάξεις του Υπουργείου Παιδείας.

Ειδικότερα στο κεφάλαιο 2, μεταξύ άλλων, παρατείνονται έως 30 Σεπτεμβρίου 2022 οι διατάξεις που αφορούν στη λειτουργία των εμβολιαστικών κέντρων, στη δυνατότητα του ΕΟΔΥ να διενεργεί εμβολιασμούς κατά του κορωνοϊού με το ιατρονοσηλευτικό προσωπικό του σε πολίτες που διαμένουν σε δομές αρμοδιότητας των Υπουργείων Εργασίας και Κοινωνικών Υποθέσεων και Εσωτερικών και ειδικότερα σε μονάδες φροντίδας ηλικιωμένων, σε κέντρα κοινωνικής πρόνοιας, σε κέντρα διημέρευσης και ημερήσιας φροντίδας, στην εθνική εκστρατεία εμβολιασμού καθώς και στους φορείς υλοποίησης του Εθνικού Προγράμματος Εμβολιασμών και στη δυνατότητα ένταξης ιδιωτών ιατρών κάθε ειδικότητας στο Εθνικό Πρόγραμμα Εμβολιασμών.

Στο κεφάλαιο 3 του νομοσχεδίου ρυθμίζονται θέματα προσωπικού για την αντιμετώπιση της πανδημίας. Συγκεκριμένα, σε αυτό περιλαμβάνονται μεταξύ άλλων η παράταση έως 30 Σεπτεμβρίου, πρώτον, της ισχύος των συμβάσεων εργασίας ορισμένου χρόνου των ιατρών για την αντιμετώπιση εκτάκτων αναγκών λόγω του κορωνοϊού. Η δυνατότητα πρόσληψης επικουρικού προσωπικού, νοσηλευτικού και λοιπού βοηθητικού προσωπικού χωρίς σχετική πράξη υπουργικού συμβουλίου. Διατάξεις που ρυθμίζουν τη δυνατότητα μετακίνησης πάσης φύσεως προσωπικού των φορέων παροχής υπηρεσιών υγείας για υπηρεσιακούς σκοπούς. Η δυνατότητα σύναψης συμβάσεων για την υλοποίηση της πράξης δημιουργίας δικτύου νοσηλευτών και κατ’ οίκον υπηρεσίες νοσηλευτικής φροντίδας και λήψης δειγμάτων βιολογικού υλικού από πρόσωπα πιθανά κρούσματα κορωνοϊού COVID-19. Επίσης, η παράταση της ισχύος των συμβάσεων των οικογενειακών γιατρών και των ασκούντων καθήκοντα οικογενειακού ιατρού ιδιωτών γιατρών οι οποίες προβλέπονται ότι λήγουν αυτοδικαίως από τη δημοσίευση της απόφασης του Υπουργού Υγείας προ της έναρξης του θεσμού του προσωπικού ιατρού, αν αυτή προηγηθεί. Πρόκειται για τον θεσμό που ψηφίστηκε πρόσφατα και στόχευσή του αποτελεί η εξασφάλιση ιατρικής φροντίδας για όλους τους πολίτες.

Επιπρόσθετα, προβλέπεται παράταση έως 30 Σεπτεμβρίου της ισχύος της δυνατότητας κατ’ οίκον ή εξ αποστάσεως παροχής ιατρικών υπηρεσιών των συμβεβλημένων ιατρών του Εθνικού Οργανισμού Παροχής Υπηρεσιών Υγείας, των ιατρών της πρωτοβάθμιας φροντίδας υγείας προς ασθενείς με κορωνοϊό COVID-19, των συμβάσεων προσωπικού ιδιωτικού δικαίου ορισμένου χρόνου στην κεντρική υπηρεσία του Υπουργείου Υγείας και των εποπτευόμενων φορέων, καθώς και τη ρύθμιση για την εργασία καθ’ υπέρβαση του ωραρίου των εργαζομένων στις διοικήσεις των υγειονομικών περιφερειών και στην κεντρική υπηρεσία του Υπουργείου Υγείας.

Στο κεφάλαιο 4 του νομοσχεδίου παρατείνονται, μεταξύ άλλων, ως τις 30 Σεπτεμβρίου οι συμβάσεις έργου και παροχής ανεξάρτητων υπηρεσιών επαγγελματιών υγείας διαφόρων ειδικοτήτων και διοικητικού προσωπικού, καθώς και εκείνες που έχουν συναφθεί από τον ΕΟΔΥ με ιατρούς δυνάμει του άρθρου 41 του ν.4058/2012 με καθεστώς έκδοσης δελτίου απόδειξης παροχής υπηρεσιών. Παράταση ως τις 30 Σεπτεμβρίου προβλέπεται και στις ρυθμίσεις που σχετίζονται με την πρόσληψη προσωπικού του Εθνικού Οργανισμού Δημόσιας Υγείας για την υπερωριακή απασχόληση του προσωπικού του ΕΟΔΥ, καθώς και τη διάθεση ιατρικού προσωπικού του Εθνικού Οργανισμού Δημόσιας Υγείας σε μονάδες ειδικών λοιμώξεων και την ανάθεση υπηρεσιών από τον Εθνικό Οργανισμό Δημόσιας Υγείας για την εξέταση δειγμάτων σε ιδιωτικούς παρόχους.

Πολύ σημαντικές είναι και οι διατάξεις των οποίων προβλέπεται η παράταση έως 30 Σεπτεμβρίου στο κεφάλαιο 5. Μεταξύ αυτών περιλαμβάνονται οι διατάξεις για τη διενέργεια διαγνωστικών ελέγχων για τον κορωνοϊό και την ηλεκτρονική καταγραφή των αποτελεσμάτων στο Εθνικό Μητρώο Ασθενών COVID-19, τη διάθεση αυτοδιαγνωστικών ελέγχων νόσησης από τον κορωνοϊό με κρατική μέριμνα. Δυνατότητα απασχόλησης ιδιωτών γιατρών σε δημόσια νοσοκομεία για την αντιμετώπιση έκτακτων αναγκών δημόσιας υγείας λόγω διασποράς του κορωνοϊού, όπως και για την απασχόληση συνταξιούχων ιατρών στο Εθνικό Σύστημα Υγείας.

Δυνατότητα μετατροπής χρήσης κλινών για την καταπολέμηση της διασποράς του κορωνοϊού, της αποζημίωσης ιδιωτικών κλινικών και θεραπευτηρίων που δεσμεύτηκαν αναγκαστικά για την κάλυψη εκτάκτων αναγκών δημόσιας υγείας από την έξαρση του κορωνοϊού και τη διαδικασία χορήγησης φαρμάκων εκτός συγκεκριμένων ενδείξεων σε νοσούντες από κορωνοϊό.

Περαιτέρω, στα άρθρα 29 έως 32 προβλέπεται η παράταση της δυνατότητας επίταξης ειδικού νοσοκομειακού εξοπλισμού, μέσων ατομικής προστασίας και φαρμάκων για την καταπολέμηση της διασποράς του κορωνοϊού COVID-19 και της αποζημίωσης της χρήσης του προς επίταξη εξοπλισμού, της χρήσης αεροσκαφών για τη διενέργεια αεροδιακομιδών ασθενών, της χρήσης πλωτών μέσων για τη διακομιδή διά θαλάσσης ασθενών και της δυνατότητας διάθεσης ειδικού εξοπλισμού ΜΕΘ και ΜΑΦ και έκτακτης ανάπτυξης κλινών ΜΕΘ και ΜΑΦ και κατ’ οίκον ή εξ αποστάσεως παροχή ιατρικών υπηρεσιών των συμβεβλημένων ιατρών του ΕΟΠΥΥ, καθώς και ιατρών της πρωτοβάθμιας φροντίδας υγείας προς ασφαλισμένους και ανασφάλιστους, καθώς και της διαδικασίας αποδοχής δωρεών ειδών πάσης φύσεως ιατρικού, παραϊατρικού και νοσηλευτικού προσωπικού.

Επίσης, παρατείνεται η παραμονή στα νοσοκομεία ιατρών κλάδου ΕΣΥ συγκεκριμένων ειδικοτήτων που έχουν συμπληρώσει το προβλεπόμενο όριο ηλικίας, προκειμένου να μη διαταραχθεί η εύρυθμη λειτουργία των νοσοκομείων.

Επιπλέον, δίνεται η δυνατότητα περαιτέρω παραμονής των ειδικευμένων νοσηλευτών που έχουν ολοκληρώσει τον νόμιμο χρόνο άσκησης της ειδικότητας.

Τέλος, πρέπει να γίνει ειδική αναφορά στις διατάξεις που αφορούν στην προστασία των ανασφάλιστων και των ευπαθών και ευάλωτων κοινωνικών ομάδων, οι οποίες διατάξεις παρατείνονται επίσης έως τις 30 Σεπτεμβρίου του 2022. Σ’ αυτές περιλαμβάνονται διαδικασίες αποστολής φαρμάκων σε ευπαθείς ομάδες και σε ασθενείς που βρίσκονται σε περιορισμό ή η υγειονομική κάλυψη των ανασφάλιστων και ευάλωτων κοινωνικών ομάδων και η ένταξη των απόρων και ανασφάλιστων ασθενών με χρόνια ή νεφρική ανεπάρκεια τελικού σταδίου στις συμβεβλημένες με τον ΕΟΠΥΥ μονάδες αιμοκάθαρσης.

Κυρίες και κύριοι συνάδελφοι, όπως ανέφερα ήδη, σκοπός του συγκεκριμένου νομοσχεδίου είναι να παραταθεί η ισχύς των ρυθμίσεων που σχετίζονται με την αντιμετώπιση της πανδημίας του COVID-19 έως τις 30 Σεπτεμβρίου του 2022. Η παράταση κρίνεται αναγκαία, καθώς οι μεταλλάξεις που προκύπτουν δεν επιτρέπουν σε καμμιά περίπτωση εφησυχασμό. Παρ’ ότι διανύουμε τον τρίτο χρόνο από την ημέρα εμφάνισης του νέου κορωνοϊού, ακόμα και σήμερα βρισκόμαστε στη φάση συνύπαρξης μ’ αυτόν. Η πανδημία του COVID-19 είναι μια δυναμική κατάσταση, δύσκολα προβλέψιμη, η οποία θα συνεχίσει να μας απασχολεί και να μας αναγκάζει να βρισκόμαστε σε συνεχή εγρήγορση και αναλόγως με την εξέλιξή της να λαμβάνουμε όλες εκείνες τις αναγκαίες αποφάσεις που θα εξασφαλίσουν την ομαλή λειτουργία του Εθνικού Συστήματος Υγείας, του κοινωνικού βίου, αλλά και την επέκταση της ελληνικής οικονομίας.

Από την παράθεση των διατάξεων που παρατείνονται καταδεικνύεται ο πολυεπίπεδος και πολυθεματικός χαρακτήρας των παρεμβάσεων που έγιναν από την πρώτη στιγμή που η Νέα Δημοκρατία έγινε Κυβέρνηση και κλήθηκε να αντιμετωπίσει την πανδημία του κορωνοϊού, με γνώμονα από τη μία την ενίσχυση του δημόσιου συστήματος υγείας και από την άλλη την προστασία της ανθρώπινης ζωής και των πιο ευάλωτων κατηγοριών συμπολιτών μας.

Επειδή πολλή κριτική έχει ακουστεί σ’ αυτή την Αίθουσα από την Αντιπολίτευση, επιτρέψτε μου να παραθέσω συνοπτικά σε ποιους άξονες κινήθηκε η Κυβέρνησή μας για την ενίσχυση του Εθνικού Συστήματος Υγείας με ανθρώπινο δυναμικό και υποδομές.

Υπερδιπλασιάσαμε τις κλίνες ΜΕΘ. Τον Ιούλιο του 2019 οι κλίνες ΜΕΘ ήταν πεντακόσιες πενήντα επτά, ενώ ο ευρωπαϊκός μέσος όρος ήταν χίλιες διακόσιες και τώρα έχουμε φτάσει περίπου στις χίλιες τριακόσιες τριάντα λειτουργικές κλίνες ΜΕΘ. Ακόμα και αν υπολογίσουμε σ’ αυτές και τις κλίνες που έχουν ιδιώτες και χρησιμοποιήθηκαν για τις ανάγκες του ΕΣΥ, αυτές σε μια δύσκολη εξίσωση είναι μοιρασμένες σε κλίνες ΜΕΘ - COVID και σε κλίνες ΜΕΘ - non COVID.

Σύμφωνα με τα σημερινά στοιχεία, η πρώτη ΥΠΕ είχε το 2019 εκατόν πενήντα έξι κλίνες. Σήμερα έχει τριακόσιες εξήντα έξι κλίνες. Στη δεύτερη ΥΠΕ, εκατόν σαράντα έξι κλίνες σήμερα, ενώ το 2019 ήταν ογδόντα οκτώ. Η τρίτη ΥΠΕ έχει εκατόν τριάντα επτά σήμερα, ενώ το 2019 είχε εβδομήντα μία.. Η τέταρτη ΥΠΕ έχει εκατόν τριάντα οκτώ, ενώ το 2019 είχε εβδομήντα δύο. Η πέμπτη ΥΠΕ έχει εκατόν επτά, ενώ πριν είχε τριάντα τέσσερις. Η έκτη ΥΠΕ έχει εκατόν τριάντα επτά από εβδομήντα οκτώ, η έβδομη ΥΠΕ εξήντα εννέα από τριάντα οκτώ. Επιπλέον, υπάρχουν και τριάντα πέντε κλίνες από τα στρατιωτικά νοσοκομεία και αυτή τη στιγμή εκατόν ενενήντα πέντε κλίνες από ιδιωτικές κλινικές.

Ενισχύσαμε το ΕΣΥ με ανθρώπινο δυναμικό στον απόλυτο βαθμό. Όποιος μπορούσε να μπει στο ΕΣΥ σε επίπεδο γιατρών, νοσηλευτών και λοιπού προσωπικού για να το ενισχύσει, μπήκε. Αυτή τη στιγμή έχουν γίνει τρεις χιλιάδες μόνιμες προσλήψεις γιατρών και υπάρχουν άλλοι δύο χιλιάδες επικουρικοί γιατροί. Υπηρετούν επιπλέον δέκα πέντε χιλιάδες επικουρικό προσωπικό, δέκα τέσσερις χιλιάδες νοσηλευτικό προσωπικό και λοιπό προσωπικό. Επίσης, πρόκειται να βγουν σε προκήρυξη για μόνιμη στελέχωση τέσσερις χιλιάδες θέσεις νοσηλευτών, εννιακόσιες δέκα θέσεις λοιπού προσωπικού και άλλες επτακόσιες θέσεις γιατρών.

Ειδικότερα, με την προκήρυξη τεσσάρων χιλιάδων θέσεων νοσηλευτικού προσωπικού που βγαίνει τις επόμενες μέρες, δίνουμε τη δυνατότητα σ’ αυτούς που υπηρέτησαν κατά τη διάρκεια της πανδημίας να διεκδικήσουν μια θέση στο δημόσιο σύστημα υγείας, προβλέποντας ειδική μοριοδότηση λόγω της ειδικής εμπειρίας που απέκτησαν.

Για πρώτη φορά, κυρίες και κύριοι του ΣΥΡΙΖΑ, ανάμεσα σ’ αυτούς συμπεριλαμβάνονται και οι τέσσερις χιλιάδες του ΟΑΕΔ, τους οποίους επί πέντε χρόνια δε μονιμοποιήσατε.

Αναβαθμίζουμε τις δομές υγείας. Έχουμε διασφαλίσει και εκταμιεύσει από το Ταμείο Ανάκαμψης 1,5 δισεκατομμύριο ευρώ για το Εθνικό Σύστημα Υγείας, 350 εκατομμύρια για κτηριακές υποδομές, 80 εκατομμύρια για υλικοτεχνική υποδομή που αν πάνε μέσω συμπράξεων δημοσίου και ιδιωτικού τομέα, θα πρέπει να βάλουν άλλα 160 εκατομμύρια οι ιδιώτες. Επίσης, 220 εκατομμύρια αφορούν την πρωτοβάθμια φροντίδα υγείας, 12 εκατομμύρια την υλικοτεχνική υποδομή της και 200 εκατομμύρια την πρόληψη. Επίσης, διευκολύνθηκε η διαδικασία δωρεών ιατροτεχνολογικού και ηλεκτρομηχανολογικού εξοπλισμού στους φορείς - παρόχους υπηρεσιών υγείας, προκειμένου να υλοποιηθούν χωρίς προβλήματα οι διάφορες εκδηλώσεις υποστήριξης και αλληλεγγύης της ιδιωτικής πρωτοβουλίας.

Κορυφαίο σ’ αυτό το επίπεδο είναι το Ίδρυμα «Σταύρος Νιάρχος», το οποίο έχει αναλάβει τη δωρεά προς το ελληνικό δημόσιο, μεταξύ άλλων, όπως γνωρίζουμε, του Νοσοκομείου Σπάρτης και του Παιδιατρικού Νοσοκομείου Θεσσαλονίκης, για να μην αναφέρω τις δομές που αποτελούν αντικείμενο δωρεών και που δεν είναι λίγες. Δόθηκε έμφαση στην επιτήρηση και θεσπίστηκε η υποχρέωση διενέργειας διαγνωστικών ελέγχων.

Σε εναρμόνιση με τις ευρωπαϊκές στρατηγικές, μια πρώτη γραμμή άμυνας στη μάχη κατά του κορωνοϊού εν αναμονή της θεραπείας και του εμβολίου αποτέλεσε η επιδημιολογική επιτήρηση της πανδημίας, προκειμένου να γίνει διαχείριση της μετάδοσης του ιού και να καταγραφεί η διασπορά της.

Προς αυτή την κατεύθυνση οργανώθηκε ένα ευρύ δίκτυο διενέργειας διαγνωστικών ελέγχων τόσο σε στοχευμένες κατηγορίες πληθυσμού όσο και ευρέως καταγραφής των κρουσμάτων στο Εθνικό Μητρώο Ασθενών COVID. Ο στόχος αυτών των μέτρων ήταν διπλός, η προφύλαξη των ευπαθών ομάδων και η αποφυγή να μολυνθεί με τον ιό μεγάλο ποσοστό του πληθυσμού που θα μπορούσε να οδηγήσει το σύστημα υγείας σε κατάρρευση. Μάλιστα, δεν πρέπει να παραβλέπεται ακόμη ότι και στο τέλος Μαρτίου πολλές κλίνες ήταν κατειλημμένες από ασθενείς με επιπλοκές της εποχικής γρίπης.

Υλοποιήθηκε το Εθνικό Πρόγραμμα Εμβολιασμού «ΕΛΕΥΘΕΡΙΑ». Κορωνίδα της εθνικής προσπάθειας για την αντιμετώπιση της πανδημίας υπήρξε το Εθνικό Πρόγραμμα Εμβολιασμού «ΕΛΕΥΘΕΡΙΑ», το οποίο η ελληνική Κυβέρνηση οργάνωσε εγκαίρως με στόχο να διασφαλίσει γρήγορα την ανοσιολογική προστασία.

Ο εμβολιασμός των κρατών-μελών της Ευρωπαϊκής Ένωσης έγινε ανάλογα με τον πληθυσμό της με βάση τις συμφωνίες προαγοράς που σύναψε κεντρικά η Ευρωπαϊκή Επιτροπή με τις εταιρείες - παρόχους των εμβολίων. Έτσι επιταχύνθηκε η διαδικασία προμήθειας των εμβολίων, επιτεύχθηκε η εξοικονόμηση πόρων και αποτράπηκε ο ανταγωνισμός μεταξύ των κρατών-μελών για την απόκτησή τους μέσω διμερών συμφωνιών.

Συγκεκριμένα, στην Ελλάδα αντιστοιχούσε το 2,3% έως 2,39% του αριθμού των δόσεων του εμβολίου που εξασφάλισε η Ευρωπαϊκή Ένωση και διατέθηκε δωρεάν στον πληθυσμό της.

Μάλιστα, για να στηριχθεί η εμβολιαστική καμπάνια και για να δώσει ώθηση στην εμβολιαστική κάλυψη του πληθυσμού, η Κυβέρνηση προχώρησε στη λήψη μέτρων που δεν ήταν ιδιαίτερα δημοφιλή. Για προφανείς λόγους ανά κατηγορία ψηφίστηκε το μέτρο της υποχρεωτικότητας του εμβολιασμού για το προσωπικό των προνοιακών δομών και των υγειονομικών δομών, καθώς και για τους ανθρώπους άνω των εξήντα ετών, το οποίο συμπεριελάμβανε την αύξηση των εμβολιασμών κατά 10%. Πλέον η εμβολιαστική κάλυψη του πληθυσμού ανέρχεται στο 71,2%.

Υπ’ αυτήν την έννοια η παράταση των διατάξεων του εμβολιαστικού προγράμματος δεν αφορά μόνο τους ήδη εμβολιασμένους. Πολύ περισσότερο απευθύνεται σε εκείνους που συνεχίζουν να αρνούνται το δώρο της επιστήμης προς την ανθρωπότητα, θέτοντας πρωτίστως σε κίνδυνο τον εαυτό τους. Όλους αυτούς τους συμπολίτες μας θα ήθελα να τους καλέσω να σκεφτούν ορθολογικά και να σπεύσουν να εμβολιαστούν, διότι όπως δήλωσε ο Πρωθυπουργός μας Κυριάκος Μητσοτάκης, το εμβόλιο είναι επιλογή ζωής και επιλογή προστασίας.

Συνοψίζοντας, δηλώνουμε για μια ακόμα φορά ότι είμαστε πολύ περήφανοι που χάρη στην πολιτική της Κυβέρνησης της Νέας Δημοκρατίας, αλλά βεβαίως και χάρη και στις υπεράνθρωπες προσπάθειες του προσωπικού του Εθνικού Συστήματος Υγείας, η χώρα μας όχι μόνο ανταπεξήλθε επιτυχώς και μετ’ επαίνων στα μέχρι τώρα κύματα του COVID, αλλά πολύ περισσότερο ενισχύθηκε το Εθνικό Σύστημα Υγείας με ιατρονοσηλευτικό προσωπικό και διαμορφώθηκαν δομές και υποδομές υγείας που αποτελούν πολύτιμη παρακαταθήκη για τον ελληνικό λαό για την αποτελεσματικότερη αντιμετώπιση των προκλήσεων της επόμενης μέρας.

Για όλα τα παραπάνω, κυρίες και κύριοι συνάδελφοι, σας καλώ να υπερψηφίσετε το παρόν σχέδιο στο όνομα του ελληνικού λαού και του εθνικού συμφέροντος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Τσιλιγγίρη.

Τον λόγο έχει τώρα ο εισηγητής του ΣΥΡΙΖΑ, ο κ. Ανδρέας Ξανθός.

**ΑΝΔΡΕΑΣ ΞΑΝΘΟΣ:** Κύριε Υπουργέ, αγαπητοί συνάδελφοι, ξεκαθαρίσαμε από την αρχή, κατά τη συζήτηση του νομοσχεδίου στις επιτροπές, ότι θα το καταψηφίσουμε συνολικά και επί της αρχής και στο σύνολό του. Ο βασικός πολιτικός λόγος είναι ότι θέλουμε με σαφή και κατηγορηματικό τρόπο να πούμε ότι δεν είναι δυνατόν να διαιωνίζεται και να παρατείνεται μια αποτυχημένη συνταγή και μία δέσμη μέτρων, ένα μείγμα πολιτικής για τη διαχείριση της πανδημίας, το οποίο οδήγησε σε υγειονομική τραγωδία τη χώρα. Οδήγησε σε πλήρη αποδιοργάνωση του δημόσιου συστήματος υγείας, σε εξουθένωση του ανθρώπινου δυναμικού του, σε τάση διάλυσης ιδιαίτερα των επαρχιακών νοσοκομείων, σε δυσβάσταχτες οικονομικές επιβαρύνσεις στους πολίτες και σε μεγάλη έκρηξη των ανισοτήτων στη φροντίδα υγείας. Αυτά όλα είναι δεδομένα και αδιαμφισβήτητα. Και φυσικά, οδήγησε τη χώρα μας μετά από την αρχική πρώτη περίοδο, που όντως οι δείκτες ήταν ιδιαίτερα ευνοϊκοί, να είμαστε σήμερα στις χειρότερες θέσεις της Ευρώπης.

Πιστεύουμε, λοιπόν, ότι αυτό που χρειάζεται ειδικά σε μια φάση καινούργια, που έχουμε αναζωπύρωση της πανδημίας, που έχουμε ανησυχητική άνοδο των κρουσμάτων τις τελευταίες μέρες και που βεβαίως πληρώνουμε το τίμημα της πρόωρης χαλάρωσης όλων των περιοριστικών μέτρων με αποκλειστική πολιτική ευθύνη της Κυβέρνησης, σε αυτή, λοιπόν, τη φάση νομίζω ότι χρειαζόμαστε μια νέα υγειονομική στρατηγική, την οποία προφανώς δεν υπηρετεί αυτό το νομοσχέδιο. Μια νέα υγειονομική στρατηγική, η οποία θα δίνει έμφαση στον έλεγχο της διασποράς του ιού και στην καλή επιδημιολογική επιτήρηση και στην αποτρεπτική παρέμβαση στην εξάπλωση των μολύνσεων στην κοινότητα, στο γενικό πληθυσμό και φυσικά στους ευάλωτους πολίτες.

Δεύτερον, χρειαζόμαστε μία νέα υγειονομική στρατηγική στην ενδυνάμωση του εμβολιαστικού του προγράμματος και στην προσπάθεια να ενισχυθεί η ανοσοποίηση σε ειδικές κατηγορίες του πληθυσμού που έχει αποδειχθεί ότι η αναμνηστική δόση προσφέρει σημαντική προστασία από σοβαρή νόσηση, διασωλήνωση και θάνατο και βεβαίως να γίνει μια σοβαρή προετοιμασία στο δημόσιο σύστημα υγείας για το ενδεχόμενο ενός οξέος επιδημικού κύματος τέλη του καλοκαιριού, αρχές φθινοπώρου.

Η Κυβέρνηση δεν κάνει τίποτα. Παρακολουθεί μοιραία και άβουλη αντάμα την εξέλιξη αυτής της περιόδου. Χθες ο κ. Πλεύρης, ο Υπουργός Υγείας, το είπε -νομίζω- πολύ εύγλωττα στην Επιτροπή Κοινωνικών. Παρακολουθούμε, περιμένουμε την κορύφωση του κύματος μέσα στον Ιούλιο, αλλά επί του παρόντος δε θεωρούμε ότι υπάρχει λόγος, ότι συντρέχει λόγος λήψης νέων μέτρων.

Είναι μια ανεύθυνη και υψηλού υγειονομικούρίσκου γραμμή αυτή. Και δεν το λέμε μόνο εμείς, το λένε επιστήμονες και στη χώρα μας στο εξωτερικό. Υπάρχει ανησυχία από τον ΠΟΥ. Ο ΠΟΥ έχει πει ότι είναι ασυγχώρητη επιπολαιότητα να θεωρούμε -και αυτό έχει υιοθετηθεί στην Ελλάδα περίπου από τον Απρίλη- ότι έχουμε λήξη της πανδημίας. Διάβασα προχθές και μια δήλωση του κ. Μόσιαλου, που λέει ότι η πολιτική δημόσιας υγείας δεν μπορεί να βασίζεται στην τύχη, ούτε να γίνεται μετάθεση ευθυνών στους πολίτες, αυτό δηλαδή που κάνετε εσείς αυτή τη στιγμή.

Νομίζω, λοιπόν, ότι η νέα υγειονομική στρατηγική που θα θέσει αυτές τις διαφορετικές προτεραιότητες και κυρίως θα δώσει έμφαση στην αποτροπή της λειτουργικής κατάρρευσης του δημόσιου συστήματος υγείας και της στήριξης του ανθρώπινου δυναμικού του είναι η άμεση προτεραιότητα σήμερα. Ούτε σε αυτό το πεδίο έχετε κάνει κάτι, που να αλλάζει το ζοφερό κλίμα που επικρατεί σήμερα στο ΕΣΥ. Δεν υπάρχει ούτε μια πρόνοια, ώστε να υπάρχει ένας μηχανισμός, όπως έχουμε πει εδώ και πάρα πολύ καιρό, μόνιμης αντικατάστασης και αναπλήρωσης των κενών που υπάρχουν στο σύστημα υγείας λόγω συνταξιοδότησης του προσωπικού.

Κάθε χρόνο φεύγουν δύο χιλιάδες άνθρωποι από το ΕΣΥ, γιατροί και λοιπό προσωπικό, υγειονομικό προσωπικό. Δεν κάνετε τίποτα, για να δοθεί μια μόνιμη εργασιακή προοπτική στους σημερινούς συμβασιούχους, που είναι περίπου δεκαπέντε χιλιάδες. Δεν κάνετε τίποτα, για να προκηρυχθούν μόνιμες θέσεις με ένα πλάνο προσλήψεων που θα δώσει αναπτυξιακή ώθηση και προοπτική στο σύστημα υγείας σε βάθος τριετίας -εμείς έχουμε προσδιορίσει αυτές τις ανάγκες περίπου σε δεκαπέντε χιλιάδες- που θα καλύψουν τομείς που είναι ήδη ελλειμματικό το σύστημα υγείας, όπως είναι η πρωτοβάθμια φροντίδα, όπως είναι η επείγουσα ιατρική, όπως είναι οι υπηρεσίες αποκατάστασης, όπως είναι η ψυχική υγεία και φυσικά οι υπηρεσίες δημόσιας υγείας της χώρας, για τις οποίες δε γίνεται ποτέ καμμία συζήτηση.

Δεν κάνετε τίποτα, για να δώσετε ένα νέο πλέγμα κινήτρων προσέλκυσης ιδιαίτερα ιατρικού δυναμικού στο ΕΣΥ σήμερα. Ίσα-ίσα, αυτό που κάνετε είναι νομοθετείτε αντικίνητρα για να παραμείνει κάποιος στο σύστημα υγείας αυτόν τον καιρό. Η γραμμή που δίνετε, το σήμα που δίνετε στους νέους γιατρούς ή ακόμα και στους υπηρετούντες σήμερα γιατρούς του ΕΣΥ είναι «αποχωρήστε από το ΕΣΥ, ιδιωτεύστε και μετά ελάτε με προνομιακούς όρους» -κλείνετε το μάτι για παχυλές αμοιβές με το θεσμό του προσωπικού γιατρού- «να συμβληθείτε ως ιδιώτες γιατροί με το ΕΣΥ και με τον ΕΟΠΥΥ».

Οδηγείτε πραγματικά στην πλήρη διάλυση τις δημόσιες δομές υγείας και το αποδεικνύετε, σε πείσμα προφανώς όλων των διδαγμάτων της πανδημίας και όλων των προταγμάτων που έχουν έρθει σε διεθνές επίπεδο στο προσκήνιο για την πολιτική υγείας στη μετά-COVID εποχή, που είναι η ενδυνάμωση των δημοσίων συστημάτων υγείας. Αυτό που κάνετε είναι σφυρίζετε πρόωρα τη λήξη της πανδημίας και προσπαθείτε να κλείσετε όπως-όπως τις εκκρεμότητες με το ΕΣΥ, για να δώσετε το σήμα της πλήρους απαξίωσης των δημόσιων δομών και της δημιουργίας ζωτικού χώρου για τον ιδιωτικό τομέα.

Ποιος είναι ο λόγος που τα κάνετε αυτά; Ο βασικός λόγος είναι ότι δε θέλετε να επενδύσετε με μόνιμο και σταθερό και σε βάθος χρόνου τρόπο στο δημόσιο σύστημα υγείας, γιατί είσαστε ιδεοληπτικά και εμμονικά νεοφιλελεύθεροι. Παρά το ότι η πανδημία έχει καταρρίψει όλο το νεοφιλελεύθερο αφήγημα περί δήθεν υπεροχής του ιδιωτικού τομέα εις βάρος των δυσκίνητων, αναποτελεσματικών γραφειοκρατικών και σπάταλων κρατικών δομών, παρ’ ότι έχει καταρριφθεί παντού αυτή η γραμμή της διεύρυνσης των ιδιωτικών συστημάτων υγείας, θεωρώ ότι πραγματικά επιμένετε σε αυτή την αντίληψη, γι’ αυτό και είχατε εξαρχής τη λάθος εκτίμηση για προσωρινότητα της πανδημίας.

Μετά από κάθε οξεία φάση, μετά από κάθε πανδημικό κύμα, βιαζόσασταν να σφυρίξετε τη λήξη, όχι μόνο για να δώσετε το σήμα στην οικονομία, στην αγορά και στην επάνοδο στην κανονικότητα, όχι μόνο για να πουλήσετε ένα ανύπαρκτο success story, αλλά κυρίως για να μη δεσμευτείτε σε μια παρέμβαση προοπτικής και αναβάθμισης του δημόσιου συστήματος υγείας. Το λέτε συνεχώς: άλλο δημόσιο άλλο κρατικό. «Καλύτερα να μην είναι κρατικές οι υπηρεσίες», μας είπε προχθές η Αναπληρώτρια Υπουργός. «Και τι σας πειράζει αν είναι από ιδιωτικές υπηρεσίες οι παροχές, αρκεί να είναι με δημόσιο τρόπο» κ.λπ., αυτό είναι το μόνιμο μότο σας.

Θα σας πω ένα πάρα πολύ απλό επιχείρημα. Διάβασα μια αναφορά του Συνηγόρου του Πολίτη προχθές.

Ξέρετε τι λέει ο Συνήγορος του Πολίτη μετά από καταγγελίες προφανώς πολιτών και ασφαλισμένων; Υπερχρεώνουν οι ιδιωτικές κλινικές τον ΕΟΠΥΥ και τους πολίτες. Καταγγελία του Συνηγόρου του Πολίτη. Αυτή είναι η ουσία του θέματος. Ο ιδιωτικός τομέας και μάλιστα ο επιχειρηματικά οργανωμένος ιδιωτικός τομέας -δε μιλάμε για τους ελεύθερους επαγγελματίες γιατρούς και τα μικρά εργαστήρια κ.λπ.- έχει την τάση να μετακυλίει κόστη στον πολίτη. Έχει αυτό που έχουμε πει πολλές φορές. Το γονίδιο της προκλητής ζήτησης και της σπατάλης πόρων. Επιβαρύνει και τις τσέπες των πολιτών, γι΄ αυτό έχουμε υψηλή ιδιωτική δαπάνη υγείας στη χώρα και φυσικά τα ασφαλιστικά ταμεία και τον ΕΟΠΥΥ. Αυτό είναι το μείζον πρόβλημα. Η αγορά υπηρεσιών από τον ιδιωτικό τομέα ουσιαστικά ενισχύει την παθητική ιδιωτικοποίηση του συστήματος υγείας, διότι επιβαρύνει συνεχώς τις τσέπες των πολιτών. Δεν είναι καθόλου τυχαίο ότι στην τριετία της διακυβέρνησης σας οι υγειονομικές ανισότητες, οι ακάλυπτες υγειονομικές ανάγκες, αυτός ο πολύ αντικειμενικός και σκληρός δείκτης των ανισοτήτων στην υγεία, έχει τριπλασιαστεί από 8% του πληθυσμού πήγε στο 24%.

Και βεβαίως, υπάρχει και ένα θέμα ουσίας. Ο ιδιωτικός τομέας δεν πρόκειται ποτέ -γιατί δεν τον συμφέρει, αντίκειται στη λογική της κερδοφορίας- να επενδύσει ούτε στην πρόληψη ούτε στην προαγωγή της υγείας για την οποία υποτίθεται κόπτεστε ούτε στην πρωτοβάθμια φροντίδα με αυτήν την ολιστική προσέγγιση της κάλυψης των αναγκών των ανθρώπων ούτε στην επείγουσα ιατρική ούτε στο τραύμα ούτε στην αντιμετώπιση των λοιμωδών νοσημάτων ούτε στη μονάδα εντατικής θεραπείας ούτε στην ιατρική της εργασίας ούτε στην περιβαλλοντική υγεία ούτε στη σχολική υγεία ούτε στις υπηρεσίες δημόσιας υγείας. Αυτό είναι το θέμα. Ο ιδιωτικός τομέας επενδύει εκεί που περιμένει κέρδος και εσείς αυτό το πράγμα δρομολογείτε και αυτά τα επιχειρηματικά συμφέροντα εκφράζετε πολιτικά.

Νομίζω, λοιπόν, ότι έχουμε μια διακυβέρνηση, η οποία είναι στη διαχείριση της πανδημίας και αδιαφανής -το έχουμε πει πάρα πολλές φορές- και εμμονικά νεοφιλελεύθερη και μεροληπτική υπέρ του ιδιωτικού τομέα και απαξιωτική των δημόσιων δομών. Είναι ζήτημα ζωτικής σημασίας να έχουμε αλλαγή πολιτικής. Και για να υπάρξει αλλαγή πολιτικής, προφανώς πρέπει να υπάρξει αλλαγή διακυβέρνησης. Με τη σημερινή κυβερνητική γραμμή νομίζω ότι κανείς ούτε οι εργαζόμενοι στο σύστημα υγείας ούτε οι πολίτες μπορούν να περιμένουν κάποια προοπτική.

Εξακολουθείτε την τιμωρητική γραμμή της αναστολής εργασίας για το μη εμβολιασμένο προσωπικό του συστήματος. Έχει τελειώσει η συζήτηση. Πλέον τα υπερμεταδοτικά στελέχη τα οποία έχουν την ικανότητα της ανοσοδιαφυγής προσβάλλουν και οι προσβαλλόμενοι μεταδίδουν ανεξάρτητα από το αν είναι εμβολιασμένοι ή όχι. Η προστασία για τη σοβαρή νόσηση υπάρχει και αυτό είναι το μεγάλο προτέρημα του εμβολιασμού. Δεν υπάρχει λόγος δημόσιας υγείας για να επιμένετε σε αυτή τη γραμμή. Δεν υπάρχει λόγος δημόσιας υγείας για να μην επιστρέψουν χθες οι άνθρωποι αυτοί, να διασφαλίσουν την εργασιακή τους αξιοπρέπεια και τη δυνατότητά τους να ζήσουν τις οικογένειές τους και βεβαίως να στηρίξουν το δημόσιο σύστημα υγείας.

Νομίζω ότι αυτό που πραγματικά χρειάζεται σήμερα είναι ένα σχέδιο άμεσης διάσωσης και άμεσης εξόδου από αυτήν την υγειονομική κρίση, αλλά κυρίως μια προοπτική μακροπρόθεσμης παρέμβασης ενισχυτικής του δημόσιου χρήματος υγείας. Τέτοιο σχέδιο έχουμε καταθέσει και το έχουμε παρουσιάσει κατ’ επανάληψη.

Έχουμε ασκήσει τεκμηριωμένη κριτική στη διαχείριση σας. Εσείς δεν τολμήσαμε ποτέ, αυτά τα δυόμισι χρόνια, να κάνετε μια σοβαρή αποτίμηση και αξιολόγηση της διαχείρισης των προβλημάτων, των ανεπαρκειών, των λαθών και κυρίως να κάνετε διορθωτικές κινήσεις. Εμείς το κάναμε με σοβαρό και συγκροτημένο τρόπο. Παρουσιάσαμε, με τη μορφή ειδικής έκδοσης, η Μαύρη Βίβλος για την πανδημία, παρουσιάσαμε την κριτική μας με βάση τα στοιχεία από διεθνείς οργανισμούς, από παρεμβάσεις εμπειρογνωμόνων, από ειδικούς στα θέματα δημόσιας υγείας. Τα έχετε αγνοήσει όλα. Εργαλειοποιείτε την επιστήμη, τις επιστημονικές επιτροπές, τους εμπειρογνώμονες, τους πάντες.

Σας προκαλώ, κύριε Υπουργέ, να μας πείτε ποιος σας έχει εισηγηθεί αυτή την περίοδο, με αυτά τα δεδομένα, με αυτούς τους επιδημιολογικούς δείκτες να ισχυρίζεστε ότι δεν υπάρχει ανάγκη λήψης διορθωτικών μέτρων, όπως για παράδειγμα -γιατί μας ρωτήσατε χθες ποια μέτρα εννοούμε- την επαναφορά της υποχρεωτικότητας της χρήσης της μάσκας στα μέσα μαζικής μεταφοράς και στους κλειστούς χώρους. Το αυτονόητο. Δεν είναι δυνατόν να είναι όλα χύμα αυτή την περίοδο και η μόνη εμμονή να είναι για παράδειγμα η μη επιστροφή των ανεμβολίαστων υγειονομικών.

Πιστεύω, λοιπόν, ότι χρειαζόμαστε μια συνολική αλλαγή πορείας και μία προφανώς νέα ιεράρχηση των αναγκών της κοινωνίας και νέες πολιτικές προτεραιότητες που θα θέσει μια προοδευτική διακυβέρνηση. Είναι επείγουσα ανάγκη να δρομολογηθούν πολιτικές εξελίξεις, να επισπευσθεί ο χρόνος διενέργειας των εκλογών που όπως φαίνεται δε θα το αποφύγετε αυτό πια. Όλα δείχνουν ότι θα πάμε σε πρόωρες εκλογές και μέσα από αυτές τις εκλογές θα προκύψει ένας νέος πολιτικός συσχετισμός που θα εγγυηθεί τις παρεμβάσεις αυτές.

Επιτρέψτε μου μία αναφορά στην τροπολογία που έχουμε καταθέσει και αφορά το εργασιακό και το μισθολογικό καθεστώς των υγειονομικών που δουλεύουν στο πρόγραμμα «PHILOS». Το πρόγραμμα «PHILOS» είναι ένα πρόγραμμα που οργάνωσε και διασφάλισε τη χρηματοδότησή του η προηγούμενη κυβέρνηση και αφορά την υγεία των προσφύγων μεταναστών. Αυτό έδωσε τη δυνατότητα να αποφύγουμε να γίνει το προσφυγικό ζήτημα πρόβλημα δημόσιας υγείας στη χώρα μας. Εσείς, λοιπόν, παρ’ ότι το παραλάβατε με δρομολογημένη χρηματοδότηση και παρ’ ότι υπήρχε με μετρήσιμο τρόπο βελτίωση της φροντίδας αυτών των ανθρώπων που είναι εξ ορισμού μια ομάδα πληθυσμιακή αυξημένης ευαλωτότητας, δεν έχετε κάνει τίποτα για να διασφαλίσετε τη συνέχιση του, δίνετε την τελευταία στιγμή, στο και πέντε, κάποιες ολιγόμηνες παρατάσεις και το κυριότερο από τον Δεκέμβρη του 2021 και μετά προχωρήσατε σε μια δραματική περικοπή 45% των αποδοχών του ιατρικού και του υπόλοιπου υγειονομικού προσωπικού, με αποτέλεσμα να παραιτείται ο κόσμος και να μην υπάρχει επάρκεια ανθρώπινου δυναμικού για να επιτελέσει αυτή τη λειτουργία.

Επειδή οι υπηρεσίες επικαλούνται μία γνωμοδότηση του ΓΛΚ, καταθέτουμε τροπολογία που ξεπερνά αυτό το πρόβλημα και δίνει τη δυνατότητα να πληρωθούν με βάση τις ισχύουσες διατάξεις οι άνθρωποι αυτοί, να συνεχίσουν να παρέχουν τις υπηρεσίες τους στην ευαίσθητη αυτή ομάδα που όπως έχουμε πει πάρα πολλές φορές και που έχει τονίσει ο Παγκόσμιος Οργανισμός Υγείας, δεν μπορεί να υπάρξει αποτελεσματική προστασία της δημόσιας υγείας -αυτό είναι το μότο του ΠΟΥ- χωρίς αναβάθμιση και προστασία της υγείας των προσφύγων μεταναστών.

Ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Ξανθέ.

Τον λόγο έχει τώρα ο ειδικός αγορητής του Κινήματος Αλλαγής, κ. Γεώργιος Φραγγίδης.

Παρακαλώ να κλείσει το σύστημα της ηλεκτρονικής εγγραφής των ομιλητών.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε για άλλη μια φορά ένα νομοθετικά αδιάφορο νομοσχέδιο του Υπουργείου Υγείας, που δεν επιφέρει τίποτα περισσότερο από παρατάσεις ρυθμίσεων για την πανδημία, μέτρα που η Κυβέρνηση φέρνει προς ψήφιση ανά τρίμηνο, αποδεικνύοντας την ανικανότητά της να προβεί σε ουσιαστικό και μακρόπνοο σχεδιασμό για την υγεία.

Την ίδια στιγμή μέσα σε συνθήκες χαλάρωσης και ανυπαρξίας περιοριστικών μέτρων, αλλά και αυξημένης κινητικότητας λόγω τουρισμού και θερινής περιόδου η πανδημία τραβάει την ανηφόρα. Οι νέες υπερμεταδοτικές υποπαραλλαγές «ΒΑ4» και «ΒΑ5» έχουν οδηγήσει σε αυξημένες μολύνσεις και αυξημένες νοσηλείες.

Μπορεί ο καθοριστικός δείκτης να είναι ο αριθμός των διασωληνώσεων που αυτή τη στιγμή εμφανίζει μικρή αύξηση, ωστόσο δεν πρέπει να υποτιμάμε την εκτόξευση των νοσηλειών που μπορεί να ασκήσει πίεση στις απλές κλίνες και σταδιακά να πιέσει και τις μονάδες εντατικής θεραπείας.

Ειδικοί, εξάλλου, προβλέπουν ότι τα κρούσματα θα ανέλθουν στα είκοσι τρεις χιλιάδες με είκοσι πέντε χιλιάδες κατά μέσο όρο την εβδομάδα και ότι θα υπάρξει διπλασιασμός μέχρι τα μέσα του Ιουλίου.

Τελευταία επισημαίνουν και την υγειονομική βόμβα του συνδρόμου long COVID, ενός μεγάλου κινδύνου για τη δημόσια υγεία με σημαντικότατη επιβάρυνση στην οικονομία, που απαιτεί ολιστική διεπιστημονική προσέγγιση και εκπαίδευση του ιατρικού και παραϊατρικού προσωπικού. Οι μελέτες δείχνουν ότι ένας στους πέντε ασθενείς που θα νοσήσουν από κορωνοϊό, ανεξάρτητα από τη βαρύτητα της αρχικής νόσησης, θα παρουσιάσει κάποιες βλάβες σε ζωτικά όργανα ως αποτέλεσμα του συνδρόμου. Αυτό και μόνο κάνει σαφές ότι η τακτική της Κυβέρνησης να περιμένει να αυξηθούν οι διασωληνώσεις και οι θάνατοι για να πάρει μέτρα είναι εντελώς άστοχη, όπως άστοχη ήταν και η πρόωρη εγκατάλειψη της υποχρεωτικής χρήσης μάσκας σε όλους τους χώρους συνωστισμού και συγχρωτισμού, κλειστούς ή ανοιχτούς.

Σας το επισημάναμε και πριν από τρεις μήνες, όταν ετοιμαζόσασταν να πετάξετε τις μάσκες, κύριε Υπουργέ.

Θα πρέπει να ληφθούν έγκαιρα ορισμένα μέτρα για να αναχαιτιστεί η αύξηση των κρουσμάτων και να αποφευχθούν οι πολλές εισαγωγές σε μονάδες εντατικής θεραπείας. Η πολιτεία οφείλει να υπενθυμίζει σταθερά στους πολίτες την τήρηση των προστατευτικών μέτρων και να τους προφυλάσσει μακροπρόθεσμα, μειώνοντας την έκθεσή τους στον συγχρωτισμό, φροντίζοντας παραδείγματος χάριν για περισσότερα μέσα μαζικής μεταφοράς με λιγότερο κόσμο, περισσότερη τηλεργασία και πολλά άλλα.

Είπατε χθες, κύριε Υπουργέ, ότι είναι υποχρεωτική η χρήση μάσκας στα μέσα μαζικής μεταφοράς, στα πλοία και σε άλλα μέρη, όπως στα αεροπλάνα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Είπα «στα μέσα μαζικής μεταφοράς αστικού τύπου».

**ΓΕΩΡΓΙΟΣ ΦΡΑΓΓΙΔΗΣ:** Ναι, δε θα διαφωνήσουμε σε αυτό. Όμως, η ανυπαρξία ελέγχων συμμόρφωσης και η χαλαρότητα που εκπέμπει η Κυβέρνηση σε αυτό το θέμα έχει οδηγήσει σε φαινόμενα αδιαφορίας των πολιτών που τείνουν να μην φορούν μάσκα πουθενά.

Η τακτική σας δεν είναι σταθερή και σαφής ούτε στο θέμα των εμβολιασμών. Είχαμε πρόσφατα το φιάσκο με τη δεύτερη αναμνηστική δόση του εμβολίου στους άνω των τριάντα ετών σε προαιρετική βάση και χωρίς καμμία επιστημονική τεκμηρίωση, που εισηγήθηκε η Εθνική Επιτροπή Εμβολιασμών και βγήκε πολύ συντηρητικά ο κ. Μόσιαλος σε σχέση με αυτή την απόφαση. Τέτοιες ενέργειες πλήττουν την αξιοπιστία της Κυβέρνησης και υπονομεύουν το εμβολιαστικό πρόγραμμα. Οι αποφάσεις δημόσιας υγείας και οι ιατρικές αποφάσεις πρέπει να βασίζονται στην τεκμηρίωση και στη συστηματική ανάλυση των δεδομένων. Παράλληλα, οι εκκλήσεις για εμβολιασμό με τη δεύτερη επαναληπτική δόση των περίπου δύο εκατομμυρίων ατόμων ηλικίας άνω των εξήντα ετών φαίνεται να μη βρίσκει τη δέουσα ανταπόκριση.

Με το άρθρο 3 του νομοσχεδίου επαναφέρετε την υποχρεωτική επίδειξη του πιστοποιητικού εμβολιασμού ή νόσησης για τους εργαζόμενους στο δημόσιο και τον ιδιωτικό τομέα σε μία φάση που όλα τα μέτρα είναι σε αναστολή. Είπατε ότι το κάνετε αυτό για να υπάρχει σε ισχύ το θεσμικό πλαίσιο. Δε μας πείθετε απόλυτα. Θα μπορούσατε να επαναφέρετε τη ρύθμιση τον Σεπτέμβριο. Σε μια δεύτερη ανάγνωση ίσως ο στόχος σας είναι να μη δοθεί το επιχείρημα στους ανεμβολίαστους υγειονομικούς σε σχέση με τη διεκδίκηση επιστροφής στην εργασία τους.

Με αφορμή αυτή τη σκέψη υπενθυμίζω ότι έχουμε πάρει ξεκάθαρη θέση εξ αρχής, είμαστε υπέρ της υποχρεωτικότητας του εμβολιασμού στους υγειονομικούς. Ωστόσο, είναι πολύ σκληρό αυτοί οι άνθρωποι που λείπουν από το σύστημα υγείας να στερούνται σήμερα πλήρως το εισόδημά τους και να απειλείται η επιβίωσή τους. Αν οι επιδημιολογικές εξελίξεις είναι καλές στο τέλος του καλοκαιριού, πιστεύω ότι θα πρέπει να επανεξεταστεί το θέμα τους.

Σε όλες τις συνεδριάσεις της αρμόδιας επιτροπής ο εισηγητής της Πλειοψηφίας επανέλαβε ότι η Κυβέρνηση είναι υπερήφανη για τη διαχείριση της πανδημίας. Εμείς, αντίθετα, εκφράζουμε την αγωνία μας για την απουσία στρατηγικής και ανησυχούμε για το πού πηγαίνει η υγεία στη χώρα μας. Μετά από δυόμισι χρόνια δεν μπορεί να υπερηφανεύεστε που εξακολουθείτε να νομοθετείτε με παρατάσεις προσωρινών ρυθμίσεων ανά τρίμηνο.

Είπατε, κύριε Υπουργέ, στην επιτροπή ότι το κάνετε αυτό για να περνάει η έγκριση από την κοινοβουλευτική διαδικασία και παράλληλα να γίνεται συζήτηση για τα θέματα υγείας. Αυτό δε δικαιολογεί το περιεχόμενο της νομοθέτησής σας. Είχατε χρόνο να προγραμματίσετε ουσιαστικές λύσεις για την πανδημία, αλλά και κάθε μελλοντική υγειονομική απειλή που νομοτελειακά θα ακολουθήσει στο εγγύς ή στο απώτερο μέλλον εξαιτίας περιβαντολογικών, οικονομικών, κοινωνικών και άλλων παραγόντων. Μπορούσατε -αλλά δεν το κάνατε- να ενισχύσετε το δημόσιο σύστημα υγείας σε όλα τα επίπεδα, στελέχωση, υποδομές, εξοπλισμό, να είχατε κάνει χαρτογράφηση υγειονομικών αναγκών σε όλη τη χώρα, ώστε να προχωρήσετε στη συστηματική κάλυψή τους. Δεν το κάνετε. Δε μάθατε από την πανδημία.

Σε όλη την Ελλάδα, από άκρη σε άκρη, κρίσιμες κλινικές για τη λειτουργία των νοσοκομείων λειτουργούν υποστελεχωμένα και οριακά, με κίνδυνο για ασθενείς και για εργαζόμενους. Η περιφέρεια, ειδικά δε η νησιωτική Ελλάδα με τις ιδιαιτερότητές της, εμφανίζει τεράστιες αδυναμίες κάλυψης των υγειονομικών αναγκών του πληθυσμού και οι υπηρεσίες υγείας που προσφέρουν υπολείπονται κατά πολύ σε ποιότητα εκείνων του κέντρου. Εξάλλου, τα διδάγματα από την πορεία της πανδημίας σε σχέση με τις ανισότητες από το κέντρο στην περιφέρεια είναι εμφανή. Οι ασθενείς ταλαιπωρούνται για να βρουν λύσεις στα προβλήματα υγείας τους, οι εργαζόμενοι καταρρέουν από την υπερεργασία, η εξωνοσοκομειακή φροντίδα είναι σχεδόν ανύπαρκτη.

Είπε ο εισηγητής του νομοσχεδίου -και το είπε και σήμερα- «άνοιξαν νέες κλίνες ΜΕΘ». Θετικό αυτό, αλλά αξίζει να μας πείτε πώς λειτουργούν οι ΜΕΘ, με τι προσωπικό. Με τις τεράστιες ελλείψεις σε αναγκαίες ειδικότητες για τη λειτουργία μιας ΜΕΘ, όπως εντατικολόγων και αναισθησιολόγων, διερωτάται κανείς για την ποιότητα και την ασφάλεια με την οποία λειτουργούν.

Και βέβαια, δεν τιμά το σύστημα υγείας ότι νομοθετείται για άλλη μια φορά η ένταξη συνταξιούχων γιατρών στο Εθνικό Σύστημα Υγείας για τις ανάγκες της πανδημίας. Επί μήνες αναμένουμε τις εξαγγελθείσες προσλήψεις ιατρονοσηλευτικού προσωπικού.

Επίσης, με αφορμή το άρθρο 39 για την παραμονή στο Εθνικό Σύστημα Υγείας γιατρών ειδικότητας αναισθησιολογίας και νεφρολογίας οι οποίοι θα είχαν συνταξιοδοτηθεί λόγω ηλικίας, να πω ότι προτεραιότητα είναι να προσλαμβάνονται νέοι γιατροί στο Εθνικό Σύστημα Υγείας και όχι να παρατείνεται η ηλικία συνταξιοδότησης των ήδη υπηρετούντων. Προσλήψεις, όμως, δε γίνονται, οπότε αναγκαστικά καταφεύγουμε σε τέτοιες λύσεις και θεωρώ ότι δεν είναι οι μοναδικές ειδικότητες που βρίσκονται σε έλλειψη. Είναι καλό να δοθεί δυνατότητα παράτασης σε γιατρούς όλων των ειδικοτήτων μετά από την αίτησή τους και εφ’ όσον διαπιστώνεται έλλειψη από τη μονάδα υγείας και την οικεία ΥΠΕ.

Τα κενά που δημιουργούνται λόγω συνταξιοδοτήσεων αποτελούν μείζον πρόβλημα στις υγειονομικές μονάδες σε όλη την επικράτεια. Είναι απαράδεκτο να δημιουργούνται τέτοια κενά. Μια ξαφνική παραίτηση ενός γιατρού είναι απρόβλεπτη, δεν είναι προβλέψιμη.

Δεν συμβαίνει όμως το ίδιο για μια συνταξιοδότηση, για την οποία το Υπουργείο Υγείας μπορεί να γνωρίζει ένα χρόνο πριν και να φροντίσει έγκαιρα για αναπλήρωση της θέσης. Χρειάζεται να γίνουν μόνιμες προσλήψεις, να ανατραπεί το brain drain, να γυρίσουν οι γιατροί μας πίσω. Και αυτό θα γίνει, μόνο εάν τους προσφέρουμε αξιοπρεπή μισθό και προοπτικές επιστημονικής και επαγγελματικής εξέλιξης.

Χρειάζεται να αλλάξει η εκπαίδευση, να συνδεθεί με την εργασία και να δοθούν κίνητρα για την πλήρωση ειδικοτήτων που χρειαζόμαστε. Οι ειδικευόμενοι να είναι καθαρά εκπαιδευόμενοι, να μην καλύπτουν εργασία και αναλαμβάνουν ευθύνη ειδικευμένων γιατρών.

Να δημιουργήσουμε ένα σύγχρονο και αποτελεσματικό σύστημα δημόσιας υγείας, που θα στηρίζεται στην διατομικότητα και στη διεπιστημονικότητα. Να παρέχουμε προσβάσιμες και δωρεάν ποιοτικές υπηρεσίες υγείας για όλους, χωρίς διακρίσεις, ίσες ευκαιρίες και καλές συνθήκες εργασίας για τους εργαζόμενους στην υγεία.

Κύριε Υπουργέ, ανακοινώσατε πολλά ωραία πράγματα που θα έρθουν σε επόμενα νομοσχέδια για τη δευτεροβάθμια περίθαλψη, για την εκπαίδευση, για τη στελέχωση των νοσοκομείων. Όλα τα ωραία τα τοποθετείτε σε ένα μελλοντικό χρόνο. Αυτό όμως που έχουμε μπροστά μας αυτή τη στιγμή από εσάς είναι ένα νομοσχέδιο με ρυθμίσεις που δεν αντιμετωπίζουν καμμία παθογένεια και δεν δίνουν ριζικές λύσεις στα προβλήματα του συστήματος υγείας που ανέδειξε η πανδημία. Αντιθέτως, πρόκειται για προσωρινές και πρόχειρες λύσεις, όπως μετακινήσεις προσωπικού και παρατάσεις συμβάσεων ΙΔΟΧ, που καλύπτουν εδώ και χρόνια πάγιες και διαρκείς ανάγκες.

Δεν μπορεί μετά από δυόμισι χρόνια να αντιμετωπίζετε την πανδημία με τον ίδιο τρόπο όπως στην αρχή. Ακόμη χειρότερα, το νομοσχέδιο περιέχει πλήθος διατάξεων που στηρίζονται σε διαδικασίες κατά παρέκκλιση της κείμενης νομοθεσίας για τις δημόσιες συμβάσεις, υπερκοστολογημένες απευθείας αναθέσεις και, κατ’ εξαίρεση, ρυθμίσεις, πάντα με την επίκληση της πανδημίας. Είτε η Κυβέρνηση δεν αντιλήφθηκε εξαρχής τη μη προσωρινότητα της πανδημίας, είτε τη βολεύει να παρακάμπτει τη νομιμότητα κρατώντας ομήρους τους συμβασιούχους, εν όψει της επερχόμενης εκλογικής αναμέτρησης και εξυπηρετώντας με αδιαφανείς συνθήκες πελατειακές σχέσεις και ίδια συμφέροντα.

Αναρωτιόμαστε, ποιο είναι τελικά το κόστος της πανδημίας; Έχετε κάνει απολογισμό μέχρι τώρα; Πού υπηρετούν οι σχεδόν τριάντα χιλιάδες συμβασιούχοι του COVID-19; Πώς αξιοποιήσατε τις δωρεές από ιδιώτες και ιδρύματα για την κάλυψη των αναγκών του Εθνικού Συστήματος Υγείας; Ποιος είναι ο απολογισμός των προμηθειών για την υγεία;

Ειδικά το άρθρο 43, αρμοδιότητας του Υπουργείου Ψηφιακής Διακυβέρνησης, αποτελεί σκανδαλώδη ρύθμιση. Καταφεύγετε για όγδοη φορά στην παράταση ενός καθεστώτος αδιαφανών διαδικασιών και απευθείας αναθέσεων για προμήθειες, παροχή υπηρεσιών, συντήρηση πληροφοριακών συστημάτων κ.λπ. και μάλιστα αυτή τη φορά χωρίς όριο προϋπολογισμού σύμβασης και χωρίς υποχρέωση λήψης προσφορών, ώστε να επιλεγεί η πιο συμφέρουσα. Γιατί χρειάζεται κάτι τέτοιο; Όλα είναι ανοιχτά, οι υπηρεσίες λειτουργούν κανονικά.

Επίσης, είμαστε κάθετα αντίθετοι και με το άρθρο 51, αρμοδιότητας του Υπουργείου Παιδείας, που δίδεται παράταση στις εκλογές για την ανάδειξη πρυτανικών αρχών και κοσμητόρων, ώστε αυτές να διεξαχθούν με νέο νόμο.

Η Κυβέρνηση φέρνει τεράστια αναστάτωση, για να επιβάλει ένα σύστημα διοίκησης, το οποίο, μεταξύ των άλλων, χαρακτηρίζεται από έναν απίστευτο μικρομεγαλισμό, το ίδιο μοντέλο διοίκησης ανεξαρτήτως του μεγέθους του πανεπιστημίου, είτε είναι μικρό, είτε είναι μεγάλο. Το θέμα έπρεπε να αντιμετωπιστεί συνολικά με νέο νομοσχέδιο του Υπουργείου Παιδείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας, θα ήθελα να πω ότι για τελευταία φορά θα είμαστε υπέρ επί της αρχής του νομοσχεδίου, γιατί είναι κάποιες ανάγκες των εργαζομένων που πρέπει να αντιμετωπιστούν. Όμως, εάν σε επόμενη φορά δεν υπάρξει πλήρης ενημέρωση για τον αριθμό των συμβασιούχων, δεν υπάρξει ενημέρωση των συμβάσεων έργου και προμηθειών που νομιμοποιούνται χωρίς να υπάρχει έκτακτη ανάγκη και χωρίς λογοδοσία και ακόμη, εάν δεν πάρετε υπ’ όψιν σας ότι με αυτή την τακτική το σύνολο της διοίκησης των υπηρεσιών δεν ανησυχεί καθόλου για τον έλεγχο νομιμότητας με τέτοιες διαδικασίες και έχει εθιστεί στην παραβίαση των νόμιμων διαδικασιών, τότε δεν θα ξαναψηφίσουμε.

Όπως είπα και πριν, όσον αφορά τα άρθρα 43 και 51, είμαστε κάθετα αντίθετοι.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Φραγγίδη.

Τον λόγο έχει τώρα, μέσω Webex, ο ειδικός αγορητής του Κομμουνιστικού Κόμματος Ελλάδας και Αντιπρόεδρος της Βουλής κ. Γεώργιος Λαμπρούλης.

Ορίστε, κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Όπως τοποθετηθήκαμε και κατά τη διάρκεια της επεξεργασίας του νομοσχεδίου στις επιτροπές, το νομοσχέδιο και οι προβλέψεις του αφορούν στη χρονική παράταση των ρυθμίσεων που ήδη ισχύουν και εντάσσονται στη γενικότερη αντιλαϊκή πολιτική της Κυβέρνησης στον τομέα της υγείας.

Μάλιστα, ο στόχος, όπως αναφέρεται στο νομοσχέδιο περί της ενίσχυσης του ΕΣΥ, είναι όχι μόνο ψευδεπίγραφος, αλλά αποτελεί κοροϊδία και εμπαιγμό απέναντι τόσο στους εργαζόμενους υγειονομικούς στις δημόσιες μονάδες υγείας, όσο και στους ίδιους τους ασθενείς. Και το λέμε αυτό, διότι αυτά τα μέτρα και οι ρυθμίσεις που προβλέπονται στο νομοσχέδιο, που έχουν ήδη εφαρμοστεί, όχι μόνο δεν έχουν ενισχύσει το ΕΣΥ με κριτήριο την ουσιαστική βελτίωση των παροχών προς τους ασθενείς, αλλά στην πράξη έχει επιβεβαιωθεί, πρώτον, η επιδείνωση των όρων παροχής αναφορικά με τις ανάγκες των ασθενών σε υπηρεσίες υγείας και δεύτερον, έχει ενισχυθεί ο εξαναγκασμός των ασθενών να απευθύνονται στους επιχειρηματίες της υγείας, πληρώνοντας πολλά επιπλέον ποσά από την τσέπη τους.

Συγχρόνως, η Κυβέρνηση και το Υπουργείο επικαλούνται σε όλα τα άρθρα του νομοσχεδίου πως τα μέτρα αφορούν τις έκτακτες ανάγκες από την πανδημία. Είναι ένα επιχείρημα ξεκάθαρα αντιεπιστημονικό και συνάμα επικίνδυνο. Διότι, τι έχει αποδειχθεί στην πράξη εδώ και περίπου τρία χρόνια από την εκδήλωση της πανδημίας; Αποδείχθηκε -και όλοι το αποδέχονται- πως οι δημόσιες μονάδες υγείας συνολικά δεν ήταν σε θέση να αντιμετωπίσουν τις τακτικές ανάγκες του πληθυσμού πριν την πανδημία, πολύ δε περισσότερο κατά τη διάρκειά της, αλλά και για το επόμενο διάστημα.

Τι κάνει τώρα η Κυβέρνηση; Κρύβει συνειδητά αυτή την κατάσταση και τι προσπαθεί να κάνει; Προσπαθεί να περάσει την αντίληψη ότι πριν την πανδημία όλα ήταν καλά και τώρα για τις ανάγκες της πανδημίας παίρνονται πρόσθετα μέτρα. Όμως, ακόμη και μέσω αυτών των μέτρων δεν προστίθεται προσωπικό στις δημόσιες μονάδες υγείας, παρά ξαναπροσλαμβάνονται, για παράδειγμα, οι επικουρικοί, των οποίων λήγει η σύμβασή τους, ή οι υγειονομικοί που προσελήφθησαν με τετράμηνες συμβάσεις και ξαναπροσλαμβάνονται μέσω της ανανέωσης των συμβάσεων. Επίσης, προχωρά η πρόσληψη συνταξιούχων γιατρών, ενώ συνεχίζεται να εφαρμόζεται το σύστημα των μετακινήσεων των εργαζομένων όλων των κλάδων και ειδικοτήτων από τις υποστελεχωμένες μονάδες που εργάζονται σε άλλες, που είναι ακόμα περισσότερο υποστελεχωμένες. Στην ουσία, προσπαθώντας να κλείσετε μία τρύπα, ανοίγετε άλλες.

Ακριβώς αυτή την πρακτική ακολούθησαν όλες οι προηγούμενες κυβερνήσεις χρόνια τώρα, αφού έχετε όλοι σας κηρύξει εμπάργκο στις προσλήψεις, με αποτέλεσμα να υπάρχουν τεράστια κενά σε γιατρούς και σε ειδικότητες στα δημόσια νοσοκομεία. Το γεγονός ότι διαχρονικά όλες οι κυβερνήσεις, όπως και κατά τη σχεδόν τρίχρονη πανδημία, άφησαν τις δημόσιες υποδομές, τη στελέχωσή τους, τον εξοπλισμό τους να παραμείνουν πολύ πίσω και σε τραγική και επικίνδυνη κατάσταση απέναντι στις λαϊκές ανάγκες, που συνεχώς τρέχουν, συσσωρεύονται και επεκτείνονται, είναι η απόδειξη των επικίνδυνων ορίων για τη λαϊκή υγεία που προαπαιτούν η καπιταλιστική οικονομία και ανάπτυξη, που φυσικά υπηρετεί και η σημερινή Κυβέρνηση της Νέας Δημοκρατίας.

Αυτή είναι η αιτία, η κοινή στρατηγική με την οποία ταυτίζονται όλα τα αστικά κόμματα είτε ως συμπολίτευση είτε ως αντιπολίτευση, όπου η λαϊκή υγεία περιορίζεται στα βασικά πακέτα, οι όροι δουλειάς των υγειονομικών επιδεινώνονται διαρκώς, ενώ ταυτόχρονα ενισχύεται η ιδιωτική επιχειρηματική δράση, ενισχύεται η επιχειρηματική λειτουργία των δημόσιων μονάδων υγείας και η εμπορευματοποίηση των εργασιών τους.

Και ακριβώς αυτές οι κατευθύνσεις προωθούν και έρχονται να υλοποιήσουν οι αναδιαρθρώσεις της σημερινής Κυβέρνησης της Νέας Δημοκρατίας σε συνέχεια των προηγούμενων κυβερνήσεων, αφού εξάλλου ένα σημαντικό μέρος τους έχει μπει σε εφαρμογή, για ενίσχυση ακριβώς της επιχειρηματικής λειτουργίας του δημόσιου νοσοκομείου με νέες ανατροπές στις εργασιακές σχέσεις, του ιατρικού και νοσηλευτικού προσωπικού αλλά και με την ακόμα μεγαλύτερη επιβάρυνση των ασθενών, είτε άμεσα είτε έμμεσα μέσω του ασφαλιστικού φορέα.

Στην ουσία έρχεται η Κυβέρνηση και παρουσιάζει στον λαό ως λύση απέναντι στην άθλια κατάσταση -που όλοι όσοι κυβέρνησαν δημιούργησαν διαχρονικά όλα τα προηγούμενα χρόνια- για την υγεία του λαού και παρουσιάζουν ως σύγχρονη λύση για τις ανάγκες του -ποιο;- την πολιτική που οδήγησε σε αυτή την τραγική και επικίνδυνη κατάσταση, δηλαδή, την πολιτική της επιχειρηματικής λειτουργίας και περαιτέρω εμπορευματοποίησης της λαϊκής υγείας.

Συνεπώς οι ρυθμίσεις του νομοσχεδίου δεν απαντούν στις ανάγκες της λαϊκής οικογένειας, αλλά κυρίως σχετίζονται με αντιλαϊκές ανατροπές που με ευκαιρία την πανδημία προωθεί η Κυβέρνηση της Νέας Δημοκρατίας πατώντας ακριβώς πάνω στις προηγούμενες ανατροπές του ΣΥΡΙΖΑ και η οποία κυβέρνηση ΣΥΡΙΖΑ πάτησε στις προηγούμενες ανατροπές που ήδη είχαν δρομολογηθεί από τις προ-προηγούμενες κυβερνήσεις και πάει λέγοντας.

Και ακριβώς σε αυτή την κατεύθυνση θα συμβάλλουν, στο να μείνει σε μεγάλο βαθμό απροστάτευτος ο λαός όχι απέναντι στην πανδημία αλλά πολύ περισσότερο σε όλες σχεδόν τις άλλες ανάγκες τους σε υπηρεσίες πρόληψης, θεραπείας και αποκατάστασης.

Και ενδεικτικά αναφέρω σημεία του νομοσχεδίου, τις προβλέψεις δηλαδή στα άρθρα του, όπου υλοποιείται η πολιτική της πρόσληψης επικουρικού προσωπικού. Και αντί των μεγάλων αναγκών για πρόσληψη που υπάρχει σε μόνιμο προσωπικό, γιατρούς, νοσηλευτές προβλέπεται η πολιτική της κινητικότητας με μετακινήσεις παντός προσωπικού από μονάδα σε μονάδα και η δημιουργία του λεγόμενου δικτύου νοσηλευτών για περιορισμένο εύρος εργασιών, ενώ αυτοί οι νοσηλευτές και το αντικείμενό τους θα έπρεπε μόνιμο στοιχείο των κέντρων υγείας.

Απέναντι στην υποστελέχωση των κέντρων υγείας, την τραγική κατάσταση στη λειτουργία των κέντρων υγείας της πρωτοβάθμιας φροντίδας υγείας προβάλλει η Κυβέρνηση μέσω του άρθρου 9 την κατ’ οίκον και εξ αποστάσεως ιατρική εξέταση. Μια εξέταση που μόνο στη θεωρία υπάρχει, ενώ η εξ αποστάσεως αποσκοπεί στην άρπα κόλλα εφαρμογή της ιατρικής ως αποκατάσταση των τεράστιων ελλείψεων σε γιατρούς.

Την πρόβλεψη για την υποχρεωτικότητα την αντιμαχόμεθα. Την είχαμε καταψηφίσει. Συνεχίζει η ίδια ιστορία, το ίδιο βιολί και ταυτόχρονα υπάρχει το απαράδεκτο μέτρο της αναστολής εργασίας που έχει θέσει εκτός εργασίας αποδοχών και ασφάλισης έναν σημαντικό αριθμό υγειονομικών και άλλων εργαζομένων στους χώρους υγείας και πρόνοιας.

Αντίστοιχα οι προβλέψεις για την πληρωμή της «επίταξης» των ιδιωτικών μονάδων για νοσηλεία στα μεταφορικά μέσα, στον εξοπλισμό, τη μετατροπή κλινικών για τις ανάγκες της πανδημίας, τη μεταφορά εξοπλισμού από μονάδα σε μονάδα, αφορούν σε μέτρα ενίσχυσης του ιδιωτικού τομέα και ταυτόχρονα εργαλεία διαμόρφωσης των δημόσιων μονάδων υγείας σε αυτές της μιας νόσου και αποκλεισμού σχεδόν όλων των άλλων ασθενών από τις χρόνιες παθήσεις. Μία εμπειρία που με τραγικό τρόπο επιβεβαιώθηκε την περίοδο των κυμάτων της πανδημίας.

Αντίστοιχα υπάρχουν οι προβλέψεις για την παράταση παραμονής των νεφρολόγων και αναισθησιολόγων μετά τα εξήντα επτά έτη ηλικίας. Πρόκειται -ο είπαμε και στην επιτροπή- για αδιέξοδο μέτρο αφού ούτε στις προθέσεις δεν είναι η πρόσληψη αυτών και άλλων ειδικοτήτων. Και το πρόβλημα των ελλείψεων θα επανέλθει ακόμα πιο οξύ μετά το χρόνο της παράδοσης της εργασίας από τους υγειονομικούς.

Επιπλέον σηματοδοτείται και η κατεύθυνση για περαιτέρω ανατροπή του χρόνου εργασίας όχι μόνο στους γιατρούς αλλά και σε άλλους κλάδους εργαζομένων.

Αντίστοιχα στην πρόβλεψη του άρθρου 40 για την παράταση παραμονής ειδικευόμενων νοσηλευτών στην ειδικότητα της επείγουσας εντατικής νοσηλευτικής, επιβεβαιώνεται ότι η πολιτική της Κυβέρνησης δεν είναι η κάλυψη των λαϊκών αναγκών αλλά η διατήρηση, η περιφρούρηση -αν θέλετε- των αντιλαϊκών περικοπών στην υγεία και η ένταση της εκμετάλλευσης των υγειονομικών ως προσωρινό και φθηνό εργατικό δυναμικό στις εμπορευματοποιημένες επιχειρηματικές δημόσιες μονάδες υγείας.

Επιβεβαιώνεται επίσης και το περιεχόμενο των προσλήψεων που διαχέει τόσο καιρό η Κυβέρνηση ότι θα τα κάνει. Και όλα αυτά προοιωνίζουν ακόμα λιγότερες και χαμηλότερης ποιότητας παροχές ιατροφαρμακευτικής περίθαλψης στον λαό, πολύ πίσω από τις δυνατότητες που προσφέρει η επιστήμη, η τεχνολογία, το εξειδικευμένο προσωπικό σήμερα. Βέβαια όλα αυτά δεν είναι τυχαία, η διαιώνιση όλων αυτών ακριβώς των προβλημάτων όπως προσωπικό, υποδομές, μέσα, μείωση κρατικής χρηματοδότησης, πετσοκομμένοι μισθοί και αποδοχές των υγειονομικών. Και ειρήσθω εν παρόδω μένει να μας απαντήσει η Κυβέρνηση πώς αφού το Συμβούλιο της Επικρατείας έχει κηρύξει αντισυνταγματικές τις περικοπές των μισθών των υγειονομικών, θα επιστρέψει πίσω τα παρακρατηθέντα ποσά προς τους υγειονομικούς; Η Κυβέρνηση ποιεί τη νήσσαν, κοινώς κάνει την πάπια, επιτρέψτε μου να πω.

Και ακριβώς όλες αυτές οι πολιτικές εντάσσονται στον σχεδιασμό για λειτουργία των δημόσιων μονάδων με ιδιωτικοοικονομικά κριτήρια ως αυτοτελείς επιχειρηματικές μονάδες με λιγότερο, φθηνότερο προσωπικό που θα καλύπτει όλο και μεγαλύτερο μέρος του κόστους λειτουργίας από την πώληση υπηρεσιών υγείας και θα στηρίζεται και στα ασφαλιστικά ταμεία.

Και σε αυτή την κατεύθυνση κινείται και η Κυβέρνηση της Νέας Δημοκρατίας, στο δρόμο που άνοιξε και η προηγούμενη κυβέρνηση του ΣΥΡΙΖΑ σχεδιάζοντας την επέκταση των συμπράξεων δημόσιου και ιδιωτικού τομέα, αφού όπως είπαμε και στην αρχή της παρέμβασής μας, στρατηγικά ταυτίζεστε, ενώ προβάλλετε την αιτία των προβλημάτων στη δημόσια υγεία που είναι η επιχειρηματική λειτουργία ως φάρμακο για την επίλυσή τους. Και απέναντι σε αυτή την τραγική κατάσταση που έχει βιώσει ειδικά τα χρόνια της πανδημίας ο λαός μας και συνεχίζει να επικρατεί, χρειάζεται οι εργαζόμενοι, οι ασθενείς, οι υγειονομικοί να αντιστοιχήσουν τις διεκδικήσεις τους με τις σύγχρονες ανάγκες.

Εξάλλου οι ρεαλιστικές και αναγκαίες προτάσεις του Κομμουνιστικού Κόμματος για μαζικές προσλήψεις μόνιμου προσωπικού πλήρους και αποκλειστικής απασχόλησης όλων των κλάδων και ειδικοτήτων στις δημόσιες δομές υγείας, για μονιμοποίηση όλων των ελαστικά εργαζόμενων, επικουρικών με μπλοκάκι, εργολαβικοί, ατομικές συμβάσεις και άλλα, για αύξηση αντίστοιχα του αριθμού εισαγωγής των εισακτέων στις ιατρικές σχολές ώστε να εξασφαλιστεί μεσοπρόθεσμα η αυξημένη ανάγκη στελέχωσης των δημόσιων μονάδων υγείας με ανάλογο σχεδιασμό στην κατανομή των ειδικοτήτων, να θυμίσουμε ότι έχουν απορριφθεί από όλες τις αστικές κυβερνήσεις χρόνια τώρα και συνεχόμενα από όλες.

Ο αγώνας, λοιπόν, για αυτά ακριβώς τα αιτήματα θεωρούμε ότι θα πρέπει να δυναμώσει. Και μέσα σε αυτόν τον αγώνα θα δυναμώνει και η αναγκαιότητα για ένα ενιαίο όργανο αποκλειστικά κρατικό και δωρεάν σύστημα υγείας, πανελλαδικά ανεπτυγμένο με κεντρικό σχεδιασμό, πλήρως και επαρκώς χρηματοδοτούμενο από τον κρατικό προϋπολογισμό, με κατάργηση κάθε επιχειρηματικής δραστηριότητας ώστε να αξιοποιούνται προς όφελος του λαού όλες οι διαθέσιμες δυνατότητες και άλλες που μπορούν να αναπτυχθούν όπως φυσικά της επιστήμης, της τεχνολογίας και του εξειδικευμένου υγειονομικού προσωπικού.

Αυτός είναι ο μονόδρομος που συμφέρει ασθενείς και υγειονομικούς και για αυτό είναι ρεαλιστικός και αναγκαίος.

Με βάση τα ανωτέρω, κύριε Πρόεδρε, καταψηφίζουμε επί της αρχής το νομοσχέδιο.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Το λόγο έχει τώρα η κ. Μαρία Αθανασίου, η ειδική αγορήτρια της Ελληνικής Λύσης.

Ελάτε, κυρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε πρόεδρε, κύριοι συνάδελφοι.

Το παρόν νομοσχέδιο είναι απλώς μια ατέλειωτη σειρά παρατάσεων χωρίς να υπάρχει καμμία σκέψη σοβαρή και καμμία προοπτική για μόνιμες λύσεις που θα αναδομούσαν το Εθνικό Σύστημα Υγείας. Ο λόγος, βεβαίως, είναι επίσης σαφής. Θέλετε να παραδώσετε τον χώρο της δημόσιας υγείας στην ιδιωτικοποίηση και γι’ αυτό επιθυμείτε την απαξίωση της. Οι σχεδιασμοί σας είναι βραχυπρόθεσμοι, μήνα με μήνα, οδηγώντας τους Έλληνες πολίτες σε πλήρη αδυναμία να σχεδιάσουν τη ζωή τους, να έχουν εμπιστοσύνη ότι μπορούν να νοσηλευτούν με αξιοπρέπεια και αποτελεσματικότητα και να μην κινδυνεύει η ίδια τους η ζωή.

Παράταση, όμως, σημαίνει και παράταση στις εξοντωτικές συνθήκες εργασίας γιατρών, νοσηλευτών και λοιπού προσωπικού. Ως πότε δηλαδή θα αντέξουν αυτοί οι άνθρωποι στις εξοντωτικές και εξουθενωτικές συνθήκες στις οποίες τους έχετε εγκλωβίσει;

Αναφορικά με το ζήτημα των ποιοτικών κριτηρίων που θέτετε για την αδειοδότηση των εργαστηρίων, οφείλετε να λάβετε υπ’ όψιν σας τη γνωμοδότηση των καθ’ ύλην αρμόδιων φορέων και εμπλεκομένων, όπως τους ακτινολόγος και να σταματήσετε επιτέλους να ενεργείτε μονομερώς σε τόσο εξειδικευμένα θέματα.

Ακολούθως, κύριε Υπουργέ, σχετικά με το αβάσταχτο clawback, σκοπεύετε να κάνετε κάτι; Προσωρινό μνημονιακό μέτρο ήταν αυτό υποτίθεται. Με αφορμή την οικονομική κρίση σκαρφιστήκατε, λοιπόν, οι προηγούμενες Κυβερνήσεις και συνεχίζετε και εσείς, την επιβάρυνση με υπέρογκα ποσά clawback, έχοντας οδηγήσει σε οικονομική ασφυξία σήμερα τους εμπλεκόμενους κλάδους και την πρωτοβάθμια φροντίδα υγείας συνολικά, εξαιτίας της συσσώρευσης του τεχνικού χρέους. Ως πότε θα συνεχίζεται αυτή η αδικία;

Η πρωτοβάθμια φροντίδα υγείας θα έπρεπε να είναι η ραχοκοκαλιά του συστήματος υγείας και έχει καταλήξει με τις πολιτικές όλων σας να είναι ο αδύναμος κρίκος του. Τα ίδια και με τις φαρμακευτικές εταιρείες που αποτελούν το 3,3% του ΑΕΠ και συμβάλλουν ενεργά στην εθνική οικονομία. Μετά το clawback υπάρχει σταθερό ποσό που θα δαπανηθεί για ανεξέλεγκτο όμως αριθμό παραγγελιών. Υπάρχει λογική;

Αποπειραθήκατε να κάνετε εξορθολογισμό της φαρμακευτικής δαπάνης βία μετά το 2008 και χωρίς σχεδιασμό. Για να μην αναφερθώ γενικότερα σε όλο το φάσμα της δημόσιας υγείας στην Ελλάδα όπου με εξαίρεση το 2020 που δόθηκε μια ώθηση λόγω COVID, έχει καθηλωθεί η δαπάνη για την υγεία τα τελευταία χρόνια, παρά τις πραγματικές συνθήκες, δηλαδή τη γήρανση του πληθυσμού, τις διαδοχικές κρίσεις, το δημογραφικό. Ενώ παντού αυξάνουν σταθερά τα κονδύλια για την υγεία, εδώ στην Ελλάδα συμβαίνει το αντίθετο. Σε σχέση με τις άλλες χώρες της Ευρωπαϊκής Ένωσης, στην Ελλάδα το δημόσιο δαπανά πολύ λιγότερο για το αγαθό της υγείας. Τι συμπεράσματα να εξάγουμε;

Όσον αφορά τα άρθρα 4,11συνεχίζει η Κυβέρνηση να νομοθετεί ρητά και χωρίς σχεδιασμό και προοπτική. Με άλλα λόγια με παρατάσεις συμβάσεων των επικουρικών και μετακινήσεις προσωπικού, προσπαθεί να καλύψει κάποια κενά σε προσωπικό, ιδίως στα νοσοκομεία της περιφέρειας. Έχει ξεχάσει τις υποσχέσεις της για τη μονιμοποίηση των επικουρικών γιατρών που θα αιμοδοτούσε εδώ και τώρα με έμπειρο προσωπικό τα νοσοκομεία μας.

Το προσωπικό του ΕΣΥ συνεχίζει με αναγκαστικές μετακινήσεις να καλύπτει για τρίμηνο κενά ανά την Ελλάδα. Εάν συνυπολογίσουμε και τους ανεμβολίαστους υγειονομικούς που βρίσκονται σε αναστολή εργασίας, καταλαβαίνουμε πόσο λίγες είναι αυτές οι παρατάσεις, πόσο άσφαιρη η αποτελεσματικότητά τους και πόσο φτωχός και ανεπίκαιρος είναι ο όποιος σχεδιασμός σας για την αντιμετώπιση του κορωνοϊού.

Προβλέπεται η δυνατότητα των ειδικευμένων γιατρών του κλάδου ΕΣΥ να μετατεθούν σε κενή οργανική θέση ΜΕΘ – ΜΑΦ αντίστοιχα, άλλως σε προσωποπαγή θέση.

Στο θέμα της στελέχωσης των ΜΕΘ, η κατάσταση είναι τραγική. έχετε αναγκάσει ειδικευμένους να μετακινηθούν σε μονάδες υψηλών απαιτήσεων και να εργαστούν σε συνθήκες εξαιρετικά επικίνδυνες και επίπονες. Το ζήτημα δεν είναι, όμως, πώς θα συνεχίσουν να λειτουργούν κουτσά στραβά οι εντατικές, αλλά το πώς θα ενισχύσετε την ειδικότητα της εντατικολογίας, κύριε Υπουργέ.

Ειδικότερα ως προς το άρθρο 4 του παρόντος «Παράταση ισχύος των συμβάσεων εργασίας ορισμένου χρόνου γιατρών για την αντιμετώπιση εκτάκτων αναγκών λόγω COVID», εξακολουθείτε να κρατάτε εγκλωβισμένους σε αναστολή εργασίας τους υγειονομικούς μας που δεν εμβολιάστηκαν. Συνεχίζετε αυτόν τον παραλογισμό του ιατρικώς αμφισβητήσιμου υποχρεωτικού εμβολιασμού και όχι μόνο καταδικάζετε με πλέον συρρίκνωση το ήδη καταπονημένο υποχρηματοδοτούμενο δημόσιο σύστημα υγείας, αλλά και εμμένετε σε μια απόφαση ιατρικά ανακόλουθη, αφού τα υπάρχοντα εμβόλια ήταν αποτελεσματικά μέχρι και τη μετάλλαξη «Δέλτα». Τις μεταλλάξεις της «Όμικρον» δεν τις καλύπτουν και δεν υπάρχει καμμία ιατρική μελέτη στην εποχή της Όμικρον που να δείχνει ότι παρέχουν προστασία.

Συνεπώς καμμία υποχρεωτικότητα εμβολιασμού για κανέναν κατά το παράδειγμα της Αυστρίας, που τον κατήργησε πρόσφατα, καθώς και της Δανίας που εξαρχής έκρινε τον υποχρεωτικό εμβολιασμό ως μία παρέμβαση με πιθανές παρενέργειες γι’ αυτό και δεν υπήρχαν κόμματα στη Βουλή τους που να τους υποστηρίζουν, αφού τα υπάρχοντα εμβόλια λόγω των νέων παραλλαγών δεν οδηγούν σε ιατρική ανακούφιση, δεν είναι αποτελεσματικά. Αντιθέτως, προτρέψτε τον ενήλικο και ευπαθή πληθυσμό στην απαραίτητη χρήση μάσκας σε εξωτερικούς χώρους με συνωστισμό και σε εσωτερικούς λόγω της υψηλής μεταδοτικότητα της «Όμικρον 4» και «Όμικρον 5» και ανακαλέστε το άνοιγμα για εμβολιασμό με τέταρτη δόση στους άνω των τριάντα και την ισχυρή σύσταση των άνω των εξήντα, καθώς καμμία επαρκής προστασία δεν παρέχεται με τα εμβόλια, δεν είναι αποτελεσματικά. Και σε κάθε περίπτωση η ιατρική επιστήμη, κύριε Υπουργέ ορίζει με σαφήνεια και ακρίβεια ότι οι ιατρικές αποφάσεις πρέπει να βασίζονται στην τεκμηρίωση και στη συστηματική ανάλυση των δεδομένων που εν προκειμένω δεν υπάρχουν.

Γιατί να βάλετε τους πολίτες σε τέτοια διλήμματα όταν μάλιστα ακόμα και ο EMA εκφράζει επιφυλάξεις και ορίζει ότι οι επαναλαμβανόμενες δόσεις οδηγούν σε ανοσοκαταστολή. Ο ίδιος ο επικεφαλής εμβολιαστικού σχεδιασμού του EMA, Μάρκο Καβαλέρι έχει δηλώσει ήδη από 17 Μαρτίου του 2022 ότι δεν υπάρχουν ιατρικά δεδομένα, που να επιτρέπουν και να δικαιολογούν τέταρτη δόση εμβολίου στον γενικό πληθυσμό.

Εσείς γιατί το κάνετε; Επειδή το ζητά διακαώς η «PFIZER» και επιθυμείτε να εξυπηρετηθούν τα συμφέροντα της σε βάρος της υγείας των πολιτών. Ακολούθως κύριοι, θα αναφερθώ στις διαδοχικές παρατάσεις στις συμβάσεις προσωπικού ΕΣΥ στα άρθρα από 5 έως 19 αλλά και στο πρόσφατο αλγεινό περιστατικό στην Μήλο με τον γιατρό που τοποθετήθηκε για τριάντα έξι μήνες στο νησί να παράσχει τις υπηρεσίες του στους νησιώτες και δεν είχε πού να μείνει και επειδή ο πρόεδρος της διοικούσας πήρε πρωτοβουλία να διαμορφώσει μέρος του κέντρου υγείας, κτηρίου που ανήκει άλλωστε στο ΕΣΥ, για να τον στεγάσει προσωρινά και προκάλεσε την αντίδραση του δημάρχου. Από πού κι ως πού; Φυσικά και ορθώς σας προκάλεσε θυμό το γεγονός κύριε Υπουργέ και αποφασίσατε ότι θα λάβετε άμεσα μέτρα. Πλην όμως, κατόπιν εορτής.

Διότι τι κάνετε για να αποφευχθούν τέτοια ευτράπελα; Ποια μέτρα λάβατε έγκαιρα; Τα νησιά μας έχουν ανάγκη από γιατρούς, από υγειονομικό προσωπικό. Κι όμως δεν φροντίζετε γι’ αυτούς, δεν τους αντιμετωπίζετε με σεβασμό ως οφείλετε, αλλά δεν χάνετε ευκαιρία να τους απαξιώσετε, να τους τιμωρήσετε, να τους ταπεινώσετε.

Το ΕΣΥ, αυτή η τόσο σημαντική μεταρρύθμιση, με το μεγαλύτερο κοινωνικό όφελος, ποτέ τελικά δεν λειτούργησε ολοκληρωμένα. Η πρωτοβάθμια φροντίδα υγείας παρέμεινε ατελής αν όχι ανύπαρκτη, ενώ το βάρος έπεσε στα νοσοκομεία τα οποία κατασκευάζονταν σωρηδόν, χωρίς όμως κανένα νοσοκομειακό χάρτη που να είναι σε αντιστοιχία με τις ανάγκες υγείας του πληθυσμού κάθε περιφέρειας.

Αποτέλεσμα; Πλήθος αστελέχωτων ή στην καλύτερη περίπτωση υποστελεχωμένων νοσοκομείων. Εγκαινιάζονται νοσοκομεία με δόξες και τιμές στην Κάρπαθο, στη Σαντορίνη και λειτουργούν τελικά σαν κέντρα υγείας.

Μιλήσατε για χάρτα υγείας. Κι όμως, δυόμιση χρόνια μετά και με πανδημία καμμιά νοσοκομειακή χάρτα δεν έχουμε δει, τίποτα δεν έχει βελτιωθεί, παρά αρκείστε σε τρίμηνες παρατάσεις. Λέτε όμορφα λόγια και μοιράζετε φρούδες ελπίδες.

Και δεν έφτανε μόνο η υποστελέχωση υπάρχει και η υποχρηματοδότηση, που εντάχθηκε στα μνημονιακά χρόνια και συνεχίζεται μέχρι και σήμερα. Αυτή η υποχρηματοδότηση οδήγησε στην οικονομική απαξίωση των πλήρους και αποκλειστικής απασχόλησης των γιατρών του ΕΣΥ και καθιέρωσε όλα τα κακώς κείμενα που κατηγορείτε, αλλά για τα οποία, εσείς είστε οι ηθικοί αυτουργοί.

Ναι, κύριοι, για τις παθογένειες του ΕΣΥ, την κακοδιοίκηση, την κομματοκρατία, την απουσία αξιολόγησης, την έλλειψη κινήτρων για τους επιστήμονες, την απαξίωσή τους, την έλλειψη σύγχρονων μέσων, τις ανθυγιεινές συνθήκες εργασίας φέρετε τεράστια ευθύνη.

Το ΕΣΥ χρειάζεται επανίδρυση, εκσυγχρονισμό, αλλά χωρίς να επαναφέρετε και να αποδώσετε τον σεβασμό που αρμόζει ηθικά και οικονομικά στους γιατρούς πλήρους και αποκλειστικής απασχόλησης του ΕΣΥ καμμία μεταρρύθμιση δεν θα τύχει της στήριξής τους και κατά συνέπεια θα αποτύχει. Σταματήστε να υποτιμάτε και να απαξιώνετε τους γιατρούς του ΕΣΥ, αυτούς που εργάζονται μόνο για το Εθνικό Σύστημα Υγείας.

Με το άρθρο 28 καθορίζεται η αποζημίωση των ιδιωτικών κλινικών και θεραπευτηρίων που δεσμεύτηκαν αναγκαστικά για την κάλυψη των αναγκών της πανδημίας. Με τις διατάξεις αυτές παρατείνετε μια αδιέξοδη, αναποτελεσματική αλλά και επικίνδυνη κατάσταση στα δημόσια νοσοκομεία, προστατεύοντας παράλληλα τον ιδιωτικό τομέα και καθιστώντας τον εκτός της πρώτης γραμμής του πυρός και μάλιστα με αφορολόγητη και ακατάσχετη αποζημίωση. Για τους ιδιώτες υπάρχει το ακατάσχετο και το αφορολόγητο, για τις εφημερίες των γιατρών τι;

Συνεχίζετε τις κατά παρέκκλιση των κειμένων διατάξεων προμήθειες. Περιμένουμε να μας δώσετε έναν λογαριασμό για το πού δαπανήθηκαν όλα αυτά τα εκατομμύρια για τη διαχείριση της πανδημίας. Ακολουθείτε τη λανθασμένη τακτική της άναρχης και πρόχειρης ανάπτυξης κλινών ΜΕΘ και ΜΑΘ, χωρίς υποδομές και χωρίς προσωπικό, ιδίως στα νοσοκομεία της περιφέρειας, που υποφέρουν ακόμα περισσότερο από υποστελέχωση, υποχρηματοδότηση και πεπαλαιωμένες υποδομές. Η τακτική αυτή στοιχίζει σίγουρα σε ανθρώπινες ζωές δυστυχώς.

Αναφορικά με το άρθρο 35 και τις δωρεές, που διαχειρίζεται υπό καθεστώς συσκότισης, παρακαλούμε απαντήστε μας πόσα ποσά κατατέθηκαν, πού κατευθύνθηκαν, ποιοι ωφελήθηκαν. Είναι στοιχεία που ακόμα δεν τα έχουμε δει στη Βουλή, παρότι η προηγούμενη πολιτική ηγεσία του Υπουργείου είχε δεσμευτεί γι’ αυτό.

Με το άρθρο 37 αναδεικνύεται η ανάγκη τροποποίησης των οργανισμών των νοσοκομείων, περισσότερο τώρα παρά ποτέ. Η πανδημία ανέδειξε νέες ανάγκες, νέες απαιτήσεις, καθώς και την ανάγκη για εκσυγχρονισμό οργανισμών των νοσοκομείων που δεν μπορούν να λειτουργούν με οργανισμούς περασμένων δεκαετιών.

Με το άρθρο 93, απαντήστε μας παρακαλώ για ποιον λόγο οι παρατάσεις δεν επεκτείνονται και σε άλλες ειδικότητες εκτός των αναισθησιολόγων και των νεφρολόγων. Στο επόμενο διάστημα επτακόσιοι άνθρωποι θα βγουν στη σύνταξη και ακόμα δεν γνωρίζουμε τι θα γίνει. Οι διαδικασίες προκήρυξης νέων θέσεων είναι εξαιρετικά αργές.

Με τα άρθρα 40 και 41 αντιμετωπίζονται τα ζητήματα των νοσηλευτών αποσπασματικά και πρόχειρα. Το ΕΣΥ έχει ανάγκη από τη σύσταση ενός ενιαίου κλάδου νοσηλευτικής για την άρση της άνισης μεταχείρισης και για την εκπόνηση προγραμμάτων διά βίου εκπαίδευσής τους και για τον εκσυγχρονισμό του κλάδου του οποίου η σημασία αναδείχτηκε τον καιρό της πανδημίας. Η ρύθμιση είναι αδικαιολόγητη καθώς θα προσλαμβάνεται κόσμος για ένα επιπλέον εξάμηνο. Δεν λύνεται έτσι το πρόβλημα της ανεργίας. Οι παρατάσεις των υφιστάμενων διατάξεων δεν αντιμετωπίζουν τη μεγαλύτερη υγειονομική κρίση που αντιμετώπισε ο σύγχρονος κόσμος. Είναι αναγκαίο να καθοριστεί ένας συνολικός σχεδιασμός για μια πανδημία, που δεν περνάει με ευχολόγια, απαγορεύσεις, αυστηρές τιμωρίες και επικοινωνιακή διαχείριση.

Το παρόν σχέδιο νόμου κείται μακράν. Δείχνει αδυναμία, προχειρότητα και κυρίως ανυπαρξία σχεδίου για την επόμενη μέρα. Μετά από δυόμισι χρόνια πανδημίας δεν μπορείτε να επικαλεστείτε έκτακτες συνθήκες και να νομοθετείτε με συνεχείς ανανεώσεις διατάξεων, πράξεων νομοθετικού περιεχομένου, συμβάσεων και διατάξεων που βολεύουν και παρακάμπτουν τη νομιμότητα, κρατώντας ομήρους τους συμβασιούχους, πολλοί εκ των οποίων καλύπτουν πάγιες και διαρκείς ανάγκες και εξυπηρετώντας με αδιαφανείς συνθήκες τους εκλεκτούς σας.

Το ΕΣΥ έχει ανάγκη να στελεχωθεί με μόνιμες προσλήψεις. Δεν μπορεί η στελέχωση των κλινικών να στηρίζεται σε επικουρικό προσωπικό, ειδικευόμενους και μετακινήσεις προσωπικού χωρίς μονιμότητα και εργασιακή ασφάλεια. Το πρόβλημα του παρόντος νομοσχεδίου είναι ότι εισάγει κατ’ εξοχήν εξουσιοδοτικές διατάξεις σε υπουργούς να καθορίζουν σημαντικά ζητήματα, που για λόγους διαφάνειας και αξιοκρατίας θα έπρεπε να ρυθμίζονται μέσω της κοινοβουλευτικής οδού και μόνο.

Με επίκληση το πρόβλημα της πανδημίας η Κυβέρνηση μοιράζει χρήματα σε όσους θέλει, ενώ αδιαφορεί για το πλήγμα που έχουν υποστεί όλες οι μικρές και μεσαίες επιχειρήσεις και ο πρωτογενής τομέας.

Άρθρο 46: Σύμφωνα με αυτό το άρθρο, με αυτήν τη διάταξη, ο Υπουργός Υγείας θα μπορεί να αποφασίζει για την έκδοση πρωτοκόλλων συνταγογράφησης, τη διαδικασία και τη θέση των εν λόγω πρωτοκόλλων. Με ποια επιστημονική ιδιότητα θα το πράττει αυτό ο Υπουργός; Δεν θα έπρεπε να έχει καμμία ανάμειξη ο υπουργός ή πολιτικά πρόσωπα σε μια τέτοια διαδικασία. Όπως συνηθίζετε, τα πιο σημαντικά θέματα ρυθμίζονται με υπουργικές αποφάσεις αφήνοντας περιθώριο για παρανομίες και διακριτική μεταχείριση.

Κλείνοντας, θα μου επιτρέψετε να τονίσω για μια ακόμα φορά ότι το Εθνικό Σύστημα Υγείας έχει ανάγκη για προσλήψεις, για στελέχωση, για αξιοπρέπεια στη νοσηλεία των ασθενών, αλλά και αξιοπρέπεια στην παροχή υπηρεσιών υγείας και από το ιατρικό και νοσηλευτικό προσωπικό, και όχι με την απαξίωση και αδιαφορία την οποία επιδεικνύετε προς αυτόν τον κλάδο των εργαζομένων.

Είναι πολύ νωπή η αλγεινή εντύπωση που δημιούργησε η φράση «Μας ενδιαφέρουν πρώτα οι ασθενείς», η οποία ακούστηκε πρόσφατα από τούτα τα έδρανα και η οποία απομονώνει το ενδιαφέρον προς τους ασθενείς από το ενδιαφέρον το οποίο όφειλε η πολιτεία να επιδεικνύει προς αυτούς οι οποίοι φροντίζουν για τους ασθενείς και είναι επιφορτισμένοι με το ιδιαίτερο και δύσκολο καθήκον της θεραπείας τους.

Εμείς στην Ελληνική Λύση πιστεύουμε ότι η εξασφάλιση ποιοτικών υπηρεσιών υγείας προϋποθέτει ουσιαστικά την πολιτική απόφαση επανασχεδιασμού του ελληνικού υγειονομικού συστήματος με επίκεντρο τον ασθενή. Σε αυτόν τον προσανατολισμό όμως θα πρέπει να ενταχθεί εξίσου και το ενδιαφέρον για το ιατρικό και νοσηλευτικό προσωπικό. Διότι οι συνθήκες παροχής των υπηρεσιών τους προς τους ασθενείς είναι αδιάσπαστα συνδεδεμένες με το συμφέρον των ασθενών.

Το αντίθετο όμως είναι καθαρή υποκρισία εκ μέρους της Κυβέρνησης. Ποιο δηλαδή; Το «ενδιαφερόμαστε για τους ασθενείς, αλλά αδιαφορούμε για τους θεραπευτές και τους φροντιστές τους», το οποίο υποδηλώνει ότι στην ουσία δεν ενδιαφέρεστε ούτε για τους ασθενείς. Κύριοι της Κυβέρνησης, μετά λύπη μας διαπιστώνουμε για άλλη μια φορά ότι είστε ανακόλουθοι, ότι αυτοδιαψεύδεστε. Τα έργα σας δεν επιβεβαιώνουν τα λόγια σας. Αντιθέτως, τα έργα σας υποδηλώνουν τις πραγματικές σας προθέσεις για την πολιτική που ακολουθείτε αλλά και σκοπεύετε να ακολουθήσετε για τη δημόσια υγεία. Άλλα λέτε, και στην ουσία άλλου είναι στραμμένη η προσοχή και η προτεραιότητά σας και όχι στους ασθενείς. Είναι ώρα να αλλάξετε τακτική και προτεραιότητες πριν η κατάσταση γίνει μη αναστρέψιμη.

Εμείς ως Ελληνική Λύση επί της αρχής καταψηφίζουμε το νομοσχέδιο.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Αθανασίου.

Τον λόγο έχει τώρα η ειδική αγορήτρια του ΜέΡΑ25 κ. Μαρία Απατζίδη.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κύριε Πρόεδρε.

Κυρίες Υπουργοί, κυρίες και κύριοι συνάδελφοι, η Κυβέρνηση φέρνει ένα ακόμη νομοσχέδιο για τον κορωνοϊό ύστερα από τέσσερις ή πέντε δήθεν νίκες της Κυβέρνησης ενάντια στην πανδημία, αν τουλάχιστον πιστέψουμε, πραγματικά, τον Πρωθυπουργό, ο οποίος βιάστηκε να κηρύξει το τέλος της, την ώρα που έχουμε τριάντα χιλιάδες νεκρούς ως αποτέλεσμα των εγκληματικών πολιτικών της Κυβέρνησης.

Το νομοσχέδιο περιέχει διατάξεις, που παρατείνουν τα αποτυχημένα μέτρα και τα τραγικά αποτελέσματα που έχετε φέρει. Πενήντα άρθρα με παρατάσεις, ίδιων μεσοβέζικων πολιτικών, που διέπονται από ένα και μόνο χαρακτηριστικό, τον προσωρινό χαρακτήρα τους, ώστε να μην ενισχυθεί πραγματικά το Εθνικό Σύστημα Υγείας, που το έχουμε τόσο πολύ ανάγκη με μόνιμο ιατρικό και νοσηλευτικό προσωπικό και υποδομές, ώστε να μη δοθεί πραγματική βοήθεια στη δημόσια πρωτοβάθμια υγεία αλλά και γενικότερα σε όλο το Εθνικό Σύστημα Υγείας.

Η αντιμετώπιση της πανδημίας έχει φέρει τη χώρα στις χειρότερες θέσεις ανάμεσα σε όλες τις αναπτυγμένες χώρες. Υπενθυμίζω την πρωτιά στους θανάτους ανά εκατομμύριο ανάμεσα στις χώρες της Ευρωπαϊκής Ένωσης. Στο μεταξύ για τρίτη χρονιά με την έλευση της τουριστικής σεζόν η Κυβέρνηση ήρε το σύνολο των περιοριστικών μέτρων, με αποτέλεσμα το αναμενόμενο.

Γι’ ακόμη μια φορά δηλαδή η Κυβέρνηση τρέχει πίσω από τις εξελίξεις με την έκρηξη του έκτου κύματος της πανδημίας, ιδιαίτερα για τους τουριστικούς προορισμούς, κινούμενη περισσότερο πάντα με το τι εύχεται να γίνει παρά με τα γεγονότα και τις επιστημονικές προβλέψεις, κινούμενη δηλαδή με αυτό που θα ήθελε, αλλά όχι αυτό που θα έπρεπε. Παρατείνει δηλαδή τα ίδια αποτυχημένα μέτρα, που δεν κατάφεραν να περιορίσουν στο ελάχιστο ούτε την πανδημία αλλά ούτε τις επιπτώσεις της.

Φέτος βέβαια, η ώρα που έρχεται το συγκεκριμένο νομοσχέδιο αποδεικνύει το βάθεμα της αποτυχίας αυτής της κυβερνητικής παραδοχής της, καθώς το νομοσχέδιο έρχεται πριν καν η τουριστική σεζόν φτάσει στη μέση της.

Και βεβαίως είναι δεδομένη, εκ των πραγμάτων, η αποτυχία των μέτρων που παρατείνονται, καθώς τα ίδια έχουν αποτύχει ήδη άλλα δύο χρόνια πριν. Θα μπορούσε, όμως, κάποιος καλοπροαίρετος να θεωρήσει πως η κυβέρνηση μαθαίνοντας από τα λάθη της, παρατείνει τα μέτρα από τώρα προλαμβάνοντας το νέο κύμα. Έλα μου ντε που δεν είναι έτσι! Έχετε υιοθετήσει τα ίδια μέτρα που δεν έλυσαν τίποτα απολύτως αυτό δείχνει πως η Κυβέρνηση, ως καθόλου σοφή τελικά, αμαρτάνει όχι δις αλλά τρεις με τα γνωστά θύματα.

Αυτά που βλέπουμε είναι τα γνωστά κάθε χρόνο. Άρση κάθε περιοριστικού μέτρου, επικοινωνιακό σήμα πλήρους χαλάρωσης στο βωμό του τουρισμού κ.λπ., την ίδια ώρα που τα προβλήματα στο Εθνικό Σύστημα Υγείας και γενικότερα στην υγεία επιτείνουν τις συνέπειες της πανδημίας. Απαιτούν άμεση παρέμβαση από την Κυβέρνηση, από κάθε κυβέρνηση που θέλει ένα σύγχρονο και ενισχυμένο ΕΣΥ. Βελτιωμένο ΕΣΥ σημαίνει να παρέχονται ποιοτικές και αποτελεσματικές υπηρεσίες υγείας σε όλους. Όμως, τα προβλήματα από την αποστροφή της Κυβέρνησης να κάνει αυτές τις παροχές, παραμένουν άλυτα με τις επιπτώσεις τους να βαθαίνουν συνεχώς όσα δεν αντιμετωπίζονται.

Τι εννοούμε, όμως, εμείς στο ΜέΡΑ25; Πλήρης απαξίωση των δομών υγείας χωρίς τον απαραίτητο υλικοτεχνικό εξοπλισμό. Νοσοκομεία υποστελεχωμένα τόσο στην επαρχία όσο και στο κέντρο της πρωτεύουσας. Εξαντλημένοι εντελώς οι υγειονομικοί, που δεν μπορούν πλέον να αντεπεξέλθουν στο φόρτο εργασίας που η Κυβέρνηση με τις επιλογές της, τούς επέβαλε. Κακοπληρωμένοι και αν πληρωθούν ποτέ! Γιατί πληθαίνουν οι καταγγελίες -να το δούμε λίγο αυτό σοβαρά- από υγειονομικούς για την διακήρυξη άτυπης στάσης πληρωμών, καθώς δεν καταβάλλονται οι εφημερίες των υγειονομικών.

Όλα αυτά φαίνεται πως δεν απασχολούν την Κυβέρνηση και την ηγεσία του Υπουργείου Υγείας. Η Κυβέρνηση τελικά είναι τυφλωμένη από την ιδεοληψία και την αδιαφορία της για την υγεία. Την αντιλαμβάνεται όχι ως κοινωνικό αγαθό, αλλά ως εμπόρευμα. Έχει παραδώσει την υγεία σε επιχειρηματικά συμφέροντα. Λειτουργεί ως ενδιάμεσος των κλινικαρχών. Υπηρετεί πιστά τα συμφέροντα τους. Υπενθυμίζω την προνομιακή μεταχείριση των ιδιωτικών κλινικών που δεν συνέβαλαν καθόλου στην αντιμετώπιση της πανδημίας. Δεν προέβησαν σε διάθεση κλινών ΜΕΘ, έδωσαν αποζημίωση, αλλά μόνο σε όσους δεν ήταν ουσιαστικά νοσούντες, έκαναν τιμολογιακή πολιτική στα διαγνωστικά τεστ, αρνήθηκαν συνταγογράφηση από το δημόσιο που έδινε σίγουρη πελατεία στους ιδιώτες και πολλά-πολλά άλλα.

Όλα αυτά, όμως, συνεχίζονται, καθώς οι αντίστοιχες διατάξεις παρατείνονται με το συγκεκριμένο νομοσχέδιο. Η «Μητσοτάκης Α.Ε.» έκανε οτιδήποτε εκτός από την πραγματική με κοινωνικούς όρους αντιμετώπιση της υγειονομικής κρίσης. Ξέρασε αυταρχισμό, ατομική ευθύνη, πάρα πολύ διχασμό. Η Κυβέρνηση Μητσοτάκη φέρει όλη την ευθύνη για τους πάμπολλους και μη αναπόφευκτους θανάτους, για την αυταρχικοποίηση, τον διχαστικό κοινωνικό αυτοματισμό στη βάση εμβολιασμένων-ανεμβολίαστων, τον εκφασισμό.

Η «Μητσοτάκης Α.Ε.» μετέθεσε την ευθύνη οπουδήποτε αλλού εκτός από την ίδια. Έριξε το μπαλάκι σε εργαζόμενους, σε υγειονομικούς, σε μαθητές, στη νεολαία, στους ανθρώπους άνω των εξήντα. Στο ίδιο μοτίβο τώρα παρατείνει την ισχύ των μέτρων που απέτυχαν στο να συμβάλλουν στο παραμικρό όσον αφορά στην αντιμετώπιση της πανδημίας. Ενώ υποτίθεται ότι η Κυβέρνηση Μητσοτάκη έχει νικήσει περίπου πέντε με έξι φορές ως τώρα την πανδημία, όμως, για κάποιον ανεξήγητο λόγο περιμένει διαφορετικά αποτελέσματα από αυτά που έχει φέρει ως τώρα. Οι απαιτούμενες πολιτικές είναι ήδη γνωστές στην Κυβέρνηση. Έχουν τεθεί στον δημόσιο διάλογο τόσο από πολιτικές δυνάμεις αυτού του τόπου όσο και από ειδικούς του κλάδου υγείας, γιατρούς και εν γένει υγειονομικούς. Έπρεπε να έχουν ήδη τεθεί σε εφαρμογή όχι μόνο από την αρχή της πανδημίας, αλλά από πολύ-πολύ νωρίτερα εξαιτίας των εφαρμοζόμενων εδώ και μια δεκαετία μνημονιακών πολιτικών που οδήγησαν στη διάλυση και το ξεπούλημα της δημόσιας υγείας.

Σύμφωνα με την έκθεση της EUROSTAT, η Ελλάδα παρουσιάζει ποσοστιαία αύξηση ως προς την υπερβάλλουσα θνητότητα κατά 28%, σε σχέση με τον μέσο όρο της περιόδου 2016 - 2019, με ρυθμό σχεδόν τριπλάσιο του αντίστοιχου ευρωπαϊκού ο οποίος ανέρχεται στο 10%. Το μεγαλύτερο ποσοστό αύξησης παρουσιάστηκε τον περασμένο Νοέμβριο φτάνοντας, στο 26% κατά τη διάρκεια του τέταρτου κύματος πανδημίας.

Την ίδια ώρα, ενώ η Κυβέρνηση έχει στείλει για πολλοστή φορά μήνυμα πλήρους χαλάρωσης, τα κρούσματα έχουν αρχίσει να αυξάνονται για ακόμα μια φορά δραματικά. Η πλήρης διάλυση του Εθνικού Συστήματος Υγείας και η πρεμούρα της Κυβέρνησης να το παραδώσει σε ιδιώτες, έχουν πραγματικά τραγικά αποτελέσματα.

Οι συνέπειες αυτές καταγράφονται πλέον με τον πιο επίσημο και καθαρό τρόπο. Η εγκληματική πολιτική των τριάντα χιλιάδες νεκρών και της πρωτιάς στην Ευρώπη στην υπερβάλλουσα θνητότητα οφείλονται σε συγκεκριμένες πολιτικές. Από την αρχή της πανδημίας φωνάζει ΜέΡΑ25 και έχει θέσει στο δημόσιο διάλογο πολύ συγκεκριμένες προτάσεις προς την κατεύθυνση της ενίσχυσης του Εθνικού Συστήματος Υγείας για τη θωράκιση της δημόσιας υγείας. Προτάσεις που αφορούσαν όχι μόνο τις ιδιαίτερες και ειδικές συνθήκες και απαιτήσεις της πανδημίας, αλλά θα έμεναν και προίκα στο ΕΣΥ. Εννοώ τη δημιουργία των δικτύων μαζικών τεστ που θα χρησιμοποιούνταν για τον μαζικό εμβολιασμό, την πρωτοβάθμια υγεία και άλλα.

Πέρα από αυτές τις προτάσεις είναι επείγουσα η ανάγκη για την άμεση και σοβαρή ενίσχυση με προσωπικό και υλικοτεχνικές υποδομές του Εθνικού Συστήματος Υγείας, ώστε να μπορέσει να αντεπεξέλθει στις ανάγκες εξαιτίας της πανδημίας, αλλά και γενικότερα να προβεί στην παροχή δωρεάν και ποιοτικών υπηρεσιών υγείας.

Πέρα, όμως, από τα τεστ στον γενικό πληθυσμό είχαμε απαιτήσεις από την Κυβέρνηση να υπάρξουν έστω μαζικά δωρεάν rapid test για μαθητές, μαθήτριες, εκπαιδευτικούς και γονείς. Να μειωθεί ο αριθμός μαθητών ανά τάξη. Να επιταχτούν τα ιδιωτικά κτήρια, ώστε να χρησιμοποιηθούν για αίθουσες διδασκαλίας και να προσληφθούν μόνιμοι εκπαιδευτικοί. Και εδώ, η στάση της «Μητσοτάκης Α.Ε.» ήταν αρνητική.

Όσον αφορά στον εμβολιασμό τώρα αντί για αυταρχισμό και απειλές θα πρέπει η πολιτεία να επιστρατεύσει την πειθώ με ένα ακόμη εργαλείο στη φαρέτρα της. Γι’ αυτό είχαμε προτείνει ως ΜέΡΑ25 να πραγματοποιείται δωρεάν προεμβολιαστικός έλεγχος από δημόσιες δομές υγείας, ώστε οι άνθρωποι που πραγματικά φοβούνται να αποκτήσουν μια ιατρική γνωμάτευση που θα τους απαλλάσσει από περιττούς φόβους και ανησυχίες.

Η υλοποίηση, όμως, όλων αυτών των απαραίτητων πολιτικών συγκρούονταν με τις επιδιώξεις της Κυβέρνησης για την παράδοση της υγείας σε φίλους και γνωστούς. Την ίδια ακριβώς πολιτική εξυπηρετούν, προφανώς και οι παρατάσεις που περιέχει το νομοσχέδιο. Η κλιματική πολιτική συνεχίζεται ως τώρα με τα συγκεκριμένα άρθρα. Με το άρθρο 3 γίνεται και πάλι υποχρεωτικό το πιστοποιητικό εμβολιασμού ή νόσησης στους χώρους εργασίας. Αυτό, όμως, έρχεται σε αντίφαση με ότι έχετε κάνει ως τώρα για επικοινωνιακούς λόγους. Δεν υπάρχει κανένας απολύτως λόγος να συμβεί από τη στιγμή που δεν ελέγχετε τους χώρους διασκέδασης. Δηλαδή, άγεστε και φέρεστε από προτεραιότητες που δεν είναι καθόλου υγειονομικές.

Με τα άρθρα 10 έως 18 κρατάτε σε ομηρία το προσωπικό ιδιωτικού δικαίου ορισμένου χρόνου, με τρίμηνα τα οποία δεν φτάνουν καθόλου για να δημιουργήσουν στους ανθρώπους αυτούς μια αίσθηση εργασιακής ασφάλειας.

Με το άρθρο 12 συνεχίζετε να κρατάτε σε αναστολή υγειονομικούς, με αποτέλεσμα να παραμένουν κενά στο υγειονομικό προσωπικό. Η πολιτική σας είναι τιμωρητική και εκδικητική και δεν εκκινείται από λόγους ορθολογικών και υγειονομικών ανησυχιών.

Στην πραγματικότητα, τι κάνετε; Επενδύετε στην πόλωση και τον διχασμό. Σκοπός σας είναι να επιρρίψετε σε ένα μέρος της κοινωνίας όλο το φταίξιμο και να διασκεδάσετε τις δικές σας ευθύνες. Το πρόβλημα είναι ιδιαιτέρως έντονο στη νησιωτική Ελλάδα.

Με το άρθρο 14 προωθείται η εξόντωση των υγειονομικών με ατέρμονες υπερωρίες.

Το άρθρο 16 έτσι όπως έχει συνταχθεί εγείρει σημαντικά προβλήματα διαφάνειας στις αναθέσεις σε ιδιώτες της εξέτασης των δειγμάτων και πολύ φοβόμαστε ότι θα κατασπαταληθεί για άλλη μια φορά δημόσιο χρήμα. ΄

Με το άρθρο 19 βάζετε ιδιώτες ιατρούς στο Εθνικό Σύστημα Υγείας, αδιαφορώντας για τους ήδη υπάρχοντες υγειονομικούς που έχετε αναστείλει την εργασία τους.

Το άρθρο 26 μιλάει για μετατροπή της χρήσης των κλινών, την ίδια στιγμή που δεν έχετε κάνει απολύτως τίποτα για την πρωτοβάθμια φροντίδα υγείας.

Το άρθρο 28 καταπιάνεται με το προσφιλές σας θέμα της αποζημίωσης των ιδιωτικών κλινικών με τρόπο που είναι εντελώς αδιαφανής.

Με το άρθρο 39 δεν γίνεται κατανοητό, γιατί η παράταση να επικεντρώνεται στις ειδικότητες των αναισθησιολόγων και των εθνολόγων και να μην αφορά τελικά και τις υπόλοιπες ειδικότητες;

Το τραγικό, βεβαίως, δεν είναι μόνο αυτό. Είναι ότι δεν έχουμε προσλήψεις. Δεν μπορούν να γίνουν αναπληρώσεις όσων παίρνουν σύνταξη, με αποτέλεσμα να παραμένουν κομβικά κενά, γιατί υπάρχει μια υπολειτουργία του Εθνικού Συστήματος Υγείας. Μιλάμε για περίπου επτακόσιους ανθρώπους που παίρνουν σύνταξη και που δεν έχουν προβλεφθεί οι αναπληρώσεις τους. Οι διαδικασίες της προκήρυξης νέων θέσεων είναι εξαιρετικά αργές.

Το άρθρο 40 παραμελεί το ζήτημα των στοχευμένων προσλήψεων νοσηλευτών, οι οποίες είναι απολύτως αναγκαίες και περιορίζεται στη γνωστή λογική των αδιέξοδων παρατάσεων.

To άρθρο 43 περιέχει παρατάσεις και εμβαλωματικές λύσεις που δείχνουν ανικανότητα να ακολουθηθεί μια κανονική διαδικασία ως προς τις προμήθειες, τις υπηρεσίες και τη συντήρηση των συστημάτων πληροφορικής. Το άρθρο 46 έχει την αδυναμία ότι θα προκαλούνται καθυστερήσεις στην ένταξη των πρωτοκόλλων στην ηλεκτρονική συνταγογράφηση και γι’ αυτό υπάρχει μεγάλη ευθύνη της πολιτικής ηγεσίας. Το αποτέλεσμα είναι ότι υπάρχει πολύ μεγάλη οικονομική επιβάρυνση των πολιτών από την τσέπη τους.

Το άρθρο 51 είναι πολύ προβληματικό γιατί σχετίζεται με την παράδοση των αρχών των πανεπιστημίων και συνδέεται με ένα πολύ προβληματικό νομοσχέδιο που ετοιμάζεται, το οποίο θα κομματικοποιήσει πλήρως αυτές τις αρχές των πανεπιστημίων και θα καταργήσει την όποια ανεξαρτησία τούς είχε μείνει μέχρι σήμερα.

Συμπερασματικά, η Κυβέρνηση είναι τυφλωμένη από την ιδεοληψία της και την αδιαφορία της για την υγεία. Την αντιλαμβάνεται όχι ως κοινωνικό αγαθό αλλά ως εμπόρευμα. Έχει παραδώσει τα πάντα στα επιχειρηματικά συμφέροντα. Λειτουργεί ως ενδιάμεσος των κλινικαρχών και υπηρετεί πιστά τα συμφέροντά τους. Όλα αυτά συνεχίζονται, καθώς οι αντίστοιχες διατάξεις παρατείνονται με το συγκεκριμένο σχέδιο και γι’ αυτούς τους λόγους εμείς ως ΜέΡΑ25, όπως είπαμε και στην επιτροπή, θα καταψηφίσουμε το νομοσχέδιο.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Απατζίδη.

Εισερχόμαστε τώρα στον κατάλογο των ομιλητών με πρώτο ομιλητή τον Αθανάσιο Λιούπη από τη Νέα Δημοκρατία.

Εννοείται ότι οι Κοινοβουλευτικοί Εκπρόσωποι των κομμάτων μπορείτε να παρεμβαίνετε. Κάθε τρεις ομιλητές μπορείτε να ζητάτε τον λόγο.

Κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, όταν τον Φεβρουάριο του 2000 ήρθαμε αντιμέτωποι για πρώτη φορά με την υποψία μιας υγειονομικής κρίσης παγκοσμίων διαστάσεων είναι βέβαιο ότι κανείς μας δεν ήταν προετοιμασμένος γι’ αυτό που επρόκειτο να ακολουθήσει. Φυσικά ούτε το Εθνικό μας Σύστημα Υγείας ήταν προετοιμασμένο να αντιμετωπίσει τέτοιου επιπέδου πίεση.

Σήμερα, δύο και πλέον χρόνια μετά το ξέσπασμα της πανδημίας, βρισκόμαστε στο ελληνικό Κοινοβούλιο και μας βλέπουν όλοι να διαφωνούμε για τα αυτονόητα. Τι δεν είναι αυτονόητο από όσα ψηφίζουμε σήμερα; Η παράταση λειτουργίας των εμβολιαστικών κέντρων; Η παράταση της εθνικής εκστρατείας εμβολιασμού και της συμμετοχής των ιδιωτών γιατρών στο εθνικό πρόγραμμα εμβολιασμών; Η παράταση των συμβάσεων εργασίας των γιατρών και η δυνατότητα πρόσληψης επικουρικού ιατρικού νοσηλευτικού και λοιπού προσωπικού; Η παράταση των συμβάσεων των οικογενειακών γιατρών ώστε να δοθεί ο χρόνος να εφαρμοστεί το σύστημα του προσωπικού γιατρού που πρόσφατα ψηφίσαμε; Η παράταση της κατ’ οίκον και εξ αποστάσεως παροχής υπηρεσιών για τους ασθενείς με κορωνοϊό; Η δυνατότητα να απασχολούνται ιδιώτες και όλοι οι διαθέσιμοι ακόμα γιατροί στο ΕΣΥ εφόσον αυτό χρειαστεί, αν υπάρξει δηλαδή μια έκρηξη υγειονομικής κρίσης; Η διενέργεια rapid test από τους δήμους; Η αποστολή φαρμάκων σε ευπαθείς ομάδες; Η υγειονομική κάλυψη ανασφάλιστων και ευάλωτων κοινωνικών ομάδων που χρήζουν νοσηλείας; Η διενέργεια αιμοκάθαρσης για τους άπορους και ανασφάλιστους σε ιδιωτικές δομές αιμοκάθαρσης που είναι συμβεβλημένες με τον ΕΟΠΥΥ;

Όλα αυτά που ψηφίζουμε σήμερα είναι με καθαρά κοινωνικό πρόσημο και απαντούν σε μια μελλοντική πιθανότητα πανδημίας. Κι όμως, η Αξιωματική Αντιπολίτευση αποφάσισε να καταψηφίσει όλες αυτές τις ρυθμίσεις, όχι γιατί δεν είναι επιβεβλημένες, όπως χαρακτηριστικά ειπώθηκε, αλλά με το αόριστο «βρισκόμαστε γενικά σε λάθος κατεύθυνση». Όταν ψηφίζουμε ένα συγκεκριμένο νομοσχέδιο, υπερψηφίζουμε ή καταψηφίζουμε τις συγκεκριμένες διατάξεις και όχι γενικά αν συμφωνούμε με το πνεύμα μιας πολιτικής ή όχι. Είναι πραγματικά λυπηρό να αναλωνόμαστε στην άρνηση για την άρνηση, στην αντιπαράθεση μόνο για την αντιπαράθεση. Τίποτα ουσιαστικό δεν προκύπτει έτσι, καμμιά συζήτηση δεν μπορεί να προχωρήσει με αυτούς τους όρους και τελικά χαμένοι είμαστε όλοι μας, γιατί η ελληνική κοινωνία το αντιλαμβάνεται και όλοι γινόμαστε κατώτεροι των περιστάσεων.

Αναφέρθηκα στην αρχή στο πόσο ανέτοιμοι ήμασταν ως ΕΣΥ να αντεπεξέλθουμε στην πανδημία. Πράγματι έτσι είναι. Ως νοσοκομειακός γιατρός σε δημόσιο νοσοκομείο επί τρεις δεκαετίες μπορώ με ειλικρίνεια να πω ότι το Εθνικό Σύστημα Υγείας πριν τρία χρόνια είχε ελλείψεις, είχε σοβαρά προβλήματα, είχε δεχθεί σημαντικές μειώσεις προϋπολογισμού και περικοπές στα χρόνια που είχαν προηγηθεί, χωρίς να αναφέρομαι ειδικά στη διακυβέρνηση του ΣΥΡΙΖΑ.

Δεν μπορώ, λοιπόν, να μην ξανατονίσω τις μεγάλες προσπάθειες που έκανε η Κυβέρνηση ώστε να οχυρώσει με τον καλύτερο δυνατό τρόπο τα νοσοκομεία, με βάση βέβαια τις δυνατότητες που είχαμε και τον ελάχιστο χρόνο που είχαμε στη διάθεσή μας. Αυξήσαμε τις απαραίτητες κλίνες ΜΕΘ. Έγιναν τρεις χιλιάδες μόνιμες προσλήψεις γιατρών και πάνω από δύο χιλιάδες προσλήψεις επικουρικών και μερικές χιλιάδες νοσηλευτικού και άλλου προσωπικού στα νοσοκομεία. Οι γιατροί μας, οι νοσηλευτές μας, το προσωπικό των νοσοκομείων αντεπεξήλθαν στον δύσκολο ρόλο τους και εξακολουθούν να στηρίζουν το ΕΣΥ, γιατί η πανδημία δεν έφυγε. Η πανδημία είναι εδώ, όπως φαίνεται από τους δείκτες σε όλη την Ευρώπη αλλά και στη χώρα μας με είκοσι χιλιάδες νέα κρούσματα καθημερινά.

Με δεδομένο ότι αναμένουμε μια ακόμα έξαρση το φθινόπωρο, το Υπουργείο Υγείας έχει λάβει όλα τα απαραίτητα μέτρα για να είμαστε έτοιμοι. Συνεχίζεται η προσπάθεια ενίσχυσης του Εθνικού Συστήματος Υγείας με τέσσερις χιλιάδες νοσηλευτές, επτακόσιους γιατρούς και εννιακόσιες δέκα θέσεις λοιπού προσωπικού. Μόνο για το 2022 έχουν προβλεφθεί έξι χιλιάδες προσλήψεις, αριθμός σημαντικός για να ενισχύσει τη δημόσια υγεία. Το Ταμείο Ανάκαμψης προβλέφθηκε ότι θα στηρίξει το Εθνικό Σύστημα Υγείας με ενάμισι δισεκατομμύριο ευρώ. Όμως, παρά τις προσπάθειες, πολλές προκηρύξεις για να καλυφθούν κενές θέσεις δεν έχουν την αναμενόμενη ανταπόκριση και υπάρχουν ειδικότητες όπως η αναισθησιολογία, που είναι ιδιαιτέρως σημαντικές ειδικά λόγω της πανδημίας, αλλά και οι νεφρολόγοι για τις μονάδες τεχνητού νεφρού και δεν υπάρχουν αρκετοί γιατροί για τις ανάγκες μας. Γι’ αυτό δίνεται η δυνατότητα σε όσους αναισθησιολόγους και νεφρολόγους έχουν συμπληρώσει το εξηκοστό έβδομο έτος της ηλικίας τους να παραμείνουν στο ΕΣΥ μέχρι το τέλος του χρόνου, εφόσον επιθυμούν και οι ίδιοι.

Και θα πρόσθετα, κυρία Υπουργέ, και τους παθολόγους και πνευμονολόγους που θα έπρεπε να παραμείνουν, γιατί έχουν γίνει δυσεύρετοι για τα περιφερειακά κυρίως νοσοκομεία. Ήδη έφυγαν έξι γιατροί με τη συμπλήρωση του εξηκοστού έβδομου έτους ηλικίας από το Νοσοκομείο του Βόλου και το Κέντρο Υγείας Βόλου, εκ των οποίων οι τρεις από αυτές τις ειδικότητες είναι σε αυτές και πιστεύω δύσκολα μπορούν να αναπληρωθούν. Αλλά θέλω να σας ευχαριστήσω και παράλληλα, γιατί με τις παρεμβάσεις σας ξεκινά σε λίγες μέρες το Αιμοδυναμικό Εργαστήριο στο Νοσοκομείο του Βόλου.

Ταυτόχρονα, το Υπουργείο Υγείας φροντίζει για την επόμενη μέρα για τη δημόσια υγεία. Γίνονται διαρκώς σχεδιασμοί και παρεμβάσεις, ώστε να αλλάξουμε όσα είναι δυσλειτουργικά και να πορευτούμε προς καλύτερες και περισσότερο ποιοτικές ανθρωποκεντρικές ιατρικές υπηρεσίες. Η νέα πρωτοβάθμια φροντίδα υγείας έρχεται με νέο αναβαθμισμένο ρόλο. Ο προσωπικός γιατρός φιλοδοξεί να γίνει ο άμεσος γιατρός κάθε πολίτη που θα το γνωρίζει, θα ενημερώνει τον φάκελό του, θα συμμετέχει στην πρόληψη και θα τον κατευθύνει κατάλληλα.

Η περίοδος που διανύουμε είναι η κορύφωση της τουριστικής κίνησης και απ’ ό,τι φαίνεται οδεύουμε προς μια πολύ επιτυχημένη τουριστική χρονιά με υψηλά έσοδα. Παρά τις όποιες αιτιάσεις ότι χαλάρωσαν τα υγειονομικά μέτρα εν όψει της υποδοχής των τουριστών, όπως ακούσαμε, η αλήθεια είναι διαφορετική. Στην Ελλάδα αποχωριστήκαμε τη μάσκα και τους αυστηρούς περιορισμούς αργότερα απ’ όλη την Ευρώπη, ακριβώς διότι τα αρμόδια υπουργεία παρακολουθούσαν από κοντά τους δείκτες και επεδίωξαν σταδιακή αποκλιμάκωση των μέτρων για να είμαστε ασφαλείς και σύμφωνα με τους ειδικούς.

Σχεδόν δυόμισι χρόνια μετά την έναρξη της πανδημίας καλούμαστε να συνυπάρξουμε σε μεγάλο βαθμό με τον ιό. Η οικονομία αλλά και η κοινωνία χρειάζονται κανονικούς ρυθμούς, κινητικότητα και ανθρώπινη επαφή. Ωστόσο, η Κυβέρνηση έχει αποδείξει ότι η ανθρώπινη ζωή είναι το ύψιστο αγαθό. Ο διαρκής αγώνας για την εμβολιαστική κάλυψη του πληθυσμού και η εξασφάλιση των αντιιικών φαρμάκων για τους πλέον ευάλωτους συμπολίτες μας είναι προτεραιότητα. Ταυτόχρονα, όμως, συνεχίζεται αμείωτη η προσπάθεια για ένα καλύτερο δωρεάν σύστημα υγείας στο οποίο θα έχουν όλοι πρόσβαση με τους καλύτερους δυνατούς όρους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Λιούπη.

Τον λόγο έχει τώρα η κ. Μερόπη Τζούφη από τον ΣΥΡΙΖΑ και αμέσως μετά από το Κίνημα Αλλαγής ο κ. Μπαράν Μπουρχάν.

Ορίστε, κυρία Τζούφη.

**ΜΕΡΟΠΗ ΤΖΟΥΦΗ:** Ευχαριστώ πολύ, κύριε Πρόεδρε.

Κυρία Υπουργέ, αγαπητοί συνάδελφοι, το νομοσχέδιο που συζητάμε φανερώνει ένα και μόνο πράγμα, το πόσο αμετανόητη και αδιόρθωτη είναι αυτή η Κυβέρνηση. Λίγες μόλις μέρες πριν από την εκπνοή των προθεσμιών, το Υπουργείο Υγείας φέρνει προς ψήφιση σαράντα διατάξεις που αφορούν την αντιμετώπιση της πανδημίας. Πρόκειται για ρυθμίσεις που σχετίζονται με κρίσιμα ζητήματα του προσωπικού, αλλά και γενικότερα των προσφερόμενων υπηρεσιών υγείας, που θα έπρεπε να έχουν κατατεθεί εδώ και δύο ολόκληρα χρόνια. Αυτή είναι και η απάντηση προς τον προλαλήσαντα συνάδελφο που σχολίασε γιατί δεν ψηφίζουμε τις διατάξεις. Βεβαίως, αυτό θα προϋπέθετε πολιτική βούληση, αλλά και διαχειριστική ικανότητα να θωρακιστεί το ΕΣΥ απέναντι στις προκλήσεις της πανδημίας και όχι να γίνονται αποσπασματικές κινήσεις κάθε τρεις και λίγο, συνήθως πριν λήξουν οι προθεσμίες.

Κυρίες και κύριοι συνάδελφοι της Κυβέρνησης, φαίνεται ότι τα δύο χρόνια της πανδημίας δεν ήταν δυστυχώς, αρκετά για να εξάγετε χρήσιμα συμπεράσματα, χρήσιμα για την κοινωνία, το προσωπικό, το ΕΣΥ το ίδιο. Αντίθετα, επιμένετε σκληρά στην ιδιωτικοποίηση των υπηρεσιών του Εθνικού Συστήματος Υγείας και στη μετακύλιση του κόστους στους πολίτες και τους ασθενείς. Τώρα η πανδημία ξαναφουντώνει. Σε σαράντα περιφερειακές ενότητες έχουμε θετικότητα πάνω από 10%, με σημαντική αύξηση των εισαγωγών στα νοσοκομεία και διαρκή επιδείνωση του λόγου εισαγωγών προς εξιτήρια από 1,38 την προηγούμενη εβδομάδα σε 1,44 την τρέχουσα εβδομάδα. Όταν όλη η ιατρική κοινότητα ανησυχεί, ο αρμόδιος Υπουργός δηλώνει: «Όλα καλά. Θα δούμε».

Πώς «θα δούμε», όταν ταυτόχρονα απαξιώνει στοχευμένα το ΕΣΥ και τους ανθρώπους του; Έχετε αφήσει το προσωπικό απλήρωτο, δεν έχετε καταβάλει τις εφημερίες των γιατρών για το δεύτερο τρίμηνο του ’22 και λήγει και ο Ιούνιος. Σας κάναμε κοινοβουλευτική ερώτηση στις 17 Ιουνίου και τότε σκεφτήκατε ότι πρέπει να πληρωθεί ο Απρίλιος, αλλά βεβαίως και οι υπερωρίες των εργαζομένων στα νοσοκομεία. Αυτή είναι μια πρωτοφανής κατάσταση εδώ και πολλά χρόνια και φανερώνει τη γύμνια του υποτιθέμενου επιτελικού κράτους, αλλά και την αδιαφορία σας γι’ αυτούς που κάποτε χειροκροτούσατε στα μπαλκόνια.

Σας ρωτώ, λοιπόν, κυρία Υπουργέ και θέλω να απαντήσετε: Πότε θα καταβάλετε τις πρόσθετες εφημερίες που νομοθετήσατε ως σημαντική παρέμβαση για τα κενά στελέχωσης του ΕΣΥ; Τις νομοθετήσατε τον Νοέμβριο του 2021, αλλά δεν έχουν ακόμη καταβληθεί.

Επιπλέον, τι ντροπή! Τις μειώνετε αναδρομικά, αναδεικνύοντας την αναξιοπιστία της πολιτικής ηγεσίας απέναντι στους λειτουργούς της υγείας. Σκοπεύετε να επαναφέρετε το ποσοστό 15% στις πρόσθετες εφημερίες, αφού η πανδημία συνεχίζεται και μάλιστα εμφανίζει έξαρση εν μέσω θέρους;

Επιπρόσθετα, τότε νομοθετήσατε και επιπλέον αμοιβή στις εφημερίες συγκεκριμένων ειδικοτήτων, αλλά παραλείψατε εσείς του επιτελικού κράτους τους παιδιάτρους. Θυμίζω ότι η μετάλλαξη «Όμικρον» καταγράφει αύξηση κυρίως των παιδιατρικών κρουσμάτων, αλλά και των επιπλοκών της νόσου, το γνωστό «σύνδρομο Μινσκ» και δεν καταλαβαίνει κανείς γιατί γι’ αυτήν την κατηγορία συναδέλφων δεν έχετε φροντίσει να υπάρξει εξίσωση της αποζημίωσης των υπεράριθμων εφημεριών. Νομίζω ότι είναι απαίτηση πάνδημη να ισχύσει και γι’ αυτούς αυτό που ισχύει για τους άλλους, το οποίο όμως δεν υλοποιείτε.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Επίσης, δεν πληρώνετε το προσωπικό από τα εμβολιαστικά κέντρα. Δεν δίνετε την πρόσθετη αμοιβή των 20 ευρώ από τον Οκτώβριο του 2021. Πρέπει να προχωρήσετε στην άμεση καταβολή των δεδουλευμένων των πρόσθετων αποδοχών του προσωπικού και των εμβολιαστικών κέντρων σ’ όλη την Ελλάδα.

Τέλος, σας είπε και ο εισηγητής μας ότι ζητάμε να κάνετε δεκτή την τροπολογία που έχουμε καταθέσει για το πρόγραμμα «PHILOS». Εκατοντάδες εργαζόμενοι έχουν υποστεί αναίτια και απρόκλητα βλαπτική μεταβολή της υπηρεσιακής και μισθολογικής τους κατάστασης και βεβαίως η απαξίωση αυτού του προγράμματος θα έχει σοβαρότατες συνέπειες για τη δημόσια υγεία. Κάντε το έστω και τώρα.

Έρχομαι στα περίφημα άρθρα για την εκπαίδευση. Είναι αγαπημένη πρακτική της κ. Κεραμέως να φυτεύει διατάξεις της αρμοδιότητάς της σε άσχετα νομοσχέδια και μάλιστα τη στιγμή που έχει έτοιμο νομοσχέδιο για κατάθεση για τα πανεπιστήμια. Βλέπουμε κι εδώ πάλι να εξουσιοδοτεί η Υπουργός Παιδείας τον εαυτό της να αποφασίζει για μια σειρά από κρίσιμα ζητήματα λειτουργίας σχολείων, για υπηρεσίες καθαριότητας, κατά παρέκκλιση της κείμενης νομοθεσίας. Είναι απαράδεκτο τρία χρόνια μετά το ξέσπασμα της πανδημίας οι Υπουργοί να εξουσιοδοτούν τους εαυτούς τους και να αποφασίζουν χωρίς να λογοδοτούν, ενάντια στο δημόσιο συμφέρον. Στην αρχή παίξατε το χαρτί του επείγοντος. Τώρα ποιο είναι το επείγον;

Πηγαίνω στη ρύθμιση που περιέχεται για τη χορήγηση ειδικού επιμισθίου στους αναπληρωτές συντονιστές εκπαίδευσης εξωτερικού, ανεξάρτητα από το αν έχουν συμπληρώσει τέσσερα και πλέον έτη απόσπασης. Η ρύθμιση είναι γενικά θετική, ωστόσο δεν λύνει τα προβλήματα λειτουργίας, αδιαφάνειας και αναξιοκρατίας που έχει δημιουργήσει η ίδια η Κυβέρνηση στο συγκεκριμένο πεδίο, διότι είχε θεσπιστεί στη δική μας διακυβέρνηση κρυστάλλινο πλαίσιο επιλογής των συντονιστών για τα σχολεία του εξωτερικού με συγκεκριμένα κριτήρια και διαδικασίες και η κ. Κεραμέως το κατήργησε αυτό στην πράξη για να διορίζει τους φιλικά προσκείμενους σ’ αυτή σ’ ένα καθεστώς πολιτικής κακοδαιμονίας και πελατειακών σχέσεων.

Έρχομαι βέβαια και στη διάταξη για τις πρυτανικές εκλογές. Απαγορεύει η κυρία Υπουργός να εκδοθούν προκηρύξεις εκλογών για την ανάδειξη πρυτανικών αρχών και κοσμητόρων στα ΑΕΙ –μαντέψτε- κατά παρέκκλιση της κείμενης νομοθεσίας και παρατείνει τις θητείες μέχρι να ολοκληρωθεί –πότε;- η ψήφιση του νέου νόμου και μάλιστα αν τολμήσουν τα πανεπιστήμια να κάνουν εκλογές, να θεωρούνται αυτοδικαίως άκυρες. Αυτό δείχνει ωμή παρέμβαση στο αυτοδιοίκητο των πανεπιστημίων και βέβαια την εχθρότητα της Κυβέρνησης απέναντι στα δημόσια ανώτατα εκπαιδευτικά ιδρύματα, την έλλειψη εμπιστοσύνης στα εκλεγμένα όργανα της πανεπιστημιακής κοινότητας. Βεβαίως αυτό δείχνει και τον θυμό απέναντι στο τεράστιο «όχι» από την πανεπιστημιακή κοινότητα, τη σύνοδο των πρυτάνεων, την πλειοψηφία των συγκλήτων, των συλλόγων καθηγητών, φοιτητών, ερευνητών και διοικητικών απέναντι στο προωθούμενο νέο νομοσχέδιο για τον αντιδημοκρατικό τρόπο εκλογής και διοίκησης των ΑΕΙ, όπου απορρίπτουν τα συμβούλια διοίκησης και τους εξωτερικούς μάνατζερ. Ζητούν, λοιπόν, να μην κατατεθεί το νομοσχέδιο αυτό, γι’ αυτό και η κ. Κεραμέως βιάζεται και φυτεύει αυτήν τη διάταξη στο συγκεκριμένο άρθρο.

Λέω, λοιπόν, ότι η κυβερνητική πολιτική και μ’ αυτά στα οποία αναφέρθηκα έχει κριθεί σε όλα τα επίπεδα, στην ακρίβεια, στην ενεργειακή φτώχεια, στη δημόσια υγεία και στην παιδεία, στην ενημέρωση και στη δικαιοσύνη, παντού. Η χώρα βρίσκεται σε προεκλογική περίοδο και όποια πρωτοβουλία και αν αναλάβει πλέον η Κυβέρνηση Μητσοτάκη, θα είναι με γνώμονα τον προεκλογικό κατευνασμό. Έχετε ξεμείνει από επιλογές και πλέον το μόνο σας μέλημα είναι η διαχείριση της δυσαρέσκειας και της φθοράς. Τελευταία ελπίδα είναι η αναθέρμανση του αντι-ΣΥΡΙΖΑ μετώπου, δηλαδή μια στρατηγική ήττας, απόγνωσης και κοντόφθαλμης επικοινωνιακής διαχείρισης που δεν την έχει κανείς ανάγκη, ούτε η χώρα, ούτε η κοινωνία.

Όλον αυτόν τον κόσμο που δεν έχει ούτε να θυμάται ούτε να περιμένει κάτι καλό από την Κυβέρνηση Μητσοτάκη, εμείς οφείλουμε να τον εμπνεύσουμε με καθαρό μυαλό και με μια πολυεπίπεδη προσπάθεια, επίμονη και απαιτητική, να του εξηγήσουμε ότι μπορεί να υπάρξει μια προοδευτική κυβέρνηση συνεργασίας που μπορεί να αλλάξει τις ζωές των ανθρώπων, τους θεσμούς, τις πολιτικές λειτουργίες στο κοινωνικό κράτος, έτσι ώστε οι πολίτες να μπορούν, όταν θα πάνε στις κάλπες, όχι μόνο να τιμωρήσουν την Κυβέρνηση της Νέας Δημοκρατίας, αλλά να ελπίζουν και να αισιοδοξούν για κάτι πραγματικά καλύτερο.

Θα τα καταφέρουμε. Θα παλέψουμε ενωμένα και εμψυχωμένα για να γίνουμε ο φορέας της κοινωνικής αλλαγής στις εκλογές που κοντοζυγώνουν, για τις ανάγκες της μεγάλης κοινωνικής πλειοψηφίας και της νέας γενιάς και όπως λέει και ο ποιητής, «για να πάρουν και τα όνειρα εκδίκηση».

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστούμε, κυρία συνάδελφε.

Τον λόγο έχει εκ μέρους του Κινήματος Αλλαγής ο κ. Μπουρχάν.

**ΜΠΟΥΡΧΑΝ ΜΠΑΡΑΝ:** Ευχαριστώ, κυρία Πρόεδρε.

Κυρίες και κύριοι συνάδελφοι, για ακόμα μια φορά η Κυβέρνηση δεν μας εξέπληξε θετικά. Είχα την ελπίδα πως εν μέσω όλων αυτών των ραγδαίων εξελίξεων και συνεχών ανακατατάξεων στο υγειονομικό σκηνικό, η Κυβέρνηση θα νομοθετούσε επί της ουσίας για να αντιμετωπίσει τις αυξημένες ανάγκες των πολιτών στον πολύπαθο τομέα της υγείας. Αντ’ αυτού, η λέξη που κυριαρχεί στο παρόν νομοσχέδιο είναι αυτή της παράτασης των ήδη υφιστάμενων ρυθμίσεων για την αντιμετώπιση της πανδημικής κρίσης.

Βεβαίως και κάποιες παρατάσεις έχουν θετικό πρόσημο, αλλά το ζητούμενο είναι οι μονιμοποιήσεις στο προσωπικό, καθώς και να δοθούν άμεσες και μόνιμες λύσεις στα προβλήματα που αντιμετωπίζει η υγειονομική κοινότητα.

Δυστυχώς, όμως, η Κυβέρνηση άγεται και φέρεται με επικοινωνιακές σκοπιμότητες. Δεν εισφέρει τίποτα καινούργιο στη διαχείριση της υγειονομικής κρίσης που αντιμετωπίζουμε. Με παρατάσεις συμβάσεων και με μετακινήσεις προσωπικού δεν καλύπτονται τα κενά σε προσωπικό, ιδίως στα νοσοκομεία της περιφέρειας που φυτοζωούν ακόμα περισσότερο από την υποστελέχωση, από την υποχρηματοδότηση και τις πεπαλαιωμένες υποδομές.

Αυτή η τακτική έχει στοιχίσει ακριβά. Το ζήτημα αυτών των διαρκών παρατάσεων πρέπει να λάβει ένα τέλος. Δεν αρκούν μόνο τα φαινομενικά σύγχρονα νοσοκομεία, τα οποία βρίσκονται σε αγρανάπαυση. Για να πάρουν μπρος οι μηχανές, απαιτείται ο βασικός πυρήνας και αυτός είναι ο έμψυχος. Είναι το υγειονομικό προσωπικό, το οποίο έχει επιτελέσει το καθήκον του με αυταπάρνηση και αυτοθυσία και το οποίο γεμίζετε με ψεύτικες ελπίδες και υποσχέσεις.

Τη στιγμή που μιλάμε, έχουμε μία άκρως επικίνδυνη αναζωπύρωση της πανδημίας με χιλιάδες κρούσματα και πληθώρα εισαγωγών σε δημόσιες δομές. Η κατάργηση της μάσκας στους εσωτερικούς χώρους και σε σημεία με υψηλό συγχρωτισμό ήταν μια λανθασμένη χρονικά επιλογή και αποτελεί την αχίλλειο πτέρνα για τα όσα αυτή τη στιγμή διαδραματίζονται στην κοινωνία μας, αναφορικά με τα προαναφερόμενα.

Δεν ήμουν ποτέ στη ζωή μου και ούτε θέλω να γίνω οιωνός κακών ειδήσεων, αλλά μαθηματικά υπολογισμένο είναι ότι οδεύουμε σε μία εκ νέου κλιμάκωση της πανδημίας μέσα στην αγκαλιά του φθινοπώρου. Για ακόμη μια φορά το βάρος της ευθύνης θα μετατοπιστεί στο ήδη κουρασμένο υγειονομικό προσωπικό, το οποίο καλείται και θα κληθεί ξανά και ξανά να συνεχίσει αγόγγυστα το έργο του, όπως έκανε άλλωστε μέχρι σήμερα, με όποιο κόστος. Γι’ αυτό και οφείλει η Κυβέρνηση να ενισχύσει τα μέτρα πρόληψης της διασποράς του ιού στο γενικό πληθυσμό, στους χώρους εργασίας, στους τουριστικούς προορισμούς, στις μαζικές μετακινήσεις των πολιτών κ.λπ..

Θα ήθελα, όμως, σε αυτό το σημείο να κάνω μια μικρή αναφορά και στο νομό μου. Έχω ξανατονίσει από το Βήμα της Βουλής και συνεχίζω να το λέω μέχρι να εισακουστώ ότι είναι επιτακτική η ανάγκη για μεγαλύτερη και άμεση χρηματοδότηση των τομέων ψυχικής υγείας, καθώς σύμφωνα με τον Οργανισμό Παγκόσμιας Υγείας διαφαίνεται ο καταστροφικός αντίκτυπος του κορωνοϊού στην ψυχική υγεία των πολιτών.

Ζώντας από κοντά και καθημερινά τα προβλήματα του ψυχιατρικού κλάδου, όντας ψυχίατρος, σας δηλώνω ότι η αύξηση των ψυχιατρικών περιστατικών είναι δραματικά κατακόρυφη με αποτέλεσμα την τεράστια ταλαιπωρία των ασθενών εκτός νομού για νοσηλεία. Για παράδειγμα, σας αναφέρω το Κέντρο Ψυχικής Υγείας Ξάνθης, το οποίο βρισκόταν εκτός λειτουργίας έως σήμερα και θα λειτουργήσει χωρίς ψυχίατρο προσεχώς, όπως ενημερώθηκα. Είναι ένα ήδη υποστελεχωμένο Κέντρο Ψυχικής Υγείας αφού από το 2014 υπήρχε έλλειψη σε ψυχίατρο και παιδοψυχίατρο. Έτσι το «μάρμαρο» το πληρώνουν για ακόμη μία φορά παιδιά ή ενήλικες στους οποίους χορηγούνταν ψυχομετρικές εκτιμήσεις, δείκτες νοημοσύνης κ.λπ.. Και σαν να μην έφθαναν όλα αυτά, γίνεται και μετακίνηση ιατρικού προσωπικού, ψυχιάτρων, από τα Νοσοκομεία Ξάνθης και Κομοτηνής στην Ψυχιατρική Κλινική του Νοσοκομείου Αλεξανδρούπολης, προκειμένου να καλυφθούν οι εφημερίες, λόγω έλλειψης γιατρών, γεγονός που προκαλεί δυσλειτουργία και στα άλλα δύο νοσοκομεία και δυσχεραίνει το έργο των γιατρών.

Η μέχρι τώρα εμπειρία της πανδημίας έχει δείξει ότι είναι αναγκαία η ισχυροποίηση του Εθνικού Συστήματος Υγείας, ώστε να υπάρχει ετοιμότητα απέναντι όχι μόνο στη τωρινή κατάσταση, αλλά και σε οποιαδήποτε μελλοντική υγειονομική απειλή. Η επιτυχημένη αντιμετώπιση εξαρτάται από την αποφασιστική ηγεσία και αυτό που χρειαζόμαστε είναι ενιαίες απαντήσεις σε πανδημίες και όχι διαφορετικές, αποσυνδεδεμένες στρατηγικές.

Εκεί που πρέπει η Κυβέρνηση να σκύψει το κεφάλι είναι στο πώς θα μπορέσουμε να αποτρέψουμε πιο αποτελεσματικά την επόμενη πανδημία, διευρύνοντας τους όρους δημόσια υγεία και τα προληπτικά μέτρα αυτής και πώς θα είμαστε επαρκώς προετοιμασμένοι για να εντοπίσουμε και να ανταποκριθούμε επιτυχώς στις νέες προκλήσεις, που είναι προ των πυλών, αποφεύγοντας παράλληλα την επιδείνωση και τη δραστική μείωση των υγειονομικών και οικονομικών ανισοτήτων. Ένα είναι, όμως, το μόνο σίγουρο, πως η χάραξη πολιτικής και οι πολιτικές θα πρέπει να ταυτίζονται σε καταστάσεις έκτακτης ανάγκης, όπως αυτής του COVID-19. Δεν υπάρχει άλλος χρόνος για χάσιμο, ούτε για πολυτέλειες και μεγάλα λόγια χωρίς αντίκρισμα. Απαιτείται ένα εθνικό σχέδιο δράσης και είναι η ώρα για γενναίες πρωτοβουλίες.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Θα δώσω τώρα τον λόγο στον Υπουργό Οικονομικών, στον κ. Σταϊκούρα, για να τοποθετηθεί επί της τροπολογίας 1352.

Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κυρία Πρόεδρε.

Θα ήθελα να τοποθετηθώ επί της τροπολογίας με γενικό αριθμό 1352 και ειδικό 209 και συγκεκριμένα για την τροπολογία που αφορά στην επέκταση της κάρτας καυσίμων, δηλαδή, το Fuel Pass 2, για τους μήνες Ιούλιο, Αύγουστο και Σεπτέμβριο.

Μεγαλύτερη επιδότηση σε περισσότερους δικαιούχους. Συγκεκριμένα, χορηγείται τον επόμενο μήνα, ανοίγοντας η πλατφόρμα, επιδότηση καυσίμων, αμόλυβδης και πετρελαίου κίνησης που καλύπτει το αυξημένο κόστος των καταναλώσεων τριών μηνών για φυσικά πρόσωπα, συμπεριλαμβανομένων των ελεύθερων επαγγελματιών. Επιλέξιμα είναι φυσικά πρόσωπα, φορολογικοί κάτοικοι Ελλάδος, με δηλωθέν οικογενειακό εισόδημα έτους 2021 έως 30.000 ευρώ, προσαυξημένο κατά 3.000 για κάθε επιπλέον μέλος του νοικοκυριού και έως 45.000.

Σημειώνεται ότι με βάση αυτά τα εισοδηματικά κριτήρια οι δυνητικοί δικαιούχοι είναι τρία εκατομμύρια εκατό χιλιάδες κάτοχοι-ιδιοκτήτες οχημάτων από τα τριάμισι εκατομμύρια στο σύνολο.

Για τους δικαιούχους που επιλέγουν τη χρήση ψηφιακής χρεωστικής κάρτας, το ποσό της οικονομικής ενίσχυσης προσαυξάνεται κατά 15 ευρώ έναντι 5 ευρώ που ίσχυε με την προηγούμενη επιδότηση.

Η επιδότηση για αυτοκίνητο σε ηπειρωτική περιοχή με τη χρήση κάρτας ανέρχεται στα 80 ευρώ για το τρίμηνο από 45 ευρώ που ίσχυε μέχρι σήμερα.

Για τους πολίτες που έχουν κύρια κατοικία σε νησιωτική περιοχή η επιδότηση με τη χρήση κάρτας ανέρχεται πλέον στα 100 ευρώ από 55 ευρώ που ίσχυε μέχρι σήμερα.

Για ιδιοκτήτες μοτοσικλετών η επιδότηση με τη χρήση κάρτας ανέρχεται στα 60 ευρώ για το τρίμηνο σε ηπειρωτική περιοχή και 70 ευρώ σε νησιωτική περιοχή.

Συνεπώς η επιδότηση καυσίμου ανέρχεται σε 44 λεπτά το λίτρο σε ηπειρωτική περιοχή ή 80 ευρώ για εκατόν ογδόντα λίτρα καυσίμων το τρίμηνο και 56 λεπτά το λίτρο σε νησιωτική περιοχή ή 100 ευρώ για εκατόν ογδόντα λίτρα καυσίμων το τρίμηνο. Τα εκατόν ογδόντα λίτρα καυσίμων το τρίμηνο αντιστοιχούν περίπου σε εξακόσια χιλιόμετρα τον μήνα ή σε είκοσι χιλιόμετρα την ημέρα με σκοπό την κάλυψη των απαραίτητων μετακινήσεων. Αυτή η επιδότηση με τα σημερινά δεδομένα ρίχνει την τιμή της βενζίνης κάτω από τα 2 ευρώ. Και επειδή μπορεί να με ρωτήσετε, γιατί δεν υπάρχει στην έκθεση του Γενικού Λογιστηρίου του Κράτους, αυτό είναι γιατί εξαρτάται από τον αριθμό των πολιτών που θα υποβάλουν. Όμως, το Γενικό Λογιστήριο του Κράτους έχει κάνει μια εκτίμηση για 200 εκατομμύρια.

**ΙΩΑΝΝΗΣ ΒΡΟΥΤΣΗΣ:** Πόσα είπατε, 300 εκατομμύρια;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Διακόσια εκατομμύρια αυτό και 100 εκατομμύρια είναι το diesel. Άρα, είναι 300 εκατομμύρια τα καύσιμα συν 200 εκατομμύρια που ήδη είχαμε δώσει το προηγούμενο τρίμηνο, φθάνουμε στα 500 και κάτι εκατομμύρια συν 60 εκατομμύρια η επιστροφή του ειδικού φόρου κατανάλωσης στους αγρότες, στο σύνολο είναι 600 εκατομμύρια μέχρι σήμερα η βοήθεια στα καύσιμα και 6 δισεκατομμύρια στο ρεύμα. Σύνολο, μαζί με άλλες παρεμβάσεις που μπορώ να επαναλάβω τα στοιχεία αργότερα, αν με ρωτήσετε, 8,5 δισεκατομμύρια ευρώ μέχρι το τέλος του έτους. Είναι το υψηλότερο ποσό μεταξύ όλων των κρατών-μελών της Ευρώπης.

Κλείνω, λέγοντας ότι η οικονομική ενίσχυση είναι αφορολόγητη, ανεκχώρητη και ακατάσχετη στα χέρια του δημοσίου ή τρίτων, δεν υπολογίζεται στα εισοδηματικά όρια για την καταβολή οποιασδήποτε παροχής κοινωνικού ή προνοιακού χαρακτήρα και με ΚΥΑ καθορίζεται ο χρόνος έναρξης παραγωγικής λειτουργίας της σχετικής ειδικής πλατφόρμας της ενιαίας ψηφιακής πύλης της δημόσιας διοίκησης.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε Υπουργέ.

Τον λόγο τώρα έχει Κοινοβουλευτικός Εκπρόσωπος του ΣΥΡΙΖΑ, ο κ. Σκουρλέτης.

**ΓΕΩΡΓΙΟΣ ΦΡΑΓΓΙΔΗΣ:** Κυρία Πρόεδρε, μια ερώτηση μπορώ να κάνω στον Υπουργό;

**ΠΡΟΕΔΡΕΥΟΥΣΑ (Σοφία Σακοράφα):** Ελάτε, κύριε συνάδελφε.

**ΓΕΩΡΓΙΟΣ ΦΡΑΓΓΙΔΗΣ:** Κύριε Υπουργέ, κάθε φορά που ακούμε για το Fuel Pass που δίνετε τα χρήματα, αυξάνεται η τιμή της βενζίνης. Το πετρέλαιο και η βενζίνη σήμερα έχει φτάσει να είναι η τρίτη πιο ακριβή στην Ευρώπη, μετά τη Νορβηγία και τη Δανία. Γιατί συμβαίνει αυτό;

Και το δεύτερο: Μας μιλάτε για όλα αυτά που δίνετε στους αγρότες, αλλά αν τα μαζέψουμε όλα μαζί, με αυτά τα χρήματα δεν μπορεί ένας αγρότης που έχει ένα μεγάλο τρακτέρ και καλλιεργεί μεγάλες εκτάσεις να γεμίσει μια φορά το ντεπόζιτό του.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

**ΒΑΣΙΛΕΙΟΣ ΒΙΛΙΑΡΔΟΣ:** Κυρία Πρόεδρε, να κάνω κι εγώ μια ερώτηση στον κύριο Υπουργό;

**ΠΡΟΕΔΡΕΥΟΥΣΑ (Σοφία Σακοράφα):** Ελάτε, κύριε Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ.

Κύριε Υπουργέ, έχετε πει ότι, το συνολικό ποσό που θα διατεθεί είναι 8,5 δισεκατομμύρια. Λέτε ότι, ένα μέρος από αυτά είναι από τον προϋπολογισμό. Εγώ θα ήθελα να ρωτήσω, από πού είναι τα υπόλοιπα, αν έχουν υπολογιστεί και πώς έχουν υπολογιστεί.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Υπάρχει κάποιος άλλος συνάδελφος που θέλει να κάνει κάποια ερώτηση;

**ΙΩΑΝΝΗΣ ΒΡΟΥΤΣΗΣ:** Κυρία Πρόεδρε, εγώ.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Υπουργέ, αν έχετε την καλοσύνη, να επαναλάβετε εκ νέου τα νούμερα τα οποία είπατε πριν στο σύνολό τους, όχι το σύνολο των 8,5 δισεκατομμυρίων. Αναλυτικά τι δόθηκε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ.

Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ, κυρία Πρόεδρε.

Ξεκινάω ανάποδα: 8,5 δισεκατομμύρια ευρώ είναι η εκτίμηση των μέτρων στήριξης της κοινωνίας, άμεσης ή έμμεσης, για το 2022 για την ενεργειακή κρίση.

Αναλυτικά οι εκτιμήσεις είναι ότι η επιδότηση ρεύματος και φυσικού αερίου για το 2022 θα υπερβεί τα 6 δισεκατομμύρια ευρώ. Ήδη, έχουμε βοηθήσει με 2,4 δισεκατομμύρια ευρώ και εκτιμάται με το άθροισμα των παρεμβάσεων που νομοθετήσαμε -δεν είναι μόνο η χθεσινή διάταξη, είναι και η χονδρική τιμή, είναι και η συνέχιση των επιδοτήσεων από το κράτος, άθροιση τριών παραγόντων το δεύτερο εξάμηνο- ότι θα χρειαστούν άλλα 3,6 δισεκατομμύρια ευρώ.

Η ενίσχυση των κοινωνικά ευάλωτων ομάδων τον Απρίλιο του 2022, χαμηλοσυνταξιούχοι, ανασφάλιστοι, υπερήλικες, ΑΜΕΑ, ελάχιστο εγγυημένο εισόδημα είναι 320 εκατομμύρια ευρώ. Όλο δόθηκε το πρώτο εξάμηνο. Η ενίσχυση των κτηνοτρόφων για ζωοτροφές 50 εκατομμύρια ευρώ. Η επιστροφή ειδικού φόρου κατανάλωσης πετρελαίου στους αγρότες 60 εκατομμύρια. Η πρώτη επιδότηση καυσίμων σε δύο εκατομμύρια τριακόσιες χιλιάδες ιδιοκτήτες -τόσοι τελικά μπήκαν στην πλατφόρμα από τους δυνητικά δικαιούχους που ήταν τρία εκατομμύρια- ήταν 100 εκατομμύρια ευρώ. Επιδοτήσεις, ταξί, ένταξη της Κρήτης στο μεταφορικό κόστος είναι άλλα 18 εκατομμύρια ευρώ. Επιδότηση diesel, την πρώτη περίοδο 110 εκατομμύρια ευρώ. Η επιστροφή του 60% του κόστους ηλεκτρικού ρεύματος που θα χορηγηθεί τον Ιούλιο εκτιμούμε πως είναι 280 εκατομμύρια ευρώ και είναι άλλα 500 εκατομμύρια ευρώ τα χρήματα που πρέπει να δώσει το Υπουργείο Οικονομικών σε άλλα Υπουργεία για την καθημερινότητά τους, δηλαδή νοσοκομεία, περιπολικά, πυροσβεστική κ.ο.κ.. Αυξημένο κόστος για τη γενική κυβέρνηση: 500 εκατομμύρια ευρώ. Σε αυτά προσθέστε το μειωμένο ΦΠΑ που ψηφίσαμε προχθές, που παρατείνεται για το δεύτερο εξάμηνο, μεταφορές, γυμναστήρια, σχολές χορού, εστίαση είναι άλλα 250 εκατομμύρια ευρώ. Σ’ αυτά προσθέστε αυτό που τώρα νομοθετούμε, που είναι άλλα 200 εκατομμύρια ευρώ, δηλαδή, την αυξημένη επιδότηση καυσίμων, το Fuel Pass 2 για την επόμενη περίοδο. Σε αυτό προσθέστε την επέκταση της επιδότησης diesel για τους μήνες Ιούλιο-Σεπτέμβριο είναι άλλα 115 εκατομμύρια ευρώ. Σε αυτό προσθέστε τη μόνιμη μείωση του ΦΠΑ στις ζωοτροφές και τα λιπάσματα στο 6%. Αυτό είναι 30%. Και μην ξεχνάμε και τον μειωμένο ΕΝΦΙΑ που ήταν 370 εκατομμύρια ευρώ και που σημαίνει ότι τα 370 εκατομμύρια ευρώ περισσεύουν στο πορτοφόλι του πολίτη για να καλύψει κάποιες λίγες από τις αυξημένες ανάγκες, που προκύπτουν στην καθημερινότητά του. Άθροισμα 8,5 δισεκατομμύρια ευρώ.

Ορθώς ρωτάτε πόσα είναι από τον κρατικό προϋπολογισμό. Είναι 3,2 δισεκατομμύρια ευρώ, όλη τη χρονιά. Από πού προκύπτουν τα 3,2 δισεκατομμύρια ευρώ; Από την υπέρβαση των δημοσιονομικών στόχων που εκτιμούμε ότι θα έχουμε φέτος και ήδη έχουμε το πρώτο πεντάμηνο. Το πρώτο τετράμηνο αξιοποιήθηκε για το ρεύμα. Ο Μάιος αξιοποιείται για τα καύσιμα και εκτιμώ αν συνεχίσει να πηγαίνει έτσι η οικονομία ότι ο ρυθμός μεγέθυνσης φέτος θα είναι πάνω από 3% που λέμε στον προϋπολογισμό -και πάλι θα είμαστε συντηρητικοί μάλλον στις εκτιμήσεις μας- και πάει και πάρα πολύ καλά ο τουρισμός. Οπότε, υποθέτω, εικάζουμε, εκτιμούμε ότι θα προκύψει κάποιος πρόσθετος δημοσιονομικός χώρος.

Τα άλλα ποσά θα βρεθούν κυρίως μέσα από το Ταμείο Ενεργειακής Μετάβασης και τη φορολόγηση των υπερκερδών επιχειρήσεων το πρώτο και το δεύτερο εξάμηνο. Ενισχυτικά αυτής της τοποθέτησης που έκανα, κύριε συνάδελφε, είναι η έκθεση του Γραφείου Προϋπολογισμού του Κράτους στη Βουλή, που υπογράφει ο πρώην γενικός γραμματέας του Υπουργείου Οικονομικών επί ΣΥΡΙΖΑ. Εξηγούμαι: «Οι πρόσφατες αποφάσεις της Κυβέρνησης για φορολόγηση των εκτάκτων κερδών και η επιβολή πλαφόν στις τιμές χονδρικής πώλησης του ρεύματος από τον Ιούλιο σηματοδοτούν σωστή αλλαγή κατεύθυνσης, που μεταφέρει μέρος του κόστους των παρεμβάσεων στους παραγωγούς ηλεκτρικού ρεύματος. Στις σημερινές συνθήκες δεν υπάρχουν περιθώρια γενικευμένων παρεμβάσεων, όπως στην περίοδο της πανδημίας, καθώς θα επιδεινώσουν την ήδη εύθραυστη δημοσιονομική κατάσταση και θα καταστήσουν τη χώρα μας ευάλωτη σε κάθε είδους διαταραχές. Τα όποια μέτρα εισοδηματικής στήριξης» –συγκρατείστε το- «θα πρέπει να είναι προσωρινά, στοχευμένα και να χρηματοδοτούνται από πρόσθετα τρέχοντα έσοδα, ώστε να μην επιβαρύνουν το δημόσιο χρέος». Και αυτό πράττουμε.

Σε ό,τι αφορά τα καύσιμα το πρόβλημα του πληθωρισμού δεν είναι εγχώριο, είναι παγκόσμιο και προσπαθούμε να το αντιμετωπίσουμε κατά τον βέλτιστο τρόπο.

Και τέλος, στους αγρότες πράγματι είναι υψηλό κόστος. Πράγματι προσπαθούμε να κάνουμε επιπλέον παρεμβάσεις. Πράγματι στο δεύτερο εξάμηνο θα υπάρχει πιο γενναία κάλυψη του αυξημένου κόστους για τους αγρότες, αλλά κατά αντιστοιχία βλέπετε ότι στον πρωτογενή τομέα η φορολόγηση είναι μόνιμα από το 2022 στο 9%, τα λιπάσματα είναι στο 6%, η επιστροφή του ειδικού φόρου κατανάλωσης είναι 60 εκατομμύρια για την επόμενη περίοδο.

Σας ευχαριστώ πολύ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κυρία Πρόεδρε, μπορώ να έχω τον λόγο;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κυρία Πρόεδρε, έχω λάβει τον λόγο εγώ, συγγνώμη.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Μια παρέμβαση θα ήθελα να κάνω. Όχι ομιλία. Όπως δικαιούμαστε, κύριε Σκουρλέτη.

**ΠΡΟΕΔΡΕΥΟΥΣΑ (Σοφία Σακοράφα):** Παρέμβαση θέλετε να κάνετε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κυρία Πρόεδρε, ας την κάνει αμέσως μετά.

**ΠΡΟΕΔΡΕΥΟΥΣΑ (Σοφία Σακοράφα):** Μισό λεπτό.

Κυρία συνάδελφε, δεν μπορείτε να κάνετε παρέμβαση, διότι ήδη έχω ανακοινώσει τον κ. Σκουρλέτη. Σας παρακαλώ πάρα πολύ. Μπορείτε να την κάνετε αμέσως μετά.

Ελάτε, κύριε Σκουρλέτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κυρία Πρόεδρε.

Κύριε Υπουργέ, πριν από λίγο καταθέσατε τη συγκεκριμένη τροπολογία. Νομίζω ότι βλέπουμε το ίδιο έργο ξανά. Μιας αναποτελεσματικής πολιτικής να διαχειριστεί το θέμα της αύξησης των τιμών καυσίμων. Και εδώ έχουμε μια εξαρχής λάθος στρατηγική αντιμετώπισης του ζητήματος. Αντί, κύριε Υπουργέ, να κάνετε αυτό που κατ’ επανάληψη και αν δεν κάνω λάθος σχεδόν από το σύνολο των κομμάτων της Αντιπολίτευσης έχει έγκαιρα κατατεθεί και αποτελεί μία πρακτική που ισχύει σε ένα πολύ μεγάλο μέρος των κρατών-χωρών της Ευρωπαϊκής Ένωσης, δηλαδή τη μείωση στον ειδικό φόρο κατανάλωσης, έρχεστε εκ των υστέρων στις ήδη αυξημένες τιμές να κάνετε αυτή την επιδοματική πολιτική. Μόνο που όταν αφήνεις στο τέλος αυτήν την παρέμβαση, οι ακριβές τιμές των καυσίμων έχουν εισχωρήσει σε όλο το κύκλωμα της παραγωγής, της εμπορίας, το μεταφορικό κόστος, το κόστος παραγωγής των αγροτών και η εμπειρία λέει ότι όταν έχουμε τέτοια έκρηξη τιμών, τότε ανθεί και η κερδοσκοπία. Πάντοτε συμβαίνει αυτό. Δεν υπάρχει εποχή που να μη συνέβη αυτό το πράγμα.

Γιατί, λοιπόν, έγκαιρα δεν παρεμβήκατε στο σκέλος των ειδικών φόρων κατανάλωσης; Πριν από λίγο την απάντηση τη δώσατε εσείς ο ίδιος. Είχατε μια υπεραπόδοση των εσόδων, λέτε. Αυτή, λοιπόν, δεν σας έδινε τον κατάλληλο δημοσιονομικό χώρο, τη δυνατότητα να έχετε κάνει αυτή την παρέμβαση όλους τους προηγούμενους μήνες; Δεν θα είχε αυτό σαν αποτέλεσμα να συγκρατηθούν τελικά οι τιμές σε μια σειρά προϊόντων και να έχουμε λιγότερη πληθωριστική πίεση, αυτήν τη πληθωριστική πίεση που εξανεμίζει την αγοραστική δύναμη των εργαζομένων; Αλλά ξέρετε κάτι; Έχω την εντύπωση, το γεγονός ότι η Ελλάδα είναι πρώτη σε πληθωρισμό στην Ευρώπη, σας βολεύει και λίγο. Σας βολεύει και λίγο, ξέρετε γιατί; Διότι φτιασιδώνει την εικόνα των μακροοικονομικών μεγεθών, αυξάνει εικονικά το ΑΕΠ, άρα, ο λόγος προς το χρέος βελτιώνεται.

Όμως, οι μεγάλοι χαμένοι αυτή τη στιγμή είναι οι εργαζόμενοι, είναι η αγοραστική τους δύναμη, είναι οι άνθρωποι οι οποίοι αυτή τη στιγμή βλέπουν να εκτινάσσεται ο πληθωρισμός της στέγασης, ο πληθωρισμός στα σουπερμάρκετ, ο λαϊκός πληθωρισμός, ο πληθωρισμός της χονδρικής που είναι πολύ περισσότερος από αυτόν που ανακοινώνετε, από τον μέσο όρο.

Σήμερα, λοιπόν, χρειάζονται ρηξικέλευθες παρεμβάσεις ακριβώς στον πυρήνα της ακρίβειας και αυτό σας λέγαμε να κάνετε και με τα ζητήματα του ρεύματος. Και χθες ήρθατε για άλλη μια φορά στην ίδια λογική να μην παρεμβείτε στον κερδοσκοπικό μηχανισμό του Χρηματιστηρίου Ενέργειας, αλλά απροσδιόριστα να πείτε «θα βάλουμε μια διοικητική τιμή μέσω μιας άγνωστης μέχρι τώρα υπουργικής απόφασης και θα έρθει το Ταμείο Μετάβασης να καλύψει υποδειγματικά ένα μέρος της νέας αύξησης». Όμως, αφήνετε ανέγγιχτο τον νεοφιλελεύθερο κερδοσκοπικό μηχανισμό. Το έκαναν σε ευρωπαϊκές χώρες.

Και έχουμε την ίδια στιγμή υπερκέρδη στα ΕΛΠΕ, υπερκέρδη στη ΔΕΠΑ, υπερκέρδη στους παραγωγούς ηλεκτρικής ενέργειας. Για ποιον δουλεύετε τελικά; Για ποιον δουλεύετε τελικά; Γι’ αυτά τα συγκεκριμένα υπερκέρδη, για τους συγκεκριμένους επιχειρηματίες!

Νομίζω, λοιπόν, ότι αυτή η πολιτική είναι ατελέσφορη, είναι λανθασμένη, αλλά είναι δέσμια συγκεκριμένων επιχειρηματικών συμφερόντων και είναι ακραία νεοφιλελεύθερη και εμμονική.

Θα μπορούσατε, λοιπόν, να είχατε πάρει μια σειρά άλλα μέτρα και όχι να κοροϊδεύετε τον κόσμο ότι η ρήτρα αναπροσαρμογής εξαφανίζεται, αλλά ενσωματώνεται στην ουσία στις πρωταρχικές τιμές του ρεύματος, όχι να κοροϊδεύετε τον κόσμο ότι θα φορολογήσετε τα υπερκέρδη και μετά τα υπερκέρδη να γίνονται απλώς υπερέσοδα και να λέτε στη Ρυθμιστική Αρχή Ενέργειας έναν τέτοιο τρόπο για την αποκάλυψή τους που να τα μειώνει, για να μην τα σπάσετε με τα συγκεκριμένα συμφέροντα.

Και εδώ, λοιπόν, επιβεβαιώνεται ακριβώς ο βαθύτερος χαρακτήρας της πολιτικής σας, της πολιτικής για τους λίγους.

Και πέρα από αυτές τις συγκεκριμένες παρεμβάσεις, σήμερα υπάρχει ανάγκη στις συνθήκες της ακραίας ακρίβειας να την αντιμετωπίσουμε όχι μόνο με τις συγκεκριμένες προτάσεις που σας είπαμε, τη μείωση -για παράδειγμα- στο σκέλος των ειδικών φόρων κατανάλωσης. Διότι μιλήσατε και για μείωση του ΦΠΑ, αλλά δεν αγγίξατε τον ΦΠΑ στα προϊόντα, στα ευρείας λαϊκής κατανάλωσης δεν τον αγγίξατε, εκεί έχετε υπεραπόδοση, εκεί σας βολεύει. Όμως, αυτό είναι ταξικά ανήθικο και έχει ματιά ταξικής μεροληψίας, τα λαϊκά προϊόντα να τα αφήνετε ψηλά.

Φτάσατε δε στο σημείο προκλητικά να σκεφτόσαστε -και ευτυχώς το πήρατε πίσω πριν από λίγες μέρες- να αυξήσετε τον ΦΠΑ στις μάσκες και στις απολυμαντικές λοσιόν εν μέσω πανδημίας. Ή μην μου πείτε ότι δεν υπάρχει πανδημία, ότι το ξεπεράσαμε, για να περάσω και στο άλλο ζήτημα.

Άρα, λοιπόν, πέρα από το θέμα των συγκεκριμένων παρεμβάσεων, υπάρχει πια η ανάγκη της ουσιαστικής εισοδηματικής ενίσχυσης. Η πρόταση για τον κατώτατο μισθό, έτσι όπως την εφαρμόσατε, έχει πλέον ξεπεραστεί. Το καταλαβαίνετε, με όρους πληθωρισμού και πραγματικής απώλειας αγοραστικής δύναμης των εργαζομένων έχουμε μείωση 2%, 3%, 4% πραγματική μείωση και συνεχίζουμε.

Σήμερα, λοιπόν, υπάρχει ανάγκη και στοχευμένης ενίσχυσης των χαμηλοσυνταξιούχων και να ξαναβάλουμε στην ατζέντα το θέμα της τιμαριθμικής αναπροσαρμογής των χαμηλών και μεσαίων μισθωτών και εισοδημάτων. Σκεφτείτε τα! Θα μου πείτε, δεν τα έχετε σκεφτεί; Σίγουρα τα έχετε σκεφτεί, αλλά τα απορρίπτετε.

Ζούμε, λοιπόν, άλλη μια χρονιά ύστερα από μια μακρά περίοδο πανδημίας, όπου δεν έχουμε κατακτήσει το μέγα ζητούμενο, την ουσιαστική ενίσχυση του δημόσιου συστήματος υγείας. Περάσαμε στιγμές αλόγιστης διασποράς του ιού. Είχαμε απώλειες εκτός των ΜΕΘ, φλερτάραμε στις πρώτες θέσεις των θανάτων, των απωλειών ζωής στην Ευρώπη ανά εκατομμύριο και μετακυλίσαμε πάμπολλες φορές την ευθύνη στους πολίτες. Έτσι συμπυκνώνεται η πολιτική στον χώρο της υγείας.

Και την ίδια ώρα αρνείστε με μία ακατανόητη εχθρική στάση να επανέλθουν οι υγειονομικοί, οι εργαζόμενοι στα νοσοκομεία που είναι σε καθεστώς αναστολής εργασίας.

Την τελευταία, όμως, βδομάδα είμαστε ξανά πέμπτοι σε απώλειες στην Ευρωπαϊκή Ένωση και σήμερα βγαίνει στις εφημερίδες ότι σε δεκατέσσερα νησιά στην Ελλάδα έχουμε θετικότητα ως προς τα διενεργούμενα τεστ που φτάνει το 50%. Δεν είναι ένα σήμα κινδύνου αυτό; Είμαστε προετοιμασμένοι;

Άκουσα ότι υπάρχει το απόγευμα μια έκτακτη συνέντευξη Τύπου. Θα συνοδευτεί με κάποιο συγκεκριμένο μέτρο; Γιατί έχει σταματήσει η καμπάνια ενημέρωσης του κόσμου; Γιατί αυτή η χαλαρότητα, αυτή η ραστώνη; Μήπως την ξαναπατήσουμε όπως μετά την πρώτη φάση της πανδημίας, όπου τότε στο όνομα του να επανέλθουν τα πράγματα σε μια κανονικότητα είχαμε ένα δριμύτερο κύμα σε σχέση με την πανδημία το τότε φθινόπωρο;

Όλα αυτά είναι ερωτήματα τα οποία παραμένουν αναπάντητα.

Έχουμε, λοιπόν, ένα νομοσχέδιο αποσπασματικών παρατάσεων και την παντελή έλλειψη ενός ολιστικού σχεδίου στήριξης του δημόσιου συστήματος υγείας, ένα δημόσιο σύστημα υγείας που με κάθε ευκαιρία από παντού πλαγιοκοπείται και συρρικνώνεται. Ζούμε σε συνθήκες μετάλλαξης του δημόσιου συστήματος υγείας στην κατεύθυνση της ιδιωτικοποίησής του. Αυτή είναι η πραγματικότητα. Έτσι συμπυκνώνεται η πολιτική σας, τη στιγμή που, όπως είπα, οι εισαγωγές πάλι εκτινάσσονται.

Αποδιοργάνωση, λοιπόν, του ΕΣΥ με κάθε τρόπο, μας λείπουν γιατροί, δεν υπάρχει ένα αυτόματο σύστημα αναπλήρωσης των κενών, πέρα από την ανάγκη ενός σχεδίου νέων διορισμών που θα έπρεπε να υπάρχει. Ανακοινώνετε νούμερα προσλήψεων, αλλά δεν μας λέτε το ισοζύγιο, ποιοι έχουν φύγει, ποιοι δεν άντεξαν, ποιοι παραιτήθηκαν, πού οδήγησε το «burnout» τους γιατρούς, έμπειρους γιατρούς, οι οποίοι φεύγουν για το εξωτερικό ή πηγαίνουν στον ιδιωτικό τομέα.

Και όλα αυτά γιατί; Δεν τα αντιλαμβάνεστε; Τα αντιλαμβάνεστε απόλυτα, αλλά δεν σας ενδιαφέρει. Θέλετε να δημιουργήσετε χώρο στα ιδιωτικά συμφέροντα, γιατί για σας το δημόσιο αγαθό της υγείας είναι ένα άλλο εμπόρευμα, όπως η εκπαίδευση, όπως το δημόσιο αγαθό του ηλεκτρικού ρεύματος. Γι’ αυτό αφήνετε ανέγγιχτο τον μηχανισμό του Χρηματιστηρίου Ενέργειας, παρ’ ότι έχει καταρρεύσει και στην Ελλάδα και στην Ευρώπη.

Θα σας πω ένα παράδειγμα, κύριε Σταϊκούρα, δεν βλέπω κανέναν από το Υπουργείο αυτή τη στιγμή, σας άφησαν μόνο σας, αλλά να τους το μεταφέρετε: Έχω συνεργάτη -επιστημονικό συνεργάτη- ο οποίος είναι μετακλητός και πληρώνεται από τη Βουλή, ο οποίος εδώ και έντεκα μήνες έχει ζητήσει να χειρουργηθεί με διάγνωση όζων στις φωνητικές χορδές. Του είπαν στην αρχή ένα τρίμηνο, έχει κλείσει εντεκάμηνο. Τι περιμένουν δηλαδή; Να γίνουν τα απογευματινά ιατρεία και να πάει εκεί; Να μαζέψει χρήματα και να δανειστεί για να πάει στον ιδιωτικό τομέα;

Θα σας καλούσα φεύγοντας από εδώ να πάτε να βρείτε τον κ. Πλεύρη -ο οποίος είχε κάποια δουλειά και δεν παρίσταται- και να πάτε στον «Ευαγγελισμό», σε ένα από τα μεγαλύτερα νοσοκομεία όχι μόνο της χώρας αλλά και των Βαλκανίων, με τεράστιο ρόλο και εμπειρία και εκεί, λοιπόν, να διαπιστώσετε ότι για να πας από τα εξωτερικά ιατρεία στο ακτινολογικό μέχρι το χειρουργικό τμήμα, θέλεις δύο με τρεις ώρες. Θα διαπιστώσετε αυτή την εβδομάδα ότι το χειρουργικό τμήμα έχει δύο τραυματιοφορείς. Και αν χρειαστεί -ο μη γένοιτο!- σε κάποιον συγγενή σας να έχει έκτακτο περιστατικό και καλέσει το ΕΚΑΒ, καλύτερα να καταφύγει σε μια ιδιωτική εταιρεία να έρθει να τον πάει, γιατί πια έχει διαλυθεί ο τομέας των ασθενοφόρων.

Ξέρετε τι λένε οι άνθρωποι μέσα στα νοσοκομεία, οι ασθενείς, οι συγγενείς τους, οι οποίοι προσπαθούν να βοηθήσουν τους δικούς τους ανθρώπους, τι λένε στις ατέλειωτες ουρές που υπάρχουν αυτή τη στιγμή ανάμεσα στους γιατρούς και το νοσηλευτικό προσωπικό, το οποίο υπερβαίνει εαυτόν, δίνει μια άνιση μάχη; «Έχουν παρατήσει τα νοσοκομεία, επειδή θέλουν να τα ιδιωτικοποιήσουν». Αυτή είναι η μεγάλη πραγματικότητα. Αυτό θα σας βαραίνει.

Όμως, τώρα πια ο κόσμος ξέρει, μπορεί να συγκρίνει τις προσπάθειες που έκανε η κυβέρνηση του ΣΥΡΙΖΑ το 2015 μέχρι το 2019 να στήσει την πρωτοβάθμια υγεία, αυτή την πρωτοβάθμια υγεία που την υπονομεύσατε. Παίρνετε γιατρούς από τις ΤΟΜΥ αντί να στείλετε καινούργιους και τους βάζετε στα εμβολιαστικά κέντρα. Δεν είναι έτσι; Αυτή είναι η πραγματικότητα. Και το μόνο που ανθεί είναι οι εταιρείες security και χιλιάδες συμβασιούχοι αυτή τη στιγμή είναι στον αέρα και δεν ανανεώνονται οι συμβάσεις τους. Γιατί; Για να υπάρξει μια ακόμη μεγαλύτερη εισβολή των ιδιωτών στο δημόσιο σύστημα υγείας.

Ο κόσμος, λοιπόν, μπορεί να συγκρίνει. Θυμάται πώς μεταχειριστήκαμε εμείς τους ανασφάλιστους στα δημόσια νοσοκομεία, θυμάται τη μεταρρύθμιση στην πρωτοβάθμια υγεία, θυμάται πως κάναμε μια χρηστή διαχείριση από τους διοικητές εκείνης της περιόδου που ήταν στα νοσοκομεία και προσπαθούσαμε με κάθε τρόπο να στήσουμε το δημόσιο σύστημα υγείας, πώς ξανανοίξαμε, όπου μπορούσαμε, δομές και συγκρίνει με τον δικό σας νεοφιλελεύθερο οδοστρωτήρα.

Θα σας ανταμείψει όπως πρέπει. Και επειδή είμαστε σε περίοδο ανακοίνωσης των αποτελεσμάτων των εισαγωγικών εξετάσεων, δώσατε εξετάσεις και κοπήκατε, χωρίς να υπάρχει και η ειδική βάση εισαγωγής. Κοπήκατε με βάση τον αντικοινωνικό χαρακτήρα της πολιτικής σας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Τον λόγο έχει τώρα, εκ μέρους της Ελληνικής Λύσης, η κ. Ασημακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κυρία Πρόεδρε, τώρα θα ήθελα να μιλήσω, αλλά έφυγε ο κύριος Υπουργός.

**ΠΡΟΕΔΡΕΥΟΥΣΑ (Σοφία Σακοράφα):** Μετά θα μιλήσετε, κυρία συνάδελφε. Ξέρετε ότι δίνουμε τον λόγο πάντα ενδιάμεσα από τους Κοινοβουλευτικούς σε Βουλευτές. Δεν κάνω κάτι παράτυπο.

Κυρία Ασημακοπούλου, έχετε τον λόγο.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κυρία Πρόεδρε.

Κυρίες και κύριοι συνάδελφοι, το δικαίωμα στην υγεία αποτελεί ακρογωνιαίο λίθο για κάθε πολιτισμένη κοινωνία. Ο κρίσιμος τομέας της υγείας δεν μπορεί να πηγαίνει σαν το φτερό στον άνεμο, χωρίς επαρκή στελέχωση και σε πολλές περιπτώσεις χωρίς καν την αναγκαία και απαραίτητη θωράκιση. Εάν όμως νομίζετε ότι τα χρόνια προβλήματα στον πολύπαθο αυτό χώρο λύνονται με παρατάσεις, τότε βρίσκεστε εκτός πραγματικότητας.

Παράταση στην παράταση στις χρόνιες παθογένειες του Εθνικού Συστήματος Υγείας. Ό,τι δεν μπορείτε να επιλύσετε μόνιμα, παρατείνετε την προσωρινή -εντός πολλών εισαγωγικών- «λύση» του. Προσπαθείτε με τη λογική του μπαλώματος να καλύψετε τα κενά που πλήττουν και υπονομεύουν τη δημόσια υγεία.

Στόχος και προτεραιότητα της πολιτείας θα έπρεπε να είναι η βελτίωση της υγείας των πολιτών και του επιπέδου των παροχών των υπηρεσιών υγείας προς τους πολίτες, με στόχο την καλύτερη ποιότητα ζωής σε όλους τους τομείς.

Αυτός ο στόχος, όμως, είναι δυστυχώς μακρινός στην ελληνική πραγματικότητα εδώ και δεκαετίες, μιας και οι υποδομές σε πολλές περιπτώσεις θυμίζουν ένα τριτοκοσμικό και όχι ένα σύγχρονο ευρωπαϊκό κράτος.

Στην Τρίπολη, στο «Παναρκαδικό» Νοσοκομείο, για παράδειγμα, σύμφωνα με καταγγελίες που θα καταθέσουμε στα Πρακτικά, ο αξονικός τομογράφος δεν λειτουργεί πολλές ημέρες κάθε μήνα. Τα έκτακτα περιστατικά διακομίζονται σε νοσοκομεία των κοντινότερων πόλεων για αξονική με μεγάλη επικινδυνότητα για τους ασθενείς, λόγω καθυστέρησης της διάγνωσης, ενώ, σύμφωνα με τις ίδιες καταγγελίες, έκτακτα περιστατικά σε σοβαρή κατάσταση διασωληνώνονται στα επείγοντα και μεταφέρονται σε άλλα νοσοκομεία για να υποβληθούν σε αξονική.

Ενώ το νοσοκομείο διαθέτει μαστογράφο, υπέρηχο και μαγνήτη, όλα υπολειτουργούν εξαιτίας της έλλειψης ιατρών-ακτινολόγων. Στο νοσοκομείο υπηρετούν μόνο δύο και μένουν ακάλυπτες περίπου οι μισές ημέρες κάθε μήνα.

Μία παράμετρος, που έχετε επίσης παραβλέψει, είναι αυτή της ψυχολογικής πίεσης που δέχτηκαν οι γιατροί ειδικοτήτων πρώτης γραμμής κατά τα δυόμισι χρόνια της πανδημίας.

Σύμφωνα με σχετική εργασία που παρουσιάστηκε στο ετήσιο Συνέδριο της Επαγγελματικής Ένωσης Παθολόγων διαφαίνεται με ξεκάθαρο τρόπο το βάρος που σήκωσαν οι παθολόγοι τους προηγούμενους μήνες. Τα αποτελέσματα φανέρωσαν ένα πολύ μεγάλο ποσοστό -στο 88%- εξάντλησης, δηλαδή μιας έντονης σωματικής, συναισθηματικής και γνωστικής καταπόνησης, η οποία προκύπτει ως μακροπρόθεσμη συνέπεια της παρατεταμένης έκθεσης σε ορισμένες εργασιακές απαιτήσεις.

Η έρευνα, στοιχεία της οποίας θα καταθέσουμε στα Πρακτικά, ανέδειξε ένα εξίσου μεγάλο ποσοστό -67,5%- αποδέσμευσης, δηλαδή μία αποστασιοποίηση από την εργασία και γενικά από το περιεχόμενο της εκάστοτε εργασίας και τέλος παρουσιάστηκε ένα μεγάλο ποσοστό -63,2%- εξουθένωσης, «burnout».

Αξιοσημείωτα υψηλά ήταν, επίσης, τα ποσοστά του άγχους, της κατάθλιψης και του στρες ανάμεσα στους παθολόγους που συμμετείχαν στην έρευνα. Το 44,5% παρουσίασε ήπια έως εξαιρετικά σοβαρά συμπτώματα άγχους. Το 52% παρουσίασε ήπια έως εξαιρετικά σοβαρά συμπτώματα στρες και το 49,6% παρουσίασε ήπια έως εξαιρετικά σοβαρά συμπτώματα κατάθλιψης.

Τα γνωρίζετε αυτά τα δεδομένα, κύριε Υπουργέ; Έχουν γίνει σχετικές μελέτες και για άλλες ειδικότητες της πρώτης γραμμής; Ή το μόνο που ξέρετε είναι να εξουθενώνετε τους γιατρούς και τους νοσηλευτές μας ακόμη περισσότερο, πέρα και πάνω από τα όρια τους;

Μόλις χθες -και θα το καταθέσουμε, επίσης- ο πρόεδρος της ΠΟΕΔΗΝ έκανε λόγο για τρομακτική αύξηση των περιστατικών κορωνοϊού που προσέρχονται στα επείγοντα των εφημερευόντων νοσοκομείων, επισημαίνοντας ταυτόχρονα ότι διαπιστώνεται, επίσης, μεγάλη αύξηση των ποσοστών κορωνοϊού που τελικά εισάγονται, υπογραμμίζοντας ότι είναι επιτακτική η ανάγκη άμεσης ενίσχυσης των νοσοκομείων με προσωπικό και ότι φέτος το καλοκαίρι δουλεύουν με δέκα χιλιάδες λιγότερο προσωπικό σε σχέση με πέρυσι το καλοκαίρι.

Τόνισε, επίσης, ότι τα νοσοκομεία αναγκάζονται να καταρτίζουν εκτάκτως επιχειρησιακά σχέδια λειτουργίας για την κάλυψη των αυξημένων αναγκών με κίνδυνο περικοπών, αδειών και ρεπό του προσωπικού, που ήδη έχουν προγραμματιστεί.

Ελπίζουμε να μην γίνουμε ξανά μάρτυρες εικόνων από νοσοκομεία που θα γονατίζουν από την πληθώρα των ασθενών και από τις ελλείψεις, με αποτέλεσμα να δημιουργούνται εκρηκτικές καταστάσεις. Αλλά, εξ όσων φαίνεται, με την αδράνειά σας στο να βελτιώσετε έστω και στο ελάχιστο την παρούσα κατάσταση, θα μείνουμε με την ελπίδα.

Δεν θα σταματήσουμε να το λέμε. Προχωρήστε στην ενίσχυση του Εθνικού Συστήματος Υγείας, με γενναία αύξηση της κρατικής χρηματοδότησης. Προχωρήστε σε προσλήψεις στο σύνολο των κενών οργανικών θέσεων, μόνιμου και εξειδικευμένου προσωπικού, σε όλες τις δημόσιες δομές υγείας. Προχωρήστε σε μονιμοποιήσεις επικουρικών και συμβασιούχων γιατρών.

Αντί να υπάρχει κάποιος μηχανισμός ούτως ώστε να ελέγχετε ότι τα νοσοκομεία στην Ελλάδα δεν υπολειτουργούν, εσείς ευλογείτε τα γένια σας. Οι κοντόφθαλμες πολιτικές σας είναι πια επικίνδυνες για την πατρίδα και τους Έλληνες. Η δημόσια υγεία στην Ελλάδα εμφανίζει δομικά ελλείμματα. Το κράτος πρόνοιας δέχεται ισχυρά πλήγματα. Η αλήθεια είναι, όμως, ότι αυτό που επιχειρείτε είναι να καταργήσετε πλήρως κάθε έννοια δωρεάν δημόσιας περίθαλψης, ιδιωτικοποιώντας τα πάντα στα ερείπια του ΕΣΥ, που οι ίδιοι κατεδαφίσατε, αλλά και στα συντρίμμια των στοιχειωδών δικαιωμάτων των υγειονομικών.

Η άδικη αναστολή εργασίας, που επέβαλε η Κυβέρνηση εδώ και δέκα μήνες στους επτά χιλιάδες υγειονομικούς, αποτελεί ξεκάθαρα κατάχρηση της εξουσίας που σας εμπιστεύτηκε ο ελληνικός λαός. Είναι όμηροι της κατάστασης που τους έχετε οδηγήσει εσείς.

Έχει περάσει από το μυαλό σας πώς καταφέρνουν και επιβιώνουν αυτοί οι άνθρωποι με το κύμα ακρίβειας που έχει σαρώσει τα πάντα;

Στην υγεία δεν περισσεύει κανείς. Πώς όμως να το εμπεδώσετε εσείς αυτό, όταν έχουν φύγει τόσες χιλιάδες σπουδαίοι Έλληνες γιατροί και νοσηλευτές από τη χώρα μας; Δώστε κίνητρα επιστροφής τόσο σε εκείνους όσο και στους νέους Έλληνες και Ελληνίδες διαφόρων ειδικοτήτων -περίπου εξακόσιοι πενήντα χιλιάδες- που έφυγαν κατά τα χρόνια των μνημονίων, για να γυρίσουν πίσω στην πατρίδα τους.

Εμείς, στην Ελληνική Λύση, πιστεύουμε ότι η υγεία είναι υπόθεση όλων και είναι, πρώτα και πάνω απ’ όλα, επένδυση. Δεν χωρούν ούτε άλλα ημίμετρα, ούτε άλλες δανεικές λύσεις, ούτε άλλα μπαλώματα στον χώρο της δημόσιας υγείας. Στους Έλληνες και στις Ελληνίδες που θα χρειαστούν τις υπηρεσίες του Εθνικού Συστήματος Υγείας αξίζει μόνο η αξιοπρέπεια.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε και εμείς, κυρία συνάδελφε.

Τον λόγο έχει τώρα η Κοινοβουλευτική Εκπρόσωπος του Κινήματος Αλλαγής, η κ. Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, δυστυχώς δεν έχουμε την τιμή και τη χαρά να παραμείνει στη διαδικασία ο αρμόδιος Υπουργός για την τροπολογία σήμερα, ο κ. Σταϊκούρας αν και του ζητήσαμε να μείνει τουλάχιστον για να ακούσει τι έχουμε να πούμε ως Κοινοβουλευτικοί Εκπρόσωποι των κομμάτων. Κανένα πρόβλημα. Θα τοποθετηθούμε και ίσως να μπορεί να απαντήσει ο κ. Πλεύρης, ο αρμόδιος Υπουργός.

Κατατέθηκε σήμερα η τροπολογία για το Fuel Pass 2 και αυτό το οποίο δείχνει αυτή η κίνηση της Κυβέρνησης είναι ότι συνεχίζει να μην έχει ένα ολοκληρωμένο σχέδιο, όσον αφορά την αντιμετώπιση του μεγαλύτερου προβλήματος που αντιμετωπίζει αυτή τη στιγμή η ελληνική κοινωνία και δεν είναι άλλο από την ακρίβεια, από την ακρίβεια η οποία σφίγγει τη θηλιά στο λαιμό των νοικοκυριών, των μικρομεσαίων επιχειρήσεων, του αγροτικού κόσμου και η οποία σκάει σαν σαμπρέλα από διάφορα σημεία, είτε με την ακρίβεια στα καταναλωτικά προϊόντα, στο καλάθι της νοικοκυράς είτε με την ακρίβεια στην τιμή του ηλεκτρικού ρεύματος και της ενέργειας είτε βέβαια στην ακρίβεια στα καύσιμα, στη βενζίνη και στο πετρέλαιο.

Κύριε Υπουργέ τα μέτρα, τα οποία διαρκώς είναι το μόνιμο μοτίβο της Κυβέρνησής σας, έρχεται και παίρνει η Κυβέρνησή σας είναι πάντα με καθυστέρηση, είναι καθυστερημένα, κατόπιν εορτής κι άρα μειωμένης ισχύος, όσον αφορά την αποτελεσματικότητά τους αφού ο πληθωρισμός τρέχει με ρυθμό άνω του 11,5%. Διότι 11,5% ήταν πριν από ένα μήνα. Αυτή τη στιγμή περιμένουμε να δούμε πόσο κυμαίνεται ο πληθωρισμός, πάντα ανοδικά όμως. Και βεβαίως είναι ημίμετρα, γιατί σε καμμία απολύτως περίπτωση δεν μπορεί να θεωρηθεί ότι ένα επίδομα αυτής της τάξης τέλος πάντων που δίνετε, λύνει το πρόβλημα. Και βεβαίως, είναι ελάχιστα και κυρίως, είναι για ένα περιορισμένο, για ένα μικρό χρονικό διάστημα όταν γνωρίζετε πάρα πολύ καλά ότι είναι αδιευκρίνιστο το πού οδηγούμαστε και πόσο θα κρατήσει η κρίση της ακρίβειας, πού θα οδηγηθούν και θα ανεβαίνουν οι τιμές.

Εμείς δεν είμαστε εδώ για να λειτουργήσουμε ως μηδενιστές, ισοπεδώνοντας τα πάντα. Κανένα μέτρο δεν θα ισοπεδώσουμε ακόμα και αν είναι μικρά, αν είναι ελάχιστα, αν είναι ημίμετρα, γιατί ακόμη και 1 ευρώ να δοθεί στους Έλληνες πολίτες, ναι, είναι έστω μια μικρή, μια ελάχιστη ανακούφιση σε όλο αυτό το τεράστιο πρόβλημα που υπάρχει.

Αυτό που σας λέμε όμως, αυτό που βροντοφωνάζουμε, όχι τώρα, όχι χθες, όχι πριν από ένα μήνα, αλλά από την αρχή του προβλήματος, ήδη από το προηγούμενο φθινόπωρο, όταν εσείς υποτιμούσατε το πρόβλημα των ανατιμήσεων, όταν εσείς μας λέγατε «μα κινδυνολογείτε, θα κρατήσει έναν - δύο μήνες». Είμαστε σχεδόν έναν χρόνο μετά, κύριε Υπουργέ και το πρόβλημα της ακρίβειας και των ανατιμήσεων συνεχίζει.

Εμείς, λοιπόν, σας λέμε ότι τα μέτρα σας δεν δίνουν ουσιαστική και ολοκληρωμένη -να χρησιμοποιήσω και τη λέξη που αρέσει στον κ. Μητσοτάκη, άλλο αν αποτυγχάνει οικτρά να την κάνει- ολιστική λύση στο πρόβλημα.

Είπε πιο πριν ο κ. Σταϊκούρας που έφυγε, ότι οι τιμές της βενζίνης έχουν ανέβει παγκόσμια κι εμείς στο ίδιο επίπεδο κινούμαστε. Ναι παγκόσμιο είναι το πρόβλημα. Το ερώτημα το οποίο καλούμε να μας απαντήσει ο κ. Σταϊκούρας -και μονίμως υπεκφεύγει- είναι για ποιο λόγο στη χώρα μας έχουμε την τρίτη πιο υψηλή τιμή βενζίνης απ’ ότι σε όλη την υπόλοιπη Ευρωπαϊκή Ένωση μετά από τη Φιλανδία και τη Δανία; Αυτό είναι το μεγάλο ερώτημα, όταν βεβαίως είμαστε επίσης η χώρα με το δεύτερο χαμηλότερο ΑΕΠ μέσα στην Ευρωπαϊκή Ένωση, όσον αφορά την αγοραστική δύναμη.

Για ποιο λόγο, λοιπόν, γίνεται αυτό και τι κάνει η Κυβέρνηση, τι κάνει με τους ελέγχους στην κερδοσκοπία και στην αισχροκέρδεια, η οποία παρατηρείται και υπάρχει και διογκώνεται; Αυτά είναι τα μεγάλα ερωτήματα στα οποία μονίμως υπεκφεύγετε και δεν δίνετε σοβαρές και ξεκάθαρες απαντήσεις.

Θα συνεχίσω να το λέω από το Βήμα αυτής της Βουλής. Πριν από κάποιο χρονικό διάστημα πήγε ο κ. Γεωργιάδης στα διυλιστήρια, έβγαλε φωτογραφίες και ανακοίνωσε ελέγχους. Πείτε μας, πού είναι τα αποτελέσματα αυτών των ελέγχων; Ακόμα περιμένουμε και φοβάμαι ότι θα περιμένουμε, κύριε Πλεύρη, όπως ακόμα περιμένουμε από την Κυβέρνησή σας για να δούμε την φορολόγηση των υπερκερδών των παρόχων ενέργειας. Είστε όλο στο «θα» και όλο στο μέλλον.

Τα μέτρα, όμως, τα οποία ανακοινώνετε, θα εξανεμίζονται εκ του αποτελέσματος. Το Fuel Pass 2, το οποίο ανακοινώνετε σήμερα, θα εξανεμιστεί όσο η τιμή της βενζίνης θα αγγίζει τα 3 ευρώ. Ήδη αγγίζει τα 3 ευρώ. O Κοινοβουλευτικός σας Εκπρόσωπος δεν ξέρει πόσο είναι η τιμή στις Κυκλάδες; Η τιμή της βενζίνης πόσο είναι, κύριε Βρούτση στις Κυκλάδες, πόσο είναι στα υπόλοιπα νησιά; Τι βγαίνετε να πείτε στους ψηφοφόρους σας εκεί πέρα; Ότι δίνετε ένα Fuel Pass 2, το οποίο θα κρατήσει τρεις μήνες και θα έρθετε τον Σεπτέμβρη για να μας πείτε «α, ωραία, έληξε τώρα το Fuel Pass 2, θα πάμε να σας δώσουμε ένα Fuel Pass 3».

Το ερώτημα είναι ένα και μοναδικό, γιατί δεν κάνετε αυτό το οποίο σας λέμε ως ΠΑΣΟΚ, αυτό το οποίο σας λέει η Αντιπολίτευση, αυτό το οποίο κάνουν όλες οι άλλες ευρωπαϊκές χώρες και δεν είναι τίποτε άλλο από τη μείωση του ειδικού φόρου κατανάλωσης και τη μείωση του ΦΠΑ.

Εμείς δεν θα λαϊκίσουμε, μιλώντας για κατάργηση. Εμείς μιλάμε πολύ συγκεκριμένα ως ΠΑΣΟΚ και σας λέμε μείωση του ειδικού φόρου κατανάλωσης για ένα συγκεκριμένο χρονικό διάστημα όσο διαρκεί η κρίση και βεβαίως λέμε στο ποσοστό στο οποίο ήταν οι αυξήσεις, οι οποίες το έχουν οδηγήσει σε αυτά τα ποσά τα δυσβάστακτα.

Είναι τόσο δύσκολο για εσάς; Σας λέω ότι η γειτονική Ιταλία το έκανε και η τιμή είναι 1,81. Εδώ πέρα είναι στα 2,50, στα 2,60 και σε κάποια μέρη στα τρία ευρώ. Το έκανε η Γερμανία και η τιμή της βενζίνης έπεσε κατά 0,30. Το κάνουν όλες οι άλλες χώρες. Εσείς γιατί αρνείστε να το κάνετε;

Μας κατηγορείτε, μας κατηγορεί ο κ. Σταϊκούρας ότι αυτό είναι λαϊκισμός, ότι δεν υπάρχουν λεφτόδεντρα. Πού θα βρείτε τα λεφτά; Θέλετε να σας πω πού θα βρούμε τα λεφτά, που θα έπρεπε εσείς να έχετε βρει τα λεφτά; Στα 54 δισεκατομμύρια, τα οποία μοιράσατε και για τα οποία επαίρεστε, κύριε Πλεύρη. Γι’ αυτό δεν επαίρεστε, ότι έχετε αντιμετωπίσει τις πολύπλευρες κρίσεις που έχει αντιμετωπίσει η χώρα μας, κάνοντας τη μεγαλύτερη δημοσιονομική επέκταση που έχει γίνει στην Ευρωπαϊκή Ένωση; Εκεί πέρα, λοιπόν, να βρείτε τα λεφτά.

Δεν σας ένοιαξε βέβαια, το πού θα βρείτε τα λεφτά όταν έχανε έσοδα το ελληνικό δημόσιο από την μείωση του φόρου στα μερίσματα των επιχειρήσεων. Εκεί πέρα δεν σας ένοιαξε καθόλου. Βεβαίως, γιατί να σας ενδιαφέρει; Δεν σας ένοιαξε καθόλου η απώλεια εσόδων του ελληνικού δημοσίου, όταν αυξάνατε το αφορολόγητο στη γονική παροχή σε περιουσίες, οι οποίες φτάνουν τα 4.800.00 ευρώ ανά δικαιούχο. Βεβαίως και δεν σας πείραξε ούτε εκεί. Βεβαίως για το μεγάλο κεφάλαιο έχετε μεγάλη ευαισθησία. Για τον κόσμο όμως αδιαφορείτε κύριε Πλεύρη, γιατί αν δεν αδιαφορούσατε, θα περνάτε μέτρα ολιστικά, ολιστικού χαρακτήρα πραγματικού, όχι του επικοινωνιακού που λέει ο κ. Μητσοτάκης, δηλαδή μείωσης των έμμεσων φόρων.

Είχατε υπεραπόδοση εσόδων το πρώτο πεντάμηνο του 2022 της τάξης του1 δισεκατομμυρίου, ακριβώς λόγω των ίδιων των ανατιμήσεων, λόγω των φόρων πάνω σε ανατιμημένα προϊόντα. Να, επίσης, από πού μπορείτε να βρείτε τα λεφτά. Όμως, δεν σας ενδιαφέρει. Και γι’ αυτό συνεχίζετε με μέτρα αποκλειστικά και μόνο επιδοματικού χαρακτήρα. Ναι, όταν μιλάμε για έκτακτες συνθήκες, βεβαίως χρήσιμα είναι και αυτά. Αλλά εδώ πλέον μιλάμε για μια κατάσταση, η οποία χρονίζει κι εσείς συνεχίζετε με τον ίδιο τρόπο.

Αυτή λοιπόν είναι η πραγματικότητα, αυτή είναι η αλήθεια για τα μέτρα τα οποία παίρνετε, αυτός είναι ο τρόπος που τα βλέπει η ελληνική κοινωνία. Φαίνεται άλλωστε και στις δημοσκοπήσεις ποια είναι η άποψη των Ελλήνων πολιτών για την αντιμετώπιση που κάνετε μέσω του Fuel Pass 1, 2, 3, εις τη νιοστή, όσο θα χρειαστεί και όσο διαρκέσει αυτή η κρίση και όσο συνεχίζετε εμμονικά και ιδεοληπτικά, γιατί δεν σας ενδιαφέρει -το επαναλαμβάνω- η πλειοψηφία του ελληνικού λαού, να προχωρήσετε σε μόνιμα μέτρα όπως η μείωση του ειδικού φόρου κατανάλωσης.

Τώρα, μπαίνοντας στα ζητήματα της υγείας, γιατί κι αυτό είναι ένα μέτωπο τεράστιο, ένα μέτωπο πάρα πολύ σημαντικό, ένα μέτωπο που δυστυχώς για μια ακόμη φορά εκπέμπονται σήματα SOS για την εξέλιξη της πανδημίας, εκπέμπονται αυτά τα μηνύματα από τους επιστήμονες μετά από την ραγδαία αύξηση των ημερήσιων κρουσμάτων του κορωνοϊού που καταγράφεται το τελευταίο διάστημα. Να σας θυμίσω -όλοι το είδαμε- ότι μόλις προχθές, την Τρίτη, καταγράφηκαν μετά από καιρό πάνω από είκοσι χιλιάδες κρούσματα, με ταυτόχρονη αύξηση των εισαγωγών σε όλα τα νοσοκομεία της χώρας και χθες ο αριθμός ξεπέρασε τις δεκατρείς χιλιάδες, και με τον ίδιο αυξητικό τρόπο κινείται ο ρυθμός των νέων επαναλοιμώξεων.

Προσωπικά, κύριε Υπουργέ, κύριε Πλεύρη, συμμερίζομαι απόλυτα τη μεγάλη ανησυχία, τόσο των ειδικών, των επιστημόνων, όσο βεβαίως και των πολιτών. Και αναρωτιέμαι -μια πολύ απλή ερώτηση- αυτά τα νούμερα εσάς δεν σας προβληματίζουν, κύριε Υπουργέ; Δεν σας ανησυχούν; Διότι βλέπουμε μια αμεριμνησία από τη μεριά της Κυβέρνησης. Και αν σας προβληματίζουν, τι προτίθεστε να πράξετε ως Κυβέρνηση για να ανακάμψετε την προδιαγεγραμμένη ως φαίνεται επανεμφάνιση ενός ακόμη κύματος;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρία Πρόεδρε, αν έχετε την καλοσύνη θα πάρω και τον χρόνο της δευτερολογίας μου.

Δυστυχώς, η Κυβέρνηση δίνει το μήνυμα ότι η χώρα μας έχει τελειώσει από την πανδημία και ότι ο ιός αποτελεί πλέον παρελθόν, και με αυτόν τον τρόπο μεταδίδεται ένα ανώριμο μήνυμα χαλάρωσης και εφησυχασμού στην κοινωνία. Διότι αυτό δείχνει κατ’ αρχάς η άρον-άρον πρόωρη άρση των περιορισμών αλλά και στην πράξη η μη τήρηση και εφαρμογή των όποιων μέτρων είχαν μείνει, τα οποία εδώ που τα λέμε είχαν μείνει τελείως θεωρητικά και μόνο στα χαρτιά. Διότι στην πράξη, ας μην κοροϊδευόμαστε, δεν είναι ότι ισχύει και τίποτα. Και νομίζω ότι το πιο χαρακτηριστικό όλων είναι η κατάργηση της μάσκας στους εσωτερικούς χώρους αλλά και όπου υπάρχει συνωστισμός, η οποία νομίζω φάνηκε εντελώς λανθασμένη επιλογή από τη μεριά σας και βεβαίως με όρους και με κριτήρια εκλογικά, ψηφοθηρικά και σίγουρα όχι επιστημονικά.

Η δε κατάσταση στα μέσα μαζικής μεταφοράς είναι παντελώς αφημένη στην τύχη της. Κι εδώ πέρα υπάρχει και το εξής παράλογο, στα λεωφορεία και το μετρό να πρέπει να φοράμε τη μάσκα, στα αεροπλάνα και στα πλοία να μην χρειάζεται να φοράμε μάσκα. Αν μπορεί κανείς σε αυτή την Αίθουσα και σε ολόκληρη τη χώρα να καταλάβει ποια είναι η λογική πίσω από αυτό, εγώ σηκώνω τα χέρια ψηλά.

Με τις πράξεις, αλλά κυρίως με την απραξία σας επιτρέψατε λοιπόν αυτό το πισωγύρισμα, το οποίο βλέπουμε αυτή τη στιγμή, αποποιούμενοι για ακόμα μια φορά κάθε είδος ευθύνης και δίνοντας το λάθος μήνυμα προς τα έξω. Βεβαίως και ο κάθε πολίτης φέρει και έχει την ατομική του ευθύνη για την ατομική του προστασία, όμως και η ίδια η πολιτεία οφείλει να σταθεί στο ύψος της και να προστατέψει τους συνεπείς και λιγότερο συνεπείς πολίτες, επιβάλλοντας κάποια μέτρα.

Και μέσα σε όλα αυτά ερχόμαστε και στο σημερινό νομοσχέδιο, για ένα ακόμα αποσπασματικό νομοθέτημα για την υγεία, το οποίο αγκομαχά να ακολουθήσει τις εξελίξεις, όπως μας έχει συνηθίσει άλλωστε κι η παρούσα Κυβέρνηση τόσα χρόνια. Ο σκοπός του σχεδίου νόμου όπως δηλώσατε είναι η παράταση ισχύος έκτακτων ρυθμίσεων που κρίνονται αναγκαίες για τη διαχείριση της πανδημίας του κορωνοϊού, για τον έλεγχο της διασποράς και για τη διασφάλιση της υγείας των πολιτών.

Τώρα να δούμε πώς επιτυγχάνεται αυτό, όπως μας λέτε. Με διατάξεις, οι οποίες αφορούν παρατάσεις ήδη υφιστάμενων ρυθμίσεων για την αντιμετώπιση της πανδημίας, με μέτρα τα οποία έχουν ψηφιστεί και ξαναψηφιστεί, τα οποία λήγουν μέσα στον Ιούνιο και παρατείνετε με αυτό τον τρόπο την ισχύ τους μέχρι τον Σεπτέμβρη ή κατ’ εξαίρεση μέχρι το τέλος του έτους.

Τι μας δείχνουν τώρα όλα αυτά; Το αυτονόητο μας δείχνουν, ότι δηλαδή η Κυβέρνηση υποτίμησε το φαινόμενο της πανδημίας, κρίνοντας λαθεμένα ότι πρόκειται για κάτι προσωρινό. Αυτό είναι μόνιμο μοτίβο της Κυβέρνησής σας. Είτε πάλι οι συνεχείς παρατάσεις αυτές αποτελούν μια συνειδητή επιλογή της Κυβέρνησής σας, με τη διατήρηση ενός καθεστώτος συμβασιούχων. Με τρίμηνες συμβάσεις όμως και με τις ανανεώσεις αυτών των τρίμηνων συμβάσεων σε καμμία περίπτωση -και το γνωρίζετε νομίζω αυτό, αποκλείεται να μην μπορείτε να το κατανοήσετε και να το γνωρίζετε- δεν μπορεί να καλυφθούν οι ανάγκες υποστελέχωσης των νοσοκομείων. Ούτε καν ως μπάλωμα δεν μπορεί να χαρακτηριστεί αυτή η επιλογή σας.

Βεβαίως εκλογές έρχονται, κύριε Πλεύρη, εκλογές έρχονται. Μπορεί ο Πρωθυπουργός να τις αρνείται, οι Υπουργοί όμως της χώρας έχουν ήδη κατεβάσει τα μολύβια και οι ίδιοι είναι αυτοί οι οποίοι κάνουν τις διαρροές. Ίσως λοιπόν να σας εξυπηρετεί προεκλογικά όλη αυτή η εργασιακή ομηρία και η αγωνία των συμβασιούχων.

Ωστόσο, υπάρχει κάτι ακόμα πολύ σοβαρό. Για μια ακόμη φορά, εξίσου βολικά και με το πρόσχημα της πανδημίας και την επίκληση του κατεπείγοντος, προσθέτετε ένα πλήθος διατάξεων αδιαφανών διαδικασιών με απευθείας αναθέσεις -αγαπημένο σας σπορ- κατά παρέκκλιση της κείμενης νομοθεσίας για τις δημόσιες συμβάσεις. Τρία χρόνια πανδημίας και ακόμα κρίνονται ως επιβεβλημένες -άκουσον-άκουσον- οι απευθείας αναθέσεις σε ζητήματα όπως είναι οι προμήθειες ή η συντήρηση πληροφοριακών συστημάτων.

Γιατί; Γιατί, κύριε Υπουργέ; Γιατί εξακολουθούν ακόμα να εισάγονται αδιαφανείς διαδικασίες τέτοιου τύπου; Πείτε μας, εξηγήστε μας, γιατί εμείς δεν καταλαβαίνουμε. Τι ακριβώς εξυπηρετούν; Τι εξυπηρετούν όλα αυτά;

Με το δε άρθρο 3 του νομοσχεδίου προσχηματικά θυμηθήκατε να επαναφέρετε την υποχρέωση επίδειξης του πιστοποιητικού εμβολιασμού ή του πιστοποιητικού νόσησης για τους εργαζόμενους στον δημόσιο ή στον ιδιωτικό τομέα, όταν στον ίδιο χώρο υποχρεούται κάποιος να φέρει το πιστοποιητικό εμβολιασμού, αλλά όχι να φοράει τη μάσκα του. Πάρα πολύ έξυπνο. Πάρα πολύ έξυπνο πραγματικά.

Οι αποφάσεις δημόσιας υγείας και οι ιατρικές αποφάσεις πρέπει να βασίζονται, κύριε Υπουργέ, στην τεκμηρίωση, πρέπει να βασίζονται στη συστηματική ανάλυση των δεδομένων. Δυστυχώς, η μέχρι τώρα εμπειρία της πανδημίας κατάφερε να αναδείξει τα χρόνια προβλήματα ενός συστήματος γερασμένου, ενός συστήματος εθνικής δημόσιας υγείας, ενός συστήματος με τρανταχτές ελλείψεις σε υποδομές, σε προσωπικό, σε χρηματοδότηση αλλά και σε οργάνωση. Δεν πρέπει να μας διαφεύγει αυτό. Και συγχρόνως έδειξε την ανάγκη για να ληφθούν νομοθετικές πρωτοβουλίες, οι οποίες θα συνεισφέρουν αποτελεσματικά στην ενδυνάμωση και στον εκσυγχρονισμό του Εθνικού Συστήματος Υγείας.

Όμως, με αφηρημένες υποσχέσεις και αόριστες δηλώσεις τα προβλήματα στον πολύπαθο χώρο της υγείας δεν λύνονται. Άρα χρειάζεται ισχυροποίηση του συστήματος υγείας με πράξεις, με πολιτική βούληση, κύριε Υπουργέ, όχι απλά με λόγια. Η θωράκιση του συστήματος υγείας εν όψει ενός δύσκολου, όπως προδιαγράφεται, χειμώνα, με αναμενόμενη επάνοδο του COVID είναι λοιπόν πρώτη προτεραιότητα. Προχωρήστε λοιπόν, προχωρήστε σε πρόσληψη μονίμων, κύριε Υπουργέ, όχι σε άλλα μπαλώματα με συμβάσεις ιδιωτών για την κάλυψη πάγιων και διαρκών αναγκών.

Βεβαίως τι λέμε τώρα; Εδώ ακόμα περιμένουμε την πρόσληψη των τεσσάρων χιλιάδων μόνιμων νοσηλευτών. Μας το είχατε πει από την πρώτη μέρα της διακυβέρνησής σας, το είχατε ανακοινώσει και στο πλαίσιο της ΔΕΘ, αν θυμάμαι καλά.

Σε αντίθεση με όλα αυτά -και κλείνω με αυτό, κυρία Πρόεδρε, και σας ευχαριστώ για την ανοχή σας- στο επίκεντρο των δικών μας πολιτικών επιδιώξεων ως ΠΑΣΟΚ βρίσκεται η παροχή ποιοτικών υπηρεσιών, παροχών δημόσιας υγείας, προσβλέποντας στον πολίτη και προσβλέποντας και στον εργαζόμενο στον χώρο της υγείας. Μόνο αυτό. Μόνο μέσα από τέτοιου είδους πολιτικές μπορούμε να μιλάμε πραγματικά για άρση των ανισοτήτων, που έχουν χειροτερεύσει σε αφόρητο βαθμό, εν μέσω των πολλαπλών κρίσεων του τελευταίου χρονικού διαστήματος.

Άρα προτεραιότητα για εμάς αποτελεί η δημιουργία ενός δίκαιου, αποδοτικού, προσβάσιμου, ισότιμου αλλά και αποτελεσματικού συστήματος υγείας. Δυστυχώς όμως μέχρι στιγμής η Κυβέρνησή σας δεν έχει να παρουσιάσει τίποτα από όλα αυτά, κανένα οργανωμένο σχέδιο προς αυτή την κατεύθυνση, επιλέγοντας όπως πάντα την πολιτική της αποσπασματικής νομοθέτησης και των πυροσβεστικών διατάξεων με συμβασιούχους και παρατάσεις. Έτσι όμως δεν μπορείτε να λύσετε τα προβλήματα.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εμείς σας ευχαριστούμε, κυρία συνάδελφε.

Τον λόγο έχει τώρα εκ μέρους της Νέας Δημοκρατίας η κ. Βρυζίδου.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, ακούγοντας την κριτική γύρω από το νομοσχέδιο του Υπουργείου Υγείας, θα ήθελα να πω ότι η κριτική πρέπει να στηρίζεται όχι μόνο σε επιχειρήματα αλλά και σε ενέργειες που έχουν γίνει, όταν αυτοί που κρίνουν υπήρξαν σε αντίστοιχες θέσεις κυβερνητικές, υπουργικές ή εν πάση περιπτώσει ανήκαν σε μία παράταξη, σε ένα κόμμα το οποίο έχει κυβερνήσει.

Θα κάνω μια αναδρομή στην προηγούμενη κυβέρνηση, όπου λειτουργούσε το σύστημα υγείας με συγκεκριμένο τρόπο και παρατηρήσαμε κάποια δεδομένα τα οποία δεν αμφισβητούνται, διότι υπάρχουν και θέματα που μπορώ να αναφέρω, αλλά, ενδεχομένως, να υπάρχει αμφισβήτηση.

Το βασικό που πρέπει να αναφέρουμε είναι ότι είχαμε ασθενείς σε λίστες αναμονής για μεγάλα διαστήματα, όπως, επίσης, είχαμε -ιδίως στα περιφερειακά νοσοκομεία- ελλείψεις γιατρών για τις εφημερίες και πολλές φορές χρειάστηκε -σε κάποιες ειδικότητες- να χρησιμοποιηθούν και οι γιατροί με μπλοκάκι για να εξυπηρετήσουν τα νοσοκομεία.

Υπήρχαν ελλείψεις νοσηλευτικού προσωπικού και γενικότερα, δυσκολίες τις οποίες, τουλάχιστον, στην περιφέρεια τις γνωρίζουμε με ονοματεπώνυμο και με συγκεκριμένα γεγονότα.

Η Κυβέρνηση της Νέας Δημοκρατίας ταυτίστηκε σχεδόν με την ύπαρξη της πανδημίας του κορωνοϊού και έπρεπε το σύστημα υγείας να αντιμετωπίσει πολλαπλά προβλήματα, πολλούς ασθενείς και ελλείψεις που έπρεπε άμεσα να καλυφθούν.

Έχουμε αναφέρει κι άλλες φορές ότι καλύφθηκαν και αυξήθηκαν -τριπλασιάστηκαν- τα κρεβάτια ΜΕΘ και έγινε η πρόσληψη μόνιμου και έκτακτου προσωπικού επικουρικών γιατρών και επικουρικών νοσηλευτών και λοιπών ειδικοτήτων. Έγινε σκληρή δουλειά, με μέθοδο, με σωστό πρόγραμμα και νομίζω ότι αντιμετωπίστηκε αποτελεσματικά η δύσκολη αυτή περίοδος, η οποία βέβαια συνεχίζεται ακόμη και σήμερα σε άλλη μορφή και με λιγότερη ένταση.

Σ’ αυτό το πρόγραμμα το οποίο υλοποιήθηκε και έφερε ένα αποτέλεσμα, ώστε να νιώσει εξυπηρέτηση και ασφάλεια ο πολίτης, σε αυτή τη δυσκολία ακούσαμε σαν επιχείρημα από συναδέλφους των άλλων κομμάτων ότι δεν υπάρχει επάρκεια γιατρών και νοσηλευτών ή τουλάχιστον ότι αυτοί που εργάζονται δεν είναι μόνιμοι και έτσι δεν λύνεται οριστικά το θέμα.

Αναρωτιέμαι, πραγματικά, έχει λογική μια τέτοια τοποθέτηση, όταν η πανδημία δημιουργεί υπερδιπλάσιες ανάγκες και με αυτό το σκεπτικό δεν μπορούν να προσληφθούν μόνιμοι; Καλό, βέβαια, είναι να υπάρχουν, αλλά η υπερβολή είναι εις βάρος άλλων δραστηριοτήτων και όταν σε εύλογο διάστημα δεν θα υπάρχουν αυτές οι ανάγκες, τι πρέπει να γίνει εφόσον τα Υπουργεία και οι οικονομικές δυνατότητες της χώρας είναι συγκοινωνούντα δοχεία; Εάν, λοιπόν, γίνουν κάποιες υπερβολές, αυτές δεν θα είναι σε βάρος της άμυνας της χώρας, σε βάρος της ασφάλειας της χώρας, της παιδείας και άλλων λειτουργιών;

Επομένως, το καλύτερο σύστημα είναι, ναι, να προσληφθούν μόνιμοι γιατροί, νοσηλευτές και λοιπό προσωπικό, αλλά τόσο όσο να μην υπάρχει υπερβολή και το υπόλοιπο θα καλυφθεί σε όλο αυτό το διάστημα με τους επικουρικούς και νοσηλευτές έτσι ώστε να μπορέσουμε να αντιμετωπίσουμε την κατάσταση η οποία ανανεώνεται κάθε τρίμηνο ανάλογα με την κατάσταση και τις ανάγκες που υπάρχουν.

Ακούγεται διαρκώς η ένσταση περισσότερο προσωπικό. Τι ακριβώς κάνουμε σήμερα; Προσλαμβάνουμε προσωπικό. Δηλαδή, δίνεται παράταση στο υπάρχον για άλλους τρεις μήνες. Οι συνάδελφοι έχουν καταθέσει από το Βήμα της Βουλής ότι δεν θα ψηφίσουν το νομοσχέδιο. Επειδή, δηλαδή, θεωρούν καλύτερο το να προσληφθεί μόνιμο προσωπικό, δεν δέχονται ούτε να προσληφθεί να προσληφθούν ως επικουρικοί ή να δοθεί παράταση;

Θεωρώ, λοιπόν, ότι αυτές οι τοποθετήσεις δεν βοηθούν ένα κρίσιμο ζήτημα, τη διαχείριση της πανδημίας και βέβαια, κάτι πολύ σημαντικό, την υγεία των Ελλήνων, την οποία πρέπει να διαχειριστεί και διαχειρίζεται με αποτελεσματικότητα το Υπουργείο Υγείας. Εκτός από το προσωπικό το οποίο παίρνει παράταση και είναι οι νοσηλευτές, είναι οι γιατροί, δίνεται παράταση στους οικογενειακούς γιατρούς, στους νοσηλευτές κατ’ οίκον οι οποίοι θα πάρουν δείγματα για να γίνουν τα τεστ και γενικότερα όλη αυτή η οργάνωση η οποία απεδείχθη αναγκαία και βοήθησε τις ευάλωτες κοινωνικά ομάδες, τους ασθενέστερους και τους ανθρώπους που το είχαν ανάγκη, συνεχίζουν και εξακολουθούν να παίρνουν παράταση. Και βέβαια και το μόνιμο προσωπικό και αυτό αναμένεται μέσα από τις προσλήψεις συνολικά πέντε χιλιάδων ατόμων και μπαίνει και η μοριοδότηση των ανθρώπων που δούλεψαν στην πρώτη γραμμή. Εδώ φαίνεται ότι η αναγνώριση της προσφοράς του προσωπικού σε αυτή την κρίσιμη ώρα δεν ήταν προσχηματική, αλλά πραγματικά αναγνωρίστηκε και η αναγνώριση με αυτόν τον τρόπο είναι η καλύτερη, η πιο υπεύθυνη και η πιο ειλικρινής. Διότι μια μικρή ή μεγάλη οικονομική ανταπόδοση δεν είναι τόσο σημαντική για τον κάθε εργαζόμενο, όσο αυτή που διαχρονικά θα του εξασφαλίσει την παρουσία του και το μέλλον του μέσα στο χώρο υγείας στον οποίο δραστηριοποιείται και στον οποίο θεωρεί ότι μπορεί να προσφέρει.

Νομίζω ότι η παράταση, επίσης, που δίνεται στη συνέχιση νοσηλευτών και γιατρών στα εμβολιαστικά κέντρα, την πραγματική ασπίδα προστασίας που είναι το εμβόλιο, είναι ακόμη μια αναγκαία διαδικασία η οποία θα θωρακίσει το σύστημα υγείας και θα μας οδηγήσει σε ασφάλεια στην πορεία.

Τέλος, γίνεται μεγάλη αναφορά στα μέτρα τα οποία παίρνουμε απέναντι στην πανδημία. Πραγματικά το προηγούμενο διάστημα άκουσα με πάθος ομιλίες οι οποίες έλεγαν «πραγματικά αντιλαμβάνεται η Κυβέρνηση τι γίνονται οι επιχειρηματίες με κλειστά μαγαζιά, τι θα συμβεί εάν δεν μπορέσει να κινηθεί η αγορά, τι θα γίνει με τους εργαζόμενους;» Το διαχειρίστηκε η Κυβέρνηση με τις αναστολές των εργασιών και με ποικίλες χρηματοδοτήσεις. Με τις επιστρεπτέες προκαταβολές αντιμετώπισε την κατάσταση.

Σήμερα ακούμε: Υπάρχουν κρούσματα, μήπως έπρεπε να παραταθεί η μάσκα στους κλειστούς χώρους, μήπως υπήρξαν υπερβολές; Μα, αυτή τη στιγμή η θερμοκρασία έξω είναι πάρα πολύ υψηλή. Ξέρουμε ότι με αυτές τις θερμοκρασίες δεν μπορεί να μεταδοθεί το ίδιο εύκολα, όπως το χειμώνα ο ιός και από την άλλη, είναι και δύσκολο να φοράει με πολύ υψηλή θερμοκρασία κάποιος τη μάσκα. Αυτό, όμως, δεν σημαίνει ότι δεν λαμβάνονται τα μέτρα ή ότι δεν δίνουμε την ανάλογη προσοχή. Επίσης, οι χώροι εστίασης πλέον έχουν τη δυνατότητα να είναι με ανοιχτά παράθυρα ή σε εξωτερικούς χώρους να εξυπηρετούν τους πελάτες τους. Τα δεδομένα είναι τελείως διαφορετικά. Ως εκ τούτου, λοιπόν, δεν θα πρέπει να αναφέρουμε αυτά τα δεδομένα σαν αρνητικά κριτήρια.

Ο σχεδιασμός από το Υπουργείο Υγείας έγινε με τρόπο αποτελεσματικό. Σήμερα όλα τα μέτρα και όλοι οι νόμοι που εξηγήσαμε και σε προηγούμενα νομοσχέδια, παίρνουν σήμερα παράταση, γιατί είναι αναγκαίο να γίνει και θεωρώ ότι πρέπει να το υπερψηφίσουμε, όχι μόνο γιατί είναι σωστό, αλλά γιατί είναι μια στάση υπευθυνότητας απέναντι στους πολίτες που σε ένα κρίσιμο θέμα, όπως είναι η υγεία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εμείς σας ευχαριστούμε, κυρία συνάδελφε.

Τον λόγο τώρα έχει η κ. Σκόνδρα εκ μέρους της Νέας Δημοκρατίας και αμέσως μετά ο Κοινοβουλευτικός Εκπρόσωπος του ΜέΡΑ25 ο κ. Γρηγοριάδης.

**ΑΣΗΜΙΝΑ ΣΚΟΝΔΡΑ:** Κυρία Πρόεδρε, κύριε Υπουργέ, κυρίες και κύριοι συνάδελφοι, πάντα αναρωτιόμουν εάν στον ΣΥΡΙΖΑ αυτά που λένε τα εννοούν, αν τα πιστεύουν. Αυτή η γενικευμένη και συνεχώς εντεινόμενη προσπάθεια της Αντιπολίτευσης να χαρακτηρίζει κάθε απόφαση της Κυβέρνησής μας ως αποτυχία, φιάσκο και με άλλους ευειδείς χαρακτηρισμούς είναι απόρροια της ιδεολογίας της; Ή αντιδρά γιατί έτσι θέλει να αποδείξει ότι έχει πολιτικές θέσεις;

Ειλικρινά, κύριοι συνάδελφοι, θεωρείτε πως ο ρόλος της Αξιωματικής Αντιπολίτευσης είναι να διαστρεβλώνει την πραγματικότητα και να εναντιώνεται κατά πάντων; Θα ήταν έστω παρήγορο να αποδέχεστε τους αριθμητικούς δείκτες, αλλά και εκεί υιοθετείτε μόνο όσα νούμερα βολεύουν την εκάστοτε σκανδαλώδη άρνησή σας. Σχετικά με το παρόν νομοσχέδιο και σύμφωνα με τη συζήτηση που έλαβε χώρα στην Επιτροπή Κοινωνικών Υποθέσεων, ούτε αυτή τη φορά υπερψηφίζετε τις διατάξεις που παρατείνουν τα μέτρα αντιμετώπισης της πανδημίας. Ούτε αυτό δεν ψηφίζετε.

Η Κυβέρνηση της Νέας Δημοκρατίας από την πρώτη στιγμή της πανδημίας έθεσε ως ύψιστη και απόλυτη προτεραιότητα την προστασία της ανθρώπινης ζωής και της δημόσιας υγείας. Στο πλαίσιο αυτό προχώρησε σε ενίσχυση του Εθνικού Συστήματος Υγείας σε προσωπικό και υλικοτεχνικό εξοπλισμό, οργάνωσε το πρωτοποριακό πρόγραμμα εμβολιασμού «ΕΛΕΥΘΕΡΙΑ» και εκστρατείες ενημέρωσης και ευαισθητοποίησης για την πανδημία και τα μέτρα ανάσχεσης της διασποράς της. Δημιούργησε πλαίσιο οικονομικής προστασίας για τις πληττόμενες επιχειρήσεις και τις ευάλωτες κοινωνικές ομάδες. Ενίσχυσε την αγορά και τους πολίτες. Έδωσε κίνητρα για τον εμβολιασμό. Μερίμνησε με ευθύνη για την τύχη της χώρας απέναντι σε έναν νεοφερμένο κίνδυνο που καμμία κυβέρνηση δεν είχε αντιμετωπίσει στο παρελθόν.

Ταυτόχρονα, συνεχίζει τις μεταρρυθμίσεις και αξιοποιεί αποτελεσματικά κάθε διαθέσιμο μέτρο και ευκαιρία, ώστε να αντιμετωπίσει χρόνιες διαρθρωτικές παθογένειες και να αναβαθμίσει την ποιότητα των παρεχόμενων υπηρεσιών υγείας. Προσλάβαμε προσωπικό και αυτό αποδεικνύεται από τα στοιχεία. Έχουν γίνει τρεις χιλιάδες μόνιμες προσλήψεις ιατρών, συν δύο χιλιάδες επικουρικών γιατρών. Επιπλέον, υπηρετεί δεκαπέντε χιλιάδες επικουρικό προσωπικό, δεκατέσσερις χιλιάδες νοσηλευτικό και λοιπό προσωπικό. Τέλος, αναμένεται να προκηρυχθούν άμεσα τέσσερις χιλιάδες μόνιμες θέσεις νοσηλευτών, εννιακόσιες δέκα θέσεις λοιπού προσωπικού και άλλες επτακόσιες θέσεις ιατρών.

Υπερδιπλασιάσαμε τις κλίνες ΜΕΘ. Πανελλαδικά τον Ιούλιο του 2014 ήταν πεντακόσιες πενήντα επτά, ενώ ο ευρωπαϊκός μέσος όρος ήταν χίλιες διακόσιες και τώρα διατίθενται στους πολίτες περίπου χίλιες τριακόσιες τριάντα λειτουργικές κλίνες ΜΕΘ, 10% δηλαδή πάνω από τον μέσο όρο της Ευρώπης. Για παράδειγμα, η περιφέρειά μου, η Καρδίτσα, ανήκει στην 5η ΥΠΕ. Στη συγκεκριμένη υγειονομική περιφέρεια οι κλίνες ΜΕΘ υπερδιπλασιάστηκαν από πενήντα τέσσερις σε εκατόν επτά. Αναβαθμίσαμε τις δομές υγείας. Έχει εκταμιευθεί και διοχετευθεί στο ΕΣΥ 1,5 δισεκατομμύριο από το Ταμείο Εθνικής Ανάκαμψης για υποδομές, υλικοτεχνικό εξοπλισμό και αναβάθμιση της πρωτοβάθμιας φροντίδας υγείας.

Κυρίες και κύριοι συνάδελφοι, δεν μπορώ να προσπεράσω ότι απέναντι σε όλα αυτά είχαμε την Αξιωματική Αντιπολίτευση να στέκεται με χυδαιότητα και ανευθυνότητα και αντί να συμβάλει στην εθνική προσπάθεια, σταθερά από την αρχή της πανδημίας, τη διαβάλλει. Μπορείτε να αρνηθείτε, συνάδελφοι του ΣΥΡΙΖΑ, ότι εν μέσω καραντίνας εσείς διοργανώνατε πορείες; Ότι καταψηφίσατε κάθε νομοσχέδιο για την ενίσχυση του ΕΣΥ και την προστασία των πολιτών; Ότι παρακινήσατε και ενισχύσατε το αντιεμβολιαστικό κίνημα; Όχι, φυσικά και δεν μπορείτε, γιατί εδώ και δυόμισι χρόνια επιδιώκετε να αποκομίσετε πολιτικό όφελος σε βάρος της ζωής των Ελλήνων μέσα από ακατάσχετα ψεύδη, από άγονη κριτική, από σκόπιμη αντίδραση. Άλλοτε εγκωμιάζατε τα ήπια μέτρα που λάμβαναν οι χώρες του εξωτερικού ενάντια στον COVID-19 και άλλοτε κατακρίνατε την Κυβέρνηση ότι χαλαρώνει τα μέτρα και έτσι θέτει σε κίνδυνο τους πολίτες. Διγλωσσία, υποκρισία, εμμονή και τοξικότητα λέγονται αυτά.

Χωρίς να έχετε καταθέσει καμμία υλοποιήσιμη πρόταση, χωρίς να έχετε αντιπαραβάλει τη δική σας στρατηγική αντιμετώπισης, εργαλειοποιείτε τις επιπτώσεις της πανδημίας, καλλιεργείτε τον φόβο και διχάζετε την κοινωνία. Μιλάτε για αναμονή στις ΜΕΘ, παρακάμπτοντας το γεγονός ότι επί των ημερών σας και χωρίς πανδημία –προσέξτε- οι αναμονές ήταν πολλαπλάσιες. Ο ίδιος ο Αρχηγός σας δεν έκανε λόγο για «ξεστοκάρισμα» εμβολίων, παραπλανώντας τους πολίτες και υποσκάπτοντας την εκστρατεία εμβολιασμού; Ευτυχώς η πανδημία δεν ήρθε νωρίτερα. Το λένε οι πολίτες. Το δήλωσε και δημοσίως ο Πρόεδρος του Πανελληνίου Ιατρικού Συλλόγου και όλοι κάνουν τον σταυρό τους που δεν έτυχε η «στραβή» στη δική σας βάρδια.

Κυρίες και κύριοι συνάδελφοι, η παράταση των διατάξεων που αφορούν τα μέτρα καταπολέμησης της εξάπλωσης του COVID-19 κρίνεται αναγκαία τη δεδομένη στιγμή, καθώς τα υγειονομικά δεδομένα μάς προϊδεάζουν για ενδεχόμενο άλμα του αριθμού των κρουσμάτων. Ο Υπουργός Υγείας, ο κ. Πλεύρης, αντί να προτείνει ισχύ επ’ αόριστον, επιλέγει την ανά τρίμηνο επικύρωση των προσηκουσών διατάξεων, καθώς έτσι δίνεται χώρος στον κοινοβουλευτικό διάλογο και σε όλα τα κόμματα να τοποθετηθούν σχετικά και αυτό τον τιμά. Ωστόσο, η Αντιπολίτευση για άλλη μια φορά μας ψέγει που νομοθετούμε εγκαίρως ώστε το σύστημα υγείας να λειτουργήσει απρόσκοπτα σε κάθε περίπτωση.

Όμως, όπως δίδαξε και ο Ιπποκράτης, αγαπητοί συνάδελφοι, κάλλιον το προλαμβάνειν παρά το θεραπεύειν. Σήμερα είμαστε εδώ για να πούμε απλά και ξεκάθαρα την αλήθεια η οποία δεν είναι άλλη από το ότι η Κυβέρνηση του Κυριάκου Μητσοτάκη κατάφερε να κρατήσει όρθιο το σύστημα υγείας χάρη στις καίριες παρεμβάσεις της και τις υπεράνθρωπες προσπάθειες όλων των υγειονομικών μας. Η πανδημία μπορεί να μην έχει τελειώσει οριστικά και να αποτελεί μια παγκόσμια πρόκληση που δεν μπορεί να αντιμετωπιστεί μεμονωμένα από κυβερνήσεις ή οργανισμούς. Την πρόκληση αυτή όμως την αντιμετωπίσαμε και συνεχίζουμε να την αντιμετωπίζουμε με όλα τα μέσα και πάντα με πρωταρχικό μέλημα την προστασία της υγείας των Ελλήνων πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο έχει ο Κοινοβουλευτικός Εκπρόσωπος του ΜέΡΑ25 κ. Γρηγοριάδης και αμέσως μετά ο κ. Μάρκου από τον ΣΥΡΙΖΑ.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κυρία Πρόεδρε, που μου δίνετε τον λόγο. Ευχαριστώ τον κύριο που μου έφερε νερό και καθάρισε υγειονομικώς τον χώρο για να μπορέσουμε να μιλήσουμε χωρίς να μολυνθούμε.

Και κινδυνεύουμε, αγαπητέ κύριε Υπουργέ, να μολυνθούμε για ποιον άλλο λόγο; Κατά τη γνώμη του ΜέΡΑ25, διότι δεν έχετε κάνει τίποτα άλλο εκτός από το να εφησυχάζετε την κοινή γνώμη, θυσιάζοντας τα πάντα, συμπεριλαμβανομένης και της υγείας του ελληνικού λαού, στον βωμό ενός τουρισμού, στον ίδιο βωμό δηλαδή που τα θυσιάσατε και πέρυσι και πρόπερσι χωρίς κανένα αποτέλεσμα. Φέτος ελπίζουμε όλοι σε αυτήν την Αίθουσα να έχουμε καλύτερο αποτέλεσμα, αλλά ελπίζαμε κιόλας να μην έχετε αφήσει τον κόσμο να εφησυχάσει σε αυτόν τον βαθμό, κύριε Υπουργέ.

Έχετε ευθύνη, κύριε Υπουργέ. Και ξέρετε, σας το λέω όχι με αντιπολιτευτική διάθεση. Καταλαβαίνω τα διλήμματα στα οποία είναι οι Υπουργοί της Κυβέρνησής σας. Από τη μία, η οικονομία πάει κατά διαβόλου. Από την άλλη, ο κορωνοϊός ελπίζατε, αλλά ξέρετε ότι δεν αντιμετωπίζεται με ευχολόγια το πράγμα αυτό. Ελπίζατε λοιπόν ότι ο θεός της Ελλάδος, που είναι μεγάλος, θα βοηθήσει και τελικά θα περάσει χωρίς έκτο κύμα η πανδημία, παρ’ ότι τελείως αναίτια αμέσως μετά το Πάσχα πήρατε πίσω όλους τους περιορισμούς και αφήσατε την κοινωνία χωρίς καμμία ουσιαστικά προστασία.

Επομένως, το πρόβλημα που αντιμετωπίζουμε δεν είναι καινοφανές. Το πρόβλημα που αντιμετωπίζουμε, κύριε Υπουργέ, το αντιμετωπίσαμε και πέρυσι, το αντιμετωπίσαμε και πρόπερσι. Ξέρετε ποια είναι η διαφορά; Πέρυσι και πρόπερσι το αντιμετωπίσαμε τον Σεπτέμβριο, τον Οκτώβριο. Φέτος πολύ φοβάμαι ότι με την επανάληψη του αποτυχημένου μοντέλου που ακολουθείτε τρία χρόνια τώρα, δηλαδή στον βωμό του τουρισμού να κάνουν τα πάντα, θα κινδυνέψει ο ίδιος τουρισμός από αυτήν σας την εμμονική τάση.

Τι εννοώ; Να το καταλάβει ο ελληνικός λαός, που με ενδιαφέρει περισσότερο από όλους. Εννοώ ότι έτσι όπως από τον Απρίλιο πήρατε πίσω όλους τους περιορισμούς και αφήσατε τελείως απροστάτευτη την κοινωνία και αφήσατε όλους εμάς να συγχρωτιζόμαστε χωρίς καμμία προστασία, είναι πολύ πιθανόν, δραματικά πιθανόν -μακάρι να διαψευστούμε στο ΜέΡΑ25- ότι τον Αύγουστο ήδη θα είμαστε μια χώρα με τόσα κρούσματα που πάρα πολλοί ταξιδιώτες που σκόπευαν να έρθουν να κάνουν τις διακοπές τους εδώ θα επιλέξουν μια άλλη χώρα της Μεσογείου, εάν έχετε πετύχει εσείς εν τω μεταξύ -που απ’ ό,τι φαίνεται θα το πετύχετε και αυτό- να έχουμε τα περισσότερα κρούσματα σε σχέση με τον πληθυσμό μας σε σχέση με όλες τις μεσογειακές χώρες, τις άλλες δηλαδή ανταγωνίστριες για τουρισμό χώρες.

Κοιτάξτε: Θα ήταν πραγματικά κωμικό, κύριε Υπουργέ, αν δεν ήταν τόσο τραγικό. Είναι η πέμπτη φορά που ο Πρωθυπουργός «Κυριάκος Μητσοτάκης Α.Ε.» -γιατί έχει αυτό το προσόν να είναι και «Ανώνυμη Εταιρεία» ο Πρωθυπουργός μας- έχει ανακοινώσει το τέλος και τη νίκη επί της πανδημίας. Πέντε φορές αυτήν την έρημη την πανδημία τη νικήσατε, πέντε φορές επιστρέφει για να μας κάνει χειρότερο κακό.

Ξέρετε, μετά από τριάντα χιλιάδες και πλέον νεκρούς, μετά από τις «εγκληματικές» πολιτικές που εφαρμόζει η Κυβέρνηση του Κυριάκου Μητσοτάκη, φέρνετε, κύριε Πλεύρη, ένα νομοσχέδιο σήμερα που τι κάνει ουσιαστικά; Φέρνει μόνο παρατάσεις, δηλαδή παρατείνετε όλα τα μέτρα που είχατε πάρει στα προηγούμενα πέντε κύματα.

Σας ρωτάω και θέλω μια απάντηση: Ήταν πετυχημένα τα μέτρα που πήρατε; Αν ήταν πετυχημένα, πείτε μας γιατί το τρίτο κύμα ήταν το πιο θανατηφόρο στην Ελλάδα, όταν ήταν το λιγότερο θανατηφόρο σ’ όλον τον υπόλοιπο κόσμο. Δεν ήταν πετυχημένα και αυτό το μαρτυρούν οι αριθμοί, αγαπητέ κύριε Υπουργέ. Δεν ήταν καθόλου πετυχημένα.

Επεκτείνετε μια πολιτική. Αυτό ακριβώς κάνει το νομοσχέδιο. Επεκτείνει, δίνει ζωή, δίνει συνέχεια σε παρεμβάσεις που έγιναν και πέρυσι και πρόπερσι, οι οποίες απέτυχαν και σας εξήγησα πώς απέτυχαν. Απέτυχαν μαθηματικά, απέτυχαν γιατί οι νεκροί ήταν κάθε φορά και περισσότεροι, το σύστημα υγείας μας ήταν κάθε φορά και πιο μπλοκαρισμένο και πιο εμφραγματικό. Κάθε φορά οι άνθρωποι έμεναν έξω από τις εντατικές.

Εδώ θα μου επιτρέψετε, κύριε Υπουργέ που εκπροσωπείτε την Κυβέρνηση, κύριε Πλεύρη, να σας πω για την έκθεση Λύτρα - Τσιόδρα. Δεν θα μου πει κανείς σ’ αυτήν την Αίθουσα ή από εκεί έξω ότι ο κ. Τσιόδρας είναι φιλικά προσκείμενος προς την Αριστερά. Μάλλον φιλικά προσκείμενος προς τη Νέα Δημοκρατία είναι ο άνθρωπος και δεν το κρύβει κιόλας. Εν πάση περιπτώσει, ό,τι και αν είναι, είναι ένας έγκυρος και έγκριτος επιστήμονας. Αυτή η έρευνα που έγινε πριν από μερικούς μήνες λέει κάτι που είναι πολύ ενδιαφέρον, κύριε Υπουργέ, και κάτι για το οποίο πρέπει να απολογηθείτε και σήμερα, μιας και εκπροσωπείτε την Κυβέρνηση στον ελληνικό λαό. Σας κοιτάζω, όπως πάντα, στα μάτια. Δεν είμαι ουδέποτε λαϊκιστής και σας αναφέρω αυτό το στοιχείο που είναι καταλυτικό για τους ανθρώπους που μας ακούνε εκεί έξω. Ακούστε το, κύριε Υπουργέ.

Σύμφωνα με την έρευνα Τσιόδρα - Λύτρα, από τους ανθρώπους που νοσηλεύτηκαν κατά το τρίτο κύμα –που να πούμε και την αλήθεια, ήταν λίγο παραπάνω από το 5%, δεν ήταν πάρα πολλοί-, από τους ανθρώπους αυτούς που νοσηλεύτηκαν, το 5% που νοσηλεύτηκε σε κοινές κλίνες, δηλαδή εκτός ΜΕΘ διασωληνωμένοι, κατέληξε, πέθανε το 88,4%, δηλαδή σχεδόν 9 στους 10 ανθρώπους. Ξέρετε ποιο ήταν το ποσοστό την ίδια ακριβώς εποχή για τους ανθρώπους που ήταν διασωληνωμένοι εντός ΜΕΘ με βάση την έρευνα Τσιόδρα - Λύτρα, κύριε Υπουργέ, όχι τη δικιά μου έρευνα; Ήταν 62%. Καταλαβαίνετε ότι γι’ αυτό το ποσοστό, από το 62% μέχρι το 88,4%, για τη διαφορά αυτή τού σχεδόν 17% είστε υπεύθυνοι σε μεγάλο βαθμό, ότι είστε υπεύθυνοι για τους θανάτους των συνανθρώπων μας; Αν δεν το καταλάβετε και δεν ζητήσετε συγγνώμη, δεν έχουμε καμμία πιθανότητα να αφυπνιστείτε και να κάνετε κάτι σωστό από εδώ και πέρα.

Κύριε Υπουργέ, το δραματικό, το πολιτικά «εγκληματικό» είναι ότι αυτοί οι συνάνθρωποί μας, αυτό το 17% που κατέληξε ενώ δεν θα κατέληγε αν νοσηλευόταν διασωληνωμένο σε κανονικές ΜΕΘ, κατέληξε από την πολιτική απόφαση να υποστηρίξει η «Κυριάκος Μητσοτάκης Α.Ε.» -ακούστε, πολίτες της Ελλάδας- τα παρασιτικά κέρδη των παρασιτικότατων κλινικαρχών-εντολέων της.

Πώς έγινε αυτό; Έγινε μ’ έναν πολύ απλό τρόπο, κύριε Υπουργέ που εκπροσωπείτε την Κυβέρνηση. Έγινε με το ότι δεν καταδεχτήκατε ποτέ, δεν επιχειρήσατε ποτέ να επιτάξετε τις ΜΕΘ των μεγάλων ιδιωτικών υγειονομικών μονάδων, γιατί «θα έχαναν τον Μπαγιώκο», κατά το κοινώς λεγόμενο, θα έχαναν τα λεφτά, τα πολύ πλούσια χρήματα, τα τεράστια ποσά που έπαιρναν από τους ιδιώτες πελάτες τους, αν είχαν διαθέσει τις ΜΕΘ τους για να διασωθεί τμήμα του ελληνικού «λαουτζίκου». Όμως, εσείς έχετε εκλεγεί από τον «λαουτζίκο» -τον λέω «λαουτζίκο» με πολλά εισαγωγικά-, από τον λαό της Ελλάδας. Δεν έχετε εκλεγεί από τους τέσσερις - πέντε μεγαλοκλινικάρχες που έχουν τις ιδιωτικές τεράστιες μονάδες.

Είσαστε ριψάσπιδες όλοι σας, κύριε Υπουργέ. Αυτόν από τον οποίον εκλεγήκατε για να υπερασπιστείτε, τον αφήσατε να πεθάνει σε ποσοστό 17% παραπάνω διασωληνωμένος εκτός ΜΕΘ, μόνο και μόνο μην τυχόν τα καμάρια σας χάσουν τις ΜΕΘ τους, αν τις διέθεταν για έναν - δύο μήνες το πολύ στον «λαουτζίκο». Αυτό κάνατε και γι’ αυτό θα είστε υπόλογος σε όλη σας τη ζωή, γιατί έγινε επί υπουργίας σας, κύριε Πλεύρη.

Φέρνετε, λοιπόν, αποτυχημένες διατάξεις. Οι ίδιες μεσοβέζικες πολιτικές διέπονται από ένα μόνο χαρακτηριστικό, τον προσωρινό χαρακτήρα, κύριε Υπουργέ.

Κυρίες και κύριοι Βουλευτές, πολίτες της Ελλάδας που μας ακούτε από κει έξω, δεν αναρωτιέστε τρία χρόνια τώρα που πεθαίνουμε κατά δεκάδες χιλιάδες τον χρόνο, δεν αναρωτιέστε γιατί είναι μόνιμα, καταραμένα μόνιμα αυτός ο καταραμένος προσωρινός χαρακτήρας των μέτρων; Ναι, καλά το έχετε υποψιαστεί. Είναι μην τυχόν, για όνομα του θεού και επ’ ουδενί λόγω τύχει και ενισχυθεί το Εθνικό Σύστημα Υγείας μας μόνιμα, γιατί ένα ενισχυμένο μόνιμα -και όχι παροδικά, όχι για δύο μήνες, όχι για δύο χρόνια- Εθνικό Σύστημα Υγείας συκοφαντείται δυσκολότερα.

Νομίζω ότι ξέρετε τι εννοώ, κύριε Υπουργέ. Φαντάζομαι ότι δεν θέλετε να το συκοφαντείτε, αλλά η «Κυριάκος Μητσοτάκης» είναι αδίστακτη και σας «διατάζει» να το συκοφαντείτε, όπως το ίδιο κάνει και με όλους τους Υπουργούς.

Γι’ αυτόν τον λόγο, λοιπόν, προσωρινά, όλα προσωρινά, μην τυχόν και γίνει αρκετά ισχυρό το Εθνικό Σύστημα Υγείας μας και σας είναι αδύνατο να το ιδιωτικοποιήσετε. Ολόκληρο θέλετε, αλλά κατ’ αρχάς το μισό, σιγά-σιγά. Τα έχω ξαναπεί. Έχετε ήδη ιδιωτικοποιήσει την τροφοδοσία, δηλαδή το πώς τρέφονται οι υγειονομικοί, οι γιατροί και οι ασθενείς μας στα νοσοκομεία. Έχετε ήδη ιδιωτικοποιήσει την καθαριότητα. Έχετε ήδη ιδιωτικοποιήσει διάφορους τομείς. Τώρα θέλετε να περάσετε στο «κυρίως φιλέτο». Το κάνατε κιόλας. Κατά τη διάρκεια της πανδημίας η πολιτική σας βοήθησε πάρα πολύ τους κλινικάρχες φίλους σας. Εσείς, η Κυβέρνησή σας έδωσε πλαφόν για όλα όσα πούλαγαν, για όλα τα τεστ, εξωπραγματικά ακριβότερα απ’ όλη την ευρωπαϊκή ήπειρο και αυτό ήταν πάλι συντεταγμένο, ήταν απόφασή σας.

Ας μην πελαγοδρομώ, όμως. Θα μιλήσω συγκεκριμένα. Αυτήν τη φορά, κύριε Υπουργέ, το συγκεκριμένο σχέδιο νόμου, πέρα από τη δεδομένη εκ των πραγμάτων αποτυχία των μέτρων τα οποία παρατείνετε –γιατί έχουν αποτύχει τρία χρόνια τώρα, καθώς δεν έχουν πετύχει τίποτα εδώ και δύο καλοκαίρια- αποδεικνύει και το βάθεμα της αποτυχίας αυτής και την κυβερνητική παραδοχή της, κύριε Υπουργέ, καθώς το νομοσχέδιο αυτό έρχεται πριν την τουριστική σεζόν. Θα μπορούσε κάποιος να είναι καλοπροαίρετος. Εγώ δεν είμαι και τόσο. Ήμουν όταν ξεκίνησε η διαδικασία. Πριν από τρία χρόνια ήμουν εξαιρετικά καλοπροαίρετος. Όταν είδα πώς αφαιρεί από τους πολλούς η «Κυριάκος Μητσοτάκης Α.Ε.» δισεκατομμύρια και τα μοιράζει σε δέκα ανθρώπους, άρχισα να καταλαβαίνω ότι αυτά που πίστευα τόσα χρόνια ήταν και λίγα για το τι κάνουν οι καπιταλιστές όταν παίρνουν την εξουσία.

Αυτήν τη φορά, λοιπόν, θα μπορούσε ένας καλοπροαίρετος να πει ότι το κάνατε νωρίτερα. Τις άλλες φορές το κάνατε Σεπτέμβριο, το κάνατε Οκτώβριο, τρέχατε καταϊδρωμένοι. Τώρα το κάνετε Ιούνιο. Έλα όμως που το κάνετε Ιούνιο γιατί καταλάβατε αυτό που σας προείπα, δηλαδή ότι αν δεν το κάνετε τώρα, έτσι όπως ανοίξατε πριν από δυόμισι μήνες, τον Απρίλιο, θα τρέχετε και δεν θα φτάνετε τον Αύγουστο που δεν θα πατάει τουρίστας εδώ μέσα. Η εμμονή σας με τον τουρισμό ενδέχεται να καταστρέψει και τον τουρισμό, γιατί ο τουρισμός είναι κυρίως από 15 Ιουλίου μέχρι 15 Σεπτεμβρίου στην Ελλάδα.

Εν πάση περιπτώσει, η Κυβέρνησή σας δεν είναι καθόλου σοφή, αφού αμαρτάνει όχι δις, αλλά τρις, κύριε Υπουργέ. Την ίδια ώρα τα προβλήματα του ΕΣΥ παραμένουν. Έχετε πετύχει στα τρία χρόνια που κυβερνάτε πλήρη, πληρέστατη απαξίωση των δομών υγείας, χωρίς να έχουν τον απαραίτητο υλικοτεχνικό εξοπλισμό. Τα νοσοκομεία μας υποστελεχώνονται τόσο στην επαρχία όσο και στο κέντρο. Εξαντλημένοι σέρνονται οι υγειονομικοί και οι γιατροί. Δεν μπορούν πια, κύριε Υπουργέ, δεν αντέχουν να ανταπεξέλθουν στον φόρτο εργασίας, γιατί είναι παρατεταμένη ημιαντοχή αυτό που τους έχετε βάλει να κάνουν. Τρέχουν με τη γλώσσα έξω, ενώ είναι είκοσι πέντε χιλιάδες λιγότεροι απ’ όσοι θα έπρεπε, εδώ και τρία χρόνια. Έχουν κάνει το καθήκον τους, έχουν πετύχει σχεδόν ένα θαύμα, αλλά δεν μπορούν άλλο. Έχουν εξαντληθεί.

Ξέρετε τι τους κερνάτε για να πιούν μαζί με την εξάντλησή τους; Να το ακούσουν οι πολίτες της Ελλάδας, να το σημειώσουν. Τους κακοπληρώνετε. Πληρώνονται όποτε το θυμάστε, κύριε Υπουργέ. Έχουμε καθημερινά καταγγελίες από υγειονομικούς. Απαιτώ μια απάντηση, σας παρακαλώ μάλλον για μια απάντηση. Υγειονομικοί καθημερινά μας κατακλύζουν με καταγγελίες, κυρίες και κύριοι Βουλευτές, ότι έχει κηρυχθεί μια άτυπη στάση πληρωμών, καθώς δεν καταβάλλονται πλέον οι εφημερίες των υγειονομικών.

Φαίνεται ότι δεν απασχολούν την ηγεσία του Υπουργείου και εσάς προσωπικά, κύριε Υπουργέ, όλα μαζί αυτά τα προβλήματα.

Θέλω τώρα, κύριε Υπουργέ, να μιλήσουμε για μερικά θέματα, γιατί τελώ υπό σύγχυση και θα με βοηθήσετε πολύ αν μου δώσετε εσείς τις απαντήσεις ως αρμόδιος Υπουργός. Άκουσα με τα αυτιά μου τα ίδια και έμεινα άφωνος με την κ. Ράπτη, την Υφυπουργό σας, πριν από τρεις μέρες σε ένα άλλο νομοσχέδιο εδώ, να μας λέει ότι έχετε προσλάβει τέσσερις χιλιάδες μόνιμους γιατρούς στο Εθνικό Σύστημα Υγείας.

Μόλις πριν από λίγο, η προηγούμενη από μένα Βουλευτής της παράταξής σας εδώ, η κυρία που μίλησε πριν από μένα, τους έκανε τρεις χιλιάδες. Εγώ πήγα και ρώτησα τον κ. Ξανθό, ο οποίος είναι ο Υπουργός της προηγούμενης κυβέρνησης και του είπα επειδή εγώ δεν είμαι ο ειδικότερος των ειδικών αλλά από ό,τι ξέρω, βεβαίως δεν έχει προσληφθεί κανένας, ούτε ένας για δείγμα μόνιμος γιατρός τα τρία χρόνια αυτά της πανδημίας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κάνετε λάθος.

**ΚΛΕΩΝ ΓΡΗΓΟΡΙΑΔΗΣ:** Και μάλιστα -να το πω αυτό, ειρήσθω εν παρόδω- δεν έχετε προσλάβει, από ό,τι ξέρω, ούτε καν τους τετρακόσιους, κύριε Υπουργέ μου, τους οποίους εξαγγείλατε λίγο μετά τα Χριστούγεννα, για να ρίξετε στάχτη, κατά το κοινώς λεγόμενο, στα μάτια της ελληνικής κοινωνίας. Γιατί βέβαια εκεί που χρειάζεται σαράντα χιλιάδες, τι να κάνουν τετρακόσιοι;

Όμως, εάν υποψιαστώ ότι είναι αλήθεια η βαθιά μου πεποίθηση πως δεν έχετε πάρει ούτε έναν από τους τετρακόσιους, τότε έχετε βάλει φωτιά και έχετε κάψει το φύλλο συκής με το οποίο επιχειρήσατε να ενδύσετε την απόλυτη γύμνια της «Κυριάκος Μητσοτάκης Α.Ε.», το απόλυτο μίσος, το ταξικό απέναντι στον ελληνικό λαό της «Κυριάκος Μητσοτάκης Α.Ε.».

Και σας λέω, αγαπητέ κύριε Υπουργέ, είναι τέσσερις χιλιάδες που έχετε πάρει; Ρώτησα τον κ. Ξανθό και μου είπε ότι είναι μόνο χίλιοι με χίλιοι πεντακόσιοι, τους οποίους είχε εξαγγείλει η κυβέρνηση του ΣΥΡΙΖΑ και επομένως ήταν αναγκασμένη -τυπικά είχαν ήδη προσληφθεί- και έπρεπε να τους πάρει η επόμενη κυβέρνηση. Αυτά τα είπε ο κ. Ξανθός σε εμένα και μπορείτε και να τον ρωτήσετε. Η δική μου η πληροφόρηση είναι ότι ούτε χίλιοι πεντακόσιοι έχουν παρθεί.

Η δικιά μου πληροφόρηση, κύριε Υπουργέ, είναι ότι εδώ και δεκατρία καταραμένα χρόνια που έχετε παραδώσει τη χώρα μας αιχμάλωτη στις Βρυξέλλες και στο ΝΑΤΟ –στο ΝΑΤΟ ήταν πάντα- έχουν φύγει περίπου σαράντα χιλιάδες υγειονομικοί και γιατροί με συνταξιοδότηση και έχετε το θράσος και δεν έχετε την τσίπα να έχετε προσλάβει έναν μόνιμο στη θέση τους.

Για τους λόγους, ελληνικέ λαέ, πολίτες της Ελλάδος που μας ακούτε, που προείπα, γιατί αν είναι εξοπλισμένο, επανδρωμένο -και συγγνώμη για την αδόκιμη έκφραση «επαναγυναικωμένο»- δηλαδή, αν έχει άντρες και γυναίκες το σύστημα δεν το συκοφαντείς. Αν λειτουργεί, αν είναι όπως το είχε ο Γεννηματάς, ο αείμνηστος, πριν από μερικές δεκαετίες, δεν συκοφαντείται με τίποτα. Τώρα συκοφαντείται. Ό,τι κάνατε με τη «ΛΑΡΚΟ». Με συγχωρείτε, δεν θα συγχυστώ, το έχω υποσχεθεί στον εαυτό μου και στην κόρη μου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα τελειώσω σύντομα, κυρία Πρόεδρε.

Ακούστε, κύριε Υπουργέ. Πρόστιμο 100 ευρώ για τους άνω των εξήντα χρόνων. Κύριε Υπουργέ, είναι σε αναστολή και δεν ντρέπεται κανένας από την Κυβέρνηση του «Κυριάκου Μητσοτάκη Α.Ε.»; Είναι σε αναστολή; Τον Σεπτέμβρη θα το ξαναπείτε στους φτωχούς ανθρώπους, γιατί τους πλούσιους δεν τους νοιάζει -τα έχω πει αυτά, οι πλούσιοι δεν νοιάζονται καθόλου, όσα πάνε και όσα έρθουν- θα συνεχίσετε σε όλους τους φτωχούς συνταξιούχους -γιατί τέτοιοι είναι οι άνθρωποι άνω των εξήντα ετών- που δεν μπορούν, που μερικών από αυτούς είναι το ένα τέταρτο του εισοδήματός τους τα 100 ευρώ, να τους τα υφαρπάζετε τιμωρητικά;

Κύριε Υπουργέ, θα συνεχίσετε να αφήνετε σε αναστολή, τώρα που περνάμε τις είκοσι πέντε χιλιάδες κρούσματα τη μέρα, τους έξι χιλιάδες τετρακόσιους δώδεκα υγειονομικούς συνανθρώπους μας; Θέλετε, κύριε Υπουργέ, να σας θυμίσω ποιοι είναι αυτοί οι έξι χιλιάδες τετρακόσιοι δώδεκα που είναι ανεμβολίαστοι και εσείς τους τιμωρείτε τόσο καιρό και τους έχετε σε αναστολή ρισκάροντας περισσότερους θανάτους, κύριε Υπουργέ; Γιατί αν αυτοί οι εξήμισι χιλιάδες άνθρωποι ήταν στο σύστημα, ενδέχεται στην έρευνα των κυρίων Τσιόδρα - Λύτρα το ποσοστό να ήταν λιγότερο από 17%. Γιατί εκτός από ΜΕΘ, λείπουν και οι άνθρωποι.

Θα συνεχίσετε να τους αφήνετε; Και ξέρετε ποιους, κύριε Υπουργέ; Αυτούς τους ήρωες υγειονομικούς, που αν και διαφωνώ κάθετα, ριζικά με την επιλογή τους να μην εμβολιάζονται, ενώ είναι υγειονομικοί, θα έπρεπε να δίνουν το καλό παράδειγμα, όπως κάνω εγώ, όπως κάνετε εσείς.

Εν τούτοις, κύριε Υπουργέ, οφείλω, εκπροσωπώντας το ΜέΡΑ25 εδώ μέσα, να σας θυμίσω ότι αυτοί οι άγιοι άνθρωποι, είναι οι άνθρωποι που έναν χρόνο πριν βγουν τα εμβόλιά μας έπαιζαν το κεφάλι και τη ζωή τους κορώνα-γράμματα. Ήταν κάθε μέρα εκεί και δεν πέρναγε από το νου σας να τους βάλετε σε καμμία αναστολή τότε. Τότε τους είχατε μεγάλη ανάγκη.

Κύριε Υπουργέ, τους έχετε και τώρα ανάγκη. Σας έχω νέα. Τους χρειάζεστε όσο και τότε, όσο τον πρώτο χρόνο, τότε που δεν υπήρχε εμβόλιο και δεν μπορούσατε να τους συκοφαντείτε ότι αυτοί φταίνε για την πανδημία.

Με λίγα λόγια, κύριε Υπουργέ μου, μας έχετε πει -να το πω και αυτό- για τον COVID, για την εξέλιξη, για τα έξι κύματα. Μπορεί να είμαστε η μόνη χώρα στην υδρόγειο, κυρίες και κύριοι Βουλευτές, αγαπητοί πολίτες της Ελλάδας, οι οποίοι αντιμετωπίζουν έκτο κύμα. Στην αρχή έφταιγαν τα παιδιά στις πλατείες, μετά έφταιγαν οι μαθητές και οι φοιτητές, μετά έφταιγαν οι συνταξιούχοι που δεν πάνε να εμβολιαστούν, γιατί έχουν το στραβό τους το κεφάλι. Πάντα, μα πάντα κάποιος έφταιγε. Πάντα σπέρνατε αυτοματικά κοινωνικό διχασμό και πάντα η «Κυριάκος Μητσοτάκης Α.Ε.» δεν έφερε την παραμικρή απολύτως ευθύνη για ό,τι συμβαίνει σε αυτή τη χώρα.

Και τελειώνω, κυρία Πρόεδρε, για να σας αφήσω και εσάς και όλους εδώ πέρα να συνεχίσετε τη διαδικασία, με δύο-τρεις απαντήσεις που θεωρώ εξαιρετικά σημαντικές προς τον κ. Σταϊκούρα.

Ο κ. Σταϊκούρας ήρθε εδώ πέρα, χωρίς να ντρέπεται καθόλου. Καλά, αν είσαι Υπουργός στην «Κυριάκος Μητσοτάκης Α.Ε.» πρέπει να συμφιλιωθείς με την ντροπή, θα ζεις με αυτήν εφ’ όρου ζωής και να χάσεις την Κυβέρνηση και να χαθεί η εξουσία -που θα χαθεί. Σας λέω ότι στις 25 Σεπτεμβρίου θα χάσετε την εξουσία. Θα την έχουν πιο υγιείς δυνάμεις στην Ελλάδα. Ελπίζουμε πραγματικά να την έχει για πρώτη φορά ο ελληνικός λαός. Και να ξέρετε ότι σας έχουμε εκπλήξεις. Είμαστε κόμμα του 3,4%, αλλά περιμένετε να δείτε το ΜέΡΑ25 μετά τις 25 Σεπτεμβρίου. Περιμένετε. Ξέρετε γιατί; Γιατί είμαστε μονόδρομος -και το ΚΚΕ μάς συνεπικουρεί- για όποιον δεν θέλει άλλο την αιχμαλωσία της χώρας, για όποιον δεν θέλει άλλο να μοιράζονται τα αγαθά της Ελλάδας σε πέντε Έλληνες και δέκα ξένους, στο ΝΑΤΟ και δέκα ξένους. Αυτό δεν το θέλει κανείς.

Κύριε Υπουργέ, είχε το θράσος ο κ. Σταϊκούρας, εν μέσω όσων συμβαίνουν, εν μέσω αυτού που ζει καθημερινά ο ελληνικός λαός εκεί έξω, να θριαμβολογήσει για το 3% - 3,5% που είπε ότι θα είναι η ανάπτυξη φέτος. Είπε: «Θα είναι 3%, το λέμε γιατί είμαστε φειδωλοί και δεν θέλουμε να πάρουν τα μυαλά σας αέρα». Να σας πω κάτι που το ξέρουν και οι μαθητές του δημοτικού; Δεν χρειάζεται να πας Πάντειο, δεν χρειάζεται να πας ΑΣΟΕΕ, το ξέρουν και οι μαθητές του δημοτικού. Όταν υπάρχει πληθωρισμός 20%, το Εθνικό Ακαθάριστο Προϊόν μεγαλώνει, κύριε Πλεύρη. Όταν πουλάς τα προϊόντα σου πιο ακριβά, ασφαλώς τα έσοδά σου μεγαλώνουν. Και να σας το κάνω ακόμα πιο λιανά. Ξέρετε τι συμβαίνει αυτήν ακριβώς την εποχή που εκπροσωπείτε την Κυβέρνηση του «Κυριάκου Μητσοτάκη Α.Ε.»; Ακριβαίνουν οι τιμές των πάντων. Ό,τι παράγει οποιοσδήποτε παρασιτικός Έλληνας, το πουλάει πιο ακριβά. Για ό,τι μεταπράττει, ό,τι φέρνει από το εξωτερικό, το εισάγει και το πουλάει ως μεταπράτης οποιοσδήποτε παρασιτικός φίλος σας, η τιμή του έχει αυξηθεί 50% και 60%.

Ξέρετε τι είναι το μόνο που δεν έχει αυξηθεί, κύριε Πλεύρη; Τα εισοδήματά του δύσμοιρου, του έρημου του ελληνικού λαού. Με τον ίδιο μισθό εδώ και έντεκα χρόνια, με υποβαθμίσεις του μισθού του επί έντεκα χρόνια, καλείται να καλύψει όλες τις αυξήσεις των παρασιτικών φίλων σας. Και έχει το θράσος ο Υπουργός σας της Εθνικής Οικονομίας να βγαίνει και να θριαμβολογεί επειδή η ανάπτυξη θα είναι 3%; Η ανάπτυξη όλων των καθαρμάτων που κλέβουν τον μόχθο και τον ιδρώτα του ελληνικού λαού θα είναι 3,5%.

Και μια τελευταία ερώτηση. Είστε οικονομολόγος έγκριτος, αγαπητέ κύριε Βρούτση, και η ερώτηση είναι για σας. Θα μου απαντήσετε, φαντάζομαι. Εσείς, κύριε Βρούτση, γνωρίζετε ή όχι ότι η χώρα κατά τα τελευταία δεκατρία χρόνια δεν αναπτύσσεται, είναι σε υποανάπτυξη, ότι όλα τα στοιχεία αυτό μαρτυρούν; Γνωρίζετε ότι μειώνεται κάθε χρόνο το ποσοστό των επενδύσεων στη χώρα σε σχέση με το Εθνικό Ακαθάριστο Προϊόν; Γνωρίζετε -τρεις ερωτήσεις στον ίδιο παρανομαστή- ότι σήμερα οι επενδύσεις είναι λιγότερες από ό,τι ήταν το 2009; Μία απάντηση γι’ αυτό.

Φεύγω, λέγοντας και κοιτάζοντας όλους σας στα μάτια ότι δεν μπήκαμε στην πολιτική γιατί είχαμε κάποια πρεμούρα για αξιώματα. Είχαμε τεράστια πρεμούρα και δεν κοιμόμασταν τις νύχτες για τους ανθρώπους που έχετε εξαθλιώσει διακομματικά όλοι οι μνημονιακοί και χαριεντίζεστε μαζί τους, τους κοιτάτε στα μάτια και τους λέτε: «Ευλογείστε με, δοξάστε με, σας έφερα 3,5% ανάπτυξη». Θα παραμείνουμε εδώ, θα κάτσουμε, όπως σας έχω πει και άλλη φορά, κακό τσιμπούρι στον λαιμό σας, γιατί ο λαιμός σας είναι το τσιμπούρι που πίνει το αίμα του ελληνικού λαού.

Ευχαριστώ πολύ για την ανοχή.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Και μέχρι να καθαριστεί το Βήμα, θα δώσω τον λόγο στον Υπουργό Γεωργίας κ. Γεωργαντά, για να τοποθετηθεί επί της τροπολογίας του.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε. Δύο μόνο λεπτά θα χρειαστώ.

Υπάρχει το άρθρο 6 στην τροπολογία με γενικό αριθμό 1351 και ειδικό 208. Με την προτεινόμενη διάταξη επιχειρούμε να αντιμετωπίσουμε το ζήτημα της έλλειψης εργατών γης, ένα ζήτημα πολύ μεγάλο, που πλήττει τον κλάδο της αγροτικής οικονομίας και πραγματικά δημιουργεί μεγάλο ζήτημα στη συλλογή των καρπών, στην ολοκλήρωση της καλλιεργητικής διαδικασίας.

Προσπαθώντας, λοιπόν, να αντιμετωπίσουμε με πολλούς τρόπους το συγκεκριμένο αυτό πρόβλημα, φέρνουμε και μια ρύθμιση σήμερα η οποία έρχεται να συνεπικουρήσει ουσιαστικά τη διαδικασία που υπάρχει για τους μετακαλούμενους πολίτες τρίτων χωρών, τις λεγόμενες μετακλήσεις όπως τις ξέρουν οι αγρότες που γίνονται μέσα από μία άλλη διαδικασία. Βεβαίως, ξέρετε ότι πριν από λίγο καιρό φέραμε και μια νομοθετική ρύθμιση για πενταετή άδεια εργασίας για όποιον το επιθυμεί, για να μη χρειάζεται κάθε χρόνο να γίνεται η ίδια διαδικασία, αλλά με ένα μόνο παράβολο και με μία μόνο διαδικασία και ενασχόληση του εργοδότη μπορεί κάποιος να έρθει πλέον να εργαστεί για πέντε χρόνια. Όμως η σημερινή ρύθμιση την οποία φέρνουμε, δίνει τη δυνατότητα σε όσους αλλοδαπούς, σε όσους πολίτες τρίτων χωρών βρίσκονται στη χώρα μας και δεν έχουν ρυθμίσει το καθεστώς διαμονής τους, να μπορούν να δηλωθούν και να εργαστούν για τρεις συν τρεις μήνες ακόμα, δηλαδή για έξι μήνες από αύριο, από την ημέρα που θα το κάνουν, έτσι ώστε να μπορέσουμε με αυτόν τον τρόπο, αυτό το διάστημα, να γίνει η συλλογή καθώς από πολλά σημεία της χώρας έχουμε πραγματικά εκκλήσεις από αγρότες μας, από παραγωγούς, ότι πρέπει να βοηθηθούν στην συλλογή της παραγωγής.

Αυτή όλη η διαδικασία γίνεται παράλληλα με ένα πλαίσιο διακρατικών συμφωνιών, που προσπαθούμε συνολικά να συνάψουμε με χώρες στις οποίες υπάρχει εργατικό δυναμικό το οποίο μπορεί στη συγκεκριμένη παραγωγική δραστηριότητα να είναι χρήσιμο. Η λύση όμως, αυτή είναι ουσιαστικά μία λύση η οποία θεωρούμε ότι πολύ άμεσα θα βοηθήσει τους παραγωγούς μας. Και καλώ τα κόμματα της Βουλής να την υπερψηφίσουν.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Καλώ στο Βήμα τον κ. Μάρκου εκ μέρους του ΣΥΡΙΖΑ.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο το οποίο μάλλον θα έπρεπε να επιγράφεται «το τελευταίο μίλι». Το τελευταίο μίλι της υποτιθέμενης λήξης της πανδημίας, αλλά μάλλον σηματοδοτεί και το τελευταίο μίλι της πραγματικά λήξης αυτής της κυβερνητικής θητείας.

Ας δούμε, λοιπόν, επί της ουσίας. Παρατείνετε, κύριε Υπουργέ. Παρατείνετε, παρατείνετε, παρατείνετε, παρατείνετε. Κάπως θα μπορούσε να μεταφράσει κανείς και μια φράση του Σαραμάγκου, αλλά δεν θα το κάνω.

Γιατί δεν θέλετε να δώσετε αυτά τα χαρακτηριστικά, σε αυτούς τους ανθρώπους που υπηρετούν τώρα το σύστημα, να τους δώσετε το εύσημο και την ανταμοιβή της μονιμότητας; Το έχετε πει και άλλες φορές. Γιατί δεν θέλουμε ένα ΕΣΥ πολυτελείας. Μα, τους αριθμούς αν δείτε, βλέπετε ότι αυτές οι ανάγκες είναι απαραίτητες στοιχειωδώς για το σύστημα υγείας και χωρίς πανδημία. Δεν βάζετε πολυτέλειες αν τους μονιμοποιήσετε. Δεν το κάνετε. Και μάλιστα, έρχεστε και κάνετε και διάφορες, θα μου επιτρέψετε, πολιτικές απρέπειες που δεν αφήνουν πλέον και ίχνη αξιοπιστίας στην ηγεσία σας.

Επιγραμματικά: ιατρικό μισθολόγιο. Το ξέρετε ότι το Συμβούλιο Επικρατείας πλέον έκρινε αντισυνταγματικές τις διατάξεις που αφορούν τους μισθούς των γιατρών. Το ξέρατε. Τώρα πλέον δεν μπορείτε να καμώνεστε ότι δεν το ξέρετε. Δεν υπάρχει δικαιολογία. Και ιδίως εσείς και η Αναπληρώτρια Υπουργός Υγείας υποστήριζε την αύξηση των αποδοχών των γιατρών ΕΣΥ ασκώντας παράλληλο έργο εκτός ωραρίου.

Μπορείτε να ενημερωθείτε λοιπόν και να μη γελιόμαστε ότι πρέπει να αυξηθούν οι αμοιβές των γιατρών του ΕΣΥ. Είναι σκανδαλωδώς χαμηλή. Όταν ο Επιμελητής Β΄ παίρνει 1.200 ευρώ ακαθάριστα αυτή την εποχή, για ποιον λόγο να διαλέξει το Εθνικό Σύστημα Υγείας να δουλέψει; Γιατί να σου έλθουν οι γιατροί στο Εθνικό Σύστημα Υγείας; Ελάχιστοι έρχονται και μάλιστα μένουν αυτοί που είναι να πάρουν σύνταξη. Προφανώς, θέλετε να τα απαξιώσετε και θέλετε να το οδηγήσετε πλέον στα χέρια του ιδιωτικού τομέα. Ξέρετε δεν θα σας το επιτρέψουμε αυτό γιατί όλοι γνωρίζετε ότι συνειδητά ακολουθείτε πολιτικές χαμηλών και εξευτελιστικών αποδοχών και έχουν ονοματεπώνυμο.

Σας καλούμε να αυξήσετε τον εισαγωγικό μισθό του Επιμελητή Β΄ στα 2.000 ευρώ καθαρά, να έχετε ενιαίο κονδύλι εφημεριών και όχι να τους βάζετε τους ανθρώπους να εφημερεύουν με 7,5 ευρώ την ώρα, όπως ο διευθυντής του ΕΣΥ που χειρουργεί -αν είναι δυνατόν- και μάλιστα να μην τους πληρώνετε. Δηλαδή ποιο είναι το ίχνος αξιοπιστίας;

Και πάτε και παραπέρα. Έχετε γεμίσει φύλλα πορείας όλο το ιατρικό σύστημα. Φύλλα πορείας λες και είναι ο στρατός. Κινούνται όλοι οι γιατροί ανά την Ελλάδα με φύλλα πορείας που τα παίρνουν την παραμονή για να φύγουν την άλλη μέρα. Η Ένωση Νοσοκομειακών Γιατρών της Αχαΐας δήλωσε ότι από 1η Ιουλίου αρνούνται πλέον να μετακινηθούν και ελάτε να τους κυνηγήσετε. Η Ένωση Γιατρών Μακεδονίας - Θράκης δηλώνουν οι άνθρωποι: ακτινολόγοι από τη Θεσσαλονίκη στον Πολύγυρο, αναισθησιολόγοι από το νοσοκομείο Σερρών σε άλλα νοσοκομεία της βόρειας Ελλάδας, παθολόγος από το Παπανικολάου στη Φλώρινα, παθολόγοι από το ψυχιατρικό στην Πτολεμαΐδα, ακτινολόγοι γνωματεύουν εξ αποστάσεως και, και, και. Αν αυτό δεν είναι ντροπή, τότε τι είναι; Δεν θέλουν να ασπαστώ την άποψη του συναδέλφου κ. Γρηγοριάδη ότι όλοι έχετε αποκτήσει τοίχος ανοσίας στη ντροπή.

Όμως, κύριε Υπουργέ, υπάρχει και μια άλλη ντροπή που σας αφορά προσωπικά και θα σας παρακαλούσα να μου απαντήσετε. Την ώρα που μιλάμε δεκάδες άνθρωποι περιμένουν την απάντησή σας. Κακώς, κάκιστα οι υγειονομικοί δεν εμβολιάζονται, το έχουμε πει εκατό φορές. Κακώς, κάκιστα τους έχετε διώξει. Το έχουμε πει και αυτό εκατό φορές. Προσλάβατε ανθρώπους τρεις και τρεις μήνες με σύμβαση για να καλύψουν αυτές τις ανάγκες. Τους υποσχεθήκατε εσείς προσωπικά -και υπάρχουν βίντεο με τις υποσχέσεις σας- ότι επειδή καλύπτουν ανάγκες, οι οποίες είναι αδήριτες και να έρθει κάποιος πίσω να εμβολιαστεί ή νοσήσει δεν θα τους απολύσετε. Και τους απολύετε. Εσείς ο ίδιος, κύριε Υπουργέ, δώστε μία απάντηση.

Συνεχίζω. Έχουμε λοιπόν το άρθρο 51. Είπαμε ότι η ντροπή είναι κάτι που λείπει. Δηλώνετε και συμμέτοχος στη μέγιστη ντροπή και ύβρη που παρουσιάζει η Υπουργός Παιδείας, κ. Κεραμέως. όσον αφορά το νομοσχέδιο για τα πανεπιστήμια. Και σας κάνει συμμέτοχο και συνένοχο και φέρνετε άρθρο στο οποίο παρατείνονται οι θητείες των πρυτάνεων για να μη γίνουν εκλογές τώρα, ούτως ώστε να ψηφιστεί το νομοσχέδιο της κ. Κεραμέως και να μην μπορέσουν μετά αυτοί οι πρυτάνεις να εξαντλήσουν τη θητεία τους που θα είχαν εκλεγεί τώρα τον Ιούνιο που έχουμε πρυτανικές εκλογές.

Αυτά τα τερτίπια και αυτές οι αυταρχικές διαδικασίες, πραγματικά θυμίζουν -δεν θέλω να πω δικτατορικές εποχές- προδικτατορικές εποχές που ζούσαμε σε μία προδημοκρατική κατάσταση. Πώς μπορεί να συνεχιστεί αυτή η θεσμική διαδικασία; Εδώ χρειάζεται πλέον μια επανίδρυση της δημοκρατικής νομιμότητας στο κράτος και θα την κάνουμε αυτή την επανίδρυση, κύριε Υπουργέ.

Τελειώνω, κυρία Πρόεδρε. Ήρθε πριν λίγο ο κύριος Υπουργός επί την οικονομία και μοίρασε γύρω στα 8,5 δισεκατομμύρια. Και μόλις σήμερα από την Ενιαία Ανεξάρτητη Αρχή Δημοσίων Συμβάσεων ανακοινώθηκε ότι οι απευθείας αναθέσεις της κυβερνήσεις σας είναι 7,5 δισεκατομμύρια. Δεν είναι νούμερα του ΣΥΡΙΖΑ αυτά, είναι της Ενιαίας Ανεξάρτητης Αρχής. Από αυτά τα 7,5 δισεκατομμύρια αναθέσεων δεν μπορούσαν κάποια να πάνε στη στελέχωση με μόνιμο ιατρικό υγειονομικό προσωπικό και μη το σύστημα υγείας;

Και εν πάση περιπτώσει, όσοι γνωρίζουν την αγορά και την πιάτσα, πόσο είναι το ποσοστό των «ημετέρων»; Κανένα 30%; Τόσο πρέπει να είναι.

Από τα 7,5 δισεκατομμύρια ευρώ της «λαμογιάς», κύριε Υπουργέ, γύρω στα 1,5 δισεκατομμύρια ευρώ πήγαν σε ποσοστά «ημετέρων». Όντως διανύετε το τελευταίο μίλι. Ευτυχώς που δεν μπορείτε να νομοθετήσετε και την παράταση της θητείας της Κυβέρνησής σας!

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Και τον λόγο τώρα έχει ο Πρόεδρος της Κοινοβουλευτικής Ομάδας του ΜέΡΑ25 κ. Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κυρία Πρόεδρε.

Κυρίες και κύριοι συνάδελφοι, είναι κοσμογονικές οι εποχές που ζούμε και μιλάω διεθνώς αυτή τη στιγμή. Ζούμε στιγμές που θυμίζουν μάλλον το 1914, τότε που ο αρχαίος κόσμος πέθαινε και ένας νέος πολύ επικίνδυνος, δυσάρεστος κόσμος γεννιόταν.

Αν δούμε το διεθνές χρηματοπιστωτικό σύστημα, το διεθνές οικονομικό σύστημα, αυτό που λέγαμε κάποτε «παγκοσμιοποίηση», αυτό έχει τελειώσει και έχει τελειώσει για διάφορους λόγους, αλλά ο πιο βασικός –και εδώ δεν παίρνω θέση όσον αφορά τον πόλεμο στην Ουκρανία- έχει να κάνει με μία κίνηση ιδίως των Ηνωμένων Πολιτειών. Ανεξάρτητα πώς την κρίνετε, η κίνηση της ουσιαστικά κατάσχεσης περίπου 600 με 800 δισεκατομμυρίων δολαρίων της Κεντρικής Τράπεζας της Ρωσίας ήταν μία κίνηση που δεν έχει ξαναγίνει τα τελευταία διακόσια χρόνια. Ακόμα και στον πόλεμο της Κριμαίας, όταν Αγγλογάλλοι και Ρώσοι πολεμούσαν, οι βρετανικές τράπεζες και η Τράπεζα της Αγγλίας δεν είχε κατασχέσει ούτε 1 ευρώ, συνέχισε να αποπληρώνει δάνεια που είχε στην Τσαρική Κεντρική Τράπεζα.

Αυτό που έγινε τώρα έγινε πρώτη φορά. Και γιατί έχει σημασία αυτό; Έχει σημασία γιατί αν το δείτε σφαιρικά από τη δεκαετία του 1970 -τα τέλη της δεκαετίας του 1970 μετά τον Μπρέτον Γούντς - μέχρι πολύ πρόσφατα αυτό που λέμε «παγκοσμιοποίηση» πώς λειτουργούσε; Οι αποταμιεύσεις της Ανατολής, αρχικά της Ιαπωνίας και μετά της Κίνας, δανείζονταν στις Ηνωμένες Πολιτείες, στην Αγγλία και γενικότερα στη Δύση, για να χρηματοδοτήσουν την παγκοσμιοποιημένη καπιταλιστική μεγέθυνση. Αν ήσασταν αυτή τη στιγμή Κινέζος κεντρικός τραπεζίτης ή επιχειρηματίας, δεν θα σκεφτόσασταν «έχω 3 με 5 τρισεκατομμύρια, εξαρτάται πώς το μετράς, αποταμιεύσεις σε δολάρια στο σύστημα του δολαρίου. Όπως κατάσχεσαν τα 600 δισεκατομμύρια, 800 δισεκατομμύρια ευρώ του Πούτιν, μπορεί να κατασχέσουν και τα δικά μου».

Με άλλα λόγια, αυτή η εγγυοδότηση της καπιταλιστικής μεγέθυνσης της Δύσης από αποταμιεύσεις της Ανατολής έληξε. Αυτό θα έχει τεράστιες επιπτώσεις στο συνολικό πλαίσιο, εντός του οποίου, κυρίες και κύριοι, έχουμε τη δεύτερη εξέλιξη, κατέρρευσε με τον πόλεμο στην Ουκρανία το γερμανικό οικονομικό μοντέλο.

Το γερμανικό οικονομικό μοντέλο -μην ξεχνάτε- βασιζόταν ουσιαστικά σε δύο πράγματα -για να το πάρουμε πάρα πολύ απλά, αλλά όχι υπεραπλουστευτικά- πρώτον, φθηνή ενέργεια από τον Πούτιν, για την ακρίβεια από τον Γουίλι Μπράντ από Σοβιετική Ένωση από το 1971 και μετά. Αν δείτε τις τιμές που πλήρωνε η γερμανική βιομηχανία για το φυσικό αέριο μέχρι πρόσφατα, ήταν πολύ χαμηλότερες από αυτές που πληρώναμε εμείς, οι Βούλγαροι, οι Γάλλοι. Υπήρχε, λοιπόν, ένα συγκριτικό πλεονέκτημα για τη γερμανική βιομηχανία από τη φθηνή ενέργεια και βεβαίως, υπήρχε ένας χώρος στον οποίον εξήγαγαν οι γερμανικές βιομηχανίες και μεγάλες βιοτεχνίες από την περιφέρεια της Ευρωζώνης μέχρι την Κίνα. Και αυτό έχει λήξει. Έχει λήξει λόγω της μεγάλης αύξησης του κόστους μεταφοράς, λόγω της συμπίεσης των αλυσίδων παραγωγής.

Αυτές είναι τεράστιες αλλαγές που ζούμε σήμερα, γι’ αυτό παρομοιάζω τη σημερινή συγκυρία με το 1914.

Και βεβαίως, έρχομαι σε πλανητικό επίπεδο, οι G7 προχθές μόλις σηματοδότησαν την πλήρη συνθηκολόγηση των G7, δηλαδή του ανεπτυγμένου καπιταλιστικού κόσμου, με την κλιματική καταστροφή, με την οποία η φύση θα μας εκδικηθεί. Δεν θα εκδικηθούμε εμείς τη φύση. Η φύση εμάς θα καταστρέψει. Αφού εμείς εξαφανιστούμε, μια χαρά θα είναι η φύση.

Μέσα σε αυτό το σκηνικό -που πραγματικά οι ιστορικοί του μέλλοντος θα κοιτάνε τη σημερινή συγκυρία ως μία καμπή- είμαστε ένα κράτος χρεοκοπημένο, που το κρατά νεκροζώντανο μια πανικόβλητη και ανήμπορη Ευρωπαϊκή Κεντρική Τράπεζα, μία Ευρωπαϊκή Κεντρική Τράπεζα, η οποία είναι ανήμπορη να αντιδράσει ταυτόχρονα στην κρίση του ιταλικού χρέους και στον πληθωρισμό. Μια τέτοια Ευρωπαϊκή Κεντρική Τράπεζα, που η αριστερή χείρα της δεν γνωρίζει τι ποιεί η δεξιά της, είναι αυτή η οποία κρατάει τις τύχες του χρεοκοπημένου κράτους, γιατί -κακά τα ψέματα- ο μόνος λόγος που ακόμα είναι στο 3,6% το επιτόκιο δανεισμού του δεκαετούς ομολόγου της Ελλάδας είναι λόγω της Ευρωπαϊκής Κεντρικής Τράπεζας. Με έναν ψίθυρο ότι σταματάει αυτή η στήριξη έχει τελειώσει το ελληνικό χρέος, το γνωρίζετε καλά αυτό.

Κυρίες και κύριοι, το κράτος μας είναι υπό προθεσμία σε μία παγκόσμια συγκυρία η οποία είναι εκρηκτική, με μια οικονομία σαν τη δική μας, όπου τα πάντα ξεπουλιούνται. Γιατί ξεπουλιούνται; Επειδή οι πρόσοδοι είναι μεγαλύτεροι από τις υπεραξίες. Αν είσαι επιχειρηματίας αυτή τη στιγμή -υπάρχει μια φούσκα στην αγορά ακινήτων- το ακίνητό σου ως επιχείρηση θα σου δώσει περισσότερα αν το νοικιάσεις ή το πουλήσεις από τα κέρδη τα οποία έχεις. Αυτό είναι μια βαθιά κρίση του ελληνικού καπιταλισμού. Θα έπρεπε ακόμα και νεοφιλελεύθερους ανθρώπους αυτό να σας έκανε να ανησυχείτε, να αγωνιάτε.

Το συνειδητοποιείτε ότι δεν πουλιέται μόνο ο δημόσιος τομέας; Δεν είναι μόνο η «ΛΑΡΚΟ», δεν είναι μόνο τα ναυπηγεία. Πωλείται όλη η Ελλάδα, κυρίες και κύριοι, αυτή τη στιγμή, ακίνητα, εγκαταστάσεις, οικοδομικά συγκροτήματα, παλιές ή νέες μονάδες της πρώην βιομηχανίας, της νεότερης ξενοδοχειακής ιστορίας, της μεσαίας βιοτεχνίας που έχει επιβιώσει όπως-όπως από το 2010.

Αυτή τη στιγμή που μιλάμε δεν μεταναστεύουν μόνο νέοι μας και νέες μας -γιατί έχει αρχίσει πάλι το brain drain- μεταναστεύουν φορολογικές έδρες και οι καταθέσεις των επιχειρήσεων, μεταναστεύουν αυτή τη στιγμή -ρωτήστε να μάθετε!- χωρίς καμμία σοβαρή εισροή κεφαλαίων για επενδύσεις πέραν των κερδοσκοπικών κεφαλαίων που δεν έχουν καμμία παραγωγική ικανότητα, όπως για παράδειγμα, όταν έρχεται ένα ταμείο να αγοράσει κόκκιναδάνεια.

Και έχουμε ένα ισοζύγιο πληρωμών, κυρίες και κύριοι συνάδελφοι, που έχει πάει στα επίπεδα της πρώτης κρίσης της εποχής, σηματοδοτώντας μαζί με την εκτίναξη του ιδιωτικού και του δημόσιου χρέους την επόμενη επίσημη χρεοκοπία της χώρας.

Σε μια τέτοια Ευρώπη ζούμε, λοιπόν, που παραπαίει, που έχει γίνει πλήρως υποχείριο των Ηνωμένων Πολιτειών τόσο στην ενέργεια -LNG από το Τέξας και από το Νέο Μεξικό, πανάκριβο- όσο και στο στρατιωτικό-βιομηχανικό σύμπλεγμα, 100 δισεκατομμύρια ευρώ ο κ. Σολτς στο αμερικανικό σύστημα-σύμπλεγμα στρατιωτικής βιομηχανίας, με μία μη αναστρέψιμη συνθηκολόγηση της ευρωπαϊκής σοσιαλδημοκρατίας, που για πολύ κόσμο αποτελούσε μια κάποια εγγύηση ανθρωπισμού.

Τώρα έχει συνθηκολογήσει ακόμα και η ευρωπαϊκή σοσιαλδημοκρατία στον μισανθρωπισμό. Το είδαμε στην Ισπανία, στη Μελίγια για την ακρίβεια. Υποτίθεται προοδευτική διακυβέρνηση είδαμε πώς συμπεριφέρθηκε στους μετανάστες στη Μελίγια! Είδαμε και τους Σουηδούς και τους Φινλανδούς, που έσκυψαν το κεφάλι στις απαράδεκτες απαιτήσεις του Ερντογάν. Κατέστρεψαν έτσι μια παράδοση που έχτιζαν προσεκτικά κυβερνήσεις της Σουηδίας και της Φινλανδίας για εβδομήντα χρόνια, παράδοση υπεράσπισης λαών που παλεύουν για την ελευθερία τους και εδώ αναφέρομαι στους Κούρδους. Είναι ντροπή τους!

Θυμάστε που το ΜέΡΑ25 σάς έλεγε -μιας και αναφέρθηκα στον Ερντογάν- ότι το «ναι σε όλα» στην Ουάσιγκτον και βέβαια, στο Βερολίνο προηγουμένως τελικά μας αποδυναμώνει και όχι μόνο στα οικονομικά ζητήματα, αλλά και στα λεγόμενα «εθνικά θέματα». Θυμάστε αυτά που λέγατε, ότι εσείς θα απομονώσετε διπλωματικά τον Ερντογάν; Σιγά μην τον απομονώσατε, ο κ. Μητσοτάκης εισέπραξε ένα πολύ θερμό, εγκάρδιο χειροκρότημα -έτσι;- και ο Ερντογάν τα F-16 και, βέβαια, το «ναι σε όλα» της Σκανδιναβίας, που ζητά συμπόρευση εναντίον των γενναίων Κούρδων μαχητών που σταμάτησαν την ισλαμοφασιστική ISIS εκ μέρους της Δύσης.

Σε αυτή τη Δύση εμείς στο ΜέΡΑ25 λέμε μη σώσουμε και ανήκουμε! Σε αυτή τη Δύση μόνο μέσα από βέτο μπορούμε να εξασφαλίσουμε τα ελάχιστα προαπαιτούμενα για μια Ελλάδα που έχει λόγο για τα ζητήματα που είναι απόλυτης σημασίας για να είναι αυτή η χώρα εθνικά, οικονομικά, κοινωνικά, ακόμα και πολιτιστικά βιώσιμη.

(Χειροκροτήματα από την πτέρυγα του ΜέΡΑ25)

Αντί να συζητάμε όλα αυτά τα μεγάλα ζητήματα που αντιμετωπίζουμε ως Ευρώπη, ως Ελλάδα, ως ανθρωπότητα, αντί να μοιραζόμαστε ιδέες για το πώς αυτή η διεθνής τρικυμία δεν θα καταπιεί το καρυδότσουφλο «Η Ελλάς», αντί να συζητάμε για το πώς δεν θα χάσουμε το τρένο της «πράσινης» βιομηχανικής επανάστασης, τι κάνουμε; Γιατί, κυρίες και κύριοι συνάδελφοι της Κυβέρνησης, δεν είναι δυνατόν να μην επενδύουμε σε πλωτές ανεμογεννήτριες, αλλά να βάζουμε τεράστιες ανεμογεννήτριες στους αρχαιολογικούς χώρους και αυτό να θεωρείται πράσινη μετάβαση, αυτό είναι «πράσινα άλογα»!

(Χειροκροτήματα από την πτέρυγα του ΜέΡΑ25)

Δεν είναι δυνατόν να βάζουμε φωτοβολταϊκά σε εύφορη γη, στους αγρούς και να μη βάζουμε στις ταράτσες της Αθήνας και της Θεσσαλονίκης! Αυτά είναι γελοιότητες, δεν είναι «πράσινη» μετάβαση. Χάνουμε το τρένο της πράσινης βιομηχανικής επανάστασης λόγω των δικών σας πολιτικών, που τελικά σπαταλούν ακόμη και αυτό το περίφημο Ταμείο Ανάκαμψης.

Έρχεστε εδώ επιδιδόμενοι καθημερινά σε ασκήσεις δωρεών στους γνωστούς τέσσερις, πέντε, έξι ολιγάρχες. Περάσατε -δεν είχα την ευκαιρία να μιλήσω γι’ αυτό, λόγω κορωνοϊού- το καζίνο Ελληνικού. Αφού δώσατε -μαζί με τον ΣΥΡΙΖΑ- το καλύτερο οικόπεδο της Μεσογείου στον κ. Λάτση, το καζίνο το δώσατε στον κ. Περιστέρη, ο οποίος, αφού το πήρε, από την πίσω πόρτα έβαλε την αμερικανική «MOHEGAN» -την οποία εσείς, η δική σας επιτροπή, την είχε απορρίψει- και της έδωσε το 51%. Έτσι τι έχουμε; Έχουμε τον Έλληνα ολιγάρχη, που αποφάσισε να πάρει συνέταιρό του μια εταιρεία που εσείς αποκλείσατε. Όμως, έτσι και η εταιρεία μπήκε μέσα και δεν εξαργυρώθηκε από το δημόσιο η εγγυητική επιστολή της «MOHEGAN» των επτάμισι εκατομμυρίων ευρώ.

Με εσάς στα πράγματα κάνουν ό,τι θέλουν. Οι ίδιοι άνθρωποι που λεηλατούν τους λογαριασμούς της ΔΕΗ, παίρνουν το Ελληνικό, το κομματιάζουν σε οικόπεδα, το πουλάνε με τεράστια κέρδη σε όποιον θέλουν, χωρίς να έχουν επενδύσει ούτε 1 ευρώ, μοιράζουν παιχνίδι στην ξένη μαφία του τζόγου και των καζίνο, κάνουν ό,τι θέλουν.

Και εσείς τι ψηφίσατε, συνάδελφοι, φίλες και φίλοι του ΣΥΡΙΖΑ; «παρών»; Είναι δυνατόν να ψηφίζετε «παρών» σε αυτό το νομοσχέδιο, το οποίο δίνει με αυτόν τον τρόπο το καζίνο στον Περιστέρη; Δεν το καταλαβαίνω αυτό. Καλά, είπατε ναι σε όλα, σκύψατε το κεφάλι στα μνημόνια. Αυτό, όμως, ήταν δυνατόν να το αφήσετε να περάσει με «παρών»; Πραγματικά, σας το λέω με αγάπη, πρέπει να ντρέπεστε γι’ αυτό.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Με το ίδιο νομοσχέδιο, στο «καπάκι», δώσατε και τα Ναυπηγεία Σκαραμαγκά σε έναν κ. Προκοπίου, εφοπλιστή.

Εμείς, το ΜέΡΑ25, θέλουμε να μη χαθεί το ανθρώπινο ναυπηγικό κεφάλαιο από αυτή τη χώρα. Έχει σημασία οι άνθρωποι να συνεχίσουν να δουλεύουν, γιατί έχουμε χιλιάδες χρόνια παράδοσης στη ναυπηγική. Εάν σταματήσουμε δέκα χρόνια, χάνεται, κόβεται αυτό το νήμα της ιστορίας του ανθρώπινου ναυπηγικού κεφαλαίου. Μακάρι, λοιπόν, να διασωθεί το ναυπηγείο με αυτόν τον τρόπο!

Όμως, όπως και με τη «ΛΑΡΚΟ», είδαμε ότι το παραδίδετε καθαρό εργαζομένων, δηλαδή καθαρό ανθρώπινου κεφαλαίου. Πώς μπορείτε να εξηγήσετε το γεγονός ότι υποτίθεται ότι γίνεται αυτή η πώληση-ιδιωτικοποίηση των ναυπηγείων, για να συνεχίσουν να δουλεύουν οι άνθρωποι, αλλά εσείς το πουλάτε καθαρό εργατικού δυναμικού; Να δούμε.

Κάτι κρύβεται, όμως. Να σας πω τι κρύβεται. Ο κ. Προκοπίου, που δεν έχει καμμία ιδιαίτερη σχέση με ναυπηγεία ο άνθρωπος -άλλη είναι η δουλειά του-, είναι από τους κύριους παίκτες στη μεταφορά υγροποιημένου φυσικού αερίου. Το άρθρο 7 του νομοσχεδίου σας προέβλεπε εγκαταστάσεις παραγωγής, αποθήκευσης και μεταφοράς ηλεκτρικής ενέργειας και φυσικού αερίου. Πάει το ανθρώπινο ναυπηγικό κεφάλαιο! Θυσιάζεται στον βωμό άλλου ενός τερματικού σταθμού LNG υγροποιημένου αερίου.

Όταν δεν δίνετε, λοιπόν, κυρίες και κύριοι συνάδελφοι της Κυβέρνησης, δωράκια στους μετόχους της «Μητσοτάκης Α.Ε.», τι κάνετε; Εκλογολογείτε. Κάνετε τα πάντα για να κρατηθείτε στα πράγματα εσείς και για να ξαναέρθετε στα πράγματα εσείς, ΠΑΣΟΚ και ΣΥΡΙΖΑ. Για την ουσία μιας χώρας που παραπαίει, σε μία Ευρώπη που παραπαίει, ψιλά γράμματα, συζήτηση καμμία!

Τέτοιες μέρες μάλιστα, καθώς πλησιάζουμε την 5η Ιουλίου, καθώς πλησιάζει η επέτειος του δημοψηφίσματος, εσείς οι παλαιομνημονιακοί συνέταιροι, ΠΑΣΟΚ και Νέα Δημοκρατία, που περάσατε το πρώτο μνημόνιο εσείς του ΠΑΣΟΚ και το δεύτερο μαζί με τη Νέα Δημοκρατία, βγάζετε από το μαύρο κουτί της πιο μαύρης προπαγάνδας ό,τι πιο μαύρο και άραχνο ψέμα υπάρχει για το 2015, για το δημοψήφισμα, το οποίο σας έτσουξε. Έτσι δεν είναι; Εκείνο το 62% ακόμη σας τσούζει.

(Χειροκροτήματα από την πτέρυγα του ΜέΡΑ25)

Και, βέβαια, σας έτσουξε, γιατί εκείνο το δημοψήφισμα, κυρίες και κύριοι συνάδελφοι, έγραψε μία ακόμα ένδοξη σελίδα αγώνων του ελληνικού λαού για δημοκρατία και κοινωνική προκοπή. Εκείνο το δημοψήφισμα, το 62% «ΟΧΙ», ήταν μία κορυφαία δημοκρατική στιγμή στην ελληνική, αλλά και τη διεθνή πολιτική ιστορία. Ήταν ένα γενναίο χαστούκι στην πανευρωπαϊκή μιντιακή τρομοκρατία. Ήταν μία ηχηρή καταδίκη της μαύρης προπαγάνδας. Αυτό ήταν εκείνο το δημοψήφισμα.

Ναι, πράγματι, ακυρώθηκε εκείνο το βράδυ. Πρόλαβε, όμως, να προκαλέσει μια μεγάλη ρωγμή στο πολιτικό κατασκεύασμα της μεταδημοκρατικής, μεταπολιτευτικής Ελλάδας. Για πρώτη φορά στην ιστορία ο λαός ψήφισε ταξικά και ακομμάτιστα. Δεξιοί χωρίς τραπεζικές καταθέσεις ψήφισαν «ΟΧΙ». Αριστεροί με μεγάλες καταθέσεις έριξαν στην κάλπη ένα ένοχο «ΝΑΙ». Γι’ αυτό το δημοψήφισμα του 2015 εξακολουθεί να σας τρομάζει όλο το μνημονιακό τόξο. Εξακολουθεί να τρομάζει την ντόπια και διεθνή ολιγαρχία από πίσω. Γι’ αυτό θέλετε απεγνωσμένα να το σβήσετε από τη συλλογική μνήμη. Γι’ αυτό συνεχίζετε λυσσαλέα να το συκοφαντείτε και να απαξιώνετε όσες και όσους από εμάς εξακολουθούμε να το τιμούμε.

Σήμερα, περίπου επτά χρόνια μετά, το αισθητήριο του λαού τότε, της 5ης Ιουλίου του 2015, επιβεβαιώθηκε. Η ανατροπή του «ΟΧΙ» εκείνο το βράδυ από τον κ. Τσίπρα με το νέο «ΝΑΙ» σε όλα, που μαζί βρεθήκατε το επόμενο πρωί για να περάσετε, έφερε τη σημερινή πλήρη παράδοση κάθε μορφής πλούτου τόσο δημόσιου όσο και ιδιωτικού και βεβαίως κάθε δημόσιου αγαθού στους γνωστούς ολιγάρχες.

Τα δωράκια που περνάτε από τη Βουλή όλον αυτόν τον καιρό για τον κ. Περιστέρη, τον Λάτση, για τον Προκοπίου τώρα, προηγουμένως για Βαρδινογιάννη, τον Μυτιληναίο, Αλαφούζο, Μαρινάκη, Μελισσανίδη -διαχρονικά αυτά- όλα αυτά τα καλούδια που σήμερα ξεκοκαλίζουν το εισόδημα και την περιουσία της πλειοψηφίας μέσα από τους λογαριασμούς της ΔΕΗ, στα βενζινάδικα, στους πλειστηριασμούς του «ΗΡΑΚΛΗ», μαζί με τα καλούδια της «FRAPORT», της «LUFTHANSA»-«AEGEAN», της «EXXON», της «TOTAL», όλα αυτά τα καλούδια ήταν προδιαγεγραμμένα, ήταν στο DNA του τρίτου μνημονίου, που έφερε το τέταρτο τον Αύγουστο του 2018, που έφερε αυτό που σήμερα άτυπα τρέχει υπό την Ευρωπαϊκή Κεντρική Τράπεζα.

Να, γιατί εμείς στο ΜέΡΑ25 τιμούμε και θα συνεχίσουμε να τιμούμε το δημοψήφισμα, επειδή το μήνυμά του παραμένει περισσότερο επίκαιρο από ποτέ, επειδή το δημοψήφισμα του 2015 δείχνει τον δρόμο του σημερινού αγώνα και της αυριανής ανυπακοής. Να, λοιπόν, γιατί κάθε μία μεγάλη αλήθεια για το δημοψήφισμα πασχίζετε να την «κουκουλώσετε» με ένα αποτρόπαιο ψέμα.

Γιατί λέγατε ότι ο Βαρουφάκης έκλεισε τις τράπεζες; Όμως, σας τρομοκρατεί η ιδέα ότι ο Μάριο Ντράγκι τον Απρίλιο του 2015 πήγε και πήρε με δικά μας λεφτά μία γνωμοδότηση από ιδιωτικό δικηγορικό γραφείο για το εάν ήταν νόμιμο αυτό που θα έκανε, το κλείσιμο των τραπεζών. Πέντε χρόνια είμαι στα ευρωπαϊκά δικαστήρια με τον Ντράγκι, γιατί απαιτώ τι; Αυτό που εσείς θα έπρεπε να θέλετε. Εσείς δεν είπατε ότι θα με πάτε σε εξεταστική επιτροπή; Δεν θέλετε τη γνωμοδότηση του Ντράγκι για το κατά πόσο αυτό που έκανε ήταν νόμιμο; Ξέρετε γιατί δεν την έχετε; Γιατί ο Ντράγκι την αρνήθηκε. Και την αρνήθηκε, γιατί δεν έλεγε αυτό που λέτε εσείς!

(Χειροκροτήματα από την πτέρυγα του ΜέΡΑ25)

Κάθε χρόνο τέτοια εποχή το ίδιο τροπάρι. Βγάζετε στη φόρα τα ίδια «κουρασμένα» ψέματα, ότι έκρινα -λέει- απρεπές να κάτσω στην ουρά των ΑTM. Ναι, ήταν απρεπές να κάτσω στην ουρά των ΑTM. Όμως, ξέρετε κάτι; Σας τρομοκρατεί ο λόγος. Θα σας τον θυμίσω, όμως, τώρα που σας έχω και μπροστά μου. Όσοι ήσασταν και Βουλευτές, θα θυμάστε ότι το προηγούμενο βράδυ, τότε που έκλεισαν οι τράπεζες, που μας έκλεισε ο Ντράγκι τις τράπεζες, εδώ, απ’ έξω στα ΑTM της Εθνικής Τράπεζας πηγαίνατε Βουλευτές από όλα τα μνημονιακά κόμματα και τραβάγατε χρήματα ολονυχτίς -την ώρα που οι Έλληνες απ’ έξω δεν είχαν τη δυνατότητα- γιατί ερχόταν η Τράπεζα της Ελλάδος -πέντε φορές στη διάρκεια της νύχτας- και τα ξαναγέμιζε τα ΑTM.

(Χειροκροτήματα από την πτέρυγα του ΜέΡΑ25)

Ναι, ήταν απρεπές ο Υπουργός Οικονομικών να κάτσει στην ουρά των ΑΤΜ. Αυτό είπα στο «BLOOMBERG», αλλά εσείς τι λέτε; Λέτε ότι δεν καταδεχόμουν. Είναι σαν να λέει ο καπετάνιος ενός πλοίου, που βρίσκεται σε πρόβλημα, ότι δεν θα πιει γουλιά νερό μέχρι να πιουν οι επιβάτες και να λέτε ότι δεν καταδέχεται να πίνει με τους επιβάτες. Αυτό είναι το γελοίο ψέμα σας!

(Χειροκροτήματα από την πτέρυγα του ΜέΡΑ25)

Καταλαβαίνω, όμως, γιατί το κάνετε, καταλαβαίνω γιατί έχουμε εκλογές και έχουμε συμμαχιολογία, ποια θα είναι η συμμαχία που θα δημιουργήσει τη νέα Κυβέρνηση. Γι’ αυτό ξαναβγάζετε από το μαύρο κουτί της πιο μαύρης προπαγάνδας αυτά τα μαύρα κι άραχνα ψέματα. Εντάσσετε στη στρατηγική σας και θα το κάνει ο κ. Πλεύρης τον βλέπω, έτοιμος είναι, τον καταλαβαίνω.

(Χειροκροτήματα από την πτέρυγα του ΜέΡΑ25)

Θέλετε να στριμώξετε τον ΣΥΡΙΖΑ. Εμένα δεν μπορεί να με στριμώξετε, γιατί εγώ βγαίνω και υποστηρίζω το δημοψήφισμα του 2015, υποστηρίζω το όχι. Εσείς θέλετε να τους στριμώξετε, γιατί είναι αμήχανοι, είναι ανήμποροι να υποστηρίξουν εκείνο το μεγαλειώδες όχι, το οποίο κάποιος από τους ηγέτες της, αν όχι ο ηγέτης της, το είχε πει αυταπάτη.

Γιατί; Γιατί έχει πρόβλημα ο ΣΥΡΙΖΑ να υποστηρίξει εκείνο το όχι, να βγει και να διατρανώσει ότι ήταν μια κορυφαία δημοκρατική κατάκτηση του ελληνικού λαού; Είναι ο ίδιος λόγος που ψήφισε «παρών» στο καζίνο του Ελληνικού για τον κ. Περιστέρη. Δεν γίνεται να υπηρετείς ταυτόχρονα τον λαό και τον κ. Περιστέρη και τον κ. Λάτση.

Μπορείτε να κρούσετε πρύμνα και να αλλάξετε στάση, αλλά θα πρέπει πρώτα να καταψηφίσετε τα νομοσχέδια υπέρ του κ. Περιστέρη και μετά να γιορτάσουμε όλοι μαζί το όχι εκείνο, στο οποίο ήμασταν μαζί.

Εμείς στο ΜέΡΑ25, κυρίες και κύριοι συνάδελφοι, μένουμε παγερά αδιάφοροι με τη συμμαχιολογία. Κρατάμε μια μοναδικά υπεύθυνη θέση. Τι λέμε; Όλοι ξέρουμε ότι μάλλον θα προκύψει μία κυβέρνηση συνεργασίας όχι από την πρώτη Κυριακή, τη δεύτερη Κυριακή. Διαφωνούμε ότι μία συμμαχική κυβέρνηση, μία κυβέρνηση συνεργασίας πρέπει να έχει ένα συνεκτικό κυβερνητικό πρόγραμμα, όποιο κι αν είναι; Αν δεν έχει, είναι επικίνδυνη για τον τόπο. Δεν νομίζω ότι διαφωνούμε σε αυτό.

Ξέρετε πολύ καλά ότι αυτό δεν μπορεί να γίνει στο τριήμερο μετά την Κυριακή των εκλογών. Γι’ αυτό, όποιοι θέλετε να συγκυβερνήσετε, βρείτε τα από πριν να ξέρει κι ο ελληνικός λαός ποιο είναι το συνεκτικό κυβερνητικό πρόγραμμα. Εδώ δεν είναι Γερμανία να γίνει όπως έγινε στη Γερμανία.

(Χειροκροτήματα από την πτέρυγα του ΜέΡΑ25)

Στη Γερμανία έκαναν εκλογές τον Σεπτέμβριο, τρεις μήνες, τρία κόμματα έφτιαξαν ένα κυβερνητικό πρόγραμμα με την κ. Μέρκελ να κάθεται στην Καγκελαρία. Εδώ δεν γίνεται από το Σύνταγμά μας αυτό. Οπότε όποιοι θέλετε να συγκυβερνήσετε, βρείτε το από πριν και πείτε στον ελληνικό λαό τι βρήκατε, πώς τα βρήκατε, πώς θα συμβαδίσετε σε μια κυβέρνηση.

(Χειροκροτήματα από την πτέρυγα του ΜέΡΑ25)

Εμείς λέμε ότι είμαστε ανοικτοί στον διάλογο, αλλά πριν τις εκλογές, κυρίες και κύριοι συνάδελφοι. Δεν είναι έντιμο αυτό; Μετά την απομάκρυνση από την κάλπη, θα είμαστε εδώ στη Βουλή να σας μαυρίσουμε όλους, γιατί ό,τι και να φέρετε εδώ, δεν θα είναι ένα συγκροτημένο κυβερνητικό πρόγραμμα όσο και να διαφωνούμε ή συμφωνούμε μαζί σας.

Ο μόνος στόχος μιας κυβέρνησης συνεργασίας που θα προκύψει θα είναι ένας, μέσα από την κυβέρνηση των τριημέρων, πέραν των υπουργικών λιμουζινών που θα μοιράσετε μεταξύ σας και πέραν της επιλογής των προσώπων, Υπουργών ανδρεικέλων θα είστε υπηρέτες των ίδιων ολιγαρχών που εσείς εξυπηρετείτε τρία χρόνια τώρα, κόντρα στα συμφέροντα της πλειοψηφίας της χώρας και της λογικής.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Υπουργός Υγείας κ. Αθανάσιος Πλεύρης έχει τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε της Κοινοβουλευτικής Ομάδας του ΜέΡΑ25, δεν συνηθίζω να τοποθετούμαι σε θέματα στα οποία είναι εκτός του Υπουργείου μου, αλλά πραγματικά με αυτά που ακούστηκαν θα πρέπει να τοποθετηθώ.

Σε ένα πράγμα σας δίνω δίκιο. Δεν πρόκειται ποτέ να σας απαντήσει ο ΣΥΡΙΖΑ. Με αυτά που είπατε περίμενα ότι θα ζητούσε τον λόγο ο ΣΥΡΙΖΑ, να τοποθετηθεί. Δεν πρόκειται να σας απαντήσει ποτέ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Θα διαψευστείτε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Και ξέρετε γιατί δεν πρόκειται να σας απαντήσει; Γιατί είναι το παρελθόν του που θέλει να κρύβει. Εσείς είστε το παρελθόν που ο ΣΥΡΙΖΑ θέλει να κρύβει, γιατί προσπάθησε να το φορτώσει σε εσάς όλο, που εσείς υπηρετήσατε μια πολιτική του ΣΥΡΙΖΑ. Υπουργός του Αλέξη Τσίπρα ήσασταν, ως Υπουργός του Αλέξη Τσίπρα εκτελούσατε εντολές της κυβέρνησης του Αλέξη Τσίπρα και μόλις ήρθαν τα δύσκολα προσπάθησε να ξεχάσει το παρελθόν του ο Αλέξης Τσίπρας και ο ΣΥΡΙΖΑ.

Όμως, αυτά που είπατε, κύριε Βαρουφάκη, δεν είναι έτσι. Όλοι έχουμε δει τι είπατε εκείνη τη μέρα, ότι είναι απρεπές για τον Υπουργό Οικονομικών, για εσάς, να στέκεστε στα ATM. Γιατί, κύριε Βαρουφάκη, είναι απρεπές; Μήπως γιατί εσείς δεν θα είχατε πρόβλημα ακόμα και αν κατέρρεε εντελώς το σύστημα; Πείτε μου, που είναι τα οικονομικά σας συμφέροντα ως Βαρουφάκης εσάς;

Διότι αν υλοποιούνταν αυτά όλα τα οποία θέλατε και είχε καταρρεύσει το τραπεζικό σύστημα στην Ελλάδα, εσείς πόσο θα είχατε πληγεί από αυτή την κατάρρευση; Είχατε περιουσία που δεν θα είχε επηρεαστεί από την κατάρρευση των ελληνικών τραπεζών. Αυτό είναι απρέπεια, κύριε Βαρουφάκη, και αυτό είναι απρέπεια όλων των Υπουργών του ΣΥΡΙΖΑ. Το να έχεις περιουσιακά στοιχεία, τα οποία δεν επηρεάζονται από την κατάρρευση των ελληνικών τραπεζών, αλλά να παίζεις ως παίγνιο τον ελληνικό λαό στο τι θα γίνει!

Και ξέρετε τι ακόμα είναι απρεπές, κύριε Βαρουφάκη; Ότι την ημέρα που ψηφιζόταν -μετά το καταστροφικό δημοψήφισμα, το οποίο κάνατε- και αφού είχε αποχωρήσει όλος ο κόσμος από την Κοινοβουλευτική Ομάδα και βρέθηκε αυτή εδώ η παράταξη να βάλει την Ελλάδα πάνω από όλα να μείνει, εσείς δεν ήρθατε στο Κοινοβούλιο να υπερασπιστείτε την πολιτική σας. Ήσασταν στην Αίγινα! Στην Αίγινα ήσασταν, κύριε Βαρουφάκη! Δεν ήρθατε να υποστηρίξετε την πολιτική σας. Γιατί δεν ήρθατε να υποστηρίξετε και να πείτε το τι γινόταν; Να ακούσει ελληνικός λαός τη δική σας ιστορία; Επιλέξατε να μην είστε στο Κοινοβούλιο. Αυτά δεν μπορούμε να τα ξεχνάμε, κύριε Βαρουφάκη!

Όμως, εσείς αυτό το οποίο λέγατε τότε, το λέτε και τώρα. Αυτό είναι κάτι που προφανώς ισχύει. Υπερασπίζεστε ότι αν είχε ακολουθηθεί ο δρόμος, ο οποίος πιστεύατε, θα ήταν ο δρόμος που θα είχε λύσει το πρόβλημα. Εμείς αυτό που λέμε είναι ότι είναι ο καταστροφικός δρόμος και περισσότερο υπεύθυνος από εσάς είναι ο Πρωθυπουργός τότε, ο Αλέξης Τσίπρας που επέτρεψε να φτάσει η χώρα στο χείλος του γκρεμού.

Και καταλαβαίνω τις συμπάθειές σας. Φαντάζομαι ο κ. Σκουρλέτης μόλις πάρει τον λόγο να μας πει αν αυτό που είπε ο κ. Τσακαλώτος ισχύει. Είναι για τον ΣΥΡΙΖΑ επιλογή στο τέλος της τετραετίας που θα γίνουν εκλογές η τυχόν συγκυβέρνηση να είναι με τον κ. Βαρουφάκη; Είναι επιλογή του ΣΥΡΙΖΑ να ακολουθηθεί το σχέδιο του κ. Βαρουφάκη, όπως μας το παρουσίασε εδώ πέρα; Θα πρέπει να το απαντήσει ο ΣΥΡΙΖΑ. Διότι σε μερικά πράγματα εγώ σας αναγνωρίζω την ειλικρίνεια. Λέτε να τοποθετηθούν όλοι τι θα κάνουν. Ο κ. Τσακαλώτος τοποθετήθηκε, θέλει συγκυβέρνηση με το ΜέΡΑ25, θέλει πρώτο οκτάμηνο του 2015. Ο κ. Τσίπρας το θέλει αυτό; Δεν πρέπει να μας πει, να μας απαντήσει; Είναι το ΜέΡΑ25 η προοδευτική διακυβέρνηση; Οπότε μπαίνουν αμείλικτα ερωτήματα.

Και κύριε Βαρουφάκη, όσο και να τους προκαλείτε, δεν θα απαντήσουν ποτέ σε εσάς. Ποτέ δεν θα απαντήσουν. Έχω παρακολουθήσει. Πραγματικά από το 2015 αποφεύγουν να απαντήσουν σε εσάς σε όσα τους λέτε. Εμείς είμαστε σε μία σύγκρουση. Για εμάς, εσείς ήσασταν ο χειρότερος Υπουργός που μπορούσε να χειριστεί την κατάσταση με τον χειρότερο Πρωθυπουργό. Και συγκρουόμαστε και συγκρουόμαστε και ιδεολογικά. Ο ΣΥΡΙΖΑ δεν θα σας απαντήσει ποτέ. Και ξέρετε γιατί δεν θα σας απαντήσει; Διότι ό,τι κάνατε ήταν προσωπική επιλογή του Αλέξη Τσίπρα και μόλις είδε τις συνέπειες αυτού που γινόταν, είπε να τα φορτώσουμε στον Βαρουφάκη. Άρα όταν λέμε Βαρουφάκης, λέμε Αλέξης Τσίπρας.

Και να ακούει ο ελληνικός λαός ότι το πρόγραμμα του ΣΥΡΙΖΑ είναι να του δοθεί κάποια στιγμή η δυνατότητα αυτό που αποτρέψαμε να γίνει το 2015, να γίνει αν θα βρεθεί στην κυβέρνηση. Δεν πρόκειται να βρεθείτε. Θα είσαστε πάντοτε υπόλογοι και πάντοτε στον καθρέφτη ο Αλέξης Τσίπρας θα βλέπει τον Γιάνη Βαρουφάκη.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Κύριε Πρόεδρε, παρακαλώ, τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, θέλω κι εγώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό, κύριε Σκουρλέτη, έχει ζητήσει και ο κ. Βαρουφάκης.

Κύριε Βαρουφάκη, θέλω να σας πω αν θα θέλατε να απαντήσετε και στον κ. Σκουρλέτη, γιατί πιθανόν θα χρειαστεί ή θέλετε να πάρετε τον λόγο τώρα; Από εσάς εξαρτάται. Νομίζω ότι θα χρειαστεί οπωσδήποτε να απαντήσετε.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Εντάξει, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κατ’ αρχάς, κύριε Υπουργέ, διαψευστήκατε. Ξεκινήσατε λέγοντας «Δεν θα τολμήσει ο ΣΥΡΙΖΑ να απαντήσει» και ορίστε, λοιπόν, που υπάρχει απάντηση. Και για να συνεννοούμαστε, θα πω ορισμένα πράγματα. Κατανοώ την προσπάθειά σας, καθώς βαδίζουμε προς τις εκλογές, να θέλετε πάση θυσία να αποφύγετε τη συζήτηση για την τρέχουσα πολιτική σας, για τις αστοχίες σας, για την αδυναμία διαχείρισης της πανδημίας, της ακρίβειας, και να θέλετε να πάτε στο 2015.

Την αποδεχόμαστε αυτή την πρόκληση. Διότι η περίοδος 2015-2019 ήταν η αρχή του τέλους των μνημονίων. Ήταν η κυβέρνηση του ΣΥΡΙΖΑ η οποία έκλεισε τον φαύλο κύκλο των μνημονίων, και ιδιαίτερα εκείνο το πρώτο εξάμηνο της σκληρής διαπραγμάτευσης, όταν εσείς παίζατε τον ρόλο της πέμπτης φάλαγγας, όταν τα στελέχη σας τα κυβερνητικά λέγαν «Βάστα, Σόιμπλε», όταν λέγατε ότι τα μνημόνια είναι ευλογία και θα έπρεπε αν δεν υπήρχαν να τα είχαμε ανακαλύψει εμείς. Αυτά λέγατε! Όταν η κ. Μπακογιάννη τότε -ήταν, αν θυμάμαι καλά, η αργία της Καθαρής Δευτέρας- έλεγε το Σάββατο «Την Τρίτη μπορεί να μην ξανανοίξουν οι τράπεζες». Τα θυμόσαστε αυτά; Όταν κάνατε τα πάντα και λέγατε τότε «Βγάλτε τα λεφτά σας έξω».

Σπεκουλάρατε πάνω στην κατάρρευση της χώρας, εσείς που την είχατε κοινωνικά και οικονομικά χρεοκοπήσει με τη διαχείρισή σας, που βλέπατε το κράτος σαν μια αγελάδα και το αρμέγατε για να υπηρετήσετε το πελατειακό σας κράτος! Εσείς που και τώρα, που δεν υπάρχουν οι δημοσιονομικοί περιορισμοί, αναπαράγετε το ίδιο σύστημα, που οδηγεί ξανά στα ίδια προβλήματα! Αυτή είναι η αλήθεια.

Εδώ κοιτάτε, εδώ! Εδώ κοιτάτε! Κορυφαία η στιγμή του δημοψηφίσματος του 62%. Ξέρετε γιατί; Διότι ανάγκασε τις πιο ακραίες φωνές εντός της Ευρώπης να αποδεχθούν τη νόμιμα δημοκρατική, εκλεγμένη κυβέρνηση και τις θεωρίες περί εξοστρακισμού της χώρας. Αυτή είναι η αλήθεια που σας πονάει. Είναι όταν ο λαϊκός παράγοντας επεμβαίνει δυναμικά και αλλάζει τα δεδομένα, και αυτό το αποτέλεσμα οδήγησε σε έναν λιγότερο επώδυνο συμβιβασμό. Και το ξέρει σήμερα ο ελληνικός λαός. Είναι ένα μνημόνιο το οποίο εσείς λέτε αχρείαστο, αλλά ήταν ένα μνημόνιο ήπιο, το οποίο έκλεισε τον φαύλο κύκλο των μνημονίων.

Και σήμερα ερχόσαστε και κάνετε τους μάγκες με τις πλάτες της διαχείρισης των οικονομικών της διακυβέρνησης ΣΥΡΙΖΑ από το 2015 έως το 2019. Γνωστά και τα 37 δισεκατομμύρια ευρώ, τα οποία εσείς βλέπω ότι τα κατασπαταλάτε με ένα ρεκόρ αδιαφανών αναθέσεων. Αυτά, λοιπόν, δεν παραγράφονται. Εμείς έχουμε βγάλει τα συμπεράσματά μας. Είμαστε περήφανοι από την πρώτη περίοδο διακυβέρνησης και πολύ περισσότερο από τη δεύτερη, που κατόρθωσε μέσα σε αντίξοες συνθήκες και έβγαλε τη χώρα από τον φαύλο κύκλο των μνημονίων.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, δεν άκουσα την απάντηση του κ. Σκουρλέτη στον κ. Βαρουφάκη, επειδή είπε ότι θα απαντήσει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αφήστε τους εξυπνακισμούς τώρα!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, θα μπορέσετε να τα πείτε μετά.

Τον λόγο έχει τώρα ο κ. Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Κύριε Πλεύρη, είναι πολύ ωραίο να υπάρχει αντιπαράθεση στη βάση διαφορετικών απόψεων. Αυτό που δεν σας επιτρέπω είναι να ψεύδεστε ασυστόλως και κατ’ εξακολούθηση.

Πρώτον, ο ίδιος σας είπα ότι χαρακτήρισα απρεπές για τον Υπουργό Οικονομικών εκείνη τη μέρα να κάτσω στην ουρά των ATM και σας εξήγησα γιατί. Διότι θεωρούσα ότι την ώρα που οι συνάδελφοί μου οι Βουλευτές άδειαζαν τα ΑΤΜ της Βουλής, τα ΑΤΜ, τα οποία αντίθετα με τα ΑΤΜ του κόσμου, του λαού εκεί έξω, και με ευθύνη της δικής μου υπογραφής δεν ξαναγέμιζαν από την τράπεζα της Ελλάδας, ήταν απρέπεια για τον Υπουργό Οικονομικών, θα ήταν σαν τον καπετάνιο στο πλοίο ο οποίος πάει να πιει νερό πριν πιει και ο τελευταίος επιβάτης. Είμαι απολύτως καθαρός σε αυτό. Το «BLOOMBERG» έπαιξε ολόκληρο το απόσπασμα. Τα μέσα μαζικής εξαπάτησης της ολιγαρχίας που κινεί τα νήματά σας έπαιξε μόνο το πρώτο κομμάτι και συνεχίζετε επτά χρόνια να λέτε το ίδιο ψέμα.

Όσον αφορά το αν υποστηρίζω ή όχι τις θέσεις μου, κύριε Πλεύρη, μπορείτε να μου καταλογίσετε πολλά πράγματα, αλλά ότι δεν τις υποστηρίζω δεν μπορείτε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Είπα ότι δεν τις υποστηρίζετε;

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ω, μα το κάνατε. Είπατε ότι έλειπα από τη συνεδρίαση της Βουλής. Ψεύδεστε. Πρόκειται για ψεύδος. Και θα σας θυμίσω συγκεκριμένα: Ήταν μία ψηφοφορία που δεν αφορούσε τα μνημόνια. Θυμάστε τι αφορούσε; Να εξουσιοδοτήσουμε τον Ευκλείδη Τσακαλώτο να διαπραγματευθεί εκ μέρους της Βουλής των Ελλήνων στις Βρυξέλλες. Δεν μου λέτε, εγώ όταν πήγαινα στα Eurogroup έπαιρνα ποτέ άδεια από τη Βουλή των Ελλήνων για να διαπραγματευτώ; Εγώ έστειλα μια επιστολή στην Πρόεδρο της Βουλής και είπα ότι τον εξουσιοδοτώ. Όταν ήρθε όμως πίσω με τα μνημόνια, ήμουν εδώ νύχτα-μέρα, κάθε δευτερόλεπτο, μάχιμος εναντίον του μνημονίου. Το καταψήφισα και υποστήριζα τις θέσεις μου. Αλλά δεν έχει καμμία σημασία ο Βαρουφάκης ούτε ο Πλεύρης.

(Χειροκροτήματα από την πτέρυγα του ΜέΡΑ25)

Είπατε κάτι άλλο, για το κατά πόσο έπαιξα στα ζάρια τη χώρα, τα ακίνητα, αν έχω εγώ ακίνητα. Επιτρέψτε μου να μη ρίξω το επίπεδο. Επιτρέψτε μου να μη ρίξω το επίπεδο να μιλάω επί προσωπικού. Θα μιλήσω πολιτικά, κύριε Πλεύρη, και ελπίζω να το εκτιμήσετε αυτό.

Από τον Δεκέμβριο 2009 έχω μια τοποθέτηση στην παγκόσμια κοινή γνώμη και στην ΕΡΤ, στον ελληνικό χώρο, που τι έλεγα στον Γιώργο Παπανδρέου τότε; «Μην τολμήσεις να πάρεις ένα τεράστιο δάνειο, μια μεγάλη πιστωτική κάρτα από την οποία να προσποιείσαι ότι τραβάς χρήματα για να αποπληρώνεις τα χρέη σου όταν δεν μπορείς να αποπληρώνεις τα χρέη σου και όταν η πιστωτική κάρτα αυτή, το μνημόνιο, θα στο δώσει η τρόικα υπό όρους περαιτέρω συρρίκνωσης του ΑΕΠ. Είναι προσβλητικό απέναντι στη λογική, είτε είσαι αριστερός είτε είσαι δεξιός, το μνημόνιο. Τότε το έλεγε και ο κ. Σαμαράς, αν θυμάστε καλά.

Από τότε είχα μια σταθερή θέση, ότι δεν πρέπει να παίρνουμε ποτέ νέες πιστωτικές κάρτες, το οποίο το κάνουμε από τότε μέχρι και σήμερα. Διότι και ο συνάδελφός σας κ. Σταϊκούρας πιστωτικές κάρτες παίρνει. Εν μέσω πανδημίας πήρε 50 δισεκατομμύρια από την Ευρωπαϊκή Κεντρική Τράπεζα, τα ομόλογα τα οποία πουλήσατε στις αγορές, στην Ευρωπαϊκή Κεντρική Τράπεζα τα πουλήσατε, γιατί πέντε λεπτά αργότερα πουλήθηκαν στην κ. Λαγκάρντ.

Η στάση μου ήταν αυτή πάντοτε. Και τι έλεγα; Οποιαδήποτε πατριωτική κυβέρνηση έπρεπε να πει «όχι σε νέες πιστωτικές κάρτες», με ρήξη και αν αυτό χρειάζεται και δραχμή να το σκεφτούμε. Δεν τη θέλουμε, αλλά όπως όταν ο Ερντογάν απειλεί να σου πάρει ένα νησί δεν λες «εγώ δεν θα κάνω ποτέ πόλεμο», έτσι λες ποτέ «δεν πάω στο εθνικό νόμισμα».

Ήταν η θέση μου από το 2009. Κατέβηκα τον Ιανουάριο του 2015 μαζί με τον ΣΥΡΙΖΑ με αυτή τη θέση, ψηφίστηκα με αυτή τη θέση, έγινα Υπουργός Οικονομικών με αυτή τη θέση της ρήξης, πήγα στο Eurogroup και έκανα αυτή τη ρήξη. Είμαι περήφανος που όταν ο Αλέξης Τσίπρας συνθηκολόγησε μαζί με την ηγετική ομάδα του ΣΥΡΙΖΑ -δικαίωμά τους είναι, δικό τους κόμμα ήταν, εγώ δεν ανήκα καν στον ΣΥΡΙΖΑ- εγώ παραιτήθηκα και από τότε συνεχίζω να είμαι εδώ και να λέω ακριβώς το ίδιο πράγμα.

Δεν θα επιτρέψω σε κυβέρνηση η οποία έβαλε τη χώρα στην υπερχρεωμένη θέση που ήταν από το 2008, που τίναξε στον αέρα το ελληνικό χρέος επί Καραμανλή, σε μια κυβέρνηση η οποία μαζί με το ΠΑΣΟΚ μάς έβαλαν στο χειρότερο μνημόνιο, που ήταν το δεύτερο μνημόνιο, με τη μετατροπή του ελληνικού χρέους από Ελληνικού Δικαίου σε Αγγλικό Δίκαιο -ουσιαστικά μας έκαναν μια αποικία χρέους, μια χρεοδουλοπαροικία- μια κυβέρνηση η οποία όταν εγώ προσπαθούσα να κάνω το προφανές, ακόμα και για φιλελεύθερους ανθρώπους, να ρίξω τον φόρο των επιχειρήσεων στο 15% -αυτά έλεγα στην τρόικα- να ρίξω τον ΦΠΑ στο 15%, να καταργήσω τις προπληρωμές φόρου, να μην καταργηθεί το ΕΚΑΣ και να μη βρεθούν στη θέση που βρέθηκαν οι ηλικιωμένοι άνθρωποι, να έχω εσάς να λέτε «Βάστα, Γερούν» από κάτω; Ε, όχι, κύριε Πλεύρη! Ο τελευταίος που θα μου μιλήσει και θα μου κουνήσει το δάχτυλο είστε εσείς.

(Χειροκροτήματα από την πτέρυγα του ΜέΡΑ25)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, για να το κλείσουμε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πρώτα απ’ όλα, για να το κλείσουμε, βλέπετε ότι δικαιώθηκα απόλυτα στο τι είπα. Ο κ. Σκουρλέτης δεν απάντησε σε εσάς. Τους προκαλέσατε. Δεν θα σας απαντήσουν ποτέ. Απάντηση εδώ σε εσάς δεν θα δώσουν, γιατί ξέρουν τι έγινε τότε.

Κύριε Βαρουφάκη, όλα αξιολογούνται. Εσείς λέτε τι εννοούσατε και το απρεπές το αξιολογεί ο ελληνικός λαός. Και αξιολογείται ότι δεν μπορεί όταν στήνεται ο κόσμος στις ουρές με δικές σας αποφάσεις τόσο αφ’ υψηλού να αναφέρετε ότι είναι απρεπές. Δίνεται μια εξήγηση που η εξήγησή σας αυτή δεν πείθει και δεν πείθει γιατί δεν απαντήσατε και στα επόμενα.

Δεύτερον, λείπατε από τη συνεδρίαση αμέσως μετά το δημοψήφισμα. Ήταν η συνεδρίαση αμέσως μετά το δημοψήφισμα, είχατε πάψει να είστε Υπουργός Οικονομικών, περίμενε όλος ο ελληνικός λαός να δει τι θα γίνει και από αυτή τη συνεδρίαση εσείς επιλέξατε να λείπετε, να έρθετε να πείτε το τι έχει γίνει. Δεν μπορεί να αξιολογηθεί αυτό;

Τρίτον, κύριε Βαρουφάκη. Εσείς τι συνέπειες θα είχατε από την κατάρρευση του τραπεζικού συστήματος αν τελικά γινόταν.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Θέλετε να το πάμε σε προσωπικό;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μη μου λέτε για προσωπικό. Κύριε Βαρουφάκη, δεν είναι προσωπικό. Να έρχεσαι και να λες ότι ο Υπουργός Οικονομικών τότε με τις αποφάσεις του θα μπορούσε να οδηγήσει σε μια κατάρρευση τραπεζικού συστήματος που θα την πλήρωναν όλοι οι Έλληνες που έχουν καταθέσεις και αυτός δεν έχει συνέπειες, δεν είναι προσωπικό, κύριε Βαρουφάκη. Δεν το γύρισα στο προσωπικό. Δεν σας είπα ποτέ αν έχετε ή τι έχετε, με τη νόμιμη εργασία σας τα έχετε. Εγώ άλλο λέω. Δεν θα είχατε συνέπειες. Γιατί στην κατάρρευση, τελικά εσείς θα μπορούσατε να συνεχίσετε τη ζωή σας, όπως την είχατε και πιο πριν, με μια πετυχημένη πορεία εκτός Ελλάδος, αλλά εδώ θα βρισκόταν όλος ο κόσμος χωρίς καταθέσεις. Αυτό, λοιπόν, δεν είναι προσωπική κριτική.

Κύριε Βαρουφάκη, ναι, εγώ λέω ότι αυτό το οποίο λέτε από τότε, το λέτε και ως τώρα. Δεν σας αμφισβητώ ότι έχετε συνέπεια σε αυτό το οποίο λέτε. Εγώ εγκαλώ τον ΣΥΡΙΖΑ, διότι ενώ τον πείσατε για όλα αυτά και πήρατε εντολή να υλοποιήσετε όλα αυτά, προσπαθεί να μεταφέρει την ευθύνη αλλού και για αυτόν τον λόγο επιμένω: Αλέξης Τσίπρας ίσον Γιάνης Βαρουφάκης. Αυτό ήταν το πρώτο οκτάμηνο που στοίχισε στον ελληνικό λαό, αυτό πληρώσαμε με ένα αχρείαστο νέο μνημόνιο και ο ΣΥΡΙΖΑ γι’ αυτό ακριβώς το πράγμα κρίθηκε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Πότε κρίθηκε, τον Σεπτέμβριο του 2015;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Πρόεδρος του ΜέΡΑ25 έχει τον λόγο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ πάρα πολύ.

Επί προσωπικού, κύριε Πλεύρη. Επειδή το θέλετε να γίνει επί προσωπικού, να το κάνουμε επί προσωπικού.

Με ρωτήσατε τι είχα εγώ να χάσω. Βέβαια, κατ’ αρχάς δεν νομίζω ότι είναι επίπεδο διαλόγου, αλλά μιας και θέλετε, εγώ δεν ξεφεύγω ποτέ από καμμία ερώτηση. Απαντάω σε όλες.

Αρχές Ιανουαρίου του 2015, όταν είχαν μόλις προκηρυχθεί οι εκλογές, εγώ έστειλα επιστολή παραίτησης στο Πανεπιστήμιο του Τέξας, όπου δίδασκα. Ξέρετε τι σημαίνει αυτό; Ότι θα μπορούσα να είχα πάρει άδεια άνευ αποδοχών -έχω την «πισινή» που λένε- να επιστρέψω. Δεσμεύτηκα -και το δήλωσα- ότι δεν θα ξαναφύγω ποτέ από την Ελλάδα, γιατί οι τύχες μου συνδέονται πλέον, από τη στιγμή που κατεβαίνω στον πολιτικό στίβο, σε μια τόσο δύσκολη συγκυρία, με τις τύχες όσων είναι αναγκασμένοι να ζουν σε αυτή τη χώρα. Οπότε, νομίζω ότι αυτό το απαντάει.

Εσείς που κόπτεστε για τις περιουσίες των γηγενών, των μικρομεσαίων, είστε εσείς που ψηφίσατε τον «ΗΡΑΚΛΗ» με τους πλειστηριασμούς. Τι κάνατε; Δώσατε 23 δισεκατομμύρια χρημάτων που δεν έχετε. Τα πήρατε από την τρόικα, τα πήρατε εγγύηση από τον ESM και την ECB, για να τα δώσετε σε αρπακτικά ταμεία που ήρθαν να αγοράσουν κοψοτιμής 3% επί της ονομαστικής αξίας τα κόκκινα δάνεια του κοσμάκη, των οικογενειών, των μικρομεσαίων, για να τα βγάλουν στο σφυρί όσο-όσο και τα κέρδη τους, τα οποία εσείς εγγυάστε με δημόσιο χρήμα να τα βγάλουν στα Cayman Islands και τολμάτε να μου πείτε ότι εσείς ότι η Νέα Δημοκρατία κόπτεται για την περιουσία και τις καταθέσεις των Ελλήνων; Σας παρακαλώ!

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Κοινοβουλευτική Εκπρόσωπος του ΠΑΣΟΚ - ΚΙΝΑΛ κ. Κωνσταντίνα Γιαννακοπούλου έχει τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, κυρίες και κύριοι συνάδελφοι, φέρνει στο προσκήνιο απολύτως καταδικασμένες εποχές στη συνείδηση του ελληνικού λαού. Φέρνει ξανά στο προσκήνιο την περίοδο του πρώτου εξάμηνου της διακυβέρνησης των ΣΥΡΙΖΑ-ΑΝΕΛ, με Υπουργό τότε τον κ. Βαρουφάκη. Ξαναθυμόμαστε όλοι και κυρίως οι Έλληνες πολίτες πώς με το καταστροφικό πρώτο εξάμηνο εκείνης της διακυβέρνησης φτάσαμε ένα βήμα από το χείλος του γκρεμού. Φτάσαμε ένα βήμα έξω από την Ευρωπαϊκή Ένωση και ο ελληνικός λαός όλο αυτό το πλήρωσε με ένα τρίτο και αχρείαστο μνημόνιο, το χειρότερο μνημόνιο όλων! Το μνημόνιο των ΣΥΡΙΖΑ-ΑΝΕΛ, το μνημόνιο που έφεραν οι χειρισμοί του κ. Βαρουφάκη και του κ. Τσίπρα. Αυτή είναι η αλήθεια και αυτή είναι η πραγματικότητα. Αυτό είναι κάτι που δεν μπορούν να ξεχάσουν οι Έλληνες πολίτες. Όλη αυτήν την περιπέτεια του 2015!

Είναι χρέος μας, λοιπόν, να μην ξαναγυρίσει η χώρα, να μην ξαναγυρίσει η Ελλάδα, σε τέτοιες εποχές και σε τέτοιες περιπέτειες. Το μάθημα νομίζω ότι το έχουμε μάθει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τα ίδια με τον κ. Πλεύρη λέτε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σας παρακαλώ, κύριε Σκουρλέτη, αφήστε τώρα τα προβοκατόρικα σε αυτόν εδώ τον χώρο. Αφήστε τα αυτά! Μιλήστε και τοποθετηθείτε, αλλά φοβάμαι ότι είστε εκτός γραμμής, όπως, εκτός γραμμής -άλλωστε- σας έχει πετάξει και ο κ. Τσίπρας, και εσάς και την ομπρέλα. Σας παρακαλούμε, πάρα πολύ!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Λέτε τα ίδια με τον κ. Πλεύρη.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Εμείς λέμε αυτά τα οποία οφείλουμε να πούμε ως προοδευτική παράταξη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εγώ είμαι εδώ. Εσείς είστε εντός με αυτά που λέτε;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Αφήστε τα αυτά και σας ανακαλώ στην τάξη!

Σας ενοχλεί η ενδυνάμωση του ΠΑΣΟΚ. Μην ανησυχείτε, κοντοζυγώνουν οι εκλογές. Εσείς είστε στάσιμοι και εμείς ανεβαίνουμε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ποιο Υπουργείο θα πάρετε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό, κυρία Γιαννακοπούλου.

Κύριε Σκουρλέτη, θα πάρετε τον λόγο και θα τοποθετηθείτε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Πάρτε τον λόγο και τοποθετηθείτε.

Πάντως, τον Σεπτέμβρη του 2015, κύριε Σκουρλέτη -που τώρα που δεν σας βγαίνουν τα νούμερα, θυμηθήκατε την προοδευτική διακυβέρνηση, για να λέμε την πραγματικότητα- κατευθείαν στην αγκαλιά του κ. Καμμένου πήγατε. Το ξεχνάτε; Ο ελληνικός λαός δεν το ξεχνάει. Τότε δεν θυμόσασταν την προοδευτική διακυβέρνηση, τότε δεν θυμόσασταν το ΠΑΣΟΚ. Αγκαλίτσα το ίδιο βράδυ των εκλογών! Εσείς διακυβερνήσατε μαζί με την ακραία δεξιά, απολογηθείτε γι’ αυτό και αφήστε τα όλα τα άλλα!

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κατανοώ τους Βουλευτές αλλά οι Κοινοβουλευτικοί Εκπρόσωποι εκπροσωπούν τους Προέδρους των κομμάτων και πρέπει να τους δίνουμε τον λόγο.

**ΓΕΩΡΓΙΟΣ ΦΡΑΓΓΙΔΗΣ:** Μα, κύριε Πρόεδρε, επτά…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Φραγγίδη, αυτός είναι ο Κανονισμός, πείτε στους Κοινοβουλευτικούς Εκπροσώπους να μην ομιλούν.

Έχει ζητήσει τον λόγο ο κ. Σκουρλέτης, ο κ. Γρηγοριάδης, ο κ. Βρούτσης και θα δούμε μετά.

Να ξέρετε ότι έχετε μέχρι τρεις παρεμβάσεις για να υπολογίσετε τον χρόνο σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Δεν θα έπαιρνα τον λόγο, διότι ό,τι ήταν να πω σε σχέση με αυτά που είπε ο κύριος Υπουργός προηγουμένως, ούτως ή άλλως τα είπα. Ό,τι κατάλαβε, κατάλαβε και ο ίδιος και αυτοί που μας άκουσαν. Παίρνω τον λόγο σε σχέση με την παρέμβαση της κ. Γιαννακοπούλου και θέλω να αναφερθώ προσωπικά σε αυτή.

Ναι, όντως αυτό το στίγμα που δείχνετε ως Κοινοβουλευτικός Εκπρόσωπος του ΠΑΣΟΚ - ΚΙΝΑΛ, ευτυχώς δεν είναι το πλειοψηφικό σήμερα. Αυτά δεν έχουν να κάνουν σε τίποτα με αυτό που η παράταξή σας λέει για την ανάγκη ενός σοσιαλδημοκρατικού προγράμματος. Εσείς είστε έτοιμοι, πραγματικά, να μετακομίσετε. Εσείς παίρνετε το νήμα από εκείνη την περίοδο της συγκυβέρνησης με το ΛΑΟΣ και τη Νέα Δημοκρατία. Το καταλαβαίνω, έχει να κάνει με τις παραδόσεις εκείνων των δυνάμεων που χρεοκόπησαν τη χώρα. Σε αυτόν τον δρόμο συνεχίζετε.

Εμείς, λοιπόν, αυτόν τον δρόμο ανακόψαμε, αυτή τη διάθεση του ελληνικού λαού να ανατραπεί ο φαύλος δικομματισμός που επί τριάντα-σαράντα χρόνια οδήγησε σε χρεοκοπία της χώρας και το καταφέραμε. Εσάς, βέβαια, η ιστορία σας κατέταξε, από ένα κόμμα το οποίο ήταν της τάξεως του 40%, στο να καταρρεύσετε. Ο ένας από τους δύο πυλώνες του φαύλου δικομματισμού κατέρρευσε. Θετικότατο. Αλλά το πρόβλημα είναι από εδώ και μπρος τι γίνεται. Μπροστά στα σημερινά προβλήματα, διότι είναι υπεκφυγή το να μη λες για την κατάργηση του νόμου Χατζηδάκη, του νόμου της Κεραμέως, το να μη λες για τον τρόπο διαχείρισης της πανδημίας, για την ακρίβεια και να μην αναγνωρίζεις την αναγκαιότητα μιας προγραμματικής σύγκλισης, όσων δυνάμεων αυτοπροσδιορίζονται ως αριστερές ή προοδευτικές, για να αλλάξει ρότα ο κόσμος και να θες να υπερασπιστείς το αμαρτωλό παρελθόν σου, γιατί εσείς πια ως χώρος δεν έχετε ζητήσει μια συγγνώμη -ούτε οι άλλοι που κυβερνούν τώρα- για τη χρεοκοπία της χώρας, για το ΔΝΤ, για το 2010 και για όσα κάνατε και κάνετε στην ελληνική κοινωνία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Γρηγοριάδης έχει τον λόγο.

**ΚΛΕΩΝ ΓΡΗΓΟΡΙΑΔΗΣ:** Κυρία Γιαννακοπούλου, αν κατάλαβα καλά από το σκεπτικό σας, περίπου ισχυριστήκατε εδώ ενώπιον την Εθνικής Αντιπροσωπείας ότι είχατε καταφέρει, εσείς, το ΠΑΣΟΚ να μας βγάλετε από τα μνημόνια τέσσερα-πέντε χρόνια πριν μας βγάλει ο κ. Τσίπρας.

Αν είναι έτσι, πείτε το δημόσια να το ξέρουμε, ήρθε ο επάρατος κ. Βαρουφάκης, ο οποίος χρέωσε, κατά τη γνωστή παγκόσμια κακοήθεια, κατά 200 δισεκατομμύρια τον ελληνικό λαό.

Σας λέω λοιπόν, αγαπητοί συνάδελφοι, που εκπροσωπείτε το ΠΑΣΟΚ εδώ πέρα, ότι κατ’ αρχάς ότι όποιος εκπροσωπεί το ΠΑΣΟΚ εδώ πέρα πρέπει να έχει τον νου του, καθώς το ΠΑΣΟΚ κυβέρνησε τη χώρα για περίπου μισό αιώνα και σε αυτόν τον μισό αιώνα συσσωρεύθηκαν οι αιτίες της πτώχευσής μας. Εσείς, συνεπικουρούμενοι από τη Νέα Δημοκρατία, διορίσατε εννιακόσιες πενήντα χιλιάδες ανθρώπους στο δημόσιο, έναν στους δέκα Έλληνες. Εσείς κρατάγατε ομήρους αυτούς και τις οικογένειές τους για δεκαετίες για να ψηφίζεστε για τα αξιώματα χωρίς τα οποία πεθαίνετε από το κακό σας μόλις τα χάσετε.

Ο κ. Βαρουφάκης, για κακή σας τύχη, υπήρξε Υπουργός Εθνικής Οικονομίας για έξι μήνες και, για τρομακτικά κακή σας τύχη και συγκυρία, κατά τους έξι αυτούς μήνες η χώρα δεν χρεώθηκε ούτε 1 ευρώ, δεν κόπηκε κανένας μισθός, καμμία σύνταξη, δεν αυξήθηκε κανένας φόρος και -ω του θαύματος- το χρέος το οποίο παρέλαβε έξι μήνες μετά το παρέδωσε 12 εκατομμύρια λιγότερο. Τα ψέματά σας αλλού.

Και μία τελευταία ερώτηση, κυρία Γιαννακοπούλου. Εγώ, ο κ. Βαρουφάκης και όλη η Κοινοβουλευτική μας Ομάδα, δεν ψηφίσαμε το μνημόνιο το αχρείαστο που είπατε. Εσείς, κυρία Γιαννακοπούλου, μήπως το ψηφίσατε;

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Έχει τον λόγο ο κ. Βρούτσης και αμέσως μετά η κ. Γιαννακοπούλου.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, δικαιολογημένα οι Βουλευτές που παρίστανται σήμερα στην Αίθουσα διαμαρτύρονται, διότι ανοίγει μία συζήτηση, κυρίες και κύριοι συνάδελφοι, διαμέσου των Κοινοβουλευτικών Εκπροσώπων για ζητήματα τα οποία πέρασαν ανεπιστρεπτί, επτά χρόνια πριν. Μπαίνει ένα ερώτημα: Ωφελεί αυτή η συζήτηση;

**ΚΛΕΩΝ ΓΡΗΓΟΡΙΑΔΗΣ:** Τον Υπουργό ρωτήστε.

**ΙΩΑΝΝΗΣ ΒΡΟΥΤΣΗΣ:** Ωφελεί αυτή η συζήτηση, Κοινοβουλευτικέ Εκπρόσωπε του ΜέΡΑ25; Ο κ. Βαρουφάκης άνοιξε τη συζήτηση. Ο κ. Βαρουφάκης λίγο πριν, επί τριάντα λεπτά άνοιξε τη συζήτηση για την περιπέτεια της χώρας του εξαμήνου που ήταν Υπουργός στην κυβέρνηση του κ. Τσίπρα.

Προσωπικά πιστεύω, κύριε Πρόεδρε, ότι ενίοτε αυτές οι συζητήσεις ωφελούν. Ωφελούν γιατί πρέπει στο μυαλό μας να φέρνουμε το παράδειγμα που δεν πρέπει να ακολουθούμε ποτέ, γιατί πρέπει στην Αίθουσα αυτή να θυμίζουμε σε τι έσχατο σημείο έφτασε ή μπορεί να φτάσει η χώρα αν ακολουθήσει ανεύθυνες πολιτικές ή κραυγές και συνθήματα. Διότι αφού άνοιξε η συζήτηση, θα πρέπει να θυμηθούμε, κύριε Σκουρλέτη, τις δικές σας τοποθετήσεις -όχι προσωπικά, του κόμματός σας- πριν τις εκλογές του ’15, τι λέγατε στον κόσμο, τι τάζατε, τι υποσχόσασταν, πού πήγε να οδηγηθεί η χώρα.

Δικαίως η Νέα Δημοκρατία κράτησε τότε μια σθεναρή αντίσταση και είπε ότι μπήκαμε σε ένα τρίτο, αχρείαστο μνημόνιο το οποίο πήρατε στα χέρια σας να διαχειριστείτε με δική σας ευθύνη και οδηγήσατε τη χώρα σε αυτό το μνημόνιο, το οποίο μπορούσαμε να είχαμε προσπεράσει, όπως και εκείνη την περίοδο με το γνωστό δημοψήφισμα, το οποίο δικαιώνει σήμερα ο κ. Βαρουφάκης και λέει «σωστά το κάναμε», αλλά ο ΣΥΡΙΖΑ σήμερα το αποκηρύσσει. Πρέπει να τα βρείτε και στη βάση αυτού που είπε ο Τσακαλώτος σε μια μετεκλογική συνεργασία και ο κ. Βαρουφάκης σήμερα έβαλε το ζήτημα να υπάρξουν συγκλίσεις πάνω στο δικό σας πεδίο, άρα επιβεβαιώνεται, αλλά βρείτε τα και ελάτε με μια ενιαία θέση εδώ.

Αυτό που πρέπει να δούμε, κύριε Πρόεδρε, και έχει αξία στην αναφορά μας για επτά χρόνια πριν, είπε ο κ. Πλεύρης αρκετά από την περίοδο εκείνη, πολύ σωστά. Εγώ θέλω να προσθέσω κάτι ακόμα ιδιαίτερα σημαντικό για την παράταξη της Νέας Δημοκρατίας, την οποία εκπροσωπώ και με τιμά σήμερα ο Αρχηγός Κυριάκος Μητσοτάκης με την ιδιότητα του Κοινοβουλευτικού Εκπροσώπου. Την περίοδο εκείνη, που η Νέα Δημοκρατία έχασε την κυβέρνηση, η κυβέρνηση Σαμαρά, στη λογική των αντιδράσεων που υπήρχαν από τον ΣΥΡΙΖΑ και από τα άλλα κόμματα της περιόδου εκείνης σε μια υποσχεσιολογία, η οποία δεν τηρήθηκε ποτέ, άκαρπη, ανεύθυνη και λαϊκίστικη, όπως τη λέμε, μπήκε ένα μεγάλο δίλημμα για τη χώρα.

Το μεγάλο δίλημμα για τη χώρα δεν ήταν το δημοψήφισμα μόνο, γιατί το δημοψήφισμα έχει επιπτώσεις. Το μεγάλο δίλημμα, το πρόβλημα, στο οποίο βρεθήκαμε όλοι ενώπιον των ευθυνών μας για το καλό της Ελλάδας, ήταν όταν ήρθε εδώ το τρίτο μνημόνιο και έπρεπε να ψηφιστεί ή να μην ψηφιστεί. Και θυμίζω τότε, την περίοδο εκείνη, ότι η Νέα Δημοκρατία θα μπορούσε για λόγους πολιτικής σκοπιμότητας ή για να μην πάρει το κόστος πάνω της ή για να αντεκδικηθεί αυτά που έλεγε τότε εκείνη την περίοδο ο κ. Τσίπρας και το κόμμα του να πει «αρνούμαι να το ψηφίσω».

Τι έκανε η Νέα Δημοκρατία, κύριε Πρόεδρε, κυρίες και κύριοι συνάδελφοι; Η Νέα Δημοκρατία τότε -ήταν Πρόεδρος ο Βαγγέλης Μεϊμαράκης, γιατί πρέπει να θυμίζουμε αυτές τις στιγμές- σε εσωτερική συζήτηση που είχε την περίοδο εκείνη αποφάσισε ότι θα έρθει στη Βουλή και δεν θα παίξει κανένα πολιτικό παιχνίδι, ούτε θα ψηφίσει λευκό ούτε θα καταψηφίσει ούτε θα βγει από την Αίθουσα, γιατί υπήρχαν διάφορα πολιτικά σενάρια πώς μπορεί η Νέα Δημοκρατία να αποφύγει το πολιτικό κόστος τού να ψηφίσει το αχρείαστο μνημόνιο το οποίο ήρθε τότε την περίοδο.

Την περίοδο εκείνη, λοιπόν, η Νέα Δημοκρατία μπήκε στην Αίθουσα και για το καλό της Ελλάδας ψήφισε εκείνο το μνημόνιο. Και το ψηφίσαμε, κυρίες και κύριοι συνάδελφοι, γιατί εμείς στην παράταξή μας έχουμε ένα αξιακό πλαίσιο αναφοράς και αυτό κάνει και τη συγκριτική διαφορά της Νέας Δημοκρατίας. Τι λέμε στη Νέα Δημοκρατία; Το υπέρτατο καλό είναι η πατρίδα, που τη βάζουμε και πάνω από το κόμμα. Και τότε θέσαμε ως υπέρτατο καλό να ψηφιστεί για το καλό της πατρίδας, για να μην καταρρεύσει η χώρα, για να μη βγούμε από την Ευρωπαϊκή Ένωση, να ψηφίσουμε το αχρείαστο μνημόνιο υπέρ της πατρίδας και να μη βγούμε από την Αίθουσα ούτε να ψηφίσουμε λευκό.

Και αυτό κάνει τη διαφορά, κύριοι συνάδελφοι, στη Νέα Δημοκρατία. Διότι είναι ένα κόμμα σταθερό σε αξίες. Είναι ένα κόμμα σταθερό σε αρχές. Είναι ένα κόμμα με ιδεολογική αναφορά συγκεκριμένη, με ξεκάθαρο πολιτικό λόγο, που ξέρουμε ότι θέτουμε το εθνικό συμφέρον πάνω από το κομματικό, που ξέρουμε ότι είμαστε προσανατολισμένοι σε ένα περιβάλλον του ευρωπαϊκού κόσμου, με ξεκάθαρες θέσεις, όχι θολές, ούτε έωλες ούτε λαϊκίστικες.

Αυτές είναι οι θέσεις μας, κύριε Πρόεδρε. Αυτές είναι οι θέσεις που υπερασπιστήκαμε τότε με σθένος. Με πολιτικό θάρρος ψηφίσαμε κάτι το οποίο δεν πιστεύαμε και θα μπορούσε να έχει φύγει από την ατζέντα της χώρας, τα δισεκατομμύρια που πλήρωσε ο ελληνικός λαός άσκοπα, γιατί μπορούσαμε να έχουμε ξεπεράσει την επιβάρυνση του τρίτου μνημονίου. Αλλά σταθήκαμε εδώ σε αυτή την Αίθουσα και για το καλό της πατρίδας ψηφίσαμε την περίοδο εκείνη το αχρείαστο μνημόνιο.

Και αυτό είναι το παράδειγμα που πρέπει να ακολουθούμε, σε αντιδιαστολή με εκείνο που δεν πρέπει να βλέπουμε, σε δύσκολες στιγμές να ακολουθούμε τον εύκολο δρόμο της δημαγωγίας, αλλά να στεκόμαστε με υπευθυνότητα ως πολιτικοί άνδρες ή πολιτικά πρόσωπα τα οποία είμαστε στην Αίθουσα, να παίρνουμε πάνω μας το κόστος, την ευθύνη και να θέτουμε το καλό της χώρας πάνω από όλα.

Αυτή είναι η Νέα Δημοκρατία. Και αυτή η Νέα Δημοκρατία υπερασπίστηκε την περίοδο εκείνη το συμφέρον της χώρας και δείτε σήμερα: πρωταγωνιστής στην κοινωνική συνείδηση και αποδοχή του κόσμου. Δεν είναι τυχαίο. Είναι ακριβώς γιατί η Νέα Δημοκρατία έχει αποδείξει στην πράξη διαχρονικά ότι παίρνει πάνω της τις ευθύνες και με υπεύθυνο λόγο υπερασπίζεται το δημόσιο συμφέρον.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πολύ ωραία.

Τον λόγο τώρα έχει η κ. Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Τέτοιες μέρες, κύριε Σκουρλέτη, είχατε βάλει τον ελληνικό λαό να διχάζεται, να πλακώνεται με τα capital control, με το δημοψήφισμα, όπου τελικά κάνατε αυτό το οποίο καθιερώθηκε και ως διεθνής όρος μετά, κωλοτούμπα. Δικό σας είναι αυτό το επίτευγμα. Τέτοιες μέρες επτά χρόνια πριν οι Έλληνες πολίτες αναγκάζονταν να στήνονται στην ουρά για να μπορούν να βγάλουν 60 ευρώ. Τέτοιες μέρες φάνηκε ποιο ήταν το αποτέλεσμα του πρώτου εξαμήνου της καταστροφικής πολιτικής ΣΥΡΙΖΑ - ΑΝΕΛ. Μην το ξεχνάμε. Αποφεύγετε να μιλάτε για τον επί πεντέμισι χρόνια συνέταιρό σας στην κυβέρνηση.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Βγάλτε ένα.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Θα απαντήσετε. Όσο κι αν θέλετε να το ξεχάσουμε, ο ελληνικός λαός δεν ξεχνά, κύριε Σκουρλέτη. Συγκυβερνήσατε με τον Καμμένο, σφιχταγκαλιασμένοι με την άκρα Δεξιά. Αυτό είναι η πραγματικότητα, είτε σας αρέσει είτε όχι.

Τέτοιες μέρες, λοιπόν, μας οδηγήσατε σε ένα τρίτο μνημόνιο, εξαιτίας της δικής σας πολιτικής με τον κ. Βαρουφάκη, τον κύριο «αγάπη μου, έκλεισα τις τράπεζες». Αυτό δεν είχε πει; «Αγάπη μου, έκλεισα τις τράπεζες.». Μας οδηγήσατε σε ένα τρίτο μνημόνιο, χρεώσατε τη χώρα 100 δισεκατομμύρια με τις δικές σας επιλογές και βεβαίως φέρατε το Υπερταμείο στη χώρα μας και εκχωρήσατε με δική σας ευθύνη τα περιουσιακά στοιχεία της χώρας για τα επόμενα εκατό χρόνια. Νομίζετε ότι τα ξεχνάμε; Νομίζετε ότι ο ελληνικός λαός τα ξεχνάει όλα αυτά;

Ακριβώς επειδή δεν τα ξεχνάει, είστε εσείς οι μεγαλύτεροι χορηγοί της Κυβέρνησης της Νέας Δημοκρατίας και αυτή είναι η πραγματικότητα και γι’ αυτό μένετε στάσιμοι και βαλτωμένοι στις δημοσκοπήσεις, γιατί ο ελληνικός λαός ξέρει και οι προοδευτικοί πολίτες ξέρουν. Γι’ αυτό κοιτάζουν προς τα εμάς, γιατί ξέρουν ποιος τούς κορόιδεψε και ξέρουν ποιος μιλάει τη γλώσσα της αλήθειας και της προόδου.

Επειδή αφήνετε διάφορα υπονοούμενα, να σας θυμίσω, κύριε Σκουρλέτη, ότι την πιο σκληρή αντιπολίτευση σ’ αυτή εδώ την Αίθουσα την κάνει το ΠΑΣΟΚ απέναντι σ’ αυτή την Κυβέρνηση, γιατί εσείς δεν μπορείτε να επιτελέσετε τον ρόλο σας ούτε κατά διάνοια. Τον ρόλο της Αξιωματικής Αντιπολίτευσης σ’ αυτή την Αίθουσα τον παίζει το ΠΑΣΟΚ απέναντι σ’ αυτή την Κυβέρνηση. Σας παρακαλώ, λοιπόν, να είστε πολύ πιο προσεκτικός. Όπως σας είπα, δεν ζούμε σε χώρα λωτοφάγων, όσο και αν αυτό θα το θέλατε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** O κ. Βιλιάρδος έχει τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, ειλικρινά δεν ήθελα να μιλήσω, αλλά βλέπω αυτό το θέατρο που παρακολουθούμε σήμερα και σε κάποιο σημείο φτάνει στα άκρα η υπομονή και δεν αντέχει άλλο κανείς.

Για να είμαι ειλικρινής, η εισαγωγή του κ. Βαρουφάκη, σύμφωνα με την οποία η Ευρωπαϊκή Κεντρική Τράπεζα και η Ευρωπαϊκή Ένωση τρομάζουν γι’ αυτά που βλέπουν στην Ελλάδα, μου θύμισε πραγματικά το 2015, ενώ οι αναφορές του βέβαια στη Ρωσία μια πρόσφατη δική μου ανάλυση. Όσο για την αγάπη που εξέφρασε για τον ΣΥΡΙΖΑ, μαλώνοντάς τον κατά κάποιον τρόπο πατρικά, είχε το δικό της ενδιαφέρον, ενώ οδηγεί βέβαια σε ανάλογα συμπεράσματα. Σχετικά με τον επίλογό του, μου θύμισε στην κυριολεξία φλερτ, με την προϋπόθεση βέβαια ενός προγαμιαίου συμβολαίου. Αυτό κατάλαβα εγώ.

Δεν είναι, όμως, αυτά που πρέπει να μας απασχολούν, αφού αποτελούν παρελθόν. Αυτό που πρέπει να μας απασχολεί είναι το τι έχει συμβεί πραγματικά στην Ελλάδα.

Έχουμε ένα κόμμα, τη Νέα Δημοκρατία, η οποία υπερχρέωσε την Ελλάδα και την έφερε στο σημείο που την έφερε το 2009 και δυστυχώς σήμερα κάνει ξανά τα ίδια. Ξανά δανείζεται, ξανά σπαταλά χρήματα, ξανά δίνει χρήματα τα οποία δεν έχει, άρα ξανά μας οδηγεί στο ίδιο σημείο.

Μετά έχουμε ένα κόμμα όπως το ΠΑΣΟΚ, το οποίο ξέρουμε ότι οδήγησε την Ελλάδα στην αρχή στο ΔΝΤ και μετά συνυπέγραψε μαζί με τη Νέα Δημοκρατία το PSI, που είναι ό,τι πιο εγκληματικό έχει συμβεί στην Ελλάδα. Υποθηκεύτηκε η Ελλάδα για τα επόμενα ενενήντα εννέα χρόνια, καταναγκάζεται πλέον να ξεπουλάει όλες τις επιχειρήσεις της. Είναι κυριολεκτικά ένα έγκλημα. Εκείνη ακριβώς την εποχή ξέρουμε όλοι ότι ο κ. Βενιζέλος είχε υποσχεθεί στους Έλληνες ότι το δημόσιο χρέος, εάν υπογραφεί το PSI, θα ήταν στο 120% το 2020. Τελικά διαμορφώθηκε στο 205%.

Μετά βλέπουμε ένα άλλο κόμμα, τον ΣΥΡΙΖΑ, το οποίο στην κυριολεξία δολοφόνησε την τελευταία ελπίδα των Ελλήνων. Τους έπεισε ότι δεν υπάρχει εναλλακτική λύση στα μνημόνια και γι’ αυτό κατέβασαν το κεφάλι και συνεχίζουν να υποστηρίζουν τα μνημόνια.

Είναι δυνατόν, όμως, σήμερα να υπάρχουν κόμματα και άνθρωποι που υποστηρίζουν τα μνημόνια μετά από τρία μνημόνια, μετά την καταστροφή που έχει υποστεί η χώρα μας και την κατάσταση στην οποία έχει βρεθεί μια πάμπλουτη χώρα, η οποία κυριολεκτικά θα μπορούσε να κάνει θαύματα; Αυτές οι κυβερνήσεις την οδήγησαν στο χάος. Ελπίζω τουλάχιστον οι Έλληνες να βλέπουν, να έχουν καταλάβει τι έχει συμβεί σ’ όλη τη διάρκεια της ιστορίας και να πάρουν τις ανάλογες αποφάσεις στο μέλλον.

Είναι απίστευτο να βλέπει κανείς αυτά τα τρία κόμματα, την τρόικα εσωτερικού, να παίζουν μεταξύ τους, να κοροϊδεύουν όλους τους Έλληνες και να μη βλέπουν τις δικές τους ευθύνες.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Γρηγοριάδη.

**ΚΛΕΩΝ ΓΡΗΓΟΡΙΑΔΗΣ:** Σας έρχομαι, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν είναι καλό το άλλο μικρόφωνο;

**ΚΛΕΩΝ ΓΡΗΓΟΡΙΑΔΗΣ:** Το άλλο μικρόφωνο είναι προβληματικό. Μετά από δεκατρία χρόνια μνημονίων, κύριε Πρόεδρε, είναι θαύμα πώς στέκεται όρθιο το κτήριο της Βουλής.

Έχω να πω, λοιπόν, τα εξής εν συντομία, όπως πάντα, αγαπητέ κύριε Πρόεδρε: Ώστε έτσι, λοιπόν. Τόσο η Νέα Δημοκρατία, διά στόματος κ. Βρούτση, όσο και το ΠΑΣΟΚ - ΚΙΝΑΛ ή δεν ξέρω πώς αλλιώς -της Παναγιάς τα μάτια- θα ονομαστεί αυτό το κόμμα στο μέλλον το απώτατο, από εθνική υπευθυνότητα ψηφίσατε το μνημόνιο του ΣΥΡΙΖΑ, το επάρατο αυτό, που σας θυμίζω ότι λήγει το 2060 και έχει καταστρέψει τα παιδιά και τα εγγόνια σας, έχει δεσμεύσει το μέλλον όλων των Ελλήνων για τρεις γενιές. Από εθνική υπευθυνότητα. Ξέρετε τι νομίζαμε εμείς στο ΜέΡΑ25; Από κεκτημένη ταχύτητα, από συνήθεια, γιατί έχετε μάθει μια ζωή να ψηφίζετε μνημόνια. Τα ψηφίζετε -συγγνώμη, κύριε Πρόεδρε- «για ψύλλου πήδημα». Στην καθισιά σας ψηφίζετε τρία μνημόνια τον χρόνο. Αυτό είναι έτσι, για αρχή.

Ακούστε τώρα τη συνέχεια. Εσείς, κυρία Γιαννακοπούλου, στα σοβαρά πιστεύετε ότι υπάρχει έστω και ένας οπαδός του κόμματός σας, ένας ψηφοφόρος του κόμματός σας στην επικράτεια που είναι έτοιμος να πιστέψει ότι ο κ. Βαρουφάκης επτώχευσε την Ελλάδα και έφερε χρέος 400 δισεκατομμυρίων ευρώ και δεν το έκανε αυτό ο κ. Σημίτης, δεν το έκανε αυτό ο κ. Βενιζέλος, δεν το έκανε αυτό ο Τσοχατζόπουλος, δεν το έκανε αυτό ο κ. Γιάννος Παπαντωνίου; Διότι απ’ ό,τι ξέρω δεν πέθαναν στη φυλακή. Αυτοί ήταν Υπουργοί σας.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Καραμανλικός είστε;

**ΚΛΕΩΝ ΓΡΗΓΟΡΙΑΔΗΣ:** Εγώ; Είμαι ο Κλέων Γρηγοριάδης και εκπροσωπώ το ΜέΡΑ25 και, εν αντιθέσει με εσάς, δεν έχω ψηφίσει κανένα μνημόνιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Του ΣΥΡΙΖΑ...

**ΚΛΕΩΝ ΓΡΗΓΟΡΙΑΔΗΣ:** Ντρέπεστε καθόλου για τα μνημόνια που ψηφίσατε; Ντρέπεστε καθόλου; Εγώ δεν έχω ψηφίσει κανένα.

Τέλος, κύριε Πρόεδρε, για να τελειώνουμε με τις εξυπνάδες εδώ μέσα, μιας και είμαστε τέσσερις Κοινοβουλευτικοί Εκπρόσωποι που εκπροσωπούμε τα κόμματά μας και τις ηγεσίες τους, ρε παιδιά, είστε να δεσμευτούμε τώρα ενώπιον του ελληνικού λαού ότι θα ανοίξει ο φάκελος της διαπραγμάτευσης του 2015; Είστε; Εμείς είμαστε. Να δω ποιος θα πάει φυλακή.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Νομίζω ότι ολοκληρώσαμε.

Εγώ θα αναφέρω μόνο ένα θέμα, το οποίο αφορά αριθμούς. Επειδή είχα λίγο χρόνο και το έψαξα και επειδή αναφέρθηκε ο Κλέων Γρηγοριάδης ότι το ΠΑΣΟΚ κυβέρνησε μισό αιώνα, πενήντα χρόνια, θα πω ότι ήταν μόλις είκοσι χρόνια. Απλά μαθηματικά το λέω. Δεν μπαίνω σε κάτι άλλο.

**ΚΛΕΩΝ ΓΡΗΓΟΡΙΑΔΗΣ:** Μας φάνηκαν, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το θέμα είναι ότι το θέλει ο κόσμος να ξαναγυρίσει, αλλά αυτό είναι ένα άλλο ζήτημα.

**ΚΛΕΩΝ ΓΡΗΓΟΡΙΑΔΗΣ:** Δεν είναι και λίγα. Αρκετά «μας κάτσατε στον λαιμό».

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κάποιος μάς εξέλεξε. Να είστε προσεκτικός με το πώς μιλάτε.

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ.

Ο κ. Μαραβέγιας έχει τον λόγο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Θα γυρίσω το θέμα σ’ ένα αντικείμενο που μου είναι πιο οικείο και αυτό είναι η ιατρική, γιατί, αν βγάζεις επιχείλιο έρπητα, μάλλον έχει πέσει το ανοσοποιητικό σου και ο συνηθέστερος λόγος είναι η αυπνία. Δεν νομίζω ότι χάνεις τον ύπνο σου αν φέρεις ένα ήπιο μνημόνιο, όπως είπατε, κύριε Σκουρλέτη. Εγώ εκείνον τον καιρό είχα χάσει τον ύπνο μου ως ελεύθερος επαγγελματίας και κάποιοι άλλοι τον είχαν χάσει, γιατί δεν φέρανε καθόλου ήπιο μνημόνιο.

Παρ’ όλα αυτά, μέσα σ’ αυτή τη συγκυρία μάλλον ζούμε μια ακόμα παράδοξη στιγμή του κοινοβουλευτισμού «α λα αριστερά» και συζητάμε υπό κανονικές συνθήκες για ένα νομοσχέδιο που φέρνει απλές παρατάσεις των μέτρων αντιμετώπισης του κορωνοϊού, δηλαδή των μέτρων προστασίας της δημόσιας υγείας.

Παρά, λοιπόν, την προφανή αναγκαιότητα όλων αυτών των μέτρων, τα αριστερά κόμματα καταψήφισαν αυτό το νομοσχέδιο στην επιτροπή και ο ΣΥΡΙΖΑ, μεταξύ αυτών των κομμάτων, όχι από συνήθεια -ελπίζω-, αλλά για λόγους που ευελπιστώ κάποια στιγμή να εξηγηθούν επαρκώς. Φαντάζομαι πως κάποιος συνάδελφος από τον ΣΥΡΙΖΑ θα μας πει συγκεκριμένα με ποια απ’ αυτές τις παρατάσεις μέτρων κατά του κορωνοϊού διαφωνεί.

Ένα είναι βέβαιο: Δεν μπορεί να καταψηφίσει σήμερα ο ΣΥΡΙΖΑ εξαιτίας της συνεχιζόμενης αναστολής εργασίας των υγειονομικών, γιατί τέτοια διάταξη δεν περιλαμβάνεται σ’ αυτό το νομοσχέδιο.

Παίρνω επίσης την ευκαιρία, κύριε Υπουργέ, να καταδικάσω αυτά που συνέβησαν πριν από λίγες μέρες και να καταδικάσω το ως πού θα έφταναν οι αρνητές των εμβολίων για να περάσουν το μήνυμά τους. Τους είδαμε έξω από την οικία του Υπουργού Υγείας να προειδοποιούν τον κ. Πλεύρη κραυγάζοντας συνθήματα, την ώρα που στο σπίτι βρίσκονταν η σύζυγος και τα παιδιά του. Πρόκειται για ένα πρωτοφανές περιστατικό πολιτικής διαμαρτυρίας, μια προκλητική πράξη που δεν επιτρέπεται να αφήσει αναπάντητη κανένα κοινοβουλευτικό κόμμα. Γι’ αυτόν τον λόγο και καλά έκανε ο ΣΥΡΙΖΑ και εξέδωσε ανακοίνωση καταδίκης αυτής της ενέργειας. Βέβαια, η λεκτική καταδίκη των αντιεμβολιαστών δεν αρκεί, ιδιαίτερα όταν το ίδιο κόμμα συνεχίζει να στηρίζει την ατζέντα τους και μάλιστα όταν σημαίνοντα στελέχη του -δεν θα αναφερθώ προσωπικά- συνεχίζουν να βγάζουν ανακοινώσεις ότι τα εμβόλια δεν προστατεύουν.

Κύριε Υπουργέ, θα ήθελα να σταθώ με ιδιαίτερη προσοχή στο άρθρο 39 και στις νομοτεχνικές βελτιώσεις για τις οποίες μιλήσατε στην επιτροπή.

Είναι πολύ θετικό ότι κινείστε στην κατεύθυνση διεύρυνσης των ειδικοτήτων που θα συμπεριληφθούν και, όπως ξέρετε, και εμείς στη Μαγνησία έχουμε θέμα με τους γιατρούς του ΕΣΥ, που μετά από διαδοχικές παρατάσεις έφτασαν σήμερα στο απώτατο χρονικό όριο που ορίζεται από το νόμο για την παραμονή τους στο Γενικό Νοσοκομείο του Βόλου. Πρόκειται για τέσσερις εξαιρετικούς συναδέλφους γιατρούς, οι οποίοι οδηγούνται σε αναγκαστική συνταξιοδότηση. Το ίδιο βέβαια συμβαίνει και με νοσοκομεία άλλων περιοχών ή με κέντρα υγείας της περιφέρειας.

Επομένως το πρόβλημα της αναπλήρωσης του ιατρικού προσωπικού αφ’ ενός δεν περιορίζεται στη Μαγνησία, αφ’ ετέρου αγγίζει και άλλες πτυχές του συστήματος, όπως το κατά πόσο υπάρχουν συνάδελφοι διατεθειμένοι να καλύψουν άμεσα αυτά τα κενά ή ο χρόνος που χρειάζεται το ίδιο το ΕΣΥ για να ολοκληρώσει όλες τις γραφειοκρατικές διαδικασίες στελέχωσής του. Πρόκειται για σοβαρά ζητήματα που πάντοτε ανακύπτουν, όταν μιλάμε για θέσεις μόνιμων γιατρών και δυστυχώς τα γνωρίζουμε εδώ και χρόνια. Όλοι ξέρουμε, παραδείγματος χάριν, τα προβλήματα που υπάρχουν με την κάλυψη των αναγκαίων ειδικοτήτων, τη γρήγορη διεξαγωγή των κρίσεων, τις ενστάσεις και ούτω καθεξής.

Επαναλαμβάνω ότι πρόκειται για πραγματικές αντικειμενικές δυσκολίες, που δεν αποτελούν ατομικά, αλλά συστηματικά προβλήματα, και χάρηκα που άκουσα και την Υπουργό, την κ. Γκάγκα, να μιλά στην επιτροπή για συγκεκριμένα μέτρα επιτάχυνσης των διαδικασιών επιλογής γιατρών για το ΕΣΥ, που θα δούμε στο επόμενο νομοσχέδιο του Υπουργείου Υγείας.

Πάμε, όμως, τώρα στην ουσία του άρθρου 39, που είναι η παράταση του χρόνου παραμονής στην υπηρεσία ιατρών κλάδου ΕΣΥ ειδικότητας αναισθησιολογίας και νεφρολογίας. Το ερώτημα που τέθηκε είναι: Γιατί μόνο αυτές οι δύο ειδικότητες; Να μπουν και άλλες ειδικότητες ή γιατί όχι, όπως θα έλεγαν κάποιοι, να παίρνουν αυτόματα παράταση θητείας όλοι οι ενδιαφερόμενοι γιατροί. Νομίζω, όμως, ότι με αυτόν τον τρόπο το θέμα τίθεται σε λάθος βάση και ο σωστός τρόπος είναι ακριβώς να το δούμε σε συνάρτηση με τις ανάγκες της κάθε υγειονομικής περιφέρειας.

Αυτές τις ανάγκες, τις πραγματικές ανάγκες, λοιπόν, σε ιατρικό προσωπικό, τις γνωρίζει ποιος άλλος καλύτερα παρά ο προϊστάμενος της κάθε υγειονομικής περιφέρειας, ο οποίος γνωρίζει και το υπάρχον δυναμικό της. Επομένως ένας ολιστικός τρόπος εξέτασης τυχόν αναγκαίων παρατάσεων για όσους συμπληρώνουν το εξηκοστό έβδομο έτος της ηλικίας τους και φυσικά μόνο για εκείνους που θα ήθελαν να παραμείνουν στο Εθνικό Σύστημα Υγείας θα ήταν η έκδοση εγκριτικής απόφασης από την οικεία υγειονομική περιφέρεια μετά από συνεκτίμηση όλων των υπηρεσιακών αναγκών, των αιτήσεων και βέβαια των δυνατοτήτων αναπλήρωσης των συγκεκριμένων γιατρών. Κάτι τέτοιο θα μπορούσε να γίνεται ταυτόχρονα για όλες τις ειδικότητες και για όλους τους εν δυνάμει συνταξιούχους.

Νομίζω ότι μια τέτοια προσέγγιση δίνει μια σοβαρή και ουσιαστική λύση στο πρόβλημα, κύριε Υπουργέ, και με σεβασμό στην προσφορά των συναδέλφων γιατρών, αλλά και στην ανάγκη του Εθνικού Συστήματος Υγείας να εξασφαλίσει την αδιάλειπτη λειτουργία του.

Κλείνοντας, κύριε Πρόεδρε, θα ήθελα να θέσω και ένα άλλο οριζόντιο θέμα, το οποίο προσφάτως έχει απασχολήσει έντονα τους ανθρώπους του Εθνικού Συστήματος Υγείας και αναφέρομαι στις οφειλόμενες τακτικές εφημερίες και υπερωρίες του 2022 και τις πρόσθετες αντίστοιχες αμοιβές για το 2021 λόγω του κορωνοϊού. Πρόκειται για επιπλέον αμοιβές εφημεριών για γιατρούς ορισμένων ειδικοτήτων, που εργάστηκαν πέρα και πάνω από τα καθήκοντά τους, για να αποσυμπιέσουν την κατάσταση στα νοσοκομεία. Ήδη η κ. Γκάγκα έχει εξαγγείλει τη διευθέτηση της εκκρεμότητας αυτής για τον μήνα Απρίλιο και είμαι βέβαιος ότι θα τακτοποιηθούν πολύ σύντομα και οι υπόλοιποι μήνες.

Σήμερα, όμως, θα ήθελα να θέσω το γενικότερο θέμα της οικονομικής ενίσχυσης των νοσοκομείων, προκειμένου να μπορούν να πληρώσουν έγκαιρα όλες αυτές τις πρόσθετες αμοιβές για το 2022. Υπάρχουν, όπως ξέρετε, κύριε Υπουργέ, αιτήματα επιχορήγησης από πολλά νοσοκομεία, έτσι ώστε οι προϋπολογισμοί τους να διαθέτουν τα αναγκαία κονδύλια για τη συμπλήρωση του προγράμματος εφημεριών και υπερωριών και του δεύτερου εξαμήνου του 2022. Ενός εξαμήνου που, όπως φαίνεται, το Εθνικό Σύστημα Υγείας θα κληθεί ξανά να δώσει τη μάχη κατά της πανδημίας. Γι’ αυτόν τον λόγο θα ήθελα να εξετάσετε και αυτό το θέμα το συντομότερο δυνατό με την ευαισθησία που σας διακρίνει, προτού ξαναεμφανιστούν καθυστερήσεις στην πληρωμή των πρόσθετων αμοιβών των υγειονομικών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η Υφυπουργός κ. Ζαχαράκη για μια τροπολογία.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Ευχαριστώ, κύριε Πρόεδρε, και συγγνώμη για την πίεση που άσκησα στο Προεδρείο, αλλά περιμένω ήδη αρκετή ώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Προεδρείο δεν δέχεται πιέσεις. Το καταλαβαίνετε.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Και πάλι, όμως, ζητώ συγγνώμη.

Θα μιλήσω εν τάχει, καίτοι ήθελα να τοποθετηθώ ευρύτερα, στο επόμενο πεντάλεπτο για κάποιες πρωτοβουλίες που αφορούν στην τουριστική εκπαίδευση.

Θέλω να σας πω ότι φέρνουμε μια διάταξη που ελπίζουμε πραγματικά να υποστηριχθεί από όλη τη Βουλή, με την οποία παρατείνουμε τις συμβάσεις τριάντα εννέα διοικητικών υπαλλήλων ΙΔΟΧ των δεκαπέντε εκπαιδευτικών μονάδων του Υπουργείου Τουρισμού σε όλη την Ελλάδα για περίοδο τριών μηνών. Θέλουμε να καλύψουμε τις διοικητικές ανάγκες οι οποίες προκύπτουν μέσα στο καλοκαίρι, για να έχουμε όσο γίνεται καλύτερη προετοιμασία για τη νέα χρονιά, το νέο έτος κατάρτισης. Στόχος μας είναι φέτος να ξεκινήσουμε νωρίτερα από ποτέ και 15 με 20 Οκτωβρίου οι σχολές να έχουν ξεκινήσει.

Βέβαια, δεν ξεχνάμε και την υποχρέωσή μας για τη μόνιμη κάλυψη αναγκών διοικητικών υπαλλήλων. Έχουμε προγραμματίσει στην προκήρυξη 12Κ/2021 του ΑΣΕΠ υπαλλήλους μόνιμους για τα εκπαιδευτήριά μας, ενώ για το 2022 έχουμε προγραμματίσει με το Υπουργείο Εσωτερικών την πρόσληψη εννέα μόνιμων υπαλλήλων -συγκρατήστε λίγο τις σχολές, κάποιες αφορούν και τις περιφέρειές σας- από μία θέση σε Σχολές Ξεναγών Κέρκυρας, Ρόδου και Κρήτης, δύο θέσεις σε ΙΕΚ Γαλαξιδίου και ΙΕΚ Κέρκυρας, μία θέση σε ΙΕΚ Κρήτης και μία θέση στην ΑΣΤΕΚ.

Είναι, λοιπόν, ένα σημαντικό βήμα και δεν θα σταματήσουμε να ενισχύουμε στελεχιακά από τις σχολές μας με μόνιμο προσωπικό, πέραν της διάταξης, που επισημαίνω ότι αφορά ούτως ή άλλως τριμηνιαία παράταση υπαλλήλων ΙΔΟΧ.

Θέλω να ενημερώσω επίσης ότι δρομολογήσαμε με τις υπηρεσίες μας, όπως σας είπαμε, τις διαδικασίες εδώ και αρκετούς μήνες, για να ξεκινήσουμε νωρίτερα από ποτέ τις σχολές μας, τον Οκτώβριο, όπως είπα. Δώσαμε για πρώτη φορά πέρυσι το 2021 στους υποψηφίους μας τη δυνατότητα υποβολής παράλληλου μηχανογραφικού δελτίου για τη φοίτησή τους στα ΙΕΚ, έτσι ώστε να γίνουν και περαιτέρω γνωστά. Εκσυγχρονίσαμε μετά από έντεκα χρόνια την κοινή υπουργική απόφαση της πρακτικής άσκησης, δίνοντας στους σπουδαστές μας περισσότερες επιλογές για επιχειρήσεις. Συγκεκριμένα, προσθέσαμε δέκα νέες κατηγορίες επιχειρήσεων. Ξεκινήσαμε νωρίτερα φέτος, από τον Μάρτιο του 2022, τις αιτήσεις ένταξης των νέων επιχειρήσεων στο πρόγραμμα της φετινής καλοκαιρινής περιόδου για πρακτική και έχουμε κάνει και τις απαραίτητες ενέργειες για τη λήψη του στεγαστικού επιδόματος για τα παιδιά των ΙΕΚ, όχι μόνο στους σπουδαστές των δημοσίων ΙΕΚ Τουρισμού του Υπουργείου Παιδείας, αλλά και στους σπουδαστές των ΙΕΚ Τουρισμού, του Υπουργείου μας δηλαδή.

Εκσυγχρονίσαμε τον κανονισμό των Σχολών Ξεναγών του Υπουργείου Τουρισμού. Προσθέσαμε για πρώτη φορά τη δυνατότητα των ειδικών μορφών τουρισμού αλλά και των virtual περιηγήσεων και πέρυσι κάναμε μάλιστα δεκτό και ένα χρόνιο και αυτονόητο αίτημα των σπουδαστών και των σπουδαστριών μας, αυτό δηλαδή της δωρεάν εισόδου σε αρχαιολογικούς χώρους και στα μουσεία.

Ετοιμάζουμε μέσα στο καλοκαίρι νέο κανονισμό για τα ΙΕΚ Τουρισμού. Μάλιστα επικαιροποιείται μετά από δεκαπέντε χρόνια και μετά από λίγες μέρες θα το έχουμε. Τώρα το έχουμε σε διαβούλευση με τους διευθυντές μας και ιδρύσαμε -συγκρατήστε το- δύο πειραματικές ειδικότητες με την πολύτιμη βοήθεια του ΙΕΚ Θεσσαλονίκης, που θέλω πραγματικά να ευχαριστήσω τη Διευθύντρια και τους εκπαιδευτικούς εκεί. Αυτές οι δύο ειδικότητες είναι στελέχη επιχειρήσεων φιλοξενίας, με εξειδίκευση στον τομέα διοίκησης δωματίων, και στελέχη ταξιδιωτικών και τουριστικών επιχειρήσεων. Εδώ θέλω να ευχαριστήσω και το Ξενοδοχειακό Επιμελητήριο Ελλάδος, το Θεσσαλονίκη Convention Bureau και την Ένωση Τουριστικών Γραφείων Μακεδονίας - Θράκης.

Επίσης, επικαιροποιούμε την υποχρέωσή μας για τη μετεκπαίδευση. Ενώ τελείωνε το πρόγραμμα της μετεκπαίδευσης φέτος, το 2022, το κρατάμε για τρία χρόνια ακόμα. Βρήκαμε τους πόρους από το Πρόγραμμα Δημοσίων Επενδύσεων και μάλιστα θα ξεκινήσει το πρόγραμμα μετεκπαίδευσης νωρίτερα, για να μπορούν να συμμετάσχουν οι άνεργοι και εποχικά εργαζόμενοι του Υπουργείου Τουρισμού.

Όλα αυτά επιπλέον της τεχνικής βοήθειας μισού εκατομμυρίου που έχουμε πάρει από την Ευρωπαϊκή Επιτροπή για την αναμόρφωση τουριστικής εκπαίδευσης και των 46 εκατομμυρίων με τα οποία από το Ταμείο Ανάκαμψης θα προβούμε σε εξ αποστάσεως εκπαίδευση είκοσι χιλιάδων ανέργων και εποχικά εργαζομένων πάνω σε επικαιροποιημένες θεματικές ενότητες στο Υπουργείο Τουρισμού.

Ευχαριστώ πάρα πολύ και ελπίζω πραγματικά αυτή διάταξη να υποστηριχθεί από το σύνολο των Κοινοβουλευτικών Ομάδων.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει κάποιος να κάνει κάποια ερώτηση;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εγώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Σκουρλέτης έχει τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Με αφορμή την παρουσία της κ. Ζαχαράκη, παρ’ όλο που το ερώτημά μου έμμεσα την αφορά…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Άμα δεν την αφορά, να την αφήσουμε να φύγει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Θα σας πω. Σχετίζεται κατά κάποιον τρόπο, μιας και είναι στο χαρτοφυλάκιο του τουρισμού και αφορά την γνωστή υπόθεση που μάθαμε εδώ και μέρες για το «Turkaegean». Εμπορικό μεν σήμα, αλλά αντιλαμβάνεστε ότι είναι ένα εμπορικό σήμα το οποίο αγγίζει και την πλευρά του τουρισμού. Διατάχθηκε από τον Υπουργό Ανάπτυξης, τον κ. Γεωργιάδη, ένορκη διοικητική εξέταση και πριν από λίγο ο σύλλογος των εργαζομένων λέει ότι ουδέποτε έλαβε καμμία εντολή για το πώς θα κινηθεί γύρω από αυτό το θέμα.

Θα ήθελα να ρωτήσω, τελικά, έστω εκ των υστέρων, εσείς θεωρείτε πως είναι υπεύθυνοι οι εργαζόμενοι γι’ αυτή την πατάτα που έγινε εις βάρος των δικών μας, των ελληνικών συμφερόντων; Προτίθεται αυτή τη στιγμή η Κυβέρνηση να κάνει κάτι στο επίπεδο της Ευρωπαϊκής Ένωσης, για να δούμε τι μπορούμε να σώσουμε ή έστω μια κίνηση αντεπίθεσης; Δεν είναι ουδέτερες, ξέρετε, αυτές οι κινήσεις.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία Υπουργέ.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Κύριε Σκουρλέτη, προφανώς είναι ένα κρισιμότατο θέμα, για το οποίο βλέπετε ότι η ελληνική Κυβέρνηση από την πρώτη στιγμή που ανέκυψε έχει λάβει μέτρα. Ο αρμόδιος Υπουργός, ούτως ή άλλως, ο κ. Γεωργιάδης, σήμερα επεσήμανε και το προσωπικό του ενδιαφέρον αλλά ευρύτερα και το ενδιαφέρον μας, έτσι ώστε αυτό να διευθετηθεί. Δεν θα το αφήσουμε προφανώς ως ένα ζήτημα να εκκρεμεί και δεν θα το αφήσουμε χωρίς προφανώς να διευθετηθεί. Είμαι σίγουρη ότι αν ήσασταν Υπουργός θα κάνατε ακριβώς το ίδιο, θα θέλατε να μάθετε πώς διοικητικά και υπηρεσιακά αυτό έφτασε, ούτως ή άλλως, να προχωρήσει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Να μην τους καταγγέλλουμε τους ανθρώπους!

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Όχι, όχι. Δεν κατηγορήθηκε κανείς. Και πρώτα από όλα εδώ δεν υπάρχει, αν θέλετε, ένα ευρύτερο μήνυμα καταγγελίας οποιουδήποτε, αλλά ένα αυτονόητο αίτημα διερεύνησης για το πώς φτάσαμε εκεί και γιατί αυτό δεν έγινε ευρύτερα γνωστό.

Από την άλλη, όμως, εκπροσωπώ ένα Υπουργείο το οποίο πραγματικά προσπαθεί -και δεν το κάνει μόνο τώρα, εγώ δεν ακυρώνω προσπάθειες όλων των Υπουργών και δεν ακυρώνω προσπάθειες διαχρονικά των Υπουργών Τουρισμού- να ενδυναμώσει την εικόνα της χώρας. Είναι η εικόνα της χώρας μας, της Ελλάδας μας, αυτή η οποία αυτή τη στιγμή είναι πέμπτη ως brand name πιο δημοφιλούς προορισμού, είναι η εικόνα της χώρας η οποία έχει καμπάνια για την τουριστική προβολή της δώδεκα μήνες τον χρόνο πλέον και η εικόνα της χώρας η οποία μπορεί αυτή τη στιγμή να χαίρεται πραγματικά και να περηφανεύεται ότι είναι στις πρώτες θέσεις προτίμησης από τους ταξιδιώτες του εξωτερικού. Είναι η εικόνα της χώρας μάλιστα μιας Κυβέρνησης η οποία φέτος με το μεγαλύτερο, ευρύτερο πλέγμα ενίσχυσης εγχώριου τουρισμού, με 70 εκατομμύρια, θα προσπαθήσει να βοηθήσει τον Έλληνα πολίτη, την ελληνική οικογένεια να ταξιδέψει εντός των τειχών και να ενισχύσει όλους τους προορισμούς σε όλα τα πλάτη και τα μήκη της χώρας μας.

Σίγουρα είναι ένα κρισιμότατο θέμα. Κανείς δεν θέλει να το μειώσει, κανείς δεν θέλει να μειώσει τη σημασία του. Δεν θέλουμε όμως, από την άλλη, να δώσουμε και διαστάσεις οι οποίες θα άγγιζαν και άλλα ζητήματα. Το εμπορικό αυτό θέμα στη χρήση θα πρέπει να διερευνηθεί. Το ίδιο θα κάνατε και εσείς στη θέση του Υπουργού και φαντάζομαι ότι όλοι συντασσόμαστε στο γεγονός ότι πρέπει να φτάσουμε στην αλήθεια για το πώς φτάσαμε εκεί και τι πρέπει να κάνουμε για να αποτρέψουμε την περαιτέρω χρήση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Τον λόγο έχει ο κ. Βιλιάρδος, Κοινοβουλευτικός Εκπρόσωπος της Ελληνικής Λύσης.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κατ’ αρχάς, για να κλείσουμε το θέμα που δημιουργήθηκε προηγουμένως, το θέατρο των τριών κομμάτων που είδαμε, τα οποία είναι και τα τρία υπεύθυνα για την κατάσταση και το κατάντημα στο οποίο έχει φτάσει η χώρα μας, εμείς έχουμε ζητήσει από την αρχή δύο εξεταστικές επιτροπές. Η μία εξεταστική επιτροπή είναι για το θέμα της Μακεδονίας, για την παράδοση του ονόματος της Μακεδονίας στα Σκόπια, όπου ξέρουμε πλέον ότι μπορεί μεν ως χώρα να λέγεται Βόρεια Μακεδονία, αλλά ο λαός της Μακεδόνες και η γλώσσα τους πλέον μακεδονική. Έχουμε ζητήσει αυτή την εξεταστική επιτροπή, την καθυστερεί η Κυβέρνηση και προφανώς δεν πρόκειται να την κάνει ποτέ. Κανένα άλλο κόμμα, τουλάχιστον από αυτά τα κόμματα που υποστηρίζουν ότι δεν είναι σωστό αυτό που συνέβη, δεν μας έχει στηρίξει.

Η δεύτερη εξεταστική επιτροπή που ζητήσαμε ήταν για την περίοδο 2010 - 2015, δηλαδή για την περίοδο όπου καταδικάστηκε η χώρα μας, έγινε προτεκτοράτο κυριολεκτικά της Ευρώπης και ειδικότερα των Γερμανών. Το να γίνονται εδώ συζητήσεις, με τον τρόπο που παρακολουθήσαμε προηγουμένως, αποσπασματικές, χωρίς καμμία αναφορά σε πραγματικά και συγκεκριμένα γεγονότα δεν βοηθάει κανέναν. Απλά βλέπει ο κόσμος ένα θέατρο και εμείς ελπίζουμε πραγματικά να μην ξεχαστεί ποτέ ποιος έφερε τη χώρα σε αυτή την κατάσταση που την έφερε.

Τη χώρα την έφερε σε αυτή την κατάσταση η Νέα Δημοκρατία, πριν το 2009, που υπερχρέωσε την Ελλάδα, σε σημείο που να μην μπορεί να αντεπεξέλθει στις υποχρεώσεις της. Ακολούθησε το ΠΑΣΟΚ, που την έβαλε χωρίς κανέναν απολύτως λόγο, στο ΔΝΤ. Θυμίζουμε ότι τότε το δημόσιο χρέος μας, μετά την αναθεώρηση των στοιχείων από την ΕΛΣΤΑΤ, είχε φτάσει το 127%. Πριν, το 2008 ήταν μόλις στο 108%. Αυτό ήταν όμως μόνο όσον αφορά στο δημόσιο χρέος μας. Το κόκκινο ιδιωτικό τότε ήταν το πολύ-πολύ στο 20% του ΑΕΠ και σήμερα έχει ξεπεράσει το 150% του ΑΕΠ. Οι τράπεζές μας ήταν μια χαρά. Στη συνέχεια χρεοκόπησαν και γενικότερα ο παραγωγικός μας ιστός λειτουργούσε και σήμερα δεν λειτουργεί.

Το 2012 η Νέα Δημοκρατία μαζί με το ΠΑΣΟΚ, και δεν πρέπει να το ξεχάσει ποτέ κανείς, υπέγραψαν ό,τι πιο εγκληματικό υπάρχει στη χώρα, το PSI, με το οποίο υποθηκεύτηκε η χώρα μας για τα επόμενα ενενήντα εννέα χρόνια. Υποχρεώνεται κάθε φορά να ξεπουλάει τις επιχειρήσεις της σε εξευτελιστικές τιμές. Και στο τέλος, θα αλλάξει το ιδιοκτησιακό καθεστώς της χώρας μας. Θα είμαστε δηλαδή σε λίγο καιρό φιλοξενούμενοι στην ίδια μας τη χώρα.

Μετά ακολούθησε ο ΣΥΡΙΖΑ, ο οποίος ολοκλήρωσε βέβαια το έγκλημα με αυτό που έκανε, δολοφόνησε κυριολεκτικά την τελευταία ελπίδα των Ελλήνων. Τους έπεισε ότι δεν υπάρχει εναλλακτική λύση και να πού βρεθήκαμε σήμερα. Και αυτό που προβλέπουμε για το μέλλον, εάν συνεχιστεί αυτή η κατάσταση, είναι να δούμε κάποιο από τα τρία κόμματα, δύο από τα τρία ή και τα τρία μαζί να συγκυβερνούν την Ελλάδα, γιατί αυτό θέλουν ακριβώς οι δανειστές. Είναι πλέον υπερχρεωμένη η χώρα μας, έχει υποθηκεύσει τα πάντα και αυτό που θέλουν οι δανειστές είναι να ζητούν συνεχώς ανταλλάγματα.

Η παράδοση του ονόματος της Μακεδονίας έγινε επειδή έπρεπε τότε να αναβληθεί η δόση των 95 δισεκατομμυρίων, που ήταν ληξιπρόθεσμα. Άρα, με τον εκβιασμό αυτής της δόσης, απλά παραδώσαμε το όνομα της Μακεδονίας. Σήμερα ακούμε τι συμβαίνει με το Αιγαίο. Αργότερα θα έχουμε συνεκμετάλλευση του Αιγαίου, φαίνεται καθαρά. Εφόσον χρωστάει μια χώρα, όταν πηγαίνει κάπου θα της ζητούν να δίνει συνεχώς ανταλλάγματα και τα ανταλλάγματα πλέον θα αφορούν και στην εθνική μας κυριαρχία. Φαίνεται ξεκάθαρα.

Στο θέμα μας τώρα. Επιγραμματικά μόνο για το νομοσχέδιο, αφού αναφέρθηκε αναλυτικά η εισηγήτριά μας. Πρόκειται στην ουσία για μία παράταση ενός μεγάλου αριθμού έκτακτων ρυθμίσεων που αφορούν τον COVID-19 από μία Κυβέρνηση που φαίνεται να μη γνωρίζει πως αυτού του είδους οι πανδημίες διαρκούν περί τα τρία χρόνια, οπότε δεν χρειάζεται να νομοθετεί κανείς ξανά και ξανά, τρίμηνα και τρίμηνα και τρίμηνο.

Πρόκειται αλήθεια για ανικανότητα όσον αφορά στη διαχείριση; Πόσω μάλλον με κριτήριο το ότι η Ελλάδα είναι η πρωταθλήτρια στους θανάτους στην Ευρώπη. Για σύγκριση έχουμε τριακόσιες τριάντα χιλιάδες εκατόν εβδομήντα οκτώ θανάτους τη Δευτέρα στην Ελλάδα, όταν η Σουηδία έχει συνολικά δεκαεννέα χιλιάδες ενενήντα τρεις και η Ελβετία δεκατρείς χιλιάδες οκτακόσιους είκοσι δύο. Συγκριτικά, δηλαδή, η Ελλάδα με χώρες που δεν εφάρμοσαν αυστηρά lockdown και δεν κατέστρεψαν την οικονομία τους, όπως η Ελλάδα, σπαταλώντας 3 δισεκατομμύρια με δανεικά βρέθηκαν σε πολύ καλύτερη κατάσταση απ’ ότι εμείς με τα αχρείαστα lockdown.

Σε κάθε περίπτωση, αντί η Κυβέρνηση να ενισχύσει με μόνιμο προσωπικό το ΕΣΥ και να αποκαταστήσει τις τρομακτικές ελλείψεις που υπάρχουν σε όλη τη χώρα, κυρίως στην επαρχία και στα νησιά, χρησιμοποίησε την πανδημία για την καθιέρωση, μεταξύ άλλων, των απευθείας αναθέσεων στις δημόσιες συμβάσεις, υπερβαίνοντας κατά πολύ τα νόμιμα ποσά, με συνεχείς παρεκκλίσεις από τις υπάρχουσες διατάξεις. Κατά την άποψή μας είναι ντροπή.

Πώς είναι δυνατόν να σπαταλάει μια χώρα 43 δισεκατομμύρια χωρίς κανένα αποτέλεσμα, αντί να δημιουργήσει επαρκείς ΜΕΘ στελεχωμένες με το απαραίτητο εξειδικευμένο προσωπικό, με κατά πολύ χαμηλότερο κόστος, έτσι ώστε να μπορεί να αντιμετωπίσει το κράτος όλες τις τακτικές και έκτακτες ανάγκες, χωρίς να χρειαστεί να κλείσει; Ακόμη χειρότερα, πώς είναι δυνατόν να επιμένει στη συνέχιση της τιμωρητικής πολιτικής απέναντι στο ιατρονοσηλευτικό προσωπικό του ΕΣΥ, στα επτά χιλιάδες άτομα που έχει καταδικάσει στην ανεργία και τις οικογένειές τους στη λιμοκτονία σε αντίθεση με ευνομούμενα κράτη, όπως η Αυστρία ή η Ιταλία.

Δεν θα ήταν εύλογη η καταψήφιση του νομοσχεδίου επί της αρχής, παρά τα όποια θετικά του -σε κάθε νομοσχέδιο υπάρχουν και κάποια θετικά-, κυρίως λόγω των αδιαφανών διατάξεων για παρατάσεις των απευθείας αναθέσεων κατά παρέκκλιση των διατάξεων περί δημοσίων συμβάσεων; Εκτός αυτού, είναι δυνατόν να συμφωνήσει κανείς με τη δυνατότητα που δίνεται στον Υπουργό να αναθέτει στην «ΙΦΕΤ Α.Ε.» την προμήθεια ναρκωτικών φαρμάκων εν λευκώ, αφού δεν διευκρινίζεται έναντι ποιου τιμήματος ή με απόφασή του να εκδίδονται πρωτόκολλα συνταγογράφησης, να καθορίζονται οι λεπτομέρειες της διαδικασίας ενσωμάτωσης των συνταγογραφικών περιορισμών κ.λπ.;

Γιατί να επιτρέψουμε, αλήθεια, τα πιο σημαντικά θέματα να ρυθμίζονται με υπουργικές αποφάσεις, αφήνοντας περιθώριο για παρανομίες και για διακριτική μεταχείριση; Προφανώς δεν θέλουμε και δεν πρόκειται να το κάνουμε. Αυτό που μας ενδιαφέρει είναι οι Έλληνες και η Ελλάδα!

Συνεχίζοντας σε άλλα θέματα, ασφαλώς η απαισιοδοξία και τα μαύρα σενάρια δεν είναι ό,τι καλύτερο για την οικονομία, ειδικά μίας χώρας όπως η Ελλάδα, οι πολίτες της οποίας υποφέρουν τα τελευταία δώδεκα χρόνια από τα μνημόνια και εμείς βλέπουμε εδώ αυτό το θέατρο. Αν είναι δυνατόν! Για συνεχή μνημόνια πρόκειται, όπως και αν τα αποκαλεί η εκάστοτε κυβέρνηση που υπηρετεί τους ξένους επικυρίαρχους της χώρας μας, και εμείς μαλώνουμε μεταξύ μας.

Το να αεροβατεί πάντως κανείς για να παραμείνει αισιόδοξος, χωρίς κάτι τέτοιο να τεκμηριώνεται από τα οικονομικά μεγέθη, δεν είναι καθόλου θετικό, αφού έτσι δεν λύνονται τα προβλήματα, αλλά αντίθετα επιδεινώνονται.

Το νούμερο «1» τώρα πρόβλημα για τους πολίτες είναι η ακρίβεια, που θυμίζουμε ότι, με βάση τα στοιχεία που ανακοίνωσε η ΕΛΣΤΑΤ, ο εγχώριος δείκτης τιμών καταναλωτή αυξήθηκε ξανά τον Μάιο στο 11,3% από 10,2% τον Απρίλιο. Σύμφωνα δε με τη ΓΣΕΒΕΕ, ο πληθωρισμός για τον κατώτατο μισθό έως τον Απρίλιο έφτασε στο 18% -στο 18%!-, με αποτέλεσμα να μην είναι πλέον βιώσιμος για τους εργαζομένους, αφού η αύξηση που τους δόθηκε είναι κατά πολύ χαμηλότερη.

Για τους καταθέτες το πρόβλημα είναι η απώλεια της αγοραστικής αξίας των αποταμιεύσεών τους, αφού τα επιτόκια των τραπεζών είναι ελάχιστα, ανύπαρκτα, μηδαμινά, με αποτέλεσμα, τουλάχιστον το 2022, να χάσουν πάνω από 17 δισεκατομμύρια ευρώ.

Για το δημόσιο και για τις τράπεζες το μεγάλο πρόβλημα είναι η αύξηση των επιτοκίων του δεκαετούς ομολόγου στο 3,6% σήμερα, το οποίο ναι μεν μειώθηκε μετά την παρέμβαση της Ευρωπαϊκής Κεντρικής Τράπεζας, η οποία δήλωσε πως θα στηρίξει τη μείωση των spread -αγοράζοντας πιθανότατα ομόλογα των αδύναμων χωρών και πουλώντας ή μη αγοράζοντας των ισχυρών-, αλλά δεν θα διαρκέσει πολύ, ειδικά όταν αυξηθούν τα βασικά επιτόκια, κάτι που θα επρόκειτο, βέβαια, για μία εντελώς λανθασμένη ενέργεια, επειδή ο πληθωρισμός, η άνοδος των τιμών καλύτερα, αφού δεν πρόκειται για την κλασική του έννοια, οφείλεται κυρίως στην προσφορά και δεν θα καταπολεμηθεί με την άνοδο των επιτοκίων. Αντίθετα, μάλλον θα επιδεινωθεί, ενώ ο κίνδυνος να βυθιστεί η Ευρωζώνη σε στάσιμο πληθωρισμό είναι τεράστιος.

Εάν όμως συμβεί η Ελλάδα, η οποία έχει το υψηλότερο δημόσιο χρέος ως προς το ΑΕΠ της στην Ευρωπαϊκή Ένωση, το μακράν μεγαλύτερο εξωτερικό χρέος, ένα μοναδικό στην παγκόσμια ιστορία κόκκινο ιδιωτικό -λόγω των μνημονίων προφανώς- θα αντιμετωπίσει τεράστια προβλήματα, ενώ δεν πρέπει να ξεχνάμε, όπως αναφέραμε προηγουμένως, πως με το PSI έχουν υποθηκευθεί τα πάντα με ευθύνη και των τριών κομμάτων, ενώ έχει αναληφθεί ταυτόχρονα η υποχρέωση να ξεπουληθούν τα πάντα.

Από την άλλη πλευρά, η καλή είδηση ήταν ο ρυθμός ανάπτυξης του πραγματικού ΑΕΠ, αν αφαιρέσουμε τον πληθωρισμό δηλαδή, κατά 7% το πρώτο τρίμηνο του 2022 σε σχέση με το αντίστοιχο του 2021.

Εντούτοις, με δεδομένο ότι το συγκεκριμένο τρίμηνο πέρυσι η χώρα μας ήταν σε lockdown, δεν είναι κάτι ιδιαίτερο, ενώ μας έχουν ξεπεράσει αρκετά κράτη, που δεν βίωσαν την κατάρρευση του ΑΕΠ τους στο παρελθόν, όπως η Πορτογαλία με 11,9% -με 11,9%, εμείς 7%-, η Πολωνία με 9,1% και λοιπά, όπως θα καταθέσουμε στα Πρακτικά.

Το χειρότερο, όμως, εκτός του ότι η άνοδος στηρίχθηκε ξανά στην κατανάλωση κατά 10,5% -δεν το λέει κανείς- από την οποία παράγεται σχεδόν το 70% του ΑΕΠ μας, ήταν μεγαλύτερη η αύξηση των εισαγωγών αγαθών και υπηρεσιών από τις εξαγωγές, κατά 17,5%, έναντι 9,6% των εξαγωγών. Το γεγονός αυτό σημαίνει πως μειώνεται ξανά η ανταγωνιστικότητα της οικονομίας μας, παρά το χαμηλό κόστος εργασίας ανά μονάδα παραγόμενου προϊόντος που επετεύχθη με την εσωτερική υποτίμηση, με τη μείωση δηλαδή των ονομαστικών μισθών που επιβλήθηκαν ξανά από τα μνημόνια αυτών των τριών κομμάτων, κάτι που για πρώτη φορά στην ιστορία δέχθηκαν οι εργαζόμενοι.

Σημαίνει, επιπλέον, ότι αυξάνεται το έλλειμμα του ισοζυγίου τρεχουσών συναλλαγών μας, καθώς επίσης το εξωτερικό μας χρέος, που είναι ήδη δυσθεώρητο, στα 560 δισεκατομμύρια ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πάρω και τη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, συνεχίστε.

**ΒΑΣΙΛΕΙΟΣ ΒΙΛΙΑΡΔΟΣ:** Τέλος, σημαίνει πως ένα μεγάλο μέρος των επιδοτήσεων της στήριξης της οικονομίας μας, με τα γνωστά 43 δισεκατομμύρια ευρώ με δανεικά, οδηγήθηκε στο εξωτερικό, μέσω της αγοράς εισαγομένων καταναλωτικών προϊόντων.

Οφείλουμε εδώ να επιστήσουμε την προσοχή στο ότι η Ελλάδα οδηγήθηκε στα μνημόνια λόγω των διδύμων ελλειμμάτων της, αυτών του προϋπολογισμού, καθώς επίσης του ισοζυγίου τρεχουσών συναλλαγών.

Όταν, λοιπόν, εκτροχιάζονται ξανά και τα δύο, σημαίνει πως ο εφιάλτης επιστρέφει, ενώ ειδικά όσον αφορά στο ισοζύγιο, εάν κάθε άνοδος του ΑΕΠ τροφοδοτεί το έλλειμμά του μέσω των αυξημένων εισαγωγών, προφανώς λόγω της αποψίλωσης του παραγωγικού μας ιστού, ασφαλώς δεν είναι βιώσιμο.

Εκτός αυτού, το εμπορικό έλλειμμα μειώνει το ΑΕΠ, αφού το ΑΕΠ μας είναι ίσο με την κατανάλωση, με τις επενδύσεις, με τις δημόσιες δαπάνες και με το εμπορικό ισοζύγιο, οπότε με τις εξαγωγές μείον τις εισαγωγές.

Παρεμπιπτόντως, θα πρέπει να πάψει να προσμετράει ο Υπουργός Ανάπτυξης το ξεπούλημα των δημοσίων επιχειρήσεων, όσον αφορά, βέβαια, τις εγχώριες επενδύσεις τους στις εξωτερικές επενδύσεις, με αποτέλεσμα να ισχυρίζεται πως στη θητεία του καταγράφουν ρεκόρ. Προφανώς καταγράφουν ρεκόρ, αφού ξεπουλάει τα πάντα με καταιγιστικό ρυθμό και σε εξευτελιστικές τιμές, όσο καμμία άλλη κυβέρνηση στο παρελθόν, ενώ δίνει παράλληλα γη και ύδωρ στους ξένους επενδυτές.

Εκεί που θα έπρεπε να εστιάσει, όσον αφορά στις επενδύσεις, είναι στον ακαθάριστο σχηματισμό παγίου κεφαλαίου, όπου οι ακαθάριστες επενδύσεις αυξήθηκαν μεν κατά 3,7% το πρώτο τρίμηνο σε σχέση με το προηγούμενο, αλλά ασφαλώς πρόκειται για ένα αστείο ποσοστό. Ειδικότερα, διαμορφώθηκαν μεν στα 6,29 δισεκατομμύρια ευρώ, αλλά συνεχίζουν να είναι κατά πολύ χαμηλότερες από το 2009, που είχαν φτάσει στα 13 δισεκατομμύρια ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η δευτερολογία είναι έξι λεπτά, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, συνεχίστε.

**ΒΑΣΙΛΕΙΟΣ ΒΙΛΙΑΡΔΟΣ:** Είναι δηλαδή μόλις στο 50% του φυσιολογικού, όταν οι συσσωρευμένες ανάγκες της χώρας μας αγγίζουν τα 200 δισεκατομμύρια ευρώ.

Ακόμη χειρότερα, οι επενδύσεις συνεχίζουν να μην καλύπτουν τις αποσβέσεις, γεγονός που σημαίνει, πως δεν αντικαθίσταται ένα μεγάλο μέρος των αποσβεσμένων παγίων, όπως ο μηχανολογικός εξοπλισμός, τα έργα υποδομής, τα κτήρια και λοιπά, που έτσι, δεν θα παράγουν, δεν θα λειτουργούν ανταγωνιστικά, θα υπάρχουν προβλήματα στη χρήση τους και ούτω καθεξής.

Εκτός αυτού, θα ήταν καλύτερα να προσέχει τα λάθη του, όπως τη μη κατάθεση ένστασης -γιατί αυτό είναι το σημαντικό- εναντίον του εμπορικού σήματος «Turkaegean», λόγω του οποίου θα προκληθούν τεράστιες ζημίες στο τουριστικό μας προϊόν. Εν προκειμένω, θα έπρεπε αφ’ ενός μεν να παραιτηθεί ο υπεύθυνος του Υπουργείου, αφ’ ετέρου να κατατεθεί μήνυση εναντίον των αρμοδίων Υπουργών για παράβαση καθήκοντος, αφού κάποια στιγμή θα πρέπει να πληρώνουν οι πολιτικοί για τα απαράδεκτα λάθη τους.

Επιπλέον, θα πρέπει να κατατεθεί μομφή εναντίον του από τα κόμματα, που έχουν τους απαιτούμενους Βουλευτές, κάτι που ασφαλώς εμείς θα στηρίζαμε.

Όσον αφορά sτις προσπάθειες να αποφύγει τις ευθύνες του με ΕΔΕ, η ανακοίνωση των υπαλλήλων του Υπουργείου Εμπορίου είναι πράγματι καταπέλτης, τεκμηριώνοντας την ενοχή του. Όσο για τη συγγνώμη που ζήτησε ταιριάζει απόλυτα η παροιμία, σύμφωνα με την οποία «όταν βγήκε η συγγνώμη, χάθηκε η ντροπή».

Περαιτέρω στην οικονομία, παρά τα δεκάδες δισεκατομμύρια που κόστισαν στους Έλληνες οι τράπεζες -45 δισεκατομμύρια ευρώ ανακεφαλαιοποιήσεις, 17 δισεκατομμύρια ευρώ οι αναβαλλόμενοι φόροι, 22 δισεκατομμύρια ευρώ τα προγράμματα «ΗΡΑΚΛΗΣ» και λοιπά- συνεχίζουν να αντιμετωπίζουν προβλήματα, αφού είχαν ζημίες 4,8 δισεκατομμύρια ευρώ το 2021, όπως θα καταθέσουμε στα Πρακτικά. Ενώ χρεώνουν δε τις υψηλότερες προμήθειες στην Ευρωπαϊκή Ένωση, δεν δανείζουν την πραγματική οικονομία, με τα κεφάλαιά τους να είναι σε μεγάλο μέρος αέρας, αφού αποτελούνται σε σημαντικό βαθμό από τους αναβαλλόμενους φόρους, από αυτούς δηλαδή που δεν θα πληρώσουν στο μέλλον.

Εκτός αυτού, η EUROSTAT απαιτεί από πολύ καιρό τώρα να προστεθούν τα 22 δισεκατομμύρια ευρώ των προγραμμάτων ΗΡΑΚΛΗΣ στο δημόσιο χρέος, κάτι που εφ’ όσον συμβεί, θα εκτοξεύσει το δημόσιο χρέος μας σχεδόν στα 420 δισεκατομμύρια ευρώ από 394,5 δισεκατομμύρια ευρώ στα τέλη του πρώτου τριμήνου του 2022.

Πρόκειται, πάντως, για ένα πολύ μεγάλο πρόβλημα που η Κυβέρνηση αποκρύπτει από τους πολίτες, προφανώς για να μη φανεί η παταγώδης αποτυχία της. Εμείς εδώ θα λέμε ακριβώς τα νούμερα και ακριβώς τις προβλέψεις μας.

Κλείνοντας, η εντελώς λανθασμένη οικονομική πολιτική των επιδοτήσεων με δανεικά θα οδηγήσει την Ελλάδα σε έναν ακόμη εφιάλτη, ο οποίος θα φανεί μετά το τέλος της τουριστικής περιόδου, που εκτός απροόπτου, όπως θα ήταν ένα θερμό επεισόδιο με την Τουρκία, θα πλησιάσει σε έσοδα το ρεκόρ των 18,2 δισεκατομμυρίων του 2019. Δυστυχώς, όμως, μόνο στον τομέα των εσόδων, αφού λόγω των μεγάλων ανατιμήσεων και της προπώλησης τουριστικών πακέτων με τιμές προ του πληθωρισμού πολλά ξενοδοχεία θα λειτουργήσουν ζημιογόνα. Έτσι, θα δημιουργηθούν προβλήματα, όχι μόνο σε αυτά, αλλά επιπλέον στις τράπεζες -η ίδια ιστορία- οπότε κατ’ επακόλουθο σε ολόκληρη την οικονομία.

Το μοναδικό καλό, βέβαια, εάν το χαρακτηρίσει κανείς ως καλό, θα είναι η προβλεπόμενη υποχώρηση του πληθωρισμού, η οποία όμως θα οφείλεται στο ότι θα εξαντληθούν τα χρήματα των νοικοκυριών και του δημοσίου, οπότε δεν θα μπορεί να τροφοδοτείται η ζήτηση. Όπως είχαμε προβλέψει τον πληθωρισμό, προβλέπουμε ότι θα μειωθεί στο μέλλον, λόγω αυτών που σας είπα.

Ως εκ τούτου, τα προβλήματα της προσφοράς λόγω της ενέργειας, των εφοδιαστικών αλυσίδων κ.λπ., σε συνδυασμό με τη σπατάλη του δημοσίου οδήγησαν στην άνοδο των τιμών, αλλά τα προβλήματα της ζήτησης θα τον επιβραδύνουν. Ταυτόχρονα, όμως, η Ελλάδα θα κινδυνεύσει να βυθιστεί στην ύφεση, η οποία θα ήταν θανατηφόρα με το ύψος των χρεών της. Το ενδεχόμενο αυτό το γνωρίζει, ασφαλώς, ο Πρωθυπουργός και σχεδιάζει να κηρύξει πρόωρες εκλογές, παρά το ότι θα ήταν κάτι παραπάνω από ανεύθυνο εν μέσω πολλαπλής κρίσης, εθνικών προκλήσεων, προϋπολογισμού, Ταμείου Ανασυγκρότησης κ.λπ.. Εάν τελικά συμβεί. θα σημαίνει πως είναι ανεύθυνος και αναξιόπιστος, ότι ενδιαφέρεται μόνο για τον εαυτό του και όχι για την Ελλάδα.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αγαπητοί συνάδελφοι, ξέρετε ότι οι Κοινοβουλευτικοί Εκπρόσωποι έχουν δώδεκα, έξι και τρία λεπτά, άρα ουσιαστικά, είκοσι ένα λεπτά. Αυτή είναι η διαδικασία.

Τον λόγο θα πάρει τώρα ο Υφυπουργός κ. Συρίγος για την τροπολογία που αφορά…

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Δεν είναι τροπολογία, είναι για το άρθρο 48.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, για το άρθρο 48.

Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Εν συντομία, πρόκειται για τα άρθρα 48, 49, 50 και 51.

Με το άρθρο 48 εξασφαλίζεται η χρηματοδότηση για την πρόσληψη των αναπληρωτών και των ωρομίσθιων εκπαιδευτικών και μελών ειδικού εκπαιδευτικού και ειδικού βοηθητικού προσωπικού. Τροποποιείται, για την ακρίβεια, το άρθρο 19 του ν.4283/2014 και διασφαλίζεται ένα ποσό 80.774.000 ευρώ για την πληρωμή τους.

Με το άρθρο 49 διασφαλίζεται η καταβολή του ειδικού επιμισθίου των αναπληρωτών συντονιστών εκπαιδεύσεως στο εξωτερικό, των οποίων έχει αναγκαστικά παραταθεί η θητεία τους για κάλυψη άμεσων υπηρεσιακών αναγκών.

Με το άρθρο 50 παρατείνεται η θητεία συμβούλων συντονιστών εκπαιδεύσεως των νυν διευθυντών εκπαιδευτικών δομών που λειτουργούν στα καταστήματα κράτησης. Η θητεία τους λήγει κανονικά στις 30-6-2022 και η διαδικασία επιλογής βρίσκεται σε εξέλιξη και δεν έχει ολοκληρωθεί.

Τέλος, με το άρθρο 51 η προκήρυξη εκλογών για την ανάδειξη των πρυτανικών αρχών και των κοσμητόρων σχολών στα ανώτατα εκπαιδευτικά ιδρύματα, η θητεία των οποίων λήγει 31-8-2022, δεν δύναται να εκδοθεί πριν από την 31η Αυγούστου, ακριβώς διότι τις επόμενες ημέρες πρόκειται να έρθει η ρύθμιση για νέο πλαίσιο για την ανάδειξη των νέων οργάνων διοικήσεως των ΑΕΙ.

Σας ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Υπάρχει για τα συγκεκριμένα άρθρα κάποια ερώτηση, πριν ο Υφυπουργός αποχωρήσει από την Αίθουσα;

Δεν υπάρχει καμμία ερώτηση, κύριε Υπουργέ.

Τον λόγο τώρα έχει ο κ. Συρμαλένιος από τον ΣΥΡΙΖΑ.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Εγώ ανέβηκα στο Βήμα, όχι για να μιλήσω για το νομοσχέδιο, αλλά ανέβηκα στο Βήμα για να με ακούσει ο Υπουργός. Δυστυχώς, ο Υπουργός Υγείας αυτή τη στιγμή δεν είναι στα έδρανα. Θέλω να αναφερθώ σε ένα περιστατικό που έχει σχέση με το ιδιαίτερο νησί μου, τη Μήλο. Ελπίζω οι συνεργάτες του να τον ενημερώσουν.

Θεωρώ ότι αυτό που έγινε την προηγούμενη εβδομάδα σε μια σειρά από κανάλια, τα οποία μετέδιδαν μία είδηση, ότι δήθεν ο δήμαρχος και η δημοτική αρχή δεν επέτρεπαν να σχηματιστεί κατοικία στο περιφερειακό ιατρείο στο λιμάνι της Μήλου, τον Αδάμαντα, είναι, κατά πρώτον παραπληροφόρηση. Δεύτερον, αποτελεί μία διαστρέβλωση της πραγματικότητας και τρίτον, ουσιαστικά είναι διασυρμός και για τη δημοτική αρχή και για τον δήμαρχο, αλλά και για το νησί, διότι βρισκόμαστε στο μέσο της τουριστικής περιόδου, με ό,τι αυτό συνεπάγεται για την ασφάλεια των κατοίκων και των επισκεπτών σε σχέση με την ιατρική περίθαλψη και κάλυψη.

Και το λέω αυτό, διότι ο κ. Πλεύρης, χωρίς να ενημερωθεί σφαιρικά, βιάστηκε να πάρει θέση και να πει ότι εάν η Μήλος μείνει χωρίς ορθοπεδικό, θα είναι κατόρθωμα του δημάρχου.

Κύριε Υπουργέ, ακούστε. Δεν ισχύουν αυτά τα οποία σας πληροφόρησαν, διότι η δημοτική αρχή έχει κάνει σοβαρό αγώνα όλα αυτά τα τελευταία χρόνια, πρώτον, διασφαλίζοντας τρία μετασκευασμένα διαμερίσματα, σε συνεργασία με το Ίδρυμα Στήριξης του Κέντρου Υγείας Μήλου, σε γιατρούς. Δεύτερον, διότι στηρίζει οικονομικά και σταθερά τους γιατρούς με 450 ευρώ μηνιαίως σε κάθε γιατρό ειδικότητας, που κατέχει οργανική θέση, με 400 ευρώ μηνιαίως σε κάθε γιατρό που δεν κατέχει οργανική θέση και 150 ευρώ μηνιαίως σε κάθε αγροτικό γιατρό. Και όλα αυτά με επιπλέον χρηματοδότηση σε εξοπλισμούς και σε μέσα τα οποία είναι απαραίτητα για τη λειτουργία του κέντρου υγείας.

Θέλω να πω -και επειδή ελπίζω πως είστε με τον νόμο και την τάξη- ότι το Περιφερειακό Ιατρείο του Αδάμαντα είναι δημοτικό ακίνητο. Δεν υπήρχε κανένας λόγος να προβεί σε αυτές τις ενέργειες ο πρόεδρος του κέντρου υγείας, με αγωνία, θα έλεγα εγώ, για να βρει κατοικία ο ορθοπεδικός. Και για να σας ενημερώσω, έχει βρεθεί κατοικία. Άρα, αυτό σημαίνει ότι δεν υπήρχε αδιέξοδο και μάλιστα βρέθηκε κατοικία, που μπορεί να καλύπτει την οικογενειακή εστία. Είναι τέσσερα άτομα, δύο παιδιά, η σύζυγος του γιατρού κ.λπ. και όχι ένας άνθρωπος μόνος σε ένα δωματιάκι δύο επί δύο που θα δημιουργούνταν με τον τρόπο που πήγε αυθαίρετα να το δημιουργήσει ο πρόεδρος του κέντρου υγείας. Το θέμα θα μπορούσε να συζητηθεί στο δημοτικό συμβούλιο και να τεθεί σε συζήτηση άμεσα: Δηλαδή, τι θα κάνουμε; Υπάρχει θέμα έλευσης ενός γιατρού που δεν έχει κατοικία. Έπρεπε, λοιπόν, να υπάρξει συνεννόηση και εάν υπήρχε η συνεννόηση, είμαι εκατό τοις εκατό σίγουρος ότι θα υπήρχε και λύση αμέσως από την πλευρά της δημοτικής αρχής.

Διότι η δημοτική αρχή σας είπα ότι πάντα είναι σταθερά προσανατολισμένη, ανεξαρτήτως περιόδου, είτε πριν είτε μετά, και σε πάρα πολλά νησιά, να το ξέρετε, πλην ελαχίστων περιπτώσεων που δίνουν λίγα χρήματα, στα περισσότερα νησιά με τη διάταξη που είχαμε ψηφίσει τότε, το 2017, ότι δύναται η τοπική αυτοδιοίκηση, Α΄ και Β΄ βαθμού, να χρηματοδοτήσει ζητήματα στέγασης και διατροφής, οι δήμοι και οι περιφέρειες κάνουν ό,τι μπορούν για να χρηματοδοτήσουν τους γιατρούς και το λοιπό νοσηλευτικό προσωπικό κ.λπ..

Άρα, κύριε Υπουργέ, σας ζητώ να ανασκευάσετε αυτές τις δηλώσεις. Δεν υπάρχει αυτή τη στιγμή αντιπαλότητα απέναντι στο πρόβλημα. Νομίζω ότι κι εσείς δεν πρέπει να ρίχνετε λάδι στη φωτιά απαντώντας ότι κι εμείς κάναμε μηνύσεις. Εντάξει, όταν υπάρχει μια αυθαιρεσία, υπάρχει η μήνυση, η οποία προσπαθεί να επαναφέρει την κατάσταση για να προλάβει κι άλλου τύπου αυθαιρεσίες. Αυτό είναι το πρόβλημα.

Θέλω να σας θέσω άλλα δύο ζητήματα τα οποία είναι σοβαρά, με την ευκαιρία που βρέθηκα εδώ. Πληροφορούμαστε σήμερα ότι οι συμβάσεις των γιατρών της βάσης αεροδιακομιδών του ΕΚΑΒ στη Σύρο, την οποία έχουμε ανοίξει από το 2016, έληξαν και δεν προτίθεστε να τις ανανεώσετε. Είναι πολύ σοβαρό το πρόβλημα. Χωρίς την παρουσία των γιατρών δεν μπορεί να λειτουργήσει η βάση. Η βάση αεροδιακομιδών, όπως καταλαβαίνετε, παίζει κομβικό ρόλο στη μεταφορά των εκτάκτων περιστατικών από τα νησιά προς τα νοσοκομεία του κέντρου. Καταλαβαίνετε λοιπόν ότι πρέπει να δοθεί λύση άμεσα, εάν δεν έχει υπάρξει πρόβλεψη για ανανέωση των συμβάσεων. Αν εσείς έχετε κάνει μια τέτοια επιλογή, προφανώς είναι καταστροφική επιλογή, γιατί θα κλείσει η βάση αεροδιακομιδών του ΕΚΑΒ, απλούστατα, με ό,τι συνέπειες έχει αυτό για τον πληθυσμό των νησιών μας και τους χιλιάδες τουρίστες που αυτή την περίοδο επισκέπτονται τη χώρα.

Ένα δεύτερο ζήτημα. Επειδή χθες γύρισα από την Κύθνο, σας πληροφορώ ότι το Πολυδύναμο Περιφερειακό Ιατρείο της Κύθνου λειτουργεί εδώ και πέντε χρόνια χωρίς ειδικευμένο γιατρό -τελειώνω, κύριε Πρόεδρε- με τέσσερις αγροτικούς γιατρούς, συμπτωματικά γυναίκες αυτή την περίοδο. Σε δεκαπέντε μέρες θα μείνουν δύο αγροτικοί γιατροί, διότι έχει λήξει η περίοδος θητείας τους και αναχωρούν οι δύο. Καταλαβαίνετε ότι σε μια περίοδο που πολλαπλασιάζονται τα περιστατικά το να μην υπάρχει έμπειρος ειδικευμένος γιατρός στο Πολυδύναμο Περιφερειακό Ιατρείο της Κύθνου με πολλαπλάσιο πληθυσμό όλη αυτή την περίοδο τα πράγματα είναι πάρα πολύ ζόρικα.

Μεταφέρω την αγωνία και την απόγνωση αυτών των ανθρώπων, που με φιλότιμο και τεράστια προσπάθεια προσπαθούν να ανταποκριθούν στις ανάγκες, που υπάρχουν όλη αυτή την περίοδο.

Και, βεβαίως, το μεγάλο ζήτημα είναι τα κίνητρα. Συζητήσαμε και σε κάποια στιγμή στην Υποεπιτροπή Νησιωτικών Περιοχών, και ήσασταν παρών, για τα κίνητρα για τις νησιωτικές περιοχές. Δεν έχει γίνει τίποτα, έχουμε μείνει απλώς στις κουβέντες. Εμείς έχουμε επεξεργαστεί συγκεκριμένο σχέδιο, συγκεκριμένες προτάσεις για οικονομικά, διοικητικά και επιστημονικά κίνητρα για την προσέλκυση ιατρικού προσωπικού στα νησιά. Και βεβαίως η μελλοντική κυβέρνηση, που θα είναι η προοδευτική κυβέρνηση της χώρας, θα τα εφαρμόσει.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, θα ήθελα τον λόγο για ένα λεπτό παρακαλώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε συνάδελφε, με συγχωρείτε, εγώ θα σας απαντήσω με απόλυτη ειλικρίνεια. Πέμπτη βράδυ με παίρνουν τηλέφωνο και μου λένε ότι κρατείται στο αστυνομικό τμήμα ο πρόεδρος του κέντρου υγείας. Κρατείται μετά από μήνυση του δημάρχου, που επέλεξε να την κάνει με τη διαδικασία του αυτοφώρου, άρα δεν ήθελε να προστατέψει τίποτα, και ο πρόεδρος του κέντρου υγείας ήταν στο αστυνομικό τμήμα. Επικοινωνώ. Τι είχε γίνει; Για να τα ακούσετε όλοι οι συνάδελφοι εδώ πέρα.

Πράγματι το περιφερειακό ιατρείο ανήκει στον δήμο, στον δήμο ανήκει. Δεν είπαμε εμείς ποτέ ότι ανήκει σε εμάς. Και επέλεξε, προκειμένου να μπορέσει να στεγαστεί ο ορθοπεδικός, που πήγαινε εκεί πέρα και δεν υπήρχε εκείνη τη στιγμή δυνατότητα στέγασής του, να γίνει μια παρέμβαση και όχι φθορά ξένης ιδιοκτησίας, όπως ψευδώς ειπώθηκε. Στην πραγματικότητα ήταν μια παρέμβαση, ώστε ένας μικρός χώρος, μια γωνιά, στοιχειωδώς να μπορεί να μείνει ο γιατρός μέχρι να βρεθεί ο χώρος να πάει. Αυτή είναι η υπόθεση όλη. Κι ο δήμαρχος πάει και κάνει μήνυση στον πρόεδρο του κέντρου υγείας, μήνυση, και κρατείται ως κοινός εγκληματίας ο πρόεδρος του κέντρου υγείας το βράδυ. Γιατί; Διότι ο δήμαρχος λέει «ας ενημέρωναν, να γινόταν το οτιδήποτε».

Από τη στιγμή που ο δήμαρχος, κύριε Βουλευτά, επιλέγει μια διαδικασία της απόλυτης κλιμάκωσης και με ψευδή μήνυση -διότι δεν υπάρχει φθορά ξένης ιδιοκτησίας- ναι, προφανώς κι ο άνθρωπος που κρατείται θα κάνει τα νόμιμα δικαιώματά του. Εμείς δεν είμαστε δογματικοί. Αλλά έπρεπε να ακουστεί και να μαθευτεί -και το λέω κι από αυτό εδώ το Βήμα- ότι ένας δήμαρχος που είχαμε του λύναμε πρόβλημα σοβαρό γιατρού και προσωρινά, χωρίς να διακόπτεται η λειτουργία του περιφερειακού ιατρείου, θα εξυπηρετούσε, αλλά θα υπάρχει ένας χώρος στοιχειωδώς να μείνει κάποιος, που τους θερινούς μήνες τον χρειαζόμαστε αυτόν τον χώρο, γιατί γιατροί θα πηγαίνουν, κι η Μήλος, όπως ακούτε κι εσείς, είναι στην 100% πληρότητα. Άπαξ και επέλεξε αυτό δήμαρχος λοιπόν, αυτομάτως με συγχωρείτε, αλλά ο Υπουργός Υγείας θα προστατεύσει και την παρουσία γιατρών και τον πρόεδρο του κέντρου υγείας.

Με πολύ μεγάλη χαρά -και το λέω από αυτό εδώ το Βήμα- εάν ο κύριος δήμαρχος αποσύρει τις μηνύσεις και να κάτσουμε να λήξουμε την όποια παρεξήγηση, κανένα πρόβλημα. Αλλά με μήνυση πάνω στο τραπέζι, που πέρασε αυτόφωρο τον πρόεδρο του κέντρου υγείας και θέλει να τον καταδικάσει, με συγχωρείτε, εμείς θα φροντίσουμε, παρά την όποια αντίδραση του δημάρχου, να έχουν οι πολίτες της Μήλου γιατρό.

**ΝΙΚΟΛΑΟΣ ΣΥΡΜΑΛΕΝΙΟΣ:** Για ένα λεπτό μόνο, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν υπάρχει κανένας λόγος, δεν έχετε κάνει τίποτα. Αυτή είναι η Ελλάδα, μια χαρά το καταλάβαμε όλοι τι συμβαίνει.

Νομίζω όμως υπάρχει κι η άλλη Ελλάδα, αυτοί που πρότειναν οι Βουλευτές όλοι με πρωτοβουλία του κ. Μπιάγκη, κύριε Υπουργέ, και θέλω να πιστεύω ότι θα την κάνετε δεκτή την τροπολογία για το νοσοκομείο της Κέρκυρας και νομίζω ότι υπάρχουν Βουλευτές που δίνουν έναν άλλο δρόμο για το πώς πρέπει να συνεχίσουμε.

Παρακαλώ, κύριε Μπιάγκη, έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε λοιπόν σήμερα ένα νομοσχέδιο, που αφορά ρυθμίσεις για την αντιμετώπιση της πανδημίας και την προστασία της δημόσιας υγείας και θα περίμενε κανείς μόνο από τον τίτλο να δει ένα συνολικό, συνεκτικό και εμπεριστατωμένο σχέδιο δράσης, προκειμένου να αντιμετωπιστεί ριζικά και ολιστικά ο εφιάλτης αυτός, πολύ δε περισσότερο μετά από τα νέα δεδομένα με τη συνεχή αύξηση των κρουσμάτων.

Δυστυχώς όμως, από το σύνολο των άρθρων του συγκεκριμένου νομοσχεδίου δίνονται παρατάσεις επί παρατάσεων και μόνο. Είναι πια ξεκάθαρο ότι την πανδημία η Κυβέρνηση συνεχίζει να την αντιμετωπίζει ως κάτι πρόσκαιρο, εφήμερο, ανεξάρτητα από το γεγονός ότι τα τελευταία τρία χρόνια έχει αλλάξει άρδην τη ζωή μας, χωρίς σχέδιο, χωρίς στρατηγική.

Κύριε Υπουργέ, κυρίες και κύριοι συνάδελφοι, το Εθνικό Σύστημα Υγείας δοκιμάστηκε πολύ και δυστυχώς καθημερινά συνεχίζει και δοκιμάζεται, και μαζί του δοκιμάζεται η υπομονή, η αντοχή και τα όρια των εργαζομένων σε αυτό. Τα νοσοκομεία μας σε όλη τη χώρα, αλλά πολύ περισσότερο -πιστέψτε με- στα νησιά της χώρας μας, βιώνουν μια δύσκολη και απαιτητική καθημερινότητα, έχοντας να διαχειριστούν όχι μόνο τους ντόπιους κατοίκους των νησιών μας αλλά και εκατομμύρια επισκέπτες σε αυτά, την ώρα που η πανδημία συνεχίζει να ταλανίζει το δημόσιο σύστημα υγείας, την ώρα που εκατοντάδες θέσεις ιατρικού και νοσηλευτικού προσωπικού παραμένουν κενές και το προσωπικό των δομών υγείας σε αυτές τις περιοχές αδυνατεί να διαχειριστεί τη διαπιστωμένη υποστελέχωσή του.

Η Κυβέρνηση, κύριε Υπουργέ, οφείλει να αφουγκραστεί τα κελεύσματα των καιρών, οφείλει να πάρει καίριες αποφάσεις.

Κύριε Υπουργέ, τον Οκτώβριο του 2020 ο προκάτοχός σας στο συγκεκριμένο Υπουργείο έκανε αποδεκτή τροπολογία, που κατατέθηκε από τους Βουλευτές της πλειοψηφίας, που εκλέγονται στην Περιφέρεια Ιονίων Νήσων εκτός της Κέρκυρας, με την οποία εντάχθηκε στην α΄ ζώνη των άγονων και προβληματικών περιοχών του π. δ.131/1987, άρθρο 40, όλη η επικράτεια της Περιφέρειας Ιονίων Νήσων, με τα μικρά και τα μεγάλα νησιά της, εκτός της Περιφερειακής Ενότητας της Κέρκυρας, με αποτέλεσμα να αποτελεί πλέον το μόνο νησί στην 6η ΥΠΕ το οποίο βρίσκεται εκτός αυτών των ευεργετικών διατάξεων.

Το ερώτημα πλέον που προκύπτει είναι: Ποιες είναι εκείνες οι κοινωνικές, γεωγραφικές, συγκοινωνιακές και οικιστικές συνθήκες, αν θέλετε, που σας οδήγησαν -τον προκάτοχο εννοώ- σε μια τέτοια επιλογή απέναντι στην Κέρκυρα;

Να υπενθυμίσουμε δε σε αυτό το σημείο, ότι στην εν λόγω ζώνη ανήκουν νοσοκομεία, όπως αυτό της Καλαμάτας, που απέχει διακόσια σαράντα οκτώ χιλιόμετρα από την Πάτρα, διακόσια τριάντα επτά από την Αθήνα, όπου υπάρχουν τριτοβάθμια νοσοκομεία, την Κοζάνη που απέχει εκατόν είκοσι έξι χιλιόμετρα από τη Θεσσαλονίκη, τους Φιλιάτες που απέχουν μερικά χιλιόμετρα από τα Ιωάννινα, αλλά και τα Νησιά της Μυκόνου και της Σαντορίνης. Και όχι αυτό της Κέρκυρας, που απέχει δύο ώρες με το πλοίο, τριακόσια εξήντα από τη Θεσσαλονίκη, πεντακόσια χιλιόμετρα από την Αθήνα, τριακόσια δεκατρία από την Πάτρα και εκατό από τα Ιωάννινα που υπάρχουν τριτοβάθμια νοσοκομεία.

Όλες αυτές οι επιλογές αυξάνουν την πεποίθησή μας για άνιση μεταχείριση όλων των κατοίκων της Κέρκυρας, τόσο των πολιτών, όσο και του ίδιου του συστήματος υγείας που υποκρύπτουν οποιοδήποτε άλλο, εκτός από τεκμηριωμένη αντικειμενικότητα.

Τα δεδομένα από τις προκηρύξεις των τελευταίων χρόνων είναι αποκαλυπτικά και πρέπει να τα αξιολογήσει και να τα μελετήσει το Υπουργείο σας, ώστε να βγουν και κάποια συμπεράσματα, κάποια δεδομένα.

Επιτρέψτε μου, λοιπόν, δεδομένο πρώτο. Σημαντικότατο ρόλο στην τελική απόφαση κάθε υποψηφίου παίζει η σειρά προτεραιότητας, που δηλώνει κάθε φορά, καθώς καταλήγει να εργάζεται στην πρώτη ή την δεύτερη επιλογή του.

Δεύτερο δεδομένο. Τα νοσοκομεία των νησιωτικών περιοχών είναι λιγότερο προτιμητέα από αυτά της ηπειρωτικής Ελλάδας, που κατάφεραν να καλύψουν το σύνολο σχεδόν των ζητουμένων θέσεων τους, με χαρακτηριστική περίπτωση το Νοσοκομείο των Ιωαννίνων, που είχαν στο σύνολο των θέσεων που προκήρυξαν ενδιαφερόμενο, που τα δήλωσε ως πρώτη επιλογή. Σε θέσεις που είχε αυξηθεί η ζήτηση λόγω της πανδημίας, κατάφεραν να έχουν όχι μόνο πολλαπλάσιους ενδιαφερόμενους από τιςντόμινο θέσεις, αλλά και να είναι σε αρκετές η πρώτη επιλογή τους.

Δεδομένο τρίτο. Οι υπόλοιπες νησιωτικές περιοχές μετά την ένταξή τους στην προβληματική ζώνη, εν καιρώ πανδημίας, κατάφεραν σε ένα μεγάλο βαθμό να προσελκύσουν γιατρούς δυσεύρετων ειδικοτήτων -παθολόγους, πνευμονολόγους, αναισθησιολόγους- αλλά και να είναι πρώτη τους επιλογή, χωρίς αυτό να σημαίνει ότι δεν χρειάζονται, κύριε Υπουργέ, επιπλέον παρεμβάσεις, όπως αυτές που συζητήθηκαν με λεπτομέρειες στην Επιτροπή Περιφερειών της Βουλής υπό την προεδρία του κ. Κόνσολα και τη δική σας παρουσία.

Δεδομένο τέταρτο. Το Νοσοκομείο της Κέρκυρας κατάφερε να έχει ενδιαφερόμενους στις μισές και μόνο θέσεις από όσες είχε η προκήρυξη, ενώ ήταν η πρώτη επιλογή στους γιατρούς μόλις για το 1/5 των θέσεων.

Το πόσο σημαντικός είναι ο δείκτης αποδεικνύεται από το γεγονός ότι την τελευταία πενταετία δεν έχει αποδεχθεί κανένας ιατρός διορισμό στην Κέρκυρα που δεν το είχε ως πρώτη ή δεύτερη επιλογή.

Αποτέλεσμα των ανωτέρω, το Νοσοκομείο της Κέρκυρας να είναι ο πρωταθλητής σε ιατρικά κενά πανελλαδικά. Η εικόνα του Νοσοκομείου της Κέρκυρας στις ιατρικές θέσεις συνοπτικά είναι η εξής: Από τις εκατόν σαράντα θέσεις ιατρών όλων των ειδικοτήτων είναι καλυμμένες, κύριε Υπουργέ, οι εβδομήντα πέντε θέσεις με μόνιμο προσωπικό στο νοσοκομείο. Υπηρετούν επιπλέον είκοσι τέσσερις επικουρικοί ιατροί και δύο με μπλοκάκι.

Πέμπτο δεδομένο. Η μαζική προκήρυξη που έγινε το 2021 στην Περιφερειακή Ενότητα Κέρκυρας -πέντε θέσεις γενικών ιατρών παθολόγων- η οποία κατέληξε με έναν μόνο ενδιαφερόμενο, μας αποδεικνύει περίτρανα ότι από μόνη της η τακτική των όποιων προκηρύξεων, χωρίς πρόσθετα κίνητρα, δεν είναι ικανή να φέρει το επιθυμητό αποτέλεσμα.

Μετά από όλα τα παραπάνω οφείλει το Υπουργείο σας να εντάξει, κύριε Υπουργέ, την Κέρκυρα στην πρώτη κατηγορία των άγονων και προβληματικών περιοχών. Πόσες ευκαιρίες πρέπει να χάσει ακόμη η Κέρκυρα; Πρέπει να απαντήσει το Υπουργείο σας στους κατοίκους της Κέρκυρας και στο ταλαιπωρημένο υγειονομικό προσωπικό.

Σας φέραμε τροπολογίες τον Ιούνιο του 2020, τον Οκτώβριο του 2020, οι οποίες απορρίφθηκαν για το συγκεκριμένο θέμα. Σήμερα, όμως, επανέρχεται το θέμα με βουλευτική τροπολογία αυτή τη φορά, αποκαλύπτοντάς σας περίτρανα, με στοιχεία πέραν κάθε αμφισβήτησης, τη μεγάλη ανάγκη για την κάλυψη των κενών θέσεων των υγειονομικών της περιοχής μας.

Ο λαός της Κέρκυρας αγωνιά και περιμένει την απάντησή σας. Δεν πρέπει για άλλη μια φορά να τον διαψεύσετε. Δεν εξυπηρετεί κανέναν η απομόνωση της Κέρκυρας και διακριτική συμπεριφορά της πολιτείας απέναντι και στα υπόλοιπα νησιά του Ιονίου το συγκεκριμένο θέμα.

Κύριε Υπουργέ, κυρίες και κύριοι συνάδελφοι, δεν κατάφερε η Κυβέρνησή σας να διαχειριστεί την πανδημία. Δεν καταφέρατε να δώσετε απαντήσεις και για αυτό η όποια νομοθετική σας πρωτοβουλία, όπως και η σημερινή, αποτελεί tabula rasa.

Εμείς, στο ΠΑΣΟΚ - Κίνημα Αλλαγής, όπως σας προανέφερα, κάναμε προτάσεις. Σας δώσαμε λύσεις. Ήμασταν παρόντες στην προσπάθεια για την ενίσχυση και τη στήριξη του Εθνικού Συστήματος Υγείας. Δυστυχώς, δεν μας ακούσατε και σήμερα που τα κρούσματα από την πανδημία είναι περισσότερα, σήμερα που τα κρούσματα παίρνουν την ανηφόρα, σήμερα που για άλλη μια φορά η πανδημία αποδεικνύει ότι είναι παρούσα και ο κίνδυνος της διασποράς είναι υψηλός, εμείς συνεχίζουμε και προτείνουμε μέτρα που θα έπρεπε ίσως να είχαμε λάβει από χθες. Δεν είστε πια άμοιροι ευθυνών. Είναι δική σας υπαιτιότητα, κύριε Υπουργέ, η σημερινή υγειονομική εικόνα.

Κλείνοντας, είναι δική σας ευθύνη να εξάγετε τα σωστά συμπεράσματα από αυτή την καθημερινή μάχη και να πάρετε το σωστό μέτρο.

Ένα τέτοιο μέτρο, κύριε Υπουργέ, πιστέψτε με, είναι να αποδεχτείτε τη σημερινή βουλευτική τροπολογία των Βουλευτών της Κέρκυρας και να εντάξετε τις δομές υγείας του νησιού μας στην άγονη και προβληματική ζώνη Α΄. Το έχει ανάγκη το νησί. Το έχουν ανάγκη οι κάτοικοι του νησιού. Το έχουν ανάγκη ακόμα και αυτοί οι επισκέπτες, κύριε Υπουργέ. Πιστέψτε με!

Ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ κι εγώ.

Ελπίζω, κύριε Υπουργέ, να κάνετε δεκτή την τροπολογία. Είναι πολύ σημαντική για το νησί, πέρα του αν την έκανε το ΠΑΣΟΚ την πρώτη. Δεν είναι κακό αυτό.

Συνεχίζουμε τώρα με τον κ. Νεοκλή Κρητικό από τη Νέα Δημοκρατία.

Ορίστε, κύριε συνάδελφε, έχετε τον λόγο.

**ΝΕΟΚΛΗΣ ΚΡΗΤΙΚΟΣ:** Κύριε Πρόεδρε, κύριε Υπουργέ, η παρούσα νομοθετική ρύθμιση έχει να κάνει με παρατάσεις των μέτρων που έχουμε λάβει για την αντιμετώπιση της πανδημίας του κορωνοϊού, μία συνέχεια νομοθετήσεων και παρατάσεων για την αποτελεσματική διαχείριση των επιπτώσεών της.

Δίνεται παράταση, λοιπόν, από τη λήξη τους έως και τις 30-9-2022 σε πλήθος διατάξεων που αφορούν τον γενικό πληθυσμό, αλλά και επιμέρους κοινωνικές και επαγγελματικές ομάδες, καθώς και υπηρεσίες και φορείς που σχετίζονται με το ΕΣΥ και το Υπουργείο Υγείας. Επιγραμματικά αναφέρω ότι παρατείνεται έως και τις 30-9-2022 η διάρκεια λειτουργίας των εμβολιαστικών κέντρων, η ισχύς της διαδικασίας ως προς τη διενέργεια εμβολιασμών κατά του κορωνοϊού από τον ΕΟΔΥ, η εθνική εκστρατεία εμβολιασμού κατά του κορωνοϊού, η δυνατότητα άμεσης πρόσληψης των ιατρών όλων των ειδικοτήτων οι οποίοι βρίσκονται υπό διορισμό, η διάρκεια των συμβάσεων εργασίας ορισμένου χρόνου των ιατρών που έχουν τοποθετηθεί κατ’ εφαρμογή του άρθρου 46 της από 20-3-2022 πράξης νομοθετικού περιεχομένου, η δυνατότητα πρόσληψης επικουρικού ιατρικού νοσηλευτικού και λοιπού βοηθητικού προσωπικού και η μετακίνηση προσωπικού των τοπικών μονάδων υγείας, η κατ’ οίκον ή εξ αποστάσεως παροχή ιατρικών υπηρεσιών των συμβεβλημένων ιατρών του ΕΟΠΥΥ και ιατρών της πρωτοβάθμιας φροντίδας υγείας προς ασφαλισμένους και ανασφάλιστους ασθενείς με κορωνοϊό, η διαδικασία αποδοχής δωρεών ειδών πάσης φύσεως ιατρικού, παραϊατρικού και νοσηλευτικού εξοπλισμού.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Επιπλέον, δίνεται παράταση σε σωρεία άλλων ρυθμίσεων οι οποίες κατατείνουν στη στήριξη του ΕΣΥ και των εποπτευόμενων φορέων του Υπουργείου Υγείας και έχουν κοινωνικό, οικονομικό και υγειονομικό αντίκτυπο.

Στο ερώτημα που έχει τεθεί στην ηγεσία του Υπουργείου Υγείας για τα εργαλεία που έχουμε χρησιμοποιήσει, έχουμε επανειλημμένα απαντήσει ότι οι ενέργειές μας ήταν αποτέλεσμα συνδυασμού των συμβουλών των επιστημόνων υγείας, των ντιρεκτίβων του Παγκόσμιου Οργανισμού Υγείας και πολιτικών βέβαια αποφάσεων. Και αυτές οι πολιτικές αποφάσεις οδήγησαν στις παρακάτω πολύ σημαντικές αναβαθμίσεις για το Εθνικό Σύστημα Υγείας. Τι κάναμε; Αυξήσαμε τις κλίνες ΜΕΘ από πεντακόσιες πενήντα επτά το 2019 στις χίλιες εκατόν πέντε το 2022. Στελεχώσαμε τις ΜΕΘ με δύο χιλιάδες εκατόν δεκατέσσερις γιατρούς, επτακόσιους ενενήντα επτά νοσηλευτές και οκτακόσιους δεκαοκτώ λοιπό προσωπικό. Μιλάμε συνολικά, δηλαδή, για τρεις χιλιάδες επτακόσια είκοσι εννέα άτομα ιατρικό προσωπικό.

Επίσης, ενισχύσαμε το επικουρικό προσωπικό με χίλιους εννιακόσιους σαράντα εννέα γιατρούς, οκτώ χιλιάδες επτακόσιους είκοσι έξι νοσηλευτές και πέντε χιλιάδες εξήντα πέντε λοιπό προσωπικό. Μιλάμε συνολικά για δεκαπέντε χιλιάδες επτακόσια τριάντα δύο άτομα προσωπικό. Συνολικά πάλι ήταν και είναι διαθέσιμες χίλιες τριακόσιες σαράντα επτά κλίνες, εκ των οποίων οι χίλιες εκατόν πέντε στο Εθνικό Σύστημα Υγείας, οι διακόσιες επτά σε ιδιωτικές κλινικές και οι τριάντα πέντε στα στρατιωτικά νοσοκομεία. Από τις χίλιες τριακόσιες σαράντα επτά, οι επτακόσιες δύο διατίθενται για ασθενείς με COVID και οι εξακόσιες σαράντα πέντε για ασθενείς με άλλα νοσήματα.

Οι κλίνες ΜΕΘ σε πολλά νοσοκομεία τριπλασιάστηκαν, ενώ νοσοκομεία της ελληνικής περιφέρειας εξοπλίστηκαν για πρώτη φορά. Επίσης, όλα αυτά οδήγησαν σε μέτρα τα οποία εφαρμόστηκαν για πρώτη φορά και είχαν ως μοναδικό στόχο την προστασία της ανθρώπινης ζωής από έναν ιό που δεν είχε χαρτογραφηθεί, δεν ξέραμε πώς θα χτυπήσει, δεν ξέραμε πώς να τον αντιμετωπίσουμε φαρμακευτικά. Με την ανακάλυψη, όμως, του εμβολίου αποκτήσαμε ένα μέσο για την προστασία του γενικού πληθυσμού, το οποίο βοήθησε καταλυτικά στην πρόληψη για την πολύ βαριά νόσηση και μας βοήθησε να αναθεωρήσουμε σταδιακά τα μέτρα περιορισμού. Αυτό αποτελεί και τη βασική μας απάντηση στα ερωτήματα της Αντιπολίτευσης για την άρση των περιορισμών από τον Απρίλιο και μετά.

Να σημειώσουμε πάλι ότι είμαστε εξαιρετικά ικανοποιημένοι από τον τρόπο οργάνωσης της εμβολιαστικής διαδικασίας. Ήμασταν πολύ μπροστά σε σχέση με άλλα ανεπτυγμένα κράτη της Δύσης. Από εδώ και πέρα, στόχος μας πρέπει να είναι η καλύτερη οργάνωση για ενδεχόμενη έξαρση ή νέα μετάλλαξη, αλλά και εν γένει να είμαστε υγειονομικά έτοιμοι, καθώς σε παγκόσμιο επίπεδο την τελευταία δεκαετία παρουσιάζεται αύξηση των λοιμώξεων, γεγονός που μας οδηγεί επιστημονικά στο συμπέρασμα ότι θα είναι συχνότερα τα μείζονα πανδημικά γεγονότα.

Θα πρέπει, λοιπόν, να αποκτήσουμε δομές με υπόβαθρο κατάλληλο για παρατεταμένες πανδημικές κρίσεις. Την αρχή την έχουμε κάνει και την έχουμε κάνει καλά. Ας συνεχίσουμε με ακόμα μεγαλύτερη ένταση και καινοτομία στις υπηρεσίες υγείας και στην αντιμετώπιση των κρίσεων, για να μη γινόμαστε μετά Χριστόν προφήτες.

Τέλος, κύριε Πρόεδρε, θα ήθελα να σημειώσω τον θετικό αντίκτυπο που θα έχει η τροπολογία του Υπουργείου Αγροτικής Ανάπτυξης για τους εργάτες γης τρίτων χωρών, οι οποίοι δεν έχουν ολοκληρώσει τον φάκελο με τα νομιμοποιητικά τους έγγραφα και οι οποίοι θα μπορούν και να εργάζονται και να πληρώνονται νόμιμα. Ήταν ένα αίτημα των παραγωγών της ιδιαίτερης πατρίδας μου, το οποίο γίνεται πράξη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κρητικέ. Πάντα συνεπής στον χρόνο!

Καλησπέρα σας και από μένα. Χρόνια πολλά σε όσες και όσους γιορτάζουν σήμερα.

Καλείται στο Βήμα η κ. Θεοδώρα Αυγέρη από τον ΣΥΡΙΖΑ - Προοδευτική Συμμαχία, αγχωμένη από την όμορφη Θεσσαλονίκη. Και ασπρόμαυρη είναι, αλλά δεν το λέω.

**ΘΕΟΔΩΡΑ (ΔΩΡΑ) ΑΥΓΕΡΗ:** Σας ευχαριστώ, κύριε Πρόεδρε και χρόνια πολλά για τη γιορτή σας.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

**ΘΕΟΔΩΡΑ (ΔΩΡΑ) ΑΥΓΕΡΗ:** Θα περίμενε κανείς στο συμπλήρωμα σχεδόν τριών χρόνων διακυβέρνησης η Νέα Δημοκρατία να είχε την ωριμότητα να δει αυτό που πλέον βλέπουν όλοι και αφορά πρωτίστως την ίδια την Κυβέρνηση.

Κύριε Υπουργέ, κυβερνάτε λάθος, νομοθετείτε κακώς, μιλάτε αδιανοήτως και δεν αισθάνεστε απολύτως τίποτα. Με παραπάνω από τριάντα χιλιάδες νεκρούς από την πανδημία, θα περιμέναμε κάποια δείγματα ενσυναίσθησης από πλευράς σας και όχι να ακούμε τον Κυβερνητικό Εκπρόσωπο, τον εκπρόσωπο της Κυβέρνησής σας, να λέει το εξωφρενικό «Χάσαμε τριάντα χιλιάδες συμπολίτες μας, γιατί έπεσαν θύματα της προπαγάνδας». Λίγο-πολύ αυτό είπε.

Παρά το γεγονός ότι η μόνη προπαγάνδα -και μάλιστα θηριώδης- είναι αυτή της Κυβέρνησης, κανείς σοβαρός και έντιμος πολιτικός δε θα τολμούσε να πει ότι χάσαμε τριάντα χιλιάδες ανθρώπους από προπαγάνδα. Εσείς, όμως, το λέτε και δεν ντρέπεστε να το λέτε.

Είναι πασίδηλο ότι η Κυβέρνηση, η Κυβέρνηση των τραγικών λαθών και των εγκληματικών επιλογών, η Κυβέρνηση της κακής νομοθέτησης, η αναίσθητη Κυβέρνηση του Κυριάκου Μητσοτάκη είναι μια αμετανόητη Κυβέρνηση. Ονομάζετε το παρόν νομοσχέδιο: «Ρυθμίσεις για την αντιμετώπιση του κορωνοϊού και την προστασία της δημόσιας υγείας». Έχει γίνει πλέον ανέκδοτο, καθώς κάθε φορά που εσείς μιλάτε για προστασία της δημόσιας υγείας, οι πολίτες δεν ξέρουν από πού να προστατευθούν. Και αυτή τη φορά μάλλον το τερματίσατε, γιατί σε αυτή τη φάση της πανδημίας, με το ΕΣΥ αποδυναμωμένο να έχει υπερβεί τα όριά του, με νέα υπερμεταδοτικά στελέχη του COVID-19, με το σύνδρομο long COVID να συναντάται όλο και συχνότερα και, ταυτόχρονα, με την αναμενόμενη σωματική και ψυχική κόπωση του πληθυσμού, θα έπρεπε αφ’ ενός να είχε γίνει από πλευράς σας ένας σοβαρός απολογισμός και αφ’ ετέρου θα έπρεπε να επικαιροποιηθεί, να επαναπροσδιοριστεί και να αναδιοργανωθεί η όποια υγειονομική στρατηγική, αν ποτέ είχατε στα αλήθεια μία στρατηγική.

Αντί αυτών εσείς τι κάνετε; Βάζετε ταφόπλακα στο εμβολιαστικό πρόγραμμα με αδιανόητες δηλώσεις Υπουργών και μελών της επιτροπής, όπου ουσιαστικά λέτε στους πολίτες να κάνουν ό,τι καταλαβαίνουν. Και τώρα, μετά από όλο αυτό το μπάχαλο που έχει προκύψει μετά από σχεδόν τρεις μήνες απραξίας από την πλευρά σας, προκαλείτε μια άρον-άρον συνέντευξη Τύπου, για να πείτε ακριβώς τι στον ελληνικό λαό; Ελπίζουμε έστω και αυτή την ύστατη στιγμή να πείτε την αλήθεια, αλλά δεν είμαστε πάρα πολύ αισιόδοξες και πάρα πολύ αισιόδοξοι. Γιατί γενικά δεν απαντάτε, κύριε Πλεύρη, και δεν απαντάτε, όχι μόνο όταν τίθενται δημοσιογραφικά ερωτήματα στη συνέντευξη Τύπου, δεν απαντάτε ούτε στις ερωτήσεις ούτε στις επερωτήσεις που έχουμε καταθέσει σε εσάς. Ως πότε θα αποφεύγετε τον κοινοβουλευτικό έλεγχο;

Πότε θα πείτε, για παράδειγμα, την αλήθεια για όλα όσα σκανδαλώδη συμβαίνουν στο ΙΦΕΤ; Έχετε συνθηκολογήσει με τη διαφθορά και την παρακμή και δεν το ξέρουμε ή έχει περάσει στο DNA σας και το θεωρείτε πράγμα φυσιολογικό; Επτάμισι δισ. σε απευθείας αναθέσεις. Ούτε κουβέντα από πλευράς σας.

Θα αφήνετε, για παράδειγμα, για πολύ καιρό ασθενείς χωρίς φάρμακα, επειδή κάποιες μαφίες επανεξάγουν φάρμακα αποκομίζοντας αδιανόητα κέρδη; Θα απαντήσετε στις σχετικές ερωτήσεις της Αντιπολίτευσης; Ή καλύπτετε πρόσωπα και καταστάσεις για τα οποία, κύριε Υπουργέ, βοά η πιάτσα; Ποιον καλύπτετε; Έναν μήνα μετά τις ανακοινώσεις και του Υπουργείου σας και του ΙΦΕΤ -και εδώ θα ήθελα παρακαλώ να σταθείτε και να μην κοιτάζετε κινητό σας, γιατί είναι πολύ σημαντικό- για το πρόβλημα της έλλειψης της γ-σφαιρίνης, ενώ λέγατε ότι λύθηκε και δόθηκαν οι εντολές για την προμήθειά της, απεγνωσμένοι ασθενείς με χρόνιες παθήσεις την αναζητούν και δεν τη βρίσκουν. Στις αρχές Μαΐου τόσο η ΕΣΑΜΕΑ όσο και η Ομοσπονδία Νεφροπαθών αλλά και άλλες οργανώσεις διαμαρτυρήθηκαν έντονα για την έλλειψη γ-σφαιρίνης και η ηπαρίνης που έθετε σε κίνδυνο εκατοντάδες άτομα που χρειάζονται αυτές τις φαρμακευτικές ουσίες και δέχτηκαν διαβεβαιώσεις από πλευράς σας ότι το ζήτημα λύθηκε. Έναν μήνα, όμως, μετά, το μήνυμα εξακολουθεί να υπάρχει, συνεχίζει να υπάρχει τόσο για τους ασφαλισμένους του ΕΟΠΥΥ που απευθύνονται στα φαρμακεία του οργανισμού, όσο και για αυτούς που απευθύνονται στα δημόσια νοσοκομεία.

Διαβάζω αυτολεξεί την ανακοίνωση απόγνωσης της ΕΣΑΜΕΑ: «Με ποιον τρόπο πρέπει να πούμε ότι κινδυνεύουν ανθρώπινες ζωές, κύριε Πλεύρη, λόγω της έλλειψης γ-σφαιρίνης; Με ποιον τρόπο πρέπει να μιλήσουμε, για να γίνει κατανοητό ότι κινδυνεύουν ανθρώπινες ζωές κάθε λεπτό που περνάει; Σε ποια γλώσσα πρέπει να μιλήσουμε για την εξαθλίωση που βιώνουν αυτοί οι άνθρωποι; Πρέπει να υπάρξει θάνατος σε ευρωπαϊκή χώρα το 2022 από έλλειψη φαρμάκου λόγω γραφειοκρατίας, για να πάρει μπρος αυτό το απαράδεκτο σύστημα υγειονομικής περίθαλψης;». Δεν έχετε απαντήσει, όπως σας είπα και προηγουμένως ούτε σε μία ερώτησή μας. Απαντήστε τουλάχιστον σε αυτούς τους ανθρώπους, κύριε Πλεύρη.

Και δεν είναι μόνο ότι δεν απαντάτε, αλλά είναι ότι δεν αντέχετε ούτε καν να ακούτε, όπως δεν αντέχετε να ακούτε για τις υποστελεχωμένες κλινικές σε νοσοκομεία όλης της χώρας που κινδυνεύουν με λουκέτο, γιατί μένουν χωρίς ειδικούς γιατρούς, όπως συμβαίνει για παράδειγμα -και σας ρωτήσαμε γι’ αυτό- στην ΩΡΛ Κλινική του Νοσοκομείου Παπανικολάου της Θεσσαλονίκης ή στην Ουρολογική Κλινική στο Νοσοκομείο της Λαμίας. Δεν απαντάτε σε αυτό, αλλά είναι προκλητικό και να μη θέλετε καν να ακούτε τις ερωτήσεις και να εκδικείστε όσους σας λένε, ιδίως αν αυτοί είναι ήρωες με τις λευκές και πράσινες στολές.

Γιατροί και διευθυντές κλινικών βγαίνουν στη σύνταξη και δεν αναπληρώνονται οι θέσεις τους. Γιατροί με εμπειρία χρόνων παραιτούνται, γιατί δεν αντέχουν άλλο τις συνθήκες εργασίας. Και δεν είναι τυχαίο ότι συμβαίνει να έχουμε αυτές τις μαζικές αποχωρήσεις γιατρών και στελεχών στα νοσοκομεία. Γνωρίζετε πολύ καλύτερα ότι η ιδιωτικοποίηση ενός δημόσιου συστήματος υγείας περνά, όπως επιτάσσει το νεοφιλελεύθερο manual, πρωτίστως μέσα από την υποχρηματοδότηση και την υποστελέχωσή του, την αποκαρδίωση όσων ελάχιστων έχουν μείνει, για να υπηρετούν το δημόσιο Εθνικό Σύστημα Υγείας. Διώχνετε γιατρούς και φέρνετε εργολάβους, φέρνετε μπλοκάκια. Είναι απλό το σχήμα. Ανανεώνετε δε τάχα κάποιες συμβάσεις εργαζομένων, λες και τους κάνατε χάρη, αντί να κάνετε προσλήψεις μόνιμου προσωπικού, συμπεριλαμβάνοντας σε αυτές και εκείνους τους ανθρώπους που στήριξαν το δημόσιο Εθνικό Σύστημα Υγείας μέσα σε αυτή τη δύσκολη συνθήκη της πανδημίας.

Και δεν είναι μόνο αυτό. Οι εγκάθετες διοικήσεις σας μέσα στα νοσοκομεία έχουν δημιουργήσει κλίμα τρομοκράτησης και αυταρχισμού έχοντας αναγάγει το προσωπικό των νοσοκομείων σε εσωτερικό εχθρό. Στις πόσες άραγε τιμωρητικές απολύσεις, μετακινήσεις θα νιώθετε ασφαλείς να κάνετε ό,τι θέλετε, χωρίς να δίνετε λογαριασμό; Έχετε παραιτηθεί από κάθε προσπάθεια σοβαρής επιδημιολογικής επιτήρησης, ενώ υιοθετείτε στο ανώτατο επιτρεπτό επίπεδο την πλέον συνωμοσιολογική και καθυστερημένη αντίληψη που λέει ότι δεν είναι όλα κρούσματα.

Το πιο απλό που είχατε να κάνετε, να διατηρήσετε τουλάχιστον το μέτρο της μάσκας, και αυτό το απαξιώσατε. Τα αποτελέσματα τα βλέπουμε τις τελευταίες μέρες και εβδομάδες. Διακινδυνεύετε την τουριστική περίοδο. Σπέρνετε ανέμους αφήνοντας τη διασπορά στο έλεος της τύχης και στο τέλος θα θερίσουμε δυστυχώς όλοι θύελλες. Και μετά, πάλι θα κυνηγάτε τους πολίτες φωνάζοντας ατομική ευθύνη πετώντας κρότου και λάμψης. Με πολύ μικρότερη επιβάρυνση το περσινό καλοκαίρι και φτάσαμε σε ένα δολοφονικό φθινόπωρο. Με το φετινό καλοκαίρι, όπου διαρκώς ακούμε και έναν για έναν γνωστό μας που έχει κολλήσει, πώς πιστεύετε ότι θα εξελιχθεί η πορεία της πανδημίας; Ή μήπως τότε νομίζετε -κι αυτό μάλλον καλό θα είναι- ότι δεν θα είστε κυβέρνηση, κύριε Υπουργέ;

Η πανδημία -και κλείνω με αυτό- δεν έχει λήξει πουθενά στον κόσμο, από όσο είμαστε σε θέση να γνωρίζουμε. Άγεστε και φέρεστε από τη συγκυρία. Παριστάνετε πως έχετε τα πράγματα υπό έλεγχο πατώντας το repeat με 92 άρθρα.

Θα καταψηφίσουμε αυτό το νομοσχέδιο κρούοντας τον κώδωνα του κινδύνου, αλλά ξέρουμε και ξέρετε και εσείς πολύ καλά για ποιον χτυπά και ποιον χτυπούν οι καμπάνες. Κανονίστε η πτώση σας να μην γκρεμίσει οτιδήποτε έχει απομείνει όρθιο σ’ αυτόν τον τόπο.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Αυγέρη.

Το λόγο έχει ο Κοινοβουλευτικός Εκπρόσωπος της Νέας Δημοκρατίας ο κ. Ιωάννης Βρούτσης.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Καθώς ολοκληρώνεται μετά από λίγο η συζήτηση για ένα νομοσχέδιο του Υπουργείου Υγείας και διαδεχόμενος τη συνάδελφο από τον ΣΥΡΙΖΑ, που μόλις κατέβηκε από το Βήμα της Βουλής και κατέθεσε δεκάδες ερωτήματα προς τον Υπουργό Υγείας τον κ. Πλεύρη, εγώ θα κάνω ένα ερώτημα, κυρία συνάδελφε, και απευθύνομαι ρητορικά προς την πλευρά του ΣΥΡΙΖΑ και των άλλων πλευρών της Αντιπολίτευσης. Το ερώτημα είναι απλό: Γιατί θα καταψηφίσετε αυτό το νομοσχέδιο; Αυτό είναι το ερώτημα. Τι είναι αυτό το νομοσχέδιο; Μήπως εισάγει μία νέα πολιτική; Μήπως κάνει κάτι άλλο το οποίο μπορεί να έχετε μια ιδεολογική πολιτική διαφορά; Όχι, κυρίες και κύριοι συνάδελφοι.

Είναι ένα νομοσχέδιο που φέρνει το Υπουργείο Υγείας, το οποίο μόνο θετικές επιδράσεις μπορεί να έχει στον κόσμο και στο περιβάλλον της υγείας, στα νοσοκομεία, στα κέντρα υγείας, παντού, γιατί έρχεται και παρατείνει τις προθεσμίες όλων των νοσοκομειακών, γιατρών, διοικητικού προσωπικού, νοσηλευτών στο σύνολο της επικράτειας. Σε ένα περιβάλλον πανδημίας παρατείνει τις προθεσμίες για όλο αυτό το προσωπικό, τους δεκάδες χιλιάδες που έχουν προσληφθεί αυτό το διάστημα, για να περιφρουρήσουν την πανδημία μέσα στο Εθνικό Σύστημα Υγείας. Και το φέρνουμε σήμερα στη Βουλή να ψηφιστεί από όλα τα κόμματα και θα μπορούσε να έχει ψηφιστεί με πολύ λιγότερα λόγια, να έχουμε τοποθετηθεί θετικά και να κλείσει το κεφάλαιο της συζήτησης.

Και το αξιοπερίεργο είναι ότι σε ένα τέτοιο νομοσχέδιο, το οποίο μόνο θετικές συνέπειες μπορεί να έχει για το Εθνικό Σύστημα Υγείας, η Αξιωματική Αντιπολίτευση τοποθετείται με άρνηση. Και δικαιούμαι και εγώ, κύριε Πρόεδρε, στα δεκάδες ερωτήματα τα οποία τέθηκαν από τους εκλεκτούς συναδέλφους της Αντιπολίτευσης, και Μείζονος και Ελάσσονος, να πω: γιατί το καταψηφίζετε, όταν παρατείνει τη διάρκεια παραμονής στο Εθνικό Σύστημα Υγείας για όλο αυτόν τον κόσμο;

Και μαζί με αυτό, θα καταψηφίσετε και το Fuel Pass, το οποίο έφερε ο κ. Σταϊκούρας λίγο πριν; Εσείς δεν συμφωνείτε, έχετε μια άλλη προσέγγιση. Όμως, είναι κάτι θετικό. Το καταψηφίζετε γιατί; Άκουσα λίγο πριν ότι δύο εκατομμύρια τριακόσιες χιλιάδες συμπολίτες μας αξιοποίησαν το πρώτο fuel pass. Αυτό είναι το νούμερο δύο.

Γιατί το καταψηφίζετε; Μπορεί να μην συμφωνείτε, να θέλετε κάτι περισσότερο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Πού το ακούσατε ότι θα το καταψηφίσουμε;

**ΙΩΑΝΝΗΣ ΒΡΟΥΤΣΗΣ:** Διότι αγαπητέ συνάδελφε, η τοποθέτησή σας είναι άρνηση. Η κ. Αυγέρη λίγο πριν είπε καταψηφίζουμε το νομοσχέδιο. Βγείτε και πείτε, ναι, ψηφίζουμε τη συγκεκριμένη τροπολογία.

**ΠΡΟΕΔΡΕΥΩΝ (Απόστολος Αβδελάς):**  Όχι, δεν ρώτησε αυτό…

**ΙΩΑΝΝΗΣ ΒΡΟΥΤΣΗΣ:** Ή γιατί στο τέλος-τέλος αυτό που έφερε ο Υπουργός Γεωργίας για τους ανθρώπους, εργάτες γης θα το καταψηφίσετε; Να τα ερωτήματα, κύριε Πρόεδρε. Εν πάση περιπτώσει είναι ένα νομοσχέδιο το οποίο έρχεται σήμερα να παρατείνει τις προθεσμίες. Αυτός είναι ο κορμός του νομοσχεδίου και ο πυρήνας του νομοσχεδίου εκ μέρους του κ. Πλεύρη, όλου του κόσμου της υγείας, να παρατείνει την παραμονή του στα νοσοκομεία και στα κέντρα υγείας. Και θα έπρεπε όλοι συνολικά, όλο το πολιτικό σύστημα να τοποθετηθεί θετικά και να το ψηφίσει, πέρα από τις επιμέρους διαφοροποιήσεις του που είναι σεβαστές και απόλυτα δικαιολογημένες σε ένα περιβάλλον με διαφορετικές πολιτικές, ιδεολογικές αναφορές.

Αυτή είναι η άποψή μου και δεν θα έπρεπε να σπαταλήσουμε τόσο πολύ πολιτικό χρόνο και σε κάθε τοποθέτηση να αναδεικνύουμε όλη την πολιτική ατζέντα και τις συνολικές μας διαφορές. Μπορούμε να βρούμε άλλα νομοσχέδια. Ιδού πεδίο δόξης λαμπρόν που να τοποθετηθούμε διαφορετικά. Είναι νομοσχέδιο θετικό, είναι νομοσχέδιο που ο Υπουργός Υγείας και η πολιτική ηγεσία του Υπουργείου Υγείας και η Κυβέρνηση συνολικά έρχεται να παρατείνει τη ζωή όλου αυτού του κόσμου υπέρ του δημόσιου αγαθού της υγείας, υπέρ του κόσμου που έχει ανάγκη την υγεία και την προστασία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Υπουργέ, με τις νομοτεχνικές είμαστε εντάξει;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Αφορούν και στις τροπολογίες οι νομοτεχνικές, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ωραία, για να προχωράμε γιατί έχουμε ακόμα δύο ομιλητές.

Καλείται στο Βήμα ο κ. Ιάσων Φωτήλας από την Νέα Δημοκρατία και θα κλείσουμε τους ομιλητές με τον κ. Γκίκα από την Νέα Δημοκρατία.

**ΙΑΣΟΝΑΣ ΦΩΤΗΛΑΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το υπό ψήφιση νομοσχέδιο αποσκοπεί στην παράταση της ισχύος έκτακτων ρυθμίσεων που κρίνονται αναγκαίες για τη διαχείριση της πανδημίας του κορωνοϊού, τον έλεγχο διασποράς της πανδημίας και τη διασφάλιση της υγείας των πολιτών. Συγχρόνως, όμως, παρέχει σε όλους μας τη δυνατότητα να θυμηθούμε και να αναδείξουμε για μία ακόμα φορά το πλέγμα των στοχευμένων παρεμβάσεων της Κυβέρνησης του Κυριάκου Μητσοτάκη έναντι της πανδημίας του COVID-19, ένα μέτωπο που παραμένει ανοιχτό όχι μόνο στην Ελλάδα, αλλά σε ολόκληρο τον πλανήτη.

Δυστυχώς, μέσα σε πολύ σύντομο χρονικό διάστημα από τότε που αναλάβαμε τα ηνία της χώρας, ήρθαμε αντιμέτωποι με το κύμα της πανδημίας, κληθήκαμε να πολεμήσουμε. Διότι, πράγματι, για έναν υγειονομικό πόλεμο επρόκειτο, χωρίς όπλα, αφού παραλάβαμε από την προηγούμενη κυβέρνηση του ΣΥΡΙΖΑ ένα Εθνικό Σύστημα Υγείας τελείως αποδυναμωμένο και υποστελεχωμένο.

Ωστόσο, κατορθώσαμε όχι μόνο να αντέξει το Εθνικό Σύστημα Υγείας, αλλά πολύ περισσότερο να ενισχυθεί, να ενισχυθεί με χίλιες τριακόσιες κλίνες ΜΕΘ και δεκατέσσερις χιλιάδες επιπλέον γιατρούς, νοσηλευτές, διοικητικό, παραϊατρικό και λοιπό προσωπικό, σημαντική παρακαταθήκη για τον ελληνικό λαό και τη χώρα μας.

Ανασυγκροτήσαμε το Εθνικό Σύστημα Υγείας με έμφαση στην πρωτοβάθμια φροντίδα υγείας, αλλά και στην περιφέρεια. Για τον σκοπό αυτό επιστρατεύσαμε τόσο τον κρατικό προϋπολογισμό όσο και το Ταμείο Ανάκαμψης, προκειμένου να αντιμετωπίσουμε τις ανισότητες μεταξύ περιφέρειας και κέντρου, αλλά και τις χρόνιες αδυναμίες στον τομέα της υγείας, κληρονομιά της διακυβέρνησης ΣΥΡΙΖΑ.

Έχουμε διασφαλίσει και εκταμιεύσει από το Ταμείο Εθνικής Ανάκαμψης 1,5 δισεκατομμύριο ευρώ για το Εθνικό Σύστημα Υγείας, 220 εκατομμύρια ευρώ αφορούν στην πρωτοβάθμια φροντίδα υγείας και ειδικότερα 12 εκατομμύρια ευρώ στην υλικοτεχνική υποδομή και 200 εκατομμύρια ευρώ για την πρόληψη. Με το Ταμείο Ανάκαμψης θα ενισχυθούν, επίσης, τα νοσοκομεία για κτηριακές υποδομές, τα κέντρα υγείας και όλες οι δομές για ψηφιακή αναβάθμιση. Παράλληλα, προβλέπονται προσλήψεις έξι χιλιάδων ατόμων.

Κυρίες και κύριοι συνάδελφοι, αυξήσαμε σημαντικά τις δαπάνες στον τομέα της υγείας. Μόνο το 2019 οι δαπάνες του Υπουργείου Υγείας αυξήθηκαν κατά περίπου 200 εκατομμύρια ευρώ σε σχέση με το 2018 και έφτασαν στο ύψος των 4 δισεκατομμυρίων ευρώ περίπου. Το 2020, έτος που εκδηλώθηκε η πανδημία, αυξήθηκαν επιπλέον στα 4,8 δισεκατομμύρια ευρώ. Το 2021 διαμορφώθηκαν στα 5,2 δισεκατομμύρια ευρώ και για το τρέχον έτος προσεγγίζουν τα 5,3 δισεκατομμύρια ευρώ.

Ενισχύσαμε το δημόσιο σύστημα υγείας και εξακολουθούμε να το κάνουμε με κάθε τρόπο και είμαστε πραγματικά πολύ υπερήφανοι, γιατί χάρη στην πολιτική της Κυβέρνησης της Νέας Δημοκρατίας και βεβαίως -να μην το ξεχνάμε-, των υπεράνθρωπων προσπαθειών του προσωπικού του Εθνικού Συστήματος Υγείας αντεπεξήλθαμε με επιτυχία σε όλα τα μέτωπα και σε όλα τα κύματα του κορωνοϊού.

Με το παρόν, λοιπόν, νομοσχέδιο δίνεται παράταση από τη λήξη τους έως και τις 30 Σεπτεμβρίου του 2022 σε πλήθος διατάξεων που αφορούν στον γενικό πληθυσμό, αλλά και επιμέρους κοινωνικές και επαγγελματικές ομάδες, καθώς και υπηρεσίες και φορείς που σχετίζονται με το Εθνικό Σύστημα Υγείας και το Υπουργείο.

Ενδεικτικά, παρατείνονται έως και τις 30 Σεπτεμβρίου του 2022 η διάρκεια λειτουργίας των εμβολιαστικών κέντρων, η ισχύς της διαδικασίας ως προς τη διενέργεια εμβολιασμών κατά του κορωνοϊού από τον ΕΟΔΥ, η εθνική εκστρατεία εμβολιασμού κατά του κορωνοϊού και η δυνατότητα άμεσης πρόσληψης των γιατρών όλων των ειδικοτήτων, οι οποίοι βρίσκονται υπό διορισμό.

Επιπρόσθετα, προβλέπεται παράταση έως τις 30 Σεπτεμβρίου της ισχύος της δυνατότητας κατ’ οίκον ή εξ αποστάσεως παροχής ιατρικών υπηρεσιών των συμβεβλημένων γιατρών του Εθνικού Οργανισμού Υγείας και παροχής υπηρεσιών υγείας και ιατρών της πρωτοβάθμιας φροντίδας προς ασθενείς με κορωνοϊό.

Ειδική αναφορά πρέπει να γίνει στις διατάξεις που αφορούν στην προστασία των ανασφάλιστων και των ευπαθών και ευάλωτων κοινωνικών ομάδων, οι οποίες επίσης παρατείνονται έως τις 30 Σεπτεμβρίου του 2022. Σε αυτές περιλαμβάνονται η διαδικασία αποστολής φαρμάκων σε ευπαθείς ομάδες και σε ασθενείς που βρίσκονται σε περιορισμό, η υγειονομική κάλυψη των ανασφάλιστων και ευάλωτων κοινωνικών ομάδων, καθώς και η ένταξη των απόρων και ανασφάλιστων ασθενών με χρόνια νεφρική ανεπάρκεια τελικού σταδίου σε συμβεβλημένες με τον ΕΟΠΥΥ μονάδες αιμοκάθαρσης.

Και για να μην παρεξηγηθούμε, όταν λέμε για κάλυψη των ανασφάλιστων, εννοούμε κάλυψη σε ιδιωτικές δομές. Γιατί η κάλυψη των ανασφάλιστων σε δημόσιες δομές έχει ήδη νομοθετηθεί από το 2013 επί υπουργίας Άδωνι Γεωργιάδη, σε ό,τι αφορά στο υγειονομικό και στο νοσηλευτικό επίπεδο και αργότερα επί υπουργίας Μάκη Βορίδη σε ό,τι αφορά στο φαρμακευτικό επίπεδο, για την ιστορία.

Κυρίες και κύριοι συνάδελφοι, μετά από το νομοσχέδιο για τον προσωπικό γιατρό, μια σημαντική μεταρρυθμιστική τομή στο Εθνικό Σύστημα Υγείας που διασφαλίζει την ποιοτική και εξατομικευμένη παροχή υπηρεσιών προς κάθε οικογένεια και κάθε ασθενή πολίτη, ερχόμαστε σήμερα να λάβουμε όλες εκείνες τις αναγκαίες αποφάσεις που θα εξασφαλίσουν την ομαλή λειτουργία του Εθνικού Συστήματος Υγείας. Διότι η πανδημία COVID-19 είναι μια δυναμική κατάσταση, δύσκολα προβλέψιμη, η οποία θα συνεχίσει να μας απασχολεί για πολύ καιρό και θα μας αναγκάζει να βρισκόμαστε σε διαρκή ετοιμότητα.

Και εδώ, πραγματικά, άκουσα δύο επιχειρήματα από την Αντιπολίτευση. Το πρώτο επιχείρημα: Γιατί δεν ψηφίζετε μέτρα μόνιμα και ψηφίζετε μέτρα προσωρινά; Είναι απλό. Διότι εμείς λέμε ότι αυτή η δυναμική κατάσταση έχει προσωρινές συνθήκες και σε προσωρινές συνθήκες παίρνεις προσωρινά μέτρα, σε μόνιμες συνθήκες παίρνεις μόνιμα μέτρα.

Όμως, άκουσα και το πιο ωραίο επιχείρημα, γιατί -λέει- κύριε Υπουργέ δεν νομοθετείτε με μία διάταξη που να λέτε ότι καλύπτουμε αυτά, όσο διαρκεί αυτή η πανδημία. Ακούστε το αυτό, έχει μεγάλη σημασία, διότι πραγματικά δείχνει τον τρόπο που σκέφτεστε, τον τρόπο που πολιτεύεστε και είναι πραγματικά λυπηρό.

Αν νομοθετούσαμε ότι όσο διαρκεί αυτή η πανδημία -που δεν ξέρουμε πόσο θα είναι, κανείς δεν ξέρει- πώς θα νομοθετούσαμε φέρνοντας μια διάταξη κοστολογημένη; Γιατί εμείς έχουμε μάθει ότι έτσι είναι τα πράγματα. Όταν φέρνουμε μια διάταξη για ψήφιση σε αυτό το Κοινοβούλιο, πρέπει να είναι κοστολογημένη γιατί αλλιώς είναι παπάτζα κι εμείς παπάτζες δεν φέρνουμε στο Κοινοβούλιο.

Άρα, λοιπόν, εσείς πόσο κοστολογείτε το να λέγαμε ότι αυτά τα μέτρα θα διαρκέσουν για όσο χρειαστεί; Έχετε να μας πείτε έναν τρόπο να τα κοστολογήσετε; Όχι, γιατί εσείς δεν φέρνατε κοστολογημένα μέτρα. Φέρνατε μέτρα τα οποία, ούτως ή άλλως, δεν τα εφαρμόζατε. Όταν δεν εφαρμόζεις ένα μέτρο, δεν χρειάζεται καν να το κοστολογήσεις.

Κυρίες και κύριοι συνάδελφοι, το παρόν νομοσχέδιο είναι άλλη μία έκφανση της κοινωνικής μας πολιτικής, μια επιπλέον απόδειξη ενίσχυσης του ΕΣΥ. Με αυτό το νομοσχέδιο συνεχίζουμε δυναμικά την προσπάθειά μας προς όφελος του υπέρτατου αγαθού της δημόσιας υγείας. Συνεχίζουμε την προσπάθεια θωράκισης και ενδυνάμωσης του Εθνικού Συστήματος Υγείας, απομονώνοντας τα μεμονωμένα συμφέροντα και ικανοποιώντας τις πραγματικές ανάγκες του συνόλου των πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Φωτήλα.

Θα πέσει η αυλαία των ομιλητών με τον κ. Στέφανο Γκίκα από τη Νέα Δημοκρατία. Μετά, θα λάβουν τον λόγο οι εισηγητές με ένα, δύο λεπτά χρόνο ομιλίας και θα κλείσουμε με τον Υπουργό.

Κύριε Γκίκα, έχετε τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πράγματι είναι μια σημαντική ημέρα σήμερα, διότι από το νομοσχέδιο αυτό, αλλά και από τα νέα τα οποία προκύπτουν μετά και από την πρόσφατη -μόλις εχθές- επίσκεψή μου στο Υπουργείο Υγείας, έχουμε πολύ ευχάριστα νέα για την εκλογική μου περιφέρεια, την Κέρκυρα, και όχι μόνο.

Βεβαίως, το νομοσχέδιο το οποίο συζητάμε σήμερα παρέχει έναν αριθμό παρατάσεων σε διάφορες δομές, όπως είναι τα εμβολιαστικά κέντρα, αλλά βεβαίως, και σε διάφορες κατηγορίες εργαζομένων, όπως για παράδειγμα το προσωπικό φύλαξης, το προσωπικό καθαριότητας, το προσωπικό σίτισης που σε πάρα πολλά νοσοκομεία είναι απαραίτητο προσωπικό.

Άρα, λοιπόν, οι συμβάσεις ιδιωτικού δικαίου ορισμένου χρόνου παρατείνονται μέχρι τις 30 Σεπτεμβρίου, δίνει μία ανάσα και σε αυτούς τους ανθρώπους και σε αυτούς τους εργαζόμενους να συνεχίσουν την εργασία τους, αλλά, βεβαίως, διευκολύνει τα μάλα και τις λειτουργίες τόσο της κεντρικής υπηρεσίας, όσο βεβαίως και των εποπτευόμενων φορέων.

Πριν από μερικές ώρες, κύριε Υπουργέ, οι τρεις συνάδελφοι της εκλογικής περιφέρειας της Κέρκυρας -ο κ. Αυλωνίτης από τον ΣΥΡΙΖΑ, ο κ. Μπιάγκης από το ΠΑΣΟΚ και εγώ- καταθέσαμε μία τροπολογία για να βελτιώσουμε, ουσιαστικά, μία στρέβλωση η οποία υπήρχε από το άρθρο 40 του ν.4737/2020, που εκεί με το πρόσχημα τότε των φυσικών καταστροφών του «Ιανού», όλα τα Ιόνια Νησιά -πλην της Κέρκυρας- ενετάχθησαν στην προβληματική και άγονη περιοχή, κατηγορίας Α. Η Κέρκυρα, λοιπόν, εξαιρέθηκε και μόνο ένα μέρος αυτής υπάρχει στην άγονη και προβληματική περιοχή κατηγορίας Α.

Με αυτήν εδώ την τροπολογία, οι τρεις Βουλευτές της Κέρκυρας ζητούμε να ενταχθεί το σύνολο του νησιού, δηλαδή το νοσοκομείο μας και τα κέντρα υγείας, ώστε να είναι πιο προσιτή η Κέρκυρα και τα κέντρα υγείας από το ιατρικό και νοσηλευτικό προσωπικό και να μην βαίνουν άγονες οι προκηρύξεις. Τα είπε και ο συνάδελφος κ. Μπιάγκης προηγουμένως. Δυστυχώς, μεγάλος αριθμός προκηρύξεων βγαίνει άγονος.

Βεβαίως, γνωρίζω τη νομοθετική πρωτοβουλία που σε λίγο θα φέρετε στη Βουλή -και είχα και συζήτηση και μαζί σας και με την Αναπληρώτρια Υπουργό κ. Γκάγκα- και ότι σε αυτό το νομοσχέδιο θα συμπεριλαμβάνονται σημαντικά κίνητρα για ιατρικό και νοσηλευτικό προσωπικό για τις νησιωτικές περιοχές και όχι μόνο.

Όμως, η τροπολογία την οποία καταθέσαμε, κύριε Υπουργέ, νομίζω ότι, πρώτον, διορθώνει μια αδικία και δεύτερον, βελτιώνει σημαντικά προς την κατεύθυνση αυτή, ώστε να ελαχιστοποιηθεί η περίπτωση των άγονων προκηρύξεων. Άρα, λοιπόν, παρακαλώ πολύ, μετά και τη χθεσινή επίσκεψη στο γραφείο σας, να την κάνετε αποδεκτή. Είναι ένα πανκερκυραϊκό αίτημα.

Τώρα, σε αυτό το νομοσχέδιο υπάρχουν και άλλες τροπολογίες. Εγώ θα σταθώ στις τροπολογίες που ανέφερε η Υφυπουργός Τουρισμού κ. Ζαχαράκη, όπου παρατείνονται κατά τρεις μήνες οι συμβάσεις ιδιωτικού δικαίου ορισμένου χρόνου για τους εργαζόμενους, τους διοικητικούς υπαλλήλους στα ινστιτούτα επαγγελματικής κατάρτισης, όπως είναι το ΙΕΚ Τουρισμού της Κέρκυρας που είναι πολύ σημαντικό.

Επίσης, θέλω να τονίσω πάλι αυτό που πριν από λίγο ανέφερε η κ. Ζαχαράκη, ότι στις μόνιμες προκηρύξεις που βγαίνουν οσονούπω, προβλέπονται δύο μόνιμες θέσεις Π.Ε Διοικητικού για το ΙΕΚ Τουρισμού της Κέρκυρας και μία θέση για τη Σχολή Ξεναγών της Κέρκυρας. Τα είπε προ ολίγου η Υπουργός, τα επαναλαμβάνω και εγώ. Είναι σημαντικές ειδήσεις για το νησί μας.

Όμως, κύριε Υπουργέ, εγώ θα ήθελα από του Βήματος της Βουλής να σας ευχαριστήσω και εσάς και την Αναπληρώτρια Υπουργό κ. Γκάγκα, διότι με τις προκηρύξεις οι οποίες βγαίνουν το αμέσως προσεχές διάστημα, η Κέρκυρα μετά από πολλά χρόνια -και πρέπει να το πούμε αυτό- εγκατάλειψης ουσιαστικής, θα υποδεχθεί πενήντα επτά νοσηλευτές, μόνιμες θέσεις νοσηλευτών, που έρχονται στην Κέρκυρα. Από αυτές, η πλειονότης είναι είκοσι τρεις Τ.Ε. και τριάντα Δ.Ε..

Θέλω, επίσης, να σας ευχαριστήσω, διότι στις μόνιμες προκηρύξεις ιατρών συμπεριλάβατε σχεδόν το σύνολο των απαιτήσεων του Νοσοκομείου της Κέρκυρας, που είναι, αν δεν κάνω λάθος, δώδεκα ιατροί κρίσιμων ειδικοτήτων.

Εάν σε αυτό προσθέσουμε και τις δεκαπέντε θέσεις επικουρικών που μόλις προ ολίγων εβδομάδων υπογράψατε, όλοι κατανοούμε τη σημασία που δίνει αυτή η Κυβέρνηση για τις νησιωτικές περιοχές και για την Κέρκυρα που πράγματι, ειδικά τους καλοκαιρινούς μήνες τετραπλασιάζεται, για να μην πω πενταπλασιάζεται ο πληθυσμός.

Με αυτά τα λόγια, κύριε Υπουργέ, σας ευχαριστώ και ευελπιστώ ότι θα κάνετε αποδεκτή την τροπολογία των Βουλευτών της Κέρκυρας.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Απόστολος Αβδελάς):** Και εμείςευχαριστούμε, κύριε Γκίκα.

Καλείται στο Βήμα ο Υπουργός Υγείας, ο κ. Αθανάσιος Πλεύρης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Να ξεκινήσω από το ποιες τροπολογίες θα αποδεχτώ ως Υπουργός, για να δώσω στη συνέχεια και τις νομοτεχνικές βελτιώσεις.

Η Κυβέρνηση αποδέχεται τις τρεις κυβερνητικές τροπολογίες, την με γενικό αριθμό 1351 και ειδικό 208, την με γενικό αριθμό 1352 και ειδικό 209 και την με γενικό αριθμό 1353 και ειδικό 210.

Επιπλέον, μου είχε τεθεί και από τον Βουλευτή κ. Γκίκα, σε συνάντηση που είχαμε κάνει, αλλά και ο κ. Μπιάγκης είχε αναφερθεί και μου εξήγησε το θέμα, ότι υπήρχε ένα πρόβλημα και μία αντινομία, καθώς πράγματι είχαν μπει τα άλλα νησιά στις άγονες περιοχές και δεν είχε συμβεί το ίδιο με την Κέρκυρα. Για την ακρίβεια, ένα μέρος ουσιαστικά της Κέρκυρας ήταν και ένα μέρος δεν ήταν. Και πράγματι, όπως το συζητήσαμε, αυτό ήταν μία προβληματική διαδικασία. Οπότε, ασχέτως της γενικής παρακολούθησης που γίνεται για τον Χάρτη Υγείας, για να καταλήξουμε, να δούμε, ακριβώς, και αυτά τα στοιχεία με το ποιες περιοχές θα συμπεριλαμβάνονται που θα είναι άγονες, το συγκεκριμένο ήταν προδήλως παράβλεψη που είχε γίνει και σε συνεννόηση με την Αναπληρώτρια Υπουργό Υγείας κ. Μίνα Γκάγκα, συμφωνήσαμε και γίνεται αποδεκτή η τροπολογία που καταθέσατε οι τρεις Βουλευτές της Κέρκυρας.

(Χειροκροτήματα)

Είναι σημαντικό ότι υπήρχε και αυτή η βούληση από όλους τους Βουλευτές, οπότε γίνεται αποδεκτή και η τροπολογία με γενικό αριθμό 1354 και ειδικό 211 των Βουλευτών Στέφανου Γκίκα, Αλέξανδρου Αυλωνίτη και Δημήτρη Μπιάγκη.

Κυρίες και κύριοι συνάδελφοι, η κουβέντα πήγε σε πολλά άλλα θέματα που έχουν σύνδεση με την υγεία. Θα προσπαθήσω να τα μαζέψω και να δούμε ακριβώς τι κάνουμε εδώ πέρα, γιατί γίνεται συνεχώς μια κριτική κάθε φορά που ερχόμαστε και φέρνουμε νομοσχέδια παρατάσεων, ότι δεν έχουμε εικόνα, δεν έχουμε πρόβλεψη για την πανδημία και γι’ αυτόν τον λόγο νομοθετούμε και θα έπρεπε να νομοθετούμε, έχοντας μια γενική εξουσιοδότηση για όσο διαρκεί να παρατείνουμε.

Ξεκινάμε από το πρώτο. Η πανδημία είναι ένα δυναμικό φαινόμενο, οπότε στο δυναμικό φαινόμενο, προφανώς, έχεις έναν σχεδιασμό και θα ήταν παράλογος όποιος πίστευε ότι η πανδημία θα προσαρμόζεται στον σχεδιασμό σου. Ο σχεδιασμός, λοιπόν, γίνεται και όποτε χρειάζεται να κάνουμε παρεμβάσεις κάνουμε παρεμβάσεις.

Η δε χώρα μας δεν κινείται εκτός της παγκόσμιας κοινότητας, διότι πολλές φορές η κριτική την οποία κάνατε αφορά σε όλες τις χώρες της Ευρωπαϊκής Ένωσης. Να ξεκινήσω από απλά πράγματα, για να δείτε πως πολλές φορές, ενδεχομένως -θα το πω- και με μια κοντόφθαλμη κομματική προσέγγιση, δεν μπορούμε να δούμε το σύνολο της πανδημίας.

Άμα κάποιος δει τις τελευταίες επτά ημέρες σε θανάτους, θα θεωρήσει ότι η Πορτογαλία είναι η χειρότερη χώρα. Η Πορτογαλία, αν θυμάστε, όταν ήμασταν εδώ πέρα πριν από δυο-τρεις μήνες που περνούσαμε την πολύ δύσκολη φάση και εμείς, ήταν το υπόδειγμα. Σημαίνει ότι έκανε κάτι λάθος η Πορτογαλία; Τώρα έχει κάνει κάτι λάθος; Έκανε κάτι σωστό. Προφανώς, η πανδημία χτυπάει σε διαφορετικά κύματα και χτυπάει σε διαφορετικές χώρες.

Δείτε τα νούμερα. Θέλετε να δούμε τι λέγατε; Ότι η Πορτογαλία πέτυχε. Η Πορτογαλία έχει πετύχει, αλλά προφανώς ήρθε και ένα κύμα σε μια στιγμή που δεν είχε υποχωρήσει το προηγούμενο κύμα και έχει περισσότερους θανάτους από ό,τι έχουν οι άλλες ευρωπαϊκές χώρες.

Στην πραγματικότητα, λοιπόν, έχουμε ένα δυναμικό φαινόμενο που πρέπει να το παρακολουθούμε. Άκουσα και πράγματα που δεν στέκουν. Τέλος πάντων, θα έρθουμε και σε αυτά. Αν θέλετε η αντιπαράθεση να μένει λογικά μόνο σε πίνακες για να πούμε το οτιδήποτε, τότε να μην μπούμε εκεί. Δεν έχουμε κανένα πρόβλημα. Να δούμε και τι Εθνικό Σύστημα Υγείας ήταν αυτό που παραλάβαμε, τι παρεμβάσεις κάναμε, ποιες είναι οι επιτυχίες οι οποίες είχαμε ή σημεία στα οποία θα μπορούσαμε να τα πάμε καλύτερα. Η ουσία, όμως, είναι να δούμε πώς αντιμετωπίζεται η πανδημία.

Έρχεστε και λέτε: «Ορίστε, κάνατε άρση των μέτρων και επειδή κάνατε άρση των μέτρων, έχουμε αυτή τη στιγμή ένα κύμα».

Πρώτον, η χώρα μας έκανε τελευταία άρση μέτρων από όλες τις χώρες της Ευρωπαϊκής Ένωσης. Τελευταία. Μας κατηγορούσατε από τον Απρίλιο, που κάναμε την πρώτη μεγάλη άρση και βλέπατε ότι υπήρχε μια πτώση της πανδημίας σε όλο αυτό το διάστημα. Η πανδημία, προφανώς, κάνει κύματα. Και ενώ μας κατηγορούσατε, τότε που βλέπατε την πτώση δεν λέγατε «τελικά, ναι, είχε πτώση, παρ’ όλο που είχαμε άρει τα μέτρα». Μόνο η μάσκα είχε μείνει ως μέτρο. Προφανώς, τώρα έχεις και άνοδο, ακριβώς, γιατί γίνονται τα κύματα. Το θέμα είναι τι προετοιμασίες έχεις κάνει και ποια είναι η πορεία της πανδημίας.

Αυτή τη στιγμή, λοιπόν, πολλές ευρωπαϊκές χώρες έχουν κύματα και εμείς κοιτάμε από αυτές που πέρασαν πιο πριν το κύμα. Ως προς το συγκεκριμένο κύμα, είχαμε την εξαίρεση της Πορτογαλίας, που είχε το χαρακτηριστικό ότι δεν πέρασε προηγούμενο κύμα, γιατί ο πληθυσμός της εκείνη τη στιγμή ήταν στην καλύτερη δυνατή στιγμή, εμβολιασμένος με 100% ο πληθυσμός άνω των εξήντα. Είχε η Πορτογαλία και με booster ενισχυτική δόση και δεν πέρασε εκείνη τη στιγμή το κύμα που πέρασαν πολλές άλλες χώρες και εμείς το περάσαμε, ακριβώς επειδή η εμβολιαστική μας κάλυψη εκείνη τη στιγμή έφτανε τους ευρωπαϊκούς μέσους όρους.

Όπου αλλού έχει περάσει το κύμα φαίνεται ότι είναι ένα κύμα το οποίο έχει τα χαρακτηριστικά να έχει τα κρούσματα, να έχει νοσηλείες -κατά βάση σε απλές κλίνες- και να μη δίνει -αναλογικός πάντα, δεν λέμε ότι δεν θα δώσει- τα νούμερα τα οποία έδωσαν προηγούμενα κύματα στους σκληρούς δείκτες και γι’ αυτόν τον λόγο, ακόμα και τώρα, είμαστε σε διασωληνωμένους κάτω των εκατό. Προφανώς, θα ανέβουν και οι διασωληνωμένοι, όταν έχουμε πολλά κρούσματα και πολλές νοσηλείες, αλλά η εικόνα η οποία φαίνεται και όλα τα μοντέλα είναι ότι δεν θα υπάρχει πίεση του Εθνικού Συστήματος Υγείας.

Θα πει κάποιος: Και αυτό αρκεί για να άρετε τα μέτρα για τον τουρισμό; Οι χώρες που δεν έχουν καμμία σχέση με τον τουρισμό, γιατί έχουν άρει τα μέτρα αυτή τη στιγμή; Είναι χώρες που δεν εξαρτώνται, δεν έχουν καμμία απολύτως εξάρτηση από τον τουρισμό. Η Ευρώπη γιατί ήρθε ως Ευρωπαϊκή Ένωση και είπε για τα αεροπλάνα και για τις πτήσεις; Δηλαδή, σκεφτόταν τις νότιες χώρες του τουρισμού; Η Γαλλία σκέπτεται στο Παρίσι να μην έχουν μάσκα λόγω του ότι θα πάνε κάποιοι διακοπές στην Ελλάδα ή στην Ισπανία;

Όλες οι χώρες ακολουθούν ένα μοντέλο και με βάση τις οδηγίες που δίνονται, ότι πλέον μπαίνουμε όχι από άποψη επιλογής, αλλά από άποψη πραγματικότητας, στη συνύπαρξη με τον ιό. Έχουμε τα εμβόλια, έχουμε τις θεραπείες, έχουμε υπερμεταδοτικά στελέχη, οπότε τα περιοριστικά μέτρα της πρώτης φάσης δεν μπορούν να έχουν το αποτέλεσμα το οποίο είχαν και προσαρμόζουμε τη στρατηγική μας σε μια τέτοια κατεύθυνση.

Άρα, το ένα σκέλος είναι ότι ακολουθούμε τις πολιτικές που ακολουθούν και άλλες χώρες και ναι, μπορεί να γίνει άρση των μέτρων και είμαστε έτοιμοι, γι’ αυτό έχουμε πάει σε αναστολή και δεν έχουμε πάει σε κατάργηση. Είμαστε έτοιμοι, όταν χρειαστεί, που ενδεχομένως μπορεί να χρειαστεί φθινοπωρινούς μήνες, να δούμε τι θα κάνουμε.

Αλλάζει και η φιλοσοφία πλέον όλη τώρα, πηγαίνεις και σε πιο στοχευμένα μέτρα. Έχουμε πλέον την εμπειρία να δούμε ποιοι κινδυνεύουν περισσότερο, ποιοι πρέπει να είναι πιο προστατευμένοι. Και όταν λέμε ότι καταργούμε το διοικητικό πρόστιμο, κατήργησε κανένας το μέτρο; Η σύσταση όλων δεν ήταν -επειδή λέτε για τις μάσκες- ότι παραμένει η μάσκα στα αστικού τύπου μέσα μαζικής μεταφοράς, παραμένει στις νοσηλευτικές μονάδες ως υποχρέωση και μάλιστα, με διοικητικό πρόστιμο. Υπάρχει η σύσταση να χρησιμοποιείται οπουδήποτε υπάρχει συνωστισμός και κατά βάση, στους κλειστούς χώρους υπάρχει συνωστισμός. Άρα, η διαφορά είναι το διοικητικό πρόστιμο, για το οποίο μας κατηγορούσατε ως τώρα;

**ΑΝΔΡΕΑΣ ΞΑΝΘΟΣ:** Το σήμα είναι η διαφορά! Το σήμα που δίνετε στην κοινωνία!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Το σήμα είναι σαφέστατο. Ερχόμαστε και λέμε ότι αυτά είναι τα δεδομένα και με αυτά τα δεδομένα κινούμαστε.

Κύριε Ξανθέ, η υπερμεταδοτικότητα αυτή τη στιγμή σας πληροφορούμε ότι είναι από τους εξωτερικούς χώρους, γιατί στους εξωτερικούς χώρους βρίσκεται ο πληθυσμός κατά βάση στη χώρα μας αυτή τη στιγμή. Βρίσκεται στους χώρους διασκέδασης, που είναι εξωτερικοί χώροι. Δεν υπάρχουν αυτή τη στιγμή στη χώρα μας εσωτερικοί χώροι διασκέδασης. μήπως στα νησιά τα οποία λέτε -και τα λέτε χαρακτηριστικά- έχουν τόσο θετικότητα, η Μήλος, η Μύκονος και αυτά στους κλειστούς χώρους βρίσκονται και έχουν αυτή τη θετικότητα;

Υπάρχει μετάδοση αυτή τη στιγμή που γίνεται στους ανοιχτούς χώρους, γιατί υπάρχει παραπάνω πληθυσμός. Διότι είμαστε στην τουριστική περίοδο, άρα είναι παραπάνω ο πληθυσμός ο οποίος υπάρχει. Εμείς έχουμε το μοντέλο που δείχνει πως θα κλιμακωθεί το κύμα, πότε θα αποκλιμακωθεί και παίρνουμε τα μέτρα τα οποία χρειάζονται.

Δεν σας έχω ακούσει, όμως, εσάς, που λέτε «κάνατε άρση των μέτρων γρήγορα» ή οτιδήποτε άλλο, που σας λέμε ότι τα πήραμε τελευταία, να πείτε κάτι. Τι προτείνετε; Διότι πρέπει να υπάρχουν συγκεκριμένες προτάσεις εδώ πέρα. Παραμένει η χώρα μας να είναι δεύτερη χώρα σε τεστ. Διότι λέτε και για τα τεστ αν μειώθηκαν. Δεύτερη χώρα είμαστε αυτή τη στιγμή στην Ευρώπη στα τεστ τα οποία κάνουμε και γίνονται καθημερινά πολλά τεστ και χάρη σε αυτά τα τεστ μπορούμε να ελέγχουμε και τη διαδικασία.

Το μόνο πράγμα που δεν θέλετε να είναι υποχρεωτικό εδώ πέρα είναι οι υγειονομικοί. Όλη την ώρα ασχολείστε με αυτό το θέμα. Από τη μια πλευρά, λοιπόν, εγκαλείτε τον Υπουργό Υγείας ότι παραμένει η πανδημία, δεν παίρνει μέτρα, αλλά αυτό που είναι η βασική γραμμή είναι πως θα γυρίσουν οι ανεμβολίαστοι υγειονομικοί.

**ΑΝΔΡΕΑΣ ΞΑΝΘΟΣ:** Διότι δεν έχει καμμία επίπτωση.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Έχει επίπτωση και το έχουμε πει για την επίπτωση.

**ΑΝΔΡΕΑΣ ΞΑΝΘΟΣ:** Αρνητική επίπτωση.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Έχει επίπτωση.

**ΑΝΔΡΕΑΣ ΞΑΝΘΟΣ:** Αρνητική επίπτωση.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Επίπτωση είναι και ότι κάποιος δεν πιστεύει στην επιστήμη του, δεν πιστεύει στην επιστήμη του, κύριε Ξανθέ.

**ΑΝΔΡΕΑΣ ΞΑΝΘΟΣ:** Στην επιστήμη του!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Και δυστυχώς, για να έρθουμε και στο θέμα, πάμε λοιπόν στα εμβόλια, στο επόμενο. Διότι λέτε και για το εμβόλιο αν υπάρχει σαφές ή μη σαφές μήνυμα. Αυτή τη στιγμή, πριν μπουν οι υποχρεωτικότητες, ο ελληνικός πληθυσμός σε γενικό πληθυσμό ήταν 55% εμβολιασμένος, σε ενήλικο πληθυσμό 65% εμβολιασμένος.

Με τις υποχρεωτικότητες, που καταψηφίσατε τα κόμματα εδώ πέρα στο Κοινοβούλιο -γιατί υποχρεωτικότητα σημαίνει και κυρώσεις, δεν υπάρχει υποχρεωτικότητα χωρίς κυρώσεις-, αυτή τη στιγμή έχουμε: οι άνω των εξήντα ετών να έχουν εμβολιαστεί σε ποσοστό 90% -και άμα διαβάσατε κιόλας, επειδή πολλοί κάνουν και μαθήματα Συνταγματικού Δικαίου εδώ πέρα, να δείτε και τις σκέψεις που έκανε το Συμβούλιο της Επικρατείας και για την υποχρεωτικότητα του εμβολιασμού- ο γενικός πληθυσμός είναι στο 75%, στον ευρωπαϊκό μέσο όρο, και ο ενήλικος πληθυσμός είναι άνω του 80%.

Αυτή, κύριοι συνάδελφοι, είναι η βασική διαφορά, ότι ενώ βλέπαμε τα κρούσματα τα οποία υπήρχαν τον Απρίλιο και τον Μάρτιο τώρα βλέπουμε διαφορετικούς θανάτους, ότι ο κόσμος εμβολιάστηκε. Και εσείς, ακόμα και σήμερα, έχετε τον πρώην αναπληρωτή Υπουργό Υγείας, τον κ. Πολάκη, να κάνει ανάρτηση όταν έχει καταδικάσει ο ΣΥΡΙΖΑ, και είναι προς τιμήν του που καταδίκασε. Και δεν ήταν ότι δεν καταδίκαζε ο κ. Πολάκης, και έλεγε μπράβο που πήγαν στη γυναίκα και στα παιδιά μου να διαμαρτυρηθούν, ήταν ότι παράλληλα έλεγε: «Τώρα που αποδείχτηκε ότι τα εμβόλια δεν πιάνουν…»! Αυτό είναι το ασαφές μήνυμα.

Διότι και με τα στοιχεία τα οποία έχουμε αυτή τη στιγμή, ναι, υπάρχει διαφυγή ως προς τη μόλυνση. Μπορεί κάποιος, δηλαδή, να μολυνθεί με τις νέες μεταλλάξεις που υπάρχουν. Αλλά ως προς την προστασία, που έχει να κάνει με την προστασία, τη βαριά νόσηση και τον θάνατο, τα εμβόλια αυτά προστατεύουν. Και γι’ αυτό η επιτροπή έχει αυστηρή σύσταση για τους άνω των εξήντα και για τις ευάλωτες ομάδες. Και παράλληλα, όπως σιγά σιγά συζητάνε και όλες οι χώρες, δίνεται η δυνατότητα και στον άλλον πληθυσμό, σε συνεννόηση με τον γιατρό του και την κατάσταση που έχει ο καθένας, να εμβολιαστεί ή όχι.

Το έχω πει και στην επιτροπή, αλλά και διαπροσωπικά στον κ. Ξανθό, ότι, ναι, περιμένουμε και ζητάμε οι Υπουργοί Υγείας και θέλουμε το ECDC γρήγορα να δώσει κατευθύνσεις για το τι γίνεται από εδώ και πέρα στον εμβολιασμό, ώστε να μπορούν να τοποθετηθούν και οι επιτροπές εμβολιασμών της κάθε χώρας. Ευελπιστούμε ότι γρήγορα θα ολοκληρωθεί αυτή η κουβέντα. Γιατί είναι πολύ μεγάλο στοίχημα συνολικά για την Ευρώπη το πώς θα πάει η εμβολιαστική κάλυψη και από τώρα για τις ευάλωτες ομάδες και για τους άνω των εξήντα, αλλά και από τον Σεπτέμβριο και μετά, καθώς είναι βέβαιο ότι η πανδημία θα έχει μια μεγαλύτερη δυναμική τους φθινοπωρινούς και χειμερινούς μήνες.

Στο συγκεκριμένο, λοιπόν, νομοσχέδιο δίνουμε παρατάσεις. Και δίνουμε παρατάσεις σε ένα φαινόμενο το οποίο βλέπουμε πως εξελίσσεται. Ποιες παρατάσεις είναι που σας ενοχλούν και πρέπει να τις καταψηφίσετε; Είναι οι παρατάσεις των συμβάσεων ορισμένου χρόνου, που συνεχώς με ρωτάτε και έχουμε πει τη συγκεκριμένη θέση μας που υπάρχει. Είναι οι παρατάσεις σε όλο το σκέλος που έχει να κάνει με εξετάσεις, με παραχώρηση κλινών, με δυνατότητα συνεργασίας με ιδιωτικό τομέα, με δυνατότητα μετακίνησης γιατρών, με δυνατότητα να απασχολούνται συνταξιούχοι. Άρα, αυτή τη στιγμή το σύνολο των παρατάσεων- τα έχουμε συζητήσει ξεχωριστά- είναι παρατάσεις που πρέπει να λάβουν χώρα και παράλληλα να παρακολουθούμε τη διαδικασία, όπως γίνεται, ώστε να γίνονται οι παρεμβάσεις.

Υπήρξε ένα θέμα με την παράταση του άρθρου 39 που δίνεται για τους γιατρούς οι οποίοι είναι να βγουν στη σύνταξη, αν οι ίδιοι θέλουν με αίτησή τους να παραμείνουν. Το αρχικό σκεπτικό ήταν ότι είχαμε στοχεύσει εκεί πέρα που χρειαζόμασταν τις μεγαλύτερες ανάγκες. Και είχαμε βάλει την κατηγορία των αναισθησιολόγων και των νεφρολόγων. Και στη συζήτηση που έγινε και με τους φορείς, αλλά και μέσα στην επιτροπή, επειδή το σύνολο σχεδόν των κομμάτων τοποθετήθηκε για μια επέκταση προς αυτή την κατεύθυνση, στις νομοτεχνικές βελτιώσεις που θα καταθέσω τώρα, προβλέπουμε ότι ενώ αυτές οι κατηγορίες έχουν την άμεση, όπως είπαμε ανανέωση, αν το επιθυμούν, για ένα εξάμηνο για όλες τις άλλες ειδικότητες, το σύνολο των ειδικοτήτων, με τεκμηριωμένη εισήγηση της ανάγκης που υπάρχει, με απόφαση που είναι από τον Υπουργό, με εισήγηση των ΥΠΕ, και απόφαση του Υπουργού Υγείας, θα μπορούν να παραμείνουν. Η διαδικασία είναι ότι θα κάνουν αίτηση εντός πέντε ημερών. Όσο θα διαρκεί αυτή η διαδικασία, θα παραμένουν ακόμα και αυτοί που τους έχουν πάει τα έγγραφα ότι μπαίνουν στη συνταξιοδότηση. Άρα, δεν ισχύουν αυτά με την τροπολογία που έρχεται. Θα κάνουν την αίτηση. Θα παραμένουν κανονικά. Και η αίτησή τους θα κριθεί άμεσα και αυτή, ώστε, με βάση τις ανάγκες που έχει η κάθε υγειονομική περιφέρεια, για όλες τις άλλες ειδικότητες θα γίνεται τεκμηριωμένη. Και η μόνη πρόβλεψη είναι ότι δεν έχει προκηρυχθεί θέση στο συγκεκριμένο. Δεν έχει καλυφθεί η θέση.

Άρα, πηγαίνουμε και δίνουμε τη δυνατότητα σε όλες τις ειδικότητες όπου υπάρχει πρόβλημα, και ειδικά στη νησιωτική περιοχή, ώστε παράλληλα με το που θα βγει και η προκήρυξη για τις επτακόσιες θέσεις γιατρών, να βοηθήσουμε και σε αυτό το κομμάτι. Είναι, λοιπόν, μια ρύθμιση που λίγο πολύ στηρίχθηκε από όλους. Είναι στην κατεύθυνση να παραμείνουν στις θέσεις και να έρθει ομαλά μετά, σε όλο αυτό το διάστημα που θα γίνει με την προκήρυξη των θέσεων, η κάλυψη πια από τους νέους συναδέλφους.

Καταθέτω τις νομοτεχνικές.

(Στο σημείο αυτό ο Υπουργός Υγείας κ. Αθανάσιος Πλεύρης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 290-291)

ΑΛΛΑΓΗ ΣΕΛΙΔΑΣ

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας)**: Έγινε μια συζήτηση περαιτέρω που έχει να κάνει με τις προκηρύξεις. Αναφέρθηκε το αν στηρίζουμε ή δεν στηρίζουμε το ΕΣΥ. Η προκήρυξη των τεσσάρων χιλιάδων, ειπώθηκε κιόλας για την Κέρκυρα τώρα, έχει φύγει από εμάς. Υπεγράφη και από το Υπουργείο Εργασίας. Και βρίσκεται στο ΑΣΕΠ. Άρα, από στιγμή σε στιγμή θα ανέβει. Είναι η προκήρυξη των τεσσάρων χιλιάδων νοσηλευτών. Έγινε μια ανακατανομή, με βάση τις ανάγκες οι οποίες υπήρξαν. Είναι η προκήρυξη των επτακοσίων γιατρών που θα βγει σε δύο στάδια. Το πρώτο στάδιο θα είναι για όλη την Ελλάδα που έχει πρόβλημα, εκτός μεγάλων αστικών κέντρων, ώστε να μπορέσουν να καλυφθούν αυτές οι θέσεις. Ευελπιστούμε ότι στο επόμενο δεκαπενθήμερο θα είναι έτοιμη και αυτή η προκήρυξη. Τη χειρίζεται η Αναπληρώτρια Υπουργός. Εν συνεχεία, θα βγει και για τα μεγάλα αστικά κέντρα. Υπάρχει η προκήρυξη των εννιακοσίων δέκα λοιπού προσωπικού, όπου δεν έχει γίνει ακόμη η κατανομή. Με το που θα ολοκληρωθεί η κατανομή των γιατρών, θα γίνει και η κατανομή για τις συγκεκριμένες θέσεις, για να υπάρξει η προκήρυξη.

Επειδή γίνεται μια κριτική -και το ακούμε συνέχεια αυτό το πράγμα, το άκουσα και πιο έντονα σήμερα- ότι θέλουμε να απαξιώσουμε το σύστημα, προκειμένου να ιδιωτικοποιηθεί, να πω ότι και προκηρύξεις βγαίνουν και μόνιμες θέσεις βγαίνουν. Και επειδή ρωτήθηκα, να σας πω ότι αυτή τη στιγμή πάνω από δύο χιλιάδες τριακόσιοι γιατροί έχουν μπει με προκηρύξεις, μόνιμες θέσεις. Επικουρικό είναι άλλα δύο χιλιάδες διακόσια άτομα. Μπήκε επικουρικό προσωπικό άνω των δώδεκα χιλιάδων ατόμων. Κρατήσαμε όλους όσους ήταν του ΟΑΕΔ. Και οι προκηρύξεις οι οποίες βγαίνουν, θα βγαίνουν με αυξημένη μοριοδότηση στον κόσμο ο οποίος υπηρέτησε όλο αυτό το διάστημα το Εθνικό Σύστημα Υγείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα χρειαστώ τρία με τέσσερα λεπτά ακόμα, κύριε Πρόεδρε.

Παράλληλα, επειδή υπήρξε και μια κριτική -το ακούγαμε όλο αυτό το διάστημα- του τύπου: «Τι κάνετε; Ασχολείστε μόνο με την πανδημία. Δεν έχετε φέρει νομοσχέδιο που να είναι, δεν θα πούμε να είναι μεταρρυθμιστικό, να είναι, όμως, νομοσχέδιο το οποίο να έρχεται να λύσει προβλήματα», να σας πω ότι ψηφίστηκε το νομοσχέδιο «Γιατρός για όλους», για την πρωτοβάθμια φροντίδα υγείας και βγήκαν Υπουργικές Αποφάσεις. Οφείλω να πω ότι σήμερα εγώ εξεπλάγην! Γιατί εμείς θεωρούμε πλεονέκτημα το ότι δίνουμε πολλά χρήματα και σε αυτούς που είναι μέσα στις δομές, τους δημοσίους λειτουργούς, που για πρώτη φορά τους δίνεται η δυνατότητα, από το χίλια πεντακόσια ένα ως το δύο χιλιάδες άτομο να πάρουν λεφτά που μεσοσταθμικά θα είναι στα 10.000 ευρώ τον χρόνο, αλλά και στους ιδιώτες να μπουν. Και ειπώθηκε ότι είναι παχυλοί οι μισθοί. Το είπατε, κύριε Ξανθέ, και φαντάζομαι θα το πείτε και στη δευτερολογία σας.

Διαφωνεί ο ΣΥΡΙΖΑ με το ότι δίνουμε περισσότερα χρήματα στους ανθρώπους per capita, κατά άτομο, που πληρώνονται και έπρεπε να δίνουμε λιγότερα; Ίσα ίσα για να πετύχει ο θεσμός των οικογενειακών γιατρών , των προσωπικών γιατρών, θα πρέπει από τη μία πλευρά να καταλάβει ο πολίτης την αναγκαιότητα, ώστε να μην είναι χαμένος μέσα σε ένα σύστημα που καταλήγει στο νοσοκομείο, αλλά να τον βοηθάμε και να ξέρει ότι έχει έναν άνθρωπο, έναν γιατρό, στον οποίο θα απευθυνθεί και θα τον κατευθύνει υπεύθυνα, και από την άλλη, ο γιατρός να δει ότι αξιολογείται η ιατρική πράξη που έχει. Και αντιθέτως, δεν είναι παχυλοί οι μισθοί. Οι μισθοί είναι ρεαλιστικοί γιατί δεν είναι μισθοί. Είναι ρεαλιστικοί γιατί απευθύνονται στο άτομο. Και κάποιος που θες να έχει τριακόσια, τετρακόσια, πεντακόσια, εξακόσια άτομα, θα πρέπει να αμείβεται για την πράξη την οποία κάνει.

Αντιθέτως, ρεαλιστικό δεν ήταν αυτό που εφαρμοζόταν μέχρι σήμερα με τις παρατάσεις -και μία παράταση τέτοια έχουμε και εμείς, ώσπου να εφαρμοστεί το μέτρο του προσωπικού γιατρού- να πληρώνεις κάποιον με 2.000 ευρώ, ασχέτως του πληθυσμού τον οποίο έχει εγγεγραμμένο. Αυτό είναι, αν θέλετε, μη ρεαλιστική προσέγγιση στον τρόπο αμοιβής. Εμείς λέμε, αν έχεις μέχρι οκτακόσιους πενήντα ασθενείς, μεσοσταθμικά παίρνεις 33 ευρώ από 20 ευρώ έως 45 ευρώ, και σου δεσμεύω δεκαπέντε ώρες την εβδομάδα. Τελείως ρεαλιστικό. Να το δει και ο νέος γιατρός και να πει «γιατί να μην εγγράψω; Δεκαπέντε ώρες μου ζητάνε εργασία και με πληρώνουν με έναν καλό τρόπο». Αν είσαι, αναλόγως με τα του πληθυσμού που εγγράφεις, πας στις είκοσι ώρες, στις είκοσι πέντε ώρες και στις τριάντα ώρες.

Άρα και αυτός που θα έχει εγγράψει δύο χιλιάδες άτομα δεν του λέμε ότι ξαφνικά τώρα όποτε σου μπαίνουν ραντεβού, είκοσι τέσσερις ώρες το εικοσιτετράωρο. Λέμε ότι είναι επτά ώρες την ημέρα, θα μπαίνουν ραντεβού και θα διαχειριζόμαστε το σύστημα. Άρα, ρεαλιστικό ωράριο, ρεαλιστικές αμοιβές για τις πράξεις, να το αγκαλιάσουν οι γιατροί, να μπουν στο σύστημα και αντιστοίχως ο ασθενής να μην βρίσκεται στο «δεν ξέρω τι θα κάνω».

Με τον προσωπικό γιατρό, κυρίες και κύριοι συνάδελφοι, που είναι το πρώτο βήμα της πρωτοβάθμιας μαζί με τις δομές που γίνονται, θα μπορέσεις να πετύχεις και πολιτικές πρόληψης, γιατί κάποιος θα του πει του πολίτη ότι με βάση τον φάκελο τον οποίο έχεις, πρέπει να κάνεις αυτές τις εξετάσεις και πολιτικές δημόσιας υγείας και πολιτικές πρωτοβάθμιας περίθαλψης.

Σας το είπα και στην επιτροπή -στους συναδέλφους του ΣΥΡΙΖΑ απευθύνομαι- κάτι το οποίο εμείς διαφωνούσαμε που ήταν οι ΤΟΜΥ. Διαφωνούσαμε. Θεωρούμε ότι όπως πήγαν να γίνουν αυτές οι δομές, δεν ήταν δομές που θα βοηθούσαν την πρωτοβάθμια.

Ωστόσο, σεβόμενοι μια επιλογή που έχει κάνει η χώρα και γιατί είχε και τα ευρωπαϊκά προγράμματα, ερχόμαστε να το εντάξουμε και στη δική μας φιλοσοφία. Σας το είπα χθες ότι ολοκληρώνεται η προκήρυξη που είχε καθυστερήσει και υπήρχε και ένα σημαντικό -να το ακούσουν οι άνθρωποι εδώ- ότι δίνεται παράταση στο πρόγραμμα, κυρίως σοβαρή παράταση σε αυτές τις μονάδες που δεν έχουμε ανοίξει ακόμα, οπότε θα ξεκινάει ο χρόνος από τη στιγμή που θα ανοίξουν, άρα θα έχουν τρία με τέσσερα χρόνια μπροστά, αλλά καταφέρνουμε να παρατείνουμε και τις υπάρχουσες δομές για έναν χρόνο και να υπάρξει χρηματοδότηση. Διότι έχουμε πει ότι αυτά όλα, ως κεντρικές πολιτικές που είχαμε, εντάσσονται οργανικά στα κέντρα υγείας, αλλά θα παραμείνουν.

Αυτές, λοιπόν, οι πολιτικές ήταν πολιτικές πρωτοβάθμιας φροντίδας υγείας που γίνανε και μέσα στην πανδημία. Και ειλικρινά το λέω και ολοκληρώνω, κύριε Πρόεδρε, γιατί και την κριτική θα ακούσουμε και θα τα πούμε και εδώ θα είμαστε για να συζητάμε.

Ζητώ συναίνεση από όλα τα κόμματα στο σκέλος του προσωπικού γιατρού, που είναι μια προσπάθεια η οποία έγινε από το 2014, το 2017, και δεν μπορέσαμε να πείσουμε τον κόσμο να πάει να εγγραφεί και επειδή ξεκίνησε, ανέβηκε η σύμβαση, είναι κάτι που μπορούμε όλοι να πούμε για την αναγκαιότητα. Εκεί δεν διαφωνούμε, εκεί συμφωνούμε όλοι ότι είναι σημαντικό ο πολίτης να έχει έναν γιατρό που να τον παρακολουθεί σε μια πρώτη φάση και να μπορεί να τον κατευθύνει στο σύστημα.

Είναι πάρα πολύ σημαντικό και στις τοπικές κοινωνίες που θα βρεθείτε και με την ενημέρωση που θα γίνει να πάνε αυτό το τρίμηνο-τετράμηνο οι πολίτες να εγγραφούν, ώστε να μπορεί να λειτουργεί ένας θεσμός που μόνο προς όφελος του πολίτη θα είναι. Αυτή τη στιγμή, δυστυχώς, παρά τις όποιες προσπάθειες γίνανε στο παρελθόν, είχαμε και μείωση των γιατρών που υπηρετούσαν, από τους χίλιους εννιακόσιους είχαν μπει οκτακόσιοι και γενικό εγγεγραμμένο πληθυσμό γύρω στο ενάμισι εκατομμύριο.

Άρα, είναι πάρα πολύ σημαντικό αυτό να γίνει πέντε-έξι εκατομμύρια, να πάμε δηλαδή σε μεγάλους αριθμούς, να γίνουν και να ενημερωθούν καλά οι φάκελοι υγείας των ασθενών και εν συνεχεία, ο ασθενής να μπει σε μια κουλτούρα ότι έχει έναν γιατρό που μπορεί να συζητά μαζί του, να τον επισκέπτεται, χωρίς να τον περιορίζουμε με κάποιον τρόπο από τους ειδικούς γιατρούς -ήταν κάτι το οποίο συζητούσαμε με τους συλλόγους- και να μη βρίσκεται σε αυτό το οποίο συμβαίνει, το 55% - 60% του κόσμου που πηγαίνει στα εξωτερικά και στα επείγοντα των νοσοκομείων, τελικά, να είναι άνθρωποι, συμπολίτες μας, οι οποίοι, αν είχαν έναν γιατρό να απευθυνθούν, θα το είχαν αποφύγει.

Οι παρατάσεις οι οποίες δίνονται, λοιπόν, είναι παρατάσεις που θα έπρεπε να είχαν ψηφιστεί. Καταλαβαίνω την κριτική και ότι αναφέρεστε σε ένα σκεπτικό ότι «δεν τις ψηφίζουμε όχι αναγκαστικά γιατί διαφωνούμε με το σύνολο τους, αλλά γιατί θεωρούμε ότι θα έπρεπε να είχατε κάποια μόνιμα μέτρα», σας εξήγησα ποιος είναι ο λόγος που έρχονται παρατάσεις ανά τρεις μήνες.

Οι τροπολογίες οι οποίες υπάρχουν και αφορούν το Υπουργείο Υγείας αφορούν σε ένα σημαντικό σκέλος που έχει να κάνει και με το τραύμα και πώς θεσμοθετούμε το τραύμα και με τη δυνατότητα να εγγράφονται προσωπικοί γιατροί και από τους φαρμακοποιούς, με κονδύλια που θα πληρωθούν, θα είναι από ευρωπαϊκά κονδύλια.

Υπάρχει και τροπολογία του Υπουργείου Εργασίας, πάρα πολύ σημαντική, για ευάλωτες ομάδες, καθώς και όλα τα άλλα που έχουν ειπωθεί που είναι και για το σκέλος της αισχροκέρδειας ή το «Fuel Pass 2», τα οποία έχουν αναλυθεί από τους αρμόδιους Υπουργούς.

Συνεπώς, το σημαντικό αυτή τη στιγμή είναι να στηρίξουμε το Εθνικό Σύστημα Υγείας, το οποίο το στηρίζουμε με παρεμβάσεις και με προσωπικό και χρηματοδότηση από το Ταμείο Ανάκαμψης, να δώσουμε τη διέξοδο του ασθενούς στην πρωτοβάθμια την οποία θα θεσμοθετήσουμε, να εκμεταλλευτούμε όλη την εμπειρία που έχουμε από την πανδημία και παράλληλα, ναι, παρακολουθούμε την πανδημία.

Δεν την παρακολουθούμε μοιρολατρικά, όπως κάποιοι θέλουν να το παρουσιάζουν. Αντιθέτως, η κάθε κίνηση που κάνουμε είναι κίνηση που βγαίνει με βάση και τις συμβουλές των ειδικών, γιατί ρωτήθηκα γι’ αυτό. Βεβαίως και η άρση της μάσκας, όπου έγινε, έγινε με εισήγηση της επιτροπής. Δεν ακολούθησε η Κυβέρνηση καμμία αυτόνομη πορεία σε κανένα από τα μέτρα τα οποία είπανε.

Άρα, ακούμε και τους ειδικούς και είμαστε εδώ προκειμένου να κάνουμε τις παρεμβάσεις οι οποίες χρειάζονται, για να παρέχουμε πάντοτε στους συμπολίτες μας το δημόσιο αγαθό της υγείας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, θα ήθελα για ένα λεπτό τον λόγο.

**ΠΡΟΕΔΡΕΥΩΝ (Απόστολος Αβδελάς):** Βεβαίως.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, παίρνω τον λόγο για ένα δυσάρεστο γεγονός. Πριν από λίγες ώρες έφυγε από τη ζωή ο Ηλίας Νικολακόπουλος ξαφνικά, εξαίρετος πολιτικός επιστήμονας, ομότιμος καθηγητής και Πρόεδρος στα Αρχεία Σύγχρονης Κοινωνικής Ιστορίας.

Θέλω εκ μέρους της Κοινοβουλευτικής Ομάδας του ΣΥΡΙΖΑ - Προοδευτική Συμμαχία να ευχηθώ τα συλλυπητήριά μου στην οικογένειά του και τους δικούς του.

**ΠΡΟΕΔΡΕΥΩΝ (Απόστολος Αβδελάς):** Και από το Προεδρείο. Καλό παράδεισο να έχει.

Θα πάμε τώρα στους αγορητές - εισηγητές. Θα ξεκινήσουμε ανάποδα, όπως πάντα, από την κ. Μαρία Απατζίδη από το ΜέΡΑ25.

**ΜΑΡΙΑ ΑΠΑΤΖΙΔΗ:** Κύριε Πρόεδρε, θα σταθώ στη δευτερολογία μου στα πιο προβληματικά σημεία των τροπολογιών.

Ως προς την τροπολογία για τη χορήγηση οικονομικής ενίσχυσης λόγω αυξημένου ενεργειακού κόστους και ιδιαίτερα σχετικά με το Fuel Pass, τα ποσά που δίνονται, ουσιαστικά, είναι επιεικώς γελοία. Είναι οπωσδήποτε απολύτως ανεπαρκή και να σας πω ένα πάρα πολύ απλό παράδειγμα που νομίζω ότι θα το καταλάβουμε όλοι.

Εάν ένας άνθρωπος, ένας εργαζόμενος μένει στο Μενίδι και έρχεται κάθε μέρα στην Αθήνα στη δουλειά του, θέλει 20 ευρώ. Οπότε τι είναι αυτό που στην πραγματικότητα μας προσφέρετε; Τέσσερα δρομολόγια για τη δουλειά ενός εργαζόμενου μέσα σε έναν μήνα; Αυτή είναι η καταπληκτική προσφορά; Ταυτόχρονα προσφέρετε, όπως πάντα, τη μερίδα του λέοντος στους ολιγάρχες της ενέργειας οι οποίοι μπορούν να συνεχίζουν να αισχροκερδούν;

Η Κυβέρνηση δανείζεται σαν να μην υπάρχει αύριο, προκειμένου να επιδοτεί τους ολιγάρχες και όλα αυτά τα δανεικά που θα βαρύνουν τα παιδιά μας, τα εγγόνια μας θα καταλήγουν στις τσέπες ελάχιστων ολιγαρχών, εν προκειμένω των τεσσάρων ολιγαρχών που λυμαίνονται τον χώρο της ενέργειας με τα καρτέλ τους.

Οι γνωστές επιδοτήσεις ενέργειας που κατά κανόνα είναι με οριζόντιο τρόπο, δηλαδή χωρίς εισοδηματικά και περιουσιακά κριτήρια, είναι στην ουσία επιδοτήσεις, δηλαδή, των υπερκερδών των ολιγαρχών στον χώρο της ενέργειας και όχι των χειμαζόμενων καταναλωτών.

Η Κυβέρνηση Μητσοτάκη δεν επιδοτεί στην πραγματικότητα ούτε τα νοικοκυριά αλλά ούτε και τις επιχειρήσεις, επιδοτεί αυτούς τους τέσσερις και την ιδιωτικοποιημένη ΔΕΗ, τη CVC, ένα καρτέλ, δηλαδή, που έχει στηθεί στο χώρο της ενέργειας, η δύναμη του όποιου να κερδοσκοπεί δεν σπάει περαιτέρω στήριξης των ίδιων καρτέλ.

Αντιθέτως, πρέπει άμεσα να καταργηθεί. Το λέμε, το φωνάζουμε για το Χρηματιστήριο Ενέργειας -η μόνη λύση είναι αυτή- το οποίο εννοείται δημιούργησε ο ΣΥΡΙΖΑ, ένα Χρηματιστήριο Ενέργειας που δίνει τη δυνατότητα σε τέσσερις παρασιτικούς ολιγάρχες να τζογάρουν τις τιμές του ρεύματος.

Αυτό που λέμε εξαρχής, όταν προέκυψε το θέμα με την ακρίβεια και την ενέργεια, είναι ότι πρέπει να κοινωνικοποιηθεί. Αυτός είναι ο μόνος τρόπος για να υπάρξει πραγματική ελάφρυνση και μείωση στους λογαριασμούς, η οποία δεν θα είναι και προσωρινή. Γι’ αυτό και θα ψηφίσουμε «παρών» σε μια τροπολογία που ουσιαστικά δίνει ψίχουλα στους πολίτες και σωρευτικά μεγάλα ποσά στους ολιγάρχες.

Ως προς την τροπολογία του Υπουργείου Υγείας που περιέχει ρυθμίσεις για την αντιμετώπιση της πανδημίας του κορωνοϊού στο άρθρο 2, το Εθνικό Σύστημα Τραύματος που θεσπίζεται μπορεί να αναδειχθεί σε ένα παράλληλο σύστημα υγείας. Μας λέτε ότι πρόκειται για ένα ολοκληρωμένο σύστημα οργάνωσης και διαχείρισης φροντίδας του τραύματος, συμπεριλαμβανομένης και της πρόληψης, της επείγουσας προνοσοκομειακής περίθαλψης, της ενδονοσοκομειακής και της αποκατάστασης.

Διερωτάται κανείς εύλογα ποιος είναι ο λόγος που το κάνετε αυτό. Θέλετε, δηλαδή, να προωθήσετε για άλλη μια φορά τις συμπράξεις ιδιωτικού και δημοσίου τομέα, ώστε να απαξιώσετε από τη μία το κανονικό δημόσιο σύστημα υγείας και να το σύρετε εντέχνως σε αυτή την ιδιότυπη ιδιωτικοποίηση;

Ουσιαστικά, θέλετε να δημιουργήσετε και εδώ ένα σύστημα υγείας δύο ή περισσότερων ταχυτήτων; Όλα αυτά είναι προφάσεις εν αμαρτίαις, είναι προσχήματα για την όλο και πιο πολύ εμπέδωσή μας της ταξικής νεοφιλελεύθερης πολιτικής που ασκεί η συγκυβερνώσα παράταξη και σε αυτό δεν μπορούμε παρά να ψηφίσουμε «όχι».

Κατά τα άλλα, βλέπουμε στις τροπολογίες τις γνωστές αδιέξοδες παρατάσεις που δεν λύνουν κανένα πρόβλημα αλλά συσσωρεύουν τα προβλήματα. Η λογική μόνιμων λύσεων είναι, προφανώς, έξω από τις προοπτικές της Κυβέρνησης, δεδομένου ότι είμαστε σε «προεκλογική περίοδο».

Στο μεταξύ, υποτίθεται ότι έχετε ανοίξει μια πλατφόρμα για να κάνουν αιτήσεις οι πολίτες και να επιδοτηθούν κάποιες ολιγοήμερες διακοπές στις πληγείσες περιοχές της Εύβοιας και της Σάμου από τις πυρκαγιές και τον σεισμό αντιστοίχως. Μπορεί αυτό να ακούγεται καλό. Καλό είναι, εμένα μου άρεσε. Είπα και σε κάποιους γνωστούς μου από το Μενίδι να μπούνε, μόνο που έληξε σε δύο ώρες. Πραγματικά ανεπίτρεπτο!

Εδώ, όμως, πάλι τι βλέπουμε; Βλέπουμε έναν χορηγό, τη Viva Wallet, που είναι η μόνη επιλογή που μπορεί να έχει κάποιος. Λέει πολλά αυτό, γενικότερα στην πολιτική που ασκεί η συγκεκριμένη Κυβέρνηση και το πόσο ευαίσθητη είναι απέναντι και σε αυτό που συνέβη πέρυσι στην Εύβοια. Με άλλα λόγια ακόμη και στις υποτιθέμενες κοινωνικές σας πολιτικές -οι οποίες είναι ευπρόσδεκτες- από πίσω πάντα κρύβεται κάποιος Λάτσης, ο οποίος θα ροκανίσει ζεστό χρήμα, δημόσιο πάντα, το δικό μας, του φτωχοποιημένου ελληνικού λαού.

Ξέρουμε πάρα πολύ καλά πως είστε υποκριτές, αυτές είναι οι τακτικές σας. Θα σας ξέρει, όμως, και ο ελληνικός λαός πλέον και δεν μπορούμε παρά να σας καταγγέλλουμε συνεχώς, και εννοείται να μην την υπερψηφίσουμε.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Απατζίδη.

Ακολουθεί ο κ. Λαμπρούλης, ο οποίος θα μιλήσει μέσω Webex.

Κύριε Λαμπρούλη, περαστικά σας! Ορίστε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δεν είναι η κ. Αθανασίου;

**ΠΡΟΕΔΡΕΥΩΝ (Απόστολος Αβδελάς):** Η κ. Αθανασίου δεν θέλει να μιλήσει.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, ευχαριστώ.

Χρόνια πολλά και για την εορτή σας.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Για το νομοσχέδιο έχουμε τοποθετηθεί, τόσο στις επιτροπές, όσο και στην πρωτολογία στη σημερινή συνεδρίαση. Θα τοποθετηθώ στις τρεις υπουργικές τροπολογίες.

Ξεκινάω με την πρώτη τροπολογία, τη 1351 με ειδικό 208, η οποία εμπεριέχει μια σειρά από άρθρα. Είμαστε υποχρεωμένοι να τοποθετηθούμε -όσο γίνεται πιο σύντομα, φυσικά- για κάθε άρθρο και την πρόθεση ψήφου αν ήταν ξεχωριστά, τι θα ψηφίζαμε για τις συγκεκριμένες διατάξεις της τροπολογίας και στο τέλος, στο σύνολο. Θα σας το πω.

Σε ό,τι αφορά, λοιπόν, το πρώτο άρθρο για την παράταση συμβάσεων ΙΔΟΧ του ΚΕΘΕΑ: Εδώ δεν έχουμε ένταξη των εργαζομένων σε μόνιμη και σταθερή σχέση εργασίας στον οργανισμό του ΚΕΘΕΑ, ενώ παράλληλα η χρηματοδότηση μέσω του ΚΕΘΕΑ από το Υπουργείο Υγείας που θα έπρεπε και να αυξηθεί και να μη χρηματοδοτείται η γραμμή, όπως τόσα χρόνια, από τον ΟΠΑΠ ή από άλλες στοιχηματικές εταιρείες. Εδώ, λοιπόν, εάν ήταν ξέχωρα το άρθρο αυτό της τροπολογίας θα ψηφίζαμε «παρών».

Ομοίως, «παρών» θα ψηφίζαμε στο άρθρο 2 για την παράταση συμβάσεων προθέσεων και ορθωτικών μέσων με παρόχους του ΕΟΠΥΥ. Τώρα η σύμβαση δεν λύνει το πρόβλημα των ασθενών, σχετικά με τα κριτήρια και το εύρος των παροχών από τον ΕΟΠΥΥ. Επίσης, τα λεγόμενα ποιοτικά κριτήρια δεν θα αλλάξουν τις παροχές προς τους ασθενείς, αλλά αποτελούν μηχανισμούς συγκέντρωσης της αγοράς υπέρ των μεγαλοεπιχειρηματιών.

Στο άρθρο 3, ομοίως «παρών», στο οποίο γίνεται λόγος για παράταση για τον προϊστάμενο της Διεύθυνσης Οικονομικής Διαχείρισης του Υπουργείου Εργασίας.

Στο άρθρο 4, γίνεται λόγος για παράταση συμβάσεων διοικητικού προσωπικού ΙΔΟΧ εκπαιδευτικών μονάδων του Υπουργείου Τουρισμού. Η κ. Ζαχαράκη υποστήριξε τη συγκεκριμένη ρύθμιση. Εμείς είμαστε θετικοί, όμως σε ποια λογική; Ότι αυτή τη στιγμή, έτσι όπως έχουν διαμορφωθεί τα πράγματα, η κατάσταση στις συγκεκριμένες δομές, η υποστελέχωση τσακίζει κόκαλα και υπάρχει ένα οξυμένο πρόβλημα. Ακριβώς γι’ αυτόν τον λόγο θα ήμασταν θετικοί, υπέρ δηλαδή αυτής της διάταξης, εάν ήταν χώρια, διότι θεωρούμε ότι αυτό το προσωπικό, έστω τα τριάντα οκτώ, τριάντα εννέα άτομα των οποίων παρατείνεται η σύμβαση, είναι απολύτως αναγκαίο για να μπορέσουν να λειτουργήσουν έστω οι συγκεκριμένες δομές.

Στο άρθρο 5, περί περιστολής φαινομένων αθέμιτης κερδοφορίας σε περιόδους κρίσης. Εδώ πρόκειται για κοροϊδία. Για τα είδη διατροφής και άλλα βασικά είδη και τις ζωοτροφές πρέπει να υπάρξει επίτευξη αποθεμάτων για τα είδη στα οποία καταγράφεται έλλειμμα και διάθεσή τους στην κατανάλωση, χωρίς βιομηχανικό και εμπορικό κέρδος. Αυτό το άρθρο της τροπολογίας θα το καταψηφίζαμε, αν ήταν χώρια.

Στο «παρών» θα πάμε στο άρθρο 6, για την απασχόληση πολιτών τρίτων χωρών στην αγροτική οικονομία λέγοντας τούτο: Εδώ, τώρα, δεν λύνεται το πρόβλημα, γιατί να σημειώσουμε ότι οι αγρότες θα πρέπει να πληρώσουν, βέβαια, τα μεροκάματα επιβίωσης των εργατών γης, τα οποία όμως και οι ίδιοι δυσκολεύονται έως και αδυνατούν να καταβάλουν, αφού δεν εξασφαλίζουν εισόδημα ούτε οι ίδιοι, λόγω του δυσβάσταχτου κόστους παραγωγής αλλά και των χαμηλών τιμών στα προϊόντα τους.

Αντίστοιχα, χρειάζεται να λυθούν τα ζητήματα των συνθηκών διαμονής των εργατών γης, διότι δεν ευνοούν τη διαμονή για μεγάλο χρονικό διάστημα, όπως και το να λυθούν τα ζητήματα ή τα προβλήματα, αν θέλετε, της μονιμότητας της παραμονής και νομιμοποίησής τους. Άρα, στο σύνολο στη συγκεκριμένη τροπολογία, θα ψηφίσουμε «παρών».

Σε ό,τι αφορά την τροπολογία 1352, τη χορήγηση οικονομικής ενίσχυσης λόγω αύξησης ενεργειακού κόστους: Εδώ είναι μέτρο - κοροϊδία, όπως και τα άλλα μέτρα της Κυβέρνησης, όπως αντίστοιχα, αν θέλετε, και οι προτάσεις των άλλων κομμάτων, διότι δεν αποτελούν λύση στην ενεργειακή ακρίβεια και, κατ’ επέκταση, στην ακρίβεια στα αγαθά. Και αυτό γιατί το πράγμα πηγάζει, ακριβώς, από την απελευθέρωση της ενέργειας, την πολιτική της πράσινης μετάβασης της Ευρωπαϊκής Ένωσης και τις άλλες κυρώσεις στη Ρωσία, που όλοι υλοποίησαν και υποστήριξαν.

Εμείς θεωρούμε ότι η πραγματική βελτίωση για τον λαό θα αποτελούσε η αποδοχή από την Κυβέρνηση της τροπολογίας του Κομμουνιστικού Κόμματος που προβλέπει, αφ’ ενός μεν κατάργηση της ρήτρας αναπροσαρμογής, του ειδικού τέλους για τη μείωση των εκπομπών αερίων ρύπων, της έμμεσης φορολογίας στην ενέργεια, καθώς και του Χρηματιστηρίου Ενέργειας, όπως επίσης και της μείωσης και κατάργησης του ειδικού φόρου κατανάλωσης στα καύσιμα. Σ’ αυτή την τροπολογία θα ψηφίσουμε «παρών».

Την τρίτη τροπολογία με αριθμό 1353 και ειδικό 210 του Υπουργείου Υγείας, δηλαδή, θα την καταψηφίσουμε στο σύνολο και τοποθετούμαι εν τάχει για κάθε άρθρο.

Στο πρώτο άρθρο, αν ήταν χώρια, θα ψηφίζαμε «παρών», για την εγγραφή των πολιτών σε προσωπικό γιατρό μέσω φαρμακείων. Το ζήτημα δεν είναι ο προσωπικός γιατρός σαν λειτουργία μέσα σε ένα πρωτοβάθμιο σύστημα υγείας το οποίο, ειρήσθω εν παρόδω, είναι διαλυμένο, ανύπαρκτο αυτή τη στιγμή, παρά το πώς θα αξιοποιηθεί.

Αυτό το είχαμε αναδείξει, αν θέλετε, και στο σχετικό νομοσχέδιο που συζητήσαμε πριν λίγο καιρό στη Βουλή, το πώς θα αξιοποιηθεί ο προσωπικός γιατρός στην κατεύθυνση περιορισμού των παροχών έως ελάχιστων παροχών προς τους ασθενείς και μείωση του κόστους, δηλαδή, των ασφαλισμένων. Παράλληλα, αναδείξαμε –και αναδεικνύονται φυσικά, αυτή είναι η πραγματικότητα- οι τραγικές ελλείψεις της πρωτοβάθμιας φροντίδας υγείας, τα οποία προβλήματα δεν πρόκειται να λύσει ο προσωπικός γιατρός.

Στο άρθρο 2 για το Εθνικό Σύστημα Τραύματος, θα ήμασταν κατά, αν ήταν χώρια. Εδώ είναι μια γενική και αόριστη διάταξη. Έρχονται συμβούλια και στα νοσοκομεία και στα κέντρα υγείας την ίδια ώρα που λείπουν αυτοί που θα κάνουν όλα αυτά που περιγράφει η διάταξη.

Στο άρθρο 3 της τροπολογίας, επίσης, θα ψηφίζαμε κατά για τα έσοδα των νοσοκομείων για τη διεξαγωγή βιοϊατρικής έρευνας. Το πρόβλημα είναι ότι στην πράξη σπρώχνετε στην επιχειρηματική δράση για εξασφάλιση εσόδων των νοσοκομείων, προκειμένου να ελαφρύνεται ο κρατικός προϋπολογισμός και από την άλλη να μεγαλώνει και να βαθαίνει η εξάρτηση των νοσοκομείων από τις επιχειρήσεις, οι οποίες προσανατολίζουν την έρευνα με βάση το κέρδος τους και όχι τις κοινωνικές ανάγκες.

Στο άρθρο 4, το οποίο αναφέρεται στο έργο και τη στελέχωση κινητών μονάδων υγείας, επίσης θα ήμασταν κατά. Πέρα από όλα τα άλλα, δηλαδή το ότι είναι ανεπαρκείς οι ομάδες και σε αριθμό και στελέχωση κ.λπ., δεν αντιστοιχούν πλήρως σε ένα ανεπτυγμένο σύστημα πρωτοβάθμιας φροντίδας υγείας και κέντρα υγείας, όπου εκεί θα έπρεπε να είναι ενταγμένες αντίστοιχες ομάδες και να δρουνστον πληθυσμό.

Εδώ προβλέπεται η εργασιακή σχέση ορισμένου χρόνου και με δελτία παροχής υπηρεσιών, δηλαδή φθηνές υπηρεσίες από φθηνούς για το κράτος εργαζόμενους.

Στο άρθρο 5, επίσης ήμασταν κατά. Αναφέρεται στον ηλεκτρονικό κατάλογο εγγραφής υποψηφίων για πρόσληψη ως επικουρικό προσωπικό. Εδώ τώρα λείπουν χιλιάδες υγειονομικοί για τις πάγιες και διαρκείς ανάγκες του συστήματος. Και εσείς τι κάνετε; Έρχεστε και ρυθμίζετε την παγιοποίηση της επικουρικότητας και τις λίστες αυτής.

Εμείς λέμε να καταργηθούν αυτές οι λίστες και να προσληφθούν όλοι -γιατροί, υγειονομικοί κ.λπ.- ως μόνιμοι, πλήρους και αποκλειστικής απασχόλησης.

Στο άρθρο 6, για την πλήρωση θέσης προϊσταμένου διεύθυνσης του Εθνικού Οργανισμού Μεταμοσχεύσεων θα ψηφίζαμε «παρών». Γιατί η επιλογή να γίνεται και από τον ιδιωτικό τομέα; Χάθηκαν από τον δημόσιο, που σχετίζεται αποκλειστικά με τις μεταμοσχεύσεις, άρα συνεπώς υπάρχει και η ζητούμενη εμπειρία;

Στο άρθρο 7, θα ήμασταν κατά για τις αμοιβές διεύθυνσης συμβούλου της ΟΔΙΠΥ Α.Ε.. Εμείς διαφωνήσαμε. Καταψηφίσαμε και το σχετικό νομοσχέδιο για τον ΟΔΙΠΥ, τη δημιουργία του οργανισμού, δηλαδή, που συμβάλλει στην επιχειρηματικότητα και εμπορευματοποίηση των δημόσιων μονάδων, πολύ δε περισσότερο, επομένως, δεν θα συμφωνούσαμε και δεν συμφωνούμε να πληρώνει ο λαός τον επικεφαλής αυτού του οργανισμού.

Και στο άρθρο 8 -και κλείνω με αυτό, κύριε Πρόεδρε- θα ψηφίζαμε «παρών» για την προστασία πασχόντων από ψυχικές παθήσεις.

Στο σύνολο της τροπολογίας ψηφίζουμε κατά.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Λαμπρούλη.

Τον λόγο έχει ο κ. Γεώργιος Φραγγίδης από το ΠΑΣΟΚ - Κίνημα Αλλαγής.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όσον αφορά στο νομοσχέδιο, νομίζω τοποθετηθήκαμε από την αρχή με κριτική άποψη, αλλά ψηφίζουμε λόγω των αναγκών, βάζοντας και ορισμένα στοιχεία που είχαμε πει για μια επόμενη φορά, αν τυχόν και έρθει πάλι μια τέτοια παράταση, εκτός από τα άρθρα 43 και 51, τα οποία δεν ψηφίζουμε.

Όσον αφορά στις τροπολογίες, στην πρώτη τροπολογία, την 1351, είμαστε θετικοί. Όμως, θέλουμε να πούμε ότι στις 26 Μαΐου εμείς ως Κοινοβουλευτική Ομάδα είχαμε καταθέσει μία ερώτηση για έλλειψη εργατών γης, η όποια εντείνει τα αδιέξοδα των αγροτών και μιλούσαμε για το πλήγμα στον αγροτικό τομέα και στον κόσμο και κυρίως, στην οικονομία της χώρας.

Αυτό το προτεινόμενο άρθρο αναδιαμορφώνει το θεσμικό κανονιστικό πλαίσιο για την απασχόληση και την αγροτική οικονομία πολιτών τρίτων χωρών. Σύμφωνα με την έκθεση που συνοδεύει την τροπολογία με την αξιολογούμενη ρύθμιση, προτείνεται μία κατ’ εξαίρεση διαδικασία περιορισμένης διάρκειας, καθώς η αναμόρφωση του Κώδικα Μετανάστευσης αλλά και η εφαρμογή διμερών συμφωνιών αναμένεται να εισφέρουν στην αγροτική οικονομία τα επόμενα έτη σταθερό αριθμό εργατικού δυναμικού με τρόπο θεσμικά οργανωμένο, που να ανταποκρίνεται στις ανάγκες της αγροτικής οικονομίας. Διότι αν πάμε έτσι σπασμωδικά και μόνο όταν υπάρχουν ανάγκες, τότε το πρόβλημα θα διαιωνίζεται.

Πάμε στη δεύτερη τροπολογία στην 1352 σε σχέση με το Fuel Pass. Πρέπει να υπενθυμίσουμε εδώ ότι από την προηγούμενη φορά που υπήρξε αυξήθηκε κατά 0,50 ευρώ η αξία του λίτρου. Αυτό σημαίνει ότι μάλλον δεν γίνονται οι έλεγχοι που πρέπει, αλλά και ότι οπωσδήποτε πρέπει να το δει πιο αποτελεσματικά η Κυβέρνηση που μέχρι τώρα δεν κάνει τίποτα. Το τωρινό επίδομα μπορεί να είναι ανακουφιστικό, αλλά σε καμμία περίπτωση δεν λύνει το ουσιαστικό ζήτημα που υπάρχει και που, για να έχει μια ριζική λύση, θα πρέπει οπωσδήποτε η Κυβέρνηση να προχωρήσει στη μείωση του ειδικού φόρου κατανάλωσης και τον ΦΠΑ στα καύσιμα και οπωσδήποτε να υπάρχουν αυστηροί έλεγχοι στην αγορά για την αντιμετώπιση της αισχροκέρδειας. Παρ’ όλα αυτά, έστω και αν είναι ένα ελάχιστο επίδομα, το ψηφίζουμε.

Υπάρχει ακόμα μία τροπολογία που αφορά στην Κέρκυρα, την οποία και αυτή την ψηφίζουμε.

Η τροπολογία, λοιπόν, 1353 πιάνει ένα σημαντικό θέμα, κύριε Υπουργέ, το ζήτημα του τραύματος, το οποίο αποτελεί ένα τεράστιο και πολύ σημαντικό κεφάλαιο, με σημαντικές προεκτάσεις τόσο, βέβαια, για τον ίδιο τον ασθενή, όσο και για το περιβάλλον, την οικονομία και, βέβαια, το κράτος. Το τραύμα από όποια αιτία και να γίνεται, είναι αποτέλεσμα μιας βίαιης και απρόβλεπτης διαδικασίας. Η έγκαιρη παρέμβαση, η άμεση και σωστή αντιμετώπισή του από ειδικά εκπαιδευμένους επαγγελματίες στο πεδίο του συμβάντος αλλά και σε επίπεδο υγειονομικής δομής είναι κεφαλαιώδους σημασίας για την αποφυγή θανάτου και μόνιμης αναπηρίας.

Ειδικά δε στη χώρα μας που διακρίνεται για πολλά τροχαία ατυχήματα, η δημιουργία ενός συστήματος διαχείρισης τραύματος είναι απαραίτητη και μάλιστα, έχει αργήσει να γίνει.

Ωστόσο, ένα τέτοιο σημαντικό ζήτημα έρχεται εντυπωσιακά με μια προχειρότητα. Ξαφνικά χθες το βράδυ, δηλαδή, είδαμε την τροπολογία. Είναι ένα θέμα μείζονος σημασίας και νομίζω ένα άρθρο και μία τροπολογία είναι λίγο. Θα έπρεπε αυτό το ζήτημα να είχε συζητηθεί και θα έπρεπε να γνωρίζουμε και εμείς περισσότερες λεπτομέρειες σε σχέση με τον σχεδιασμό και τη λειτουργία αυτού του συστήματος για τη διαχείριση του τραύματος, τη στιγμή, μάλιστα, που υπάρχει και ένα άλλο νομοσχέδιο του Υπουργείου Υγείας για διαβούλευση. Παρ’ όλα αυτά, το υπερψηφίζουμε.

Άρα είμαστε υπέρ σε όλες τις τροπολογίες.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Φραγγίδη, και για την τήρηση του χρόνου. Είδατε το Κιλκίς; Δείχνει τον δρόμο.

Πάμε στους εισηγητές. Ο κ. Ανδρέας Ξανθός από τον ΣΥΡΙΖΑ - Προοδευτική Συμμαχία έχει τον λόγο.

**ΑΝΔΡΕΑΣ ΞΑΝΘΟΣ:** Θα ξεκινήσω και εγώ με αναφορά στις τροπολογίες, με τις οποίες δεν έχουμε επί της αρχής καμμία σοβαρή αντίρρηση.

Εννοείται πως η τροπολογία -αναπτύξαμε την κριτική μας- για το Fuel Pass, για την παρέμβαση στην αγορά ενέργειας, παρ’ ότι είναι ατελής, προφανώς είναι σε μια κατεύθυνση μείωσης επιβαρύνσεων και νομίζω ότι είναι αποδεκτή.

Επίσης, η τροπολογία του Υπουργείου Εργασίας έχει στοιχεία θετικά, όπως είναι για παράδειγμα η δυνατότητα αξιοποίησης αλλοδαπών υπηκόων τρίτων χωρών στην αγροτική οικονομία. Το θέμα, βεβαίως, σήμερα του πρωτογενούς τομέα δεν είναι μόνο η έλλειψη εργατικών χεριών, είναι και το αυξημένο κόστος παραγωγής, το οποίο έχει επηρεαστεί δραματικά από την ενεργειακή κρίση και το οποίο υπονομεύει τη δυνατότητα να συνεχίσουν οι άνθρωποι να παράγουν πολύτιμα προϊόντα και να είναι βιώσιμη η δραστηριότητά τους. Αλλά και αυτό είναι αποδεκτό.

Επίσης, σε θετική κατεύθυνση είναι και η τροπολογία για την τουριστική εκπαίδευση.

Άρα σε αυτές τις δύο τροπολογίες, του Υπουργείου Οικονομικών και του Υπουργείου Εργασίας, είμαστε θετικοί.

Και όσον αφορά στην τροπολογία του Υπουργού Υγείας, η ιδέα ενός Εθνικού Συστήματος Διαχείρισης του Τραύματος είναι απολύτως σωστή. Υπήρχε συγκρότηση ομάδας εργασίας με επιστήμονες από τη χώρα μας και από το εξωτερικό, για να υπάρξει μία εθνική στρατηγική. Αυτό έγινε από την προηγούμενη κυβέρνηση. Πήρατε έτοιμο το πλαίσιο και καλώς προχωράτε σε αυτή τη νομοθέτηση.

Βεβαίως, αυτό που χρειάζεται είναι ένα αναλυτικό σχέδιο για το πώς θα αναπτυχθούν, σε ποιες δομές, με ποιες προϋποθέσεις, με ποια στελέχωση αυτές οι υπηρεσίες, που είναι εθνικό έλλειμμα στην πολιτική υγείας στη χώρα μας.

Το θέμα της μετεξέλιξης των ΚΟΜΥ, των κινητών μονάδων υγείας, είναι επίσης σωστό. Ουσιαστικά επανέρχεστε στην αρχική ιδέα που είχαμε νομοθετήσει εμείς, που θεωρούσαμε αυτές τις μονάδες ως κινητές μονάδες πρωτοβάθμιας φροντίδας που θα μπορούν, έχοντας την απαιτούμενη στελέχωση με επαγγελματίες υγείας, να παρεμβαίνουν σε πληθυσμούς οι οποίοι έχουν δυσκολίες πρόσβασης, μετακίνησης, θέλουν κατ’ οίκον παρακολούθηση κ.λπ..

Αυτό είναι επί της αρχής σωστό. Το θέμα είναι και εδώ οι λειτουργικές και χρηματοδοτικές προϋποθέσεις. Φαντάζομαι ότι είναι ευρωπαϊκό πρόγραμμα. Έστω και με αυτή τη μορφή του επικουρικού προσωπικού είναι ένα βήμα προς τη σωστή κατεύθυνση, το οποίο, όμως, θεωρώ ότι πρέπει μετά με μόνιμο τρόπο να ανακαλύψει και να αναπτύξει το δημόσιο σύστημα υγείας αυτές τις υπηρεσίες, διότι η πανδημία ανέδειξε και εκεί ένα σοβαρό έλλειμμα.

Και τώρα να κάνω κάποια σχόλια συνολικά για το νομοσχέδιο. Κατ’ αρχάς, δεν έχω ακούσει ακόμα μια τοποθέτηση. Σας έχω προκαλέσει και άλλες φορές, καταθέσαμε και τροπολογία. Η ιστορία της φροντίδας υγείας των προσφύγων μεταναστών είναι και αυτό ένα σημαντικό θέμα δημόσιας υγείας. Απ’ ό,τι έχω αντιληφθεί, έχετε μεταθέσει αυτή την αρμοδιότητα πρακτικά στο Υπουργείο Μεταναστευτικής Πολιτικής. Το Υπουργείο Υγείας δεν ασχολείται. Είναι κομβικό θέμα η προοπτική του προγράμματος, οι εργασιακές σχέσεις, η δυνατότητα να συνεχιστεί μια ιατροφαρμακευτική περίθαλψη, που αυτός ο κόσμος δεν μπορεί να έχει με άλλους όρους. Θεωρώ ότι είναι ενδεικτικό μιας αντίληψης που λέει ότι αυτοί οι πληθυσμοί δεν πρέπει να έχουν ακριβώς τα ίδια δικαιώματα, τους θέλουμε για να δουλεύουν στα χωράφια αλλά δεν θέλουμε να έχουν ισότητα και καθολικότητα στην πρόσβαση στο σύστημα και αξιοπρεπείς υπηρεσίες.

Όσον αφορά το νομοσχέδιο, διατυπώσατε όλοι από την πλευρά της Συμπολίτευσης το ερώτημα: Γιατί, αφού σε γενικές γραμμές δεν έχετε αντίρρηση με τις ρυθμίσεις, καταψηφίζετε ένα νομοσχέδιο που προβλέπει την παράτασή τους;

Το εξηγήσαμε από την αρχή. Νομίζω πως στο τέλος αναγνωρίσατε ότι έχει μια πολιτική λογική αυτή η προσέγγιση. Και στην προηγούμενη περίοδο είχαμε ψηφίσει «ΠΑΡΩΝ» σε αντίστοιχες φάσεις, είχαμε υπερψηφίσει κάποιες ρυθμίσεις, κάποιες άλλες όχι. Τώρα θεωρούμε ότι πρέπει να πούμε με σαφήνεια στην κοινωνία και στους υγειονομικούς ότι αυτό που χρειάζεται δεν είναι απλώς να δίνουμε τρίμηνες παρατάσεις αλλά να αλλάξει η διαχείριση, η συνολική κατεύθυνση της ασκούμενης κοινωνικής πολιτικής. Αυτό είναι για εμάς το κρίσιμο θέμα. Κάνετε ότι δεν το καταλαβαίνετε. Για εμάς το πρόβλημα είναι ότι παρατείνετε μια αρτηριοσκληρωτική, εμμονική νεοφιλελεύθερη γραμμή, που στην πραγματικότητα θεωρεί ότι η πανδημία δεν είναι ευκαιρία για να επενδύσουμε σε βάθος χρόνου και με μόνιμο τρόπο και με επιπλέον πόρους και ανθρώπινους υλικούς στο δημόσιο σύστημα υγείας. Γι’ αυτό, λοιπόν, και καταψηφίζουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα, δύο λεπτά, κύριε Πρόεδρε.

Τώρα το κομβικό σας λάθος στη διαχείριση της πανδημίας είναι αυτό ακριβώς, δηλαδή ότι παρ’ ότι λέτε ότι είναι δυναμικό φαινόμενο, υιοθετήσατε τη γραμμή της πρόωρης λήξης. Δεν λήγει ένα φαινόμενο που είναι δυναμικό. Δεν μπορεί να βγαίνει, για να μην πω τον Υπουργό Υγείας που ήταν μάλλον πιο προσεκτικός, ο Υπουργός Αναπτύξεως από τον Φλεβάρη και να λέει ότι σε λίγες μέρες τελειώνουμε. Δεν είναι δυνατόν όλα τα στελέχη της Κυβέρνησης να δημιουργούν αυτή την ευφορία ότι τελειώσαμε, έληξε, τα δύσκολα είναι πίσω και, βεβαίως, ο Πρωθυπουργός με το αμίμητο εδώ και ενάμιση χρόνο «διανύουμε τον τελευταίο μίλι». Αυτά είναι στοιχεία υποτίμησης του κινδύνου.

Άρα, είναι σε πλήρη αντίφαση με την ιδέα ότι έχουμε ένα δυναμικό φαινόμενο, το οποίο πρέπει να έχουμε ένα επίπεδο επιδημιολογικής εγρήγορσης στάνταρ και να αναπροσαρμόζουμε προφανώς και να κάνουμε διορθωτικές κινήσεις όποτε χρειάζεται. Αυτό νομίζω ότι ήταν κομβικό λάθος στη διαχείριση, η αίσθηση της προσωρινότητας του φαινομένου.

Αυτό το λάθος το κάνατε και στην ακρίβεια, το κάνατε το λάθος και στην ενεργειακή κρίση και το κάνετε αυτό το λάθος, όχι επειδή δεν έχετε καλούς συμβούλους και δεν έχετε αναλυτικά εργαλεία, το κάνετε το λάθος διότι δεν θέλετε να παρεμβαίνετε έγκαιρα ιδιαίτερα στην αγορά. Γι’ αυτό το κάνετε αυτό το λάθος και γι’ αυτό έρχεστε μετά, αφού χαθεί ο έλεγχος, και προσπαθείτε με αποσπασματικά μέτρα να αμβλύνετε τις επιπτώσεις. Γι’ αυτό και τώρα θα συμβεί ξανά το ίδιο. Δηλαδή θα γίνει ανεξέλεγκτη διασπορά των κρουσμάτων στην κοινότητα και θα έρθετε μετά εκόντες - άκοντες, θα τρέχετε και θα προσπαθείτε να επαναφέρετε κάποια περιοριστικά μέτρα, όταν η ζημιά θα έχει γίνει και όταν η μάχη στην κοινότητα θα έχει χαθεί, γιατί εκεί χάνεται πρωτίστως η μάχη με την πανδημία, στη διασπορά στον γενικό πληθυσμό, στους χώρους ειδικής ευαλωτότητας, στους πληθυσμούς ειδικής ευαλωτότητας, στους εργασιακούς χώρους, στις εστίες υπερμετάδοσης. Εκεί χάνεται πρωτίστως η μάχη και αυτό είναι ένα συμπέρασμα που το ξέρουμε τώρα πια. Είναι evidence based, είναι τεκμηριωμένο. Δεν χρειάζεται να ψάχνουμε να βρούμε. Δεν είμαστε στην αρχική φάση. Ξέρουμε πώς συμπεριφέρεται ο ιός σε γενικές γραμμές όταν του δίνουμε χώρο. Βεβαίως είναι απρόβλεπτος, διότι υπάρχουν και παραλλαγές που έχουμε εξηγήσει που οφείλονται, στην ανισότητα, στον εμβολιασμό και όλα αυτά και πώς αυτό θα έπρεπε να αντιμετωπιστεί.

Άρα, το να λέτε ότι το παρακολουθούμε και βλέποντας και κάνοντας αυτό είναι το χειρότερο και, επίσης, το χειρότερο είναι να κάνετε εκτιμήσεις ότι δεν θα υπάρξει πίεση στο ΕΣΥ. Αυτό είναι το χειρότερο, διότι οι άνθρωποι του ΕΣΥ ήδη αισθάνονται την πίεση, ήδη την αισθάνονται. Υπάρχει αυξημένη τάση νοσηλειών, επανακάμπτει η πίεση ειδικά στις τουριστικές περιοχές και το προσωπικό εννοείται ότι είναι κουρασμένο, εξαντλημένο, λιγοστό, δίνει μια μάχη εδώ και δυόμισι χρόνια χωρίς προοπτική και αυτό είναι το χειρότερο. Αυτό είναι το χειρότερο, διότι, πραγματικά, ό,τι και να λένε τα νούμερα τα οποία αραδιάζετε εδώ πέρα και μαγειρεύετε, η ουσία είναι ότι σήμερα η κατάσταση στις δημόσιες δομές είναι πολύ χειρότερη από την αρχή της πανδημίας, πολύ χειρότερη από κάθε άποψη και από άποψη αντοχών ψυχοσωματικών αλλά και από άποψη στοιχείων, δεδομένων, ανθρώπινων πόρων που είναι διαθέσιμα.

Είμαστε η τελευταία χώρα που πήρε πίσω τα περιοριστικά μέτρα. Δεν είμαι σίγουρος αν ισχύει αυτό, έτσι όπως το λέτε, αλλά ακόμα και αν είναι έτσι, προφανώς και η Ευρώπη έχει λάθος στρατηγική σε αυτά τα θέματα, προφανώς υπάρχει θέμα και στους θεσμούς τους ευρωπαϊκούς, προφανώς και η Ευρώπη λειτουργεί με μια αντίληψη να επαναφέρουμε την κανονικότητα στην αγορά και στην οικονομία, και το έχει αποδείξει με το ότι δεν έχει τολμήσει να χαράξει μια πολύ συγκεκριμένη και ενιαία ευρωπαϊκή στρατηγική ειδικά σε ευαίσθητα θέματα, όπως είναι τα θέματα των εμβολιασμών, τα θέματα των προϋποθέσεων που είχαμε πέρυσι - πρόπερσι για τις μετακινήσεις των πολιτών, όπου κάθε χώρα πάλι έκανε τα δικά της πρωτόκολλα και ο καθένας έβαζε τα φίλτρα που νόμιζε, με αποτέλεσμα να έχουμε και εκεί πρόβλημα. Άρα αυτό είναι το πρόβλημα ότι και εσείς υιοθετείτε, συνήθως, την πιο αρνητική εκδοχή του ευρωπαϊκού κλίματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΑΝΔΡΕΑΣ ΞΑΝΘΟΣ:** Τώρα για τις παρατάσεις, καλώς δόθηκε η παράταση αλλά όχι με τον τρόπο που θα έπρεπε. Εννοώ η δυνατότητα παράτασης των υπό συνταξιοδότηση συναδέλφων όλων των ειδικοτήτων. Πραγματικά τώρα θέλετε να σας τεκμηριώσει η ΥΠΕ ότι χρειάζονται άνθρωποι αυτή τη στιγμή στα δημόσια νοσοκομεία, δηλαδή παθολόγοι, παιδίατροι, ακτινολόγοι και άλλες κρίσιμες ειδικότητες; Είναι χαμένος κόπος. Χρειάζονται και δεν περισσεύει καμμία απώλεια ανθρώπινου δυναμικού και ιδιαίτερα ιατρικού δυναμικού αυτή την περίοδο.

Αν δεν το έχετε συνειδητοποιήσει αυτό, έχετε πρόβλημα, έχετε πρόβλημα πρόσληψης της πραγματικότητας. Δεν καταλαβαίνετε τι συμβαίνει σήμερα στο σύστημα υγείας και δεν καταλαβαίνετε ότι ο κόσμος είναι τόσο πολύ κουρασμένος και απογοητευμένος. Εμείς δεν είμαστε εναντίον του να υπάρχουν απλόχερες αμοιβές και κίνητρα οικονομικά για συνεργασία σε συγκεκριμένα πεδία ιδιωτών, αλλά αυτό δεν μπορεί να είναι κραυγαλέα ανισότιμο σε σχέση με τις αποδοχές των γιατρών του ΕΣΥ.

Σοβαρά, κύριε Υπουργέ; Θα δίνετε εβδομήντα χιλιάρικα για επτά ώρες δουλειά στο ιδιωτικό ιατρείο, και πιστεύετε ότι θα μείνει στο ΕΣΥ γιατρός με αυτές τις συνθήκες; Θα μείνει στη γαλέρα να εφημερεύει, να του βγαίνει η πίστη, να υφίσταται το «εντέλλεσθαι» και να μετακινείται συνεχώς για να καλύπτει κενά;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, ολοκληρώστε, κύριε Ξανθέ.

**ΑΝΔΡΕΑΣ ΞΑΝΘΟΣ:** Ουσιαστικά είναι μία γραμμή πλήρους διάλυσης των δημόσιων δομών, κατ’ αρχάς της πρωτοβάθμιας φροντίδας αλλά και των νοσοκομειακών.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

**ΑΝΔΡΕΑΣ ΞΑΝΘΟΣ:** Και είχαμε διαφωνήσει -ένα τελευταίο, κύριε Πρόεδρε…

**ΠΡΟΕΔΡΕΥΩΝ (Απόστολος Αβδελάς):** Στα έξι λεπτά μου είπατε «δυο λεπτά ακόμα» και έχουν περάσει δώδεκα!

**ΑΝΔΡΕΑΣ ΞΑΝΘΟΣ:** Είχαμε διαφωνήσει όταν δώσατε 2.000 ευρώ αμοιβή σε ιδιώτες γιατρούς, για να βάλουν πλάτη στην πανδημία στα νοσοκομεία. Εμείς σας είχαμε πει το πάρα πολύ απλό «Δώστε τα πρώτα σε όλους τους υπηρετούντες γιατρούς του ΕΣΥ -επικουρικούς, μόνιμους, κ.λπ.- ως βάση εισαγωγική στον μισθό τους και μετά, βεβαίως, δώστε και σε ιδιώτες αφού αυτό θεωρείτε ότι είναι η αξιοπρεπής αμοιβή». Όμως, δεν γίνεται να είναι τόσο κραυγαλέα…

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κλείστε! Σας παρακαλώ.

**ΑΝΔΡΕΑΣ ΞΑΝΘΟΣ:** Και το τελευταίο που θα ήθελα να πω αφορά την Κέρκυρα, επειδή έγινε συζήτηση. Το να διευρύνουμε το καθεστώς «αγόνου τύπου Α΄» μπορεί να είναι αναγκαίο σε ορισμένες περιοχές που ενδεχομένως δεν έχουν ληφθεί υπ’ όψιν οι ιδιαιτερότητες, κ.λπ.. Το θέμα είναι ότι χρειαζόμαστε ένα νέο πλαίσιο κινήτρων συνολικά και επανεξέταση του καθεστώτος των αγόνων.

Κατά την άποψή μας χρειάζεται νέο πλαίσιο για τις άγονες περιοχές, για τις άγονες ειδικότητες και για τις άγονες προκηρύξεις, οι οποίες ανεξάρτητα από το αν η περιοχή αυτή είναι άγονη ή όχι, όταν έχουμε επανειλημμένες προκηρύξεις χωρίς ανταπόκριση, πρέπει η συγκεκριμένη ειδικότητα και δομή και κλινική να εμπίπτει στο καθεστώς της αγόνου.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κύριε Ξανθέ, έχω παρατηρήσει ότι δεν με σέβεστε καθόλου. Δεν ξέρω αν έχετε προηγούμενα. Δεν με ενδιαφέρει κιόλας. Όμως, είμαι εδώ αντί του Προέδρου. Μιλήσατε δεκαεπτά λεπτά στην πρωτολογία και δεκατέσσερα στη δευτερολογία και κάθε φορά το κάνετε σε μένα. Σε άλλον δεν το κάνετε. Αν έχετε κάτι, πείτε το μου…

**ΑΝΔΡΕΑΣ ΞΑΝΘΟΣ:** Έτυχε τώρα, κύριε Πρόεδρε. Τι να κάνουμε;

**ΠΡΟΕΔΡΕΥΩΝ (Απόστολος Αβδελάς):** Α, έτυχε;

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν θα μπω τώρα πάλι στην κουβέντα η οποία γίνεται…

**ΠΡΟΕΔΡΕΥΩΝ (Απόστολος Αβδελάς):** Όχι, κύριε Υπουργέ, γιατί θα χάσει το αεροπλάνο ο κ. Φραγγίδης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα αναφερθώ μόνο σε δύο σημεία επειδή τέθηκαν εδώ πέρα.

Πράγματι, μέσα στις τροπολογίες υπάρχουν δύο σημαντικά σκέλη. Το ένα είναι οι κινητές μονάδες, οι οποίες, πράγματι, πρέπει να πάνε στην πρωτοβάθμια. Αυτή είναι η λογική. Το πιστεύουμε.

Έχω δει και τη δουλειά που έχετε κάνει στο Υπουργείο, κύριε Ξανθέ. Είναι σημαντικό και ειδικά στη χώρα μας οι κινητές μονάδες μπορεί να είναι λύση σε πάρα πολλά ζητήματα, διότι υπάρχει και νησιωτικότητα, υπάρχουν και περιοχές που είναι δύσκολα προσβάσιμες, πέρα, δηλαδή, από τα αστικά κέντρα. Έχουμε μια πολύ καλή εμπειρία πια. Άρα, και στη μετά COVID εποχή θα πρέπει να έχουμε τις κινητές μονάδες και να τις ενισχύσουμε ακόμα παραπάνω, συμφωνώντας απόλυτα σε αυτό που ειπώθηκε ότι πρέπει να είναι μόνιμες κάποια στιγμή, δηλαδή να είναι κομμάτι ξεκάθαρο της πρωτοβάθμιας.

Ως προς αυτό που λέτε για το τραύμα, πρώτα απ’ όλα όλοι αντιλαμβανόμαστε –εσείς που είστε γιατροί πολύ καλύτερα- τη χρησιμότητα του τραύματος και ειδικά στην περιοχή μας, όπως είπατε, με τα πολλά ατυχήματα. Ο λόγος που έρχεται με τροπολογία είναι ότι ήδη έχουμε μία δωρεά η οποία έχει ολοκληρωθεί στο «Ασκληπιείο» Βούλας και θέλουμε να δούμε τα σημεία που θα λειτουργήσει. Προφανώς, για να μπορέσουμε να προχωρήσουμε και σε άλλα θέματα που σχετίζονται ακόμα και με τη στελέχωση, θα έπρεπε να υπήρχε το νομοθετικό πλαίσιο. Η βούλησή μας ήταν αυτό να ερχόταν μαζί με το νομοσχέδιο το οποίο έχει προαναγγείλει η αναπληρώτρια, αλλά υπάρχει αυτή η αναγκαιότητα και επελέγη να μπει τώρα.

Πάντως είναι σημαντικό, διότι το τραύμα θα έχει μια ολιστική, μία ολοκληρωμένη προσέγγιση στο αιφνίδιο γεγονός, όπως πολύ σωστά το παρουσιάσατε, κύριε Φραγγίδη.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κηρύσσεται περαιωμένη η συζήτηση επί της αρχής, των άρθρων, και των τροπολογιών του σχεδίου νόμου του Υπουργείου Υγείας: «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, πενήντα ένα άρθρα, τέσσερις τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 39 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 44 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1351/208 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1352/209 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Υπ. τροπ. 1353/210 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Βουλ. τροπ. 1354/211 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Υγείας: «Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες ρυθμίσεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 344α)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 17.42΄ λύεται η συνεδρίαση για αύριο, ημέρα Παρασκευή 1η Ιουλίου 2022 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

Καλό μήνα και για αύριο. Σας ευχαριστώ όλους μέσα και έξω από την Αίθουσα. Καλή συνέχεια. Η Παναγιά μαζί σας. Να ευχηθούμε όλοι περαστικά στον αγαπημένο μας Νικήτα Κακλαμάνη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**